
Vyras  paliks  tėvą  ir  motiną,  glausis  prie  žmo¬ 
nos,  ir  jie  taps  vienu  kūnu. 

Pradžios  knyga,  2,24 

Jei  vyras  būtų  upė,  tai  moteris  -  jos  tiltas. 

Arabų  patarlė 

Trapume,  moteris  -  tavasis  vardas! 

V.  Šeksp  yrąs.  Hamletas 


Mano  sese,  mano  švelnioji, 
Pagalvok  apie  šalį, 
Kur  mes  galėtume  būti  laimingi! 
Užsimiršę  viens  kitą  mylėti, 
Mylėti  ir  mirti. 
Apie  šalį,  panašią  į  tave! 

Kas  yra  ta,  kuri  sušvinta  tarsi  aušra, 
graži  kaip  mėnulis, 
šviesi  tarytum  saulė, 

pagarbią  baimę  kelianti  kaip  pulkas  su  vėliavomis? 

Giesmių  giesmės  knyga,  6,10 

Dukart  šią  naktį  mano  krūtinė  nustojo  kilojusis.  Dukart  šią  naktį 
ji  liko  tuščia ,  suragėjusi  kaip  sudžiūvęs  burdiukas. 

Plačiai  atverta  burna  aš  gaudžiau  aušros  vėją  ir  negebėjau  jo  įtraukti. 
Tamsoje  iškėliau  virpančias  rankas.  Skausmas,  rajus  kaip  kirminas,  per¬ 
sismelkė  į  kaulus. 

Paskui  visa  tai  liovėsi.  Pajutau,  kaip  oras  vėl  ėmė  sroventi  pro  lūpas, 
liežuvį,  vėsus  ir  švelnus  tarsi  pienas. 

Tai  ženklas,  ir  aš  jį  atpažinau.  Po  tiekos  metų  ir  tiekos  išbandymų 
Jahvė,  nematomasis  Dievas,  atskirs  Sarą  nuo  Abraomo.  Ateinančią  naktį 
ar  tą,  kuri  seks  po  jos.  Labai  greitai  Jis  pasiims  mano  gyvybę. 

Tokia  pasaulio  tvarka.  Ir  taip  viskas  turi  klostytis.  Nereikia  nei 
priešintis,  nei  pasiduoti  baimei.  Jahvė  nuties  man  kelią  iš  šios  žemės, 
kuri  dar  saugo  mano  žingsnius,  senos  moters  žingsnius.  Dabar  jie  tokie 
lengvi,  kad  žolė  vos  vos  palinksta  nuo  jų  svorio. 

Šitaip  yra.  Ir  taip  yra  gerai.  Kitą  kartą,  kai  mano  burna  nebegalės 
įtraukti  oro,  nebe  taip  bijosiu. 

Vos  tik  aušra  virš  pievų  ir  dulkėtų  skardžių,  supančių  Hebroną, 
paskleidė  blyškų  švelnumą,  aš  palikau  motinų  palapinę.  Šį  kartą  nesi - 
nešiau  duonos  ir  vaisių,  kaip  kad  tūkstančius  kartų  anksčiau,  eidama 
laukti  Abraomo  priėjo  palapinės  nuo  tada,  kai  jis  tapo  mano  vyru. 

Atėjau  čionai,  ant  Kirjat  Arbos  kalvos,  ir  atsisėdau  ant  akmens  prie 
įėjimo  į  Machpelos  olą.  Užtrukau,  kol  užlipau  takeliu  iki  jos.  Bet  argi 
tai  svarbu!  Jei  Jahvė  nuspręs  atimti  man  kvėpavimą  vidury  baltos  die¬ 
nos,  noriu,  kad  mano  kūnas  susmuktų  čia,  šiame  sode,  priešais  šią  olą.  Ši 
vieta  mane  užlieja  ramybe  ir  džiaugsmu.  Balta  uola  supa  įėjimą  nelygi - 

nant  išmoningai  sumūryta  siena.  Didžiulės  tuopos  šešėlyje ,  pusapskriti¬ 
miu  augančio  sodo  linky  srovena  šaltinis.  Nelyginant  delnasy  ištiestas  tiems, 
kuriuos  jis  sutinka,  uolos  nuokalnė,  nuženklinta  pailgais  piemenų  su¬ 
krautais  akmens  aptvarais,  apsodinta  tvirtakamieniais  medžiais, 
iškvėpinta  šalavijų  ir  rozmarinų  krūmais,  pamažėl  leidžiasi  į  slėnį. 

Iš  čia  regiu  mūsų  palapines,  susispietusias  aplink  dryžuotąją  juodai 
baltą  Abraomo  palapinę.  Jų  tiek  daug,  kad  nė  neįstengčiau  suskaičiuoti. 
Kokia  šimtinė,  be  abejo.  Kiek  akys  mato,  tolumoje,  virš  žalios,  žalesnės 
nei  pelkių  vanduo  žolės  blykčioja  kaimenių  vilna.  Pavasaris  eina  į  pa¬ 
baigą.  Lietūs  buvo  maloningi  ir  atėjo  tada,  kai  jų  reikėjo.  Dar  matau 
tiesiai  virš  laužų  kylančius  dūmus  —  ženklas,  kad  rytų  vėjas,  nešantis 
smėlį  ir  sausrą,  ir  šiandien  mus  aplenks.  Girdžiu  piemenų  ragą,  šunis, 
kurie  loja  gindami  kaimenes.  Kartkartėmis  mane  pasiekia  ore  vibruo¬ 
jantys  skardūs  vaikų  balsai.  Mano  klausa  dar  gera,  kaip  ir  akys.  Saros 
kūnas  dar  nesubyrėjęs. 

Jaunystė  nežino,  kas  yra  laikas ,  senatvė  tik  jį  tepažįsta.  Kol jaunas, 
žaidi  slėpynių  su  šešėliu.  Senatvėje  ieškai  saulės  šilumos.  Bet  šešėlis  yra 
sustingęs,  o  saulė  efemeriška.  Ji  pakyla ,  prarieda  dangumi  ir  išnyksta.  Ir 
vėl  nekantriai  lauki,  kad  ji  sugrįžtų.  Šiandien  aš  myliu  laiką  taip  pat 
stipriai,  kaip  myliu  taip  ilgai  lauktą  savo  sūnų  Izaoką. 

Ilgai  metų  laikų  ratas  sukosi  aplink  patį  save  manęs  nelytėdamas. 
Diena  sekė  dieną  mano  kūne  nepalikdamos  jokių  žymių.  Taip  truko 
daugel  metų. 

Tada  dar  nesivadinau  Sara,  o  Saraja.  Apie  mane  kalbėjo,  kad  esu 
gražiausia  iš  moterų.  Tai  buvo  grožis,  kuris  traukė  ir  kartu  baugino. 
Grožis,  pavergęs  Abraomą  nuo  tada,  kai  jis  pirmąkart  pažvelgė  į  mane. 
Nevystantis,  jaudinantis,  bet  prakeiktas  grožis  nelyginant  gėlė,  kuri  nie¬ 
kada  nesukraus  vaisiaus.  Nebuvo  dienos,  kad  jo  neprakeikčiau,  šito  grožio, 
kuris  nenorėjo  pranykti,  kol  pagaliau  Jahvė  išdildė  tą  siaubingą,  viską 
nulėmusį  poelgį.  Klaidą,  kurią  padariau  iš  vaikiško  nekaltumo,  iš  meilės 
tam,  kurio  vardas  buvo  Abromas.  Suklydimas  ar  tiesiog  žodžiai,  kurių 
nesugebėjau  išgirsti,  nes  buvom  tokie  nepatyrę. 

Saulė  jau  pakilo  aukštai.  Pro  plonus  kedro  spyglius  ir  šokčiojančius 
didžiosios  tuopos  lapus  šildė  mano  kūną.  Jis  pasidarė  toks  smulkus,  kad 
galėčiau  apsisiausti  savo  ilgais  plaukais,  kurie  taip  ir  nepražilo.  Toks 

trapus  kūnas ,  tačiau  jis  tiek  daug  menai  Tiek  vaizdų ,  kvapų , 
moniųy  veidų  jausmų  ir  žodžių  kad  galėčiau  jais  užtvindyti  visą  Kana¬ 
ano  žemį . 

Myliu  šią  vietą.  Atsiminimai  ima  lietis  nelyginant  krioklys,  girdan¬ 
tis  upę.  Vėsus  oras,  kylantis  iš  olos,  švelniai  glosto  man  pakaušį  ir  skruos¬ 
tą  tarsi  artimo  žmogaus  šnabždesys.  Tarpais  atrodė,  kad  tai  mano  pačios 
kvėpavimas,  tas,  kurį  Jahvė  šiąnakt  buvo  sulaikęs. 

Si  vieta,  tiesą  sakant,  yra  tarsi  žyma  laiko  pilioriuje,  panašiai  kaip 
molinės  dantiraščio  lentelės,  liudijančios  apie  žmones  mano  didingame 
Ūro  mieste. 

Prieš  dvi  naktis  aš  gavau  dar  vieną  Jahvės  ženklą.  Plačiai  atverto¬ 
mis  akimis  regėjau  sapną.  Mano  kvėpavimas  dar  buvo  ramus,  bet  kūnas 
sustingęs  ir  šaltas.  Palapinėje,  visiškoje  tamsoje  -  net  mažiausias  mėnu¬ 
lio  spindulys  neįstengė  prasiskverbti  pro  jos  audinį  —  staiga  išgirdau  me¬ 
taliniais  įrankiais  trinksint  į  akmenį.  Girdėjau  dirbančių  vyrų  balsus. 
Niekaip  nesupratau,  ką  jie  vidury  nakties  galėtų  veikti  prie  motinų  pa¬ 
lapinės. 

Panorau  atsikelti  ir  eit  pasižiūrėti.  Jau  mėginau  pasiremti  alkūne, 
kai  staiga  pamačiau.  Savo  akimis  pamačiau  tai,  ką  vien  sapnai  teleidžia 
išvysti. 

Buvo  jau  nebe  naktis,  o  diena.  Baltą  uolą  ir  įėjimą  į  Machpelos  olą 
nušvietė  saulė.  Tai  čia  nuo  pat  aušros  dirbo  vyrai.  Jie  statė  sienas.  Tvir¬ 
tas  ir  storas  sienas.  Mūrijo  gražų  fasadą,  kuriame  prasišvietė  langų  ir 
durų  ertmės.  Tokią  pat  didingą  buveinę  iš  akmens,  kokių  mačiau  Ure, 
Eride  ar  Nipūre.  Iškart  supratau,  kas  tai. 

Jie  statė  mūsų  kapą. 

Abraomo  ir  jo  žmonos  Saros  kapą. 

Aš  pirmoji  užimsiu  jame  savo  vietą.  Mano  mylimasis  Abraomas  pa¬ 
guldys  ten  mano  kūną,  ir  aš  pagaliau  susiliesiu  su  kito  pasaulio  ramybe. 

Sapnas  išnyko.  Kūjų  smūgiai  į  akmenį  liovėsi.  Vėl  atvėriau  akis  į 
palapinės  tamsą.  Salia  savęs  išgirdau  ramų  miegančių  Rachelės  ir  Lėjos 
kvėpavimą. 

Tačiau  šio  sapno  prasmė  liko.  Iki  šiol  visi,  kuriems  apsireiškė  nema¬ 
tomasis  Abraomo  Dievas,  tapę  gausia  gentim,  su  kuria  Jis  sudarė  Sando¬ 
rą  visiems  laikams,  tepažinojom  vien  palapinių  —  šiuos  dykumų  ir  vėjo 

miestus.  Betas ',  Sara,  gimiau  name ,  kuriame  buvo  trisdešimt  kambarių, 
mieste,  kuriame  buvo  šimtai  tokių  namų  ir  kurio  šventykla  buvo  tokia 
pat  aukšta  kaip  Kirjat  Arbos  kalva,  o  jį  supančios  sienos  storesnės  už 
jautį. 

Per  visų  savo  gyvenimą  —  nei  tada,  kai  keliavau  su  Abraomu  per 
kalnus,  kur  gimsta  Eufratas,  nei  kai  ėjau  šalia  mums  ieškant  Kanaano 
žemės  ir  iki  pat  Egipto  —  niekur  nemačiau  tokio  didingo  miesto,  koks 
buvo  mano  vaikystės  Ūras.  Niekada  jo  neužmiršau. 

Kaip  neužmiršau  ir  to,  ko  ten  mane  išmokė:  šumerų  ir  akadų  tautų 
galia  -  tai  jų  miestų  grožis,  jų  sienų  stiprumas,  kanalų  ir  vandens  sau¬ 
gyklų  tobulumas,  sodų  puošnumas. 

Kai  išaušo  diena,  nuėjau  aplankyti  Abraomo  ir,  kol  jis  valgė,  papa¬ 
sakojau  savo  sapną. 

-Atėjo  laikas,  kad  mūsų  tauta  imtųsi  statyti  sienas,  statyti  namus  ir 
miestus,  -  pasakiau.  —  Ji  turi  įleisti  šaknis  šioje  žemėje.  Prisimink,  kaip 
mes  buvom  pamilę  Salemą.  Kaip  grožėjomės  faraono  rūmais.  O  šitoj 
stovyklavietėj  didingo  karaliaus  Abraomo,  žmogaus,  kuris  girdi  Jahvės 
žodžius  ir  kuris  gali  būti  Jo  išgirstas,  moterys  iki  šiol  audžia  drobes  pala¬ 
pinėms,  lygiai  taip,  kaip  jas  audė  tavo  tėvo  Teracho  gentyje,  Ūro  miesto 
sienų  papėdėje,  kur  buvo  įsikūrę  mar.Tu  -  žmonės  be  miesto. 

Abraomas  klausėsi  nenuleisdamas  nuo  manęs  akių.  Šypsena  suvirpino 
jo  barzdą. 

-  Žinau,  kad  tu  visada  ilgėjaisi  savojo  miesto. 

Jis  paėmė  mano  ranką  į  savąją,  sunėrė  pirštus  ir  mes  ilgai  taip 
sėdėjom.  Du  susenę  kūnai,  suvienyti  rankų  ir  tūkstančio  švelnių  žodžių, 
kurių  jau  nebereikėjo  tarti. 

Pagaliau  aš  prašnekau  apie  tai,  ką  norėjau  iškart  pasakyti  pasibai¬ 
gus  sapnui. 

-Kai  mano  kvėpavimas  liausis,  noriu,  kad palaidotum  mane Mach - 
pelos  oloj  ant  Kirjat  Arbos  kalvos.  Sodas,  supantis  olą,  yra  gražiausias  iš 
tų,  kuriuos  mačiau  po  mano  tėvo  rūmų  sodo.  Ta  vieta  priklauso  vienam 
hetitui,  vardu  EJronas.  Nupirk  iš  jo  tą  vietą;  esu  tikra,  kad  jis  neatsisa¬ 
kys  parduoti.  Kai  mano  kūnas  bus  užkastas  žemėn,  pakviesi  mūrininkus 
iš  Salemo  ar  iš  Beer  Šebos.  Būtų  dar  geriau,  jeigu  jie  išmanytų  faraono 
mūrininkų  meną.  Liepk  jiems  prie  įėjimo  į  olą  pastatyti  pačias  gražiau- 

stos,  pačias  tvirčiausias  sienas ,  kokias  tik  jie  geba  sumūryti.  Taip  iškils 
didingas  Abraomo  ir  Saros  kapas.  Tai  bus  pirmieji  mūsų  tautos  namai. 
Ji  susiburs  čia  gausi  ir  kupina  pasitikėjimo.  Izaokas  ir  Izmaelis  bus  kar¬ 
tu  su  ja.  Argi  ne  mes  Jahvės  padedami  turėtume  užtikrinti  tautos  ateitį ? 

Abraomui  nereikėjo  žadėti ,  kad  bus  taip ,  kaip  prašau.  Žinojau , 
kad  bus  taip,  nes  taip  buvo  visada. 

Nuo  šiol  galiu  visiškai  nurimusi  laukti ,  kol  liausiuos  kvėpavusi. 
Laukti  ir  prisiminti.  Vėjo  nėra ,  bet  tuopos  lapai  virpa  man  virs  galvos 
pripildydami  orą  lietaus  garsų.  Po  kedrais  ir  akacijomis  šokčioja  auksi¬ 
niai  sviesos  atspindžiai.  Lelijų  ir  mėtų  kvapas  nugula  ant  mano  lūpų. 
Virs  skardžio  nardo  ir  čirškauja  kregždės.  Viskas  lygiai  taip  buvo  ir  tą 
dieną.  Dieną ,  kai  pirmą  kartą  kraujas  ėmė  tekėti  tarp  mano  šlaunų. 
Dieną ,  kai  prasidėjo  ilgas  Sarajos ,  Ichbi  Sum  Usuro  ir  Taramos  dukters , 
gyvenimas. 

Nuotakų  kraujas 


Atstatytomis  alkūnėmis  Saraja  praskleidė  užuolaidą,  dengusią  durų 
angą.  Vienu  šuoliu  ji  atsidūrė  pačiam  mūrinės  terasos,  iškilusios  virš 
moterų  kiemo,  vidury.  Blyškioj  aušros  šviesoj  pamatė  ant  savo  plašta¬ 
kos  kraują.  Jos  vokai  užsivėrė  mėgindami  sulaikyti  kylančias  ašaras. 

Nė  nepasilenkdama  ji  spėjo  esant  dėmių  ant  tunikos.  Užteko 
justi,  kaip  gliti  drėgmė  priplojo  ploną  vilnonį  audeklą  ties  šlaunimis 
ir  keliais. 

Ir  vėl  jis  grįžta!  Geliantis  skausmas.  Demono  nagai,  draskantys 
strėnas!  Pusiau  užmerktomis  akimis  Saraja  sustingo.  Skausmas  pra¬ 
nyko  taip  pat  netikėtai,  kaip  buvo  užėjęs. 

Saraja  ištiesė  į  priekį  suteptas  rankas.  Ji  turėtų  šauktis  Inanos, 
galingosios  Dangaus  moters,  bet  lūpos  neįstengė  prasiverti  jokiam 
žodžiui.  Saraja  tarsi  suakmenėjo.  Pynėsi  baimė,  pasišlykštėjimas, 
maištas. 

Ką  tik  pažadinta  raižančio  pilvo  skausmo,  ji  panardino  rankas 
tarp  šlaunų.  Į  kraują,  kuris  pirmąkart  sruvo.  Nuotakų  kraujas,  per 
kurį  į  pasaulį  ateis  būsima  gyvybė. 

Jis  pasirodė  ne  taip,  kaip  jai  buvo  žadėta.  Nei  kaip  rasa,  nei  kaip 
medus.  Jis  sruvo  tarsi  iš  nematomos  žaizdos. 

Apimta  panikos  trumpą  akimirksnį  ji  matė  save  nelyginant  avinėlį 
po  geležies  ašmenimis,  visiškai  nukraujavusį. 

O!  Tai  buvo  vaikiškai  kvaila  mintis,  dabar  jos  gėdijosi.  Ir  vis 
dėlto  apėmęs  išgąstis  buvo  toks  stiprus,  kad  ji  pašoko  iš  guolio  ir 
puolė  laukan. 

Gimstančios  dienos  šviesoj  ji  žvelgė  į  savo  krauju  išteptas  rankas, 
tarsi  šios  jai  daugiau  nebepriklausytų.  Kažkas  keista  darėsi  jos  kūnui 
-  staiga  išsitrynė  visi  laimingi  vaikystės  akimirksniai. 

Ryt,  poryt  visos  dienos  ir  visi  būsimi  metai  bus  kitokie.  Saraja 
žinojo,  kas  jos  laukia.  Tai,  kas  laukia  kiekvienos  mergaitės,  kuriai 
teka  nuotakų  kraujas. 

Jos  tarnaitė  Sililė  ir  visos  namo  moterys  juoksis,  šoks,  dainuos  ir 
dėkos  Nintu,  Pasaulio  pribuvėjai. 

Saraja  tačiau  nejautė  jokio  džiaugsmo.  Norėjo,  kad  šią  akimirką 
jos  kūnas  nebūtų  jos. 

Giliai  įkvėpė.  Nakties  laužų  kvapas,  plevenantis  gaiviame  ryto  ore, 
truputėlį  nuramino.  Buvo  gera  basomis  kojomis  jausti  terasos  plytų 
vėsą.  Nė  garso  namuose,  nei  soduose.  Net  paukščio  skrydis  nesutrikdė 
tylos.  Atrodė,  kad  visas  miestas  sulaikė  kvėpavimą  prieš  pakylant  sau¬ 
lei,  kuri  dar  slėpėsi  už  horizonto,  tik  ją  skelbiantis  ochros  spalvos  spindėji¬ 
mas  tarsi  aliejaus  dėmė  liejosi  ties  dangaus  pakraščiu. 

Staigiu  judesiu  Saraja  pasisuko  atgal,  praskleidė  durų  užuolaidą 
ir  paniro  į  savo  kambario  prieblandą.  Vos  buvo  galima  įžiūrėti  didžiulę 
lovą,  kurioje  miegojo  Nisaba  ir  Lilu.  Nejudėdama  Saraja  klausėsi 
ritmingo  savo  seserų  kvėpavimo.  Gerai,  kad  bent  jų  neprižadino. 

Atsargiai  dėdama  kojas  ji  pasuko  savos  lovos  link.  Norėjo  ant  jos 
atsisėsti,  bet  nesiryžo. 

Prisiminė  Sililės  patarimus.  Turi  persirengti  kita  tunika,  pakelti 
paklodę,  suvynioti  į  ją  susitepusius  šiaudus,  paimti  švelniame  aliejuje 
suvilgytus  vilnos  gniužulus,  padėtus  prie  durų,  nusivalyti  jais  šlaunis 
ir  lytį,  paskui  kitus,  iškvėpintus  terpentino  esencija,  kraujui  sugerti. 

Tereikėtų  padaryti  kelis  judesius.  Bet  ji  negalėjo.  Nesuprato  kodėl, 
bet  vien  mintis,  kad  turės  paliesti  save,  ją  gąsdino. 

Pamažėl  baimė  užleido  vietą  pykčiui.  Susitaikyti  su  tuo,  kad 
Nisaba  ir  Lilu  ją  šitokią  pamatytų  ir  imtų  šaukti,  sukeldamos  visus 
namus.  Kad  jos  imtų  klykauti  virš  vyrų  kiemo:  „Saraja  kraujuoja, 
Sarajai  atsivėrė  nuotakų  kraujas!“ 

Tai  būtų  nepakeliamai  bjauru. 

Nejaugi  dėl  to,  kad  kraujas  ėmė  tekėti  tarp  jos  šlaunų,  ji  tapo 
labiau  suaugusi?  Ir  kodėl  gi  įgydama  laisvę  kalbėti  ji  turės  prarasti 
laisvę  veikti?  Nes  būtent  taip  atsitiks.  Nuo  šiol  jos  tėvas  už  kelis  si- 

dabrinius  šekelius  ar  kelis  miežių  saikus  galės  ją  atiduoti  bet  kokiam 
vyrui,  nepažįstamajam,  ir  galbūt  jai  teks  jo  nekęsti  visą  likusį  gyveni¬ 
mą.  Kodėl  viskas  turi  atsitikti  taip,  o  ne  kitaip? 

Saraja  pamėgino  išmesti  iš  galvos  šį  minčių  chaosą,  sumišusį  su 
liūdesiu  ir  pykčiu.  Jai  reikėtų  sukalbėti  maldas,  kurių  išmokė  Sililė, 
bet  negalėjo  prisiminti  nė  žodžio.  Širdis  ir  protas  ištuštėjo  tarsi  pa¬ 
veikti  demono.  Lyg  kažkas  būtų  viską  ištrynęs  iš  jos  širdies  ir  proto. 
Mėnulio  deivė  labai  supyks.  Ji  ją  prakeiks. 

Ir  vėl  Sarają  užvaldė  pyktis  ir  maištas.  Ji  negalėjo  taip  likti  tam¬ 
soje.  Bet  ir  nenorėjo  žadinti  Sililės.  Kai  tik  atsidurs  jos  rankose,  vis¬ 
kas  prasidės  iš  naujo. 

Reikėjo  bėgti.  Bėgti  už  miesto  sienų,  gal  net  iki  pat  Eufrato  vin¬ 
gio,  kur  tarp  lagūnų,  apaugusių  nendrėmis,  per  dešimtis  ūs ,  driekėsi 
žemutinis  miestas.  Bet  tai  buvo  visai  kitas  pasaulis,  grasus  ir  paslap¬ 
tingas.  Sarajai  pritrūko  drąsos.  Ji  nutarė  pasislėpti  namų  sode.  Tai 
buvo  didžiulis  sodas,  kuriame  augo  daugybė  rūšių  medžių,  gėlių, 
daržovių,  o  jį  supanti  siena  vietomis  buvo  aukštesnė  už  aukščiausią 
kambarį. 

Ji  prisiglaudė  eglūnų  giraitėje,  augančioje  prie  seniausios  sienos 
dalies.  Vietomis  sienoje  buvo  matyti  plyšiai:  nuo  saulės,  lietaus  ir 
vėjo  plytos  sutrupėjo,  virsdamos  ochros  spalvos  dulkėmis. 

Kai  eglūnai  pražysdavo  rausvais  plunksniniais  žiedais,  jų  ševe¬ 
liūra  buvo  galima  grožėtis  net  kitam  miesto  gale.  Taip  giraitė  pasidarė 
savotišku  Ichbi  Sum  Usuro,  Ela  Dum  tu  sūnaus,  Oro  miesto  galin¬ 
gojo,  pirmos  gildijos  pirklio  ir  valdininko,  Amar  Sino  karaliaus  ir 
visagalio  Ea  valia  Oro  imperijos  Viešpačio,  namų  simbolis. 

*  *  * 


-  Saraja!  Saraja! 

Ji  atpažino  balsus.  Šaižų  Lilu  balsą  ir  kitą,  duslų  ir  kupiną  su¬ 
sirūpinimo  Sililės  balsą.  Prieš  tai  ji  girdėjo,  kaip  sodo  alėjomis  prabėgo 
tarnaitės  ir,  nieko  nepešusios,  grįžo  atgal. 

Vėl  viskas  nutilo.  Buvo  girdėti  tik  vandens,  bėgančio  į  drėkini¬ 
mo  kanalus,  šnaresys  ir  paukščių  čirškėjimas. 

Iš  savo  slėptuvės  Saraja  galėjo  viską  matyti  pati  likdama  nema¬ 
toma.  Jos  tėvo  namai  buvo  vieni  pačių  gražiausių  karališkajame  mieste. 

Forma  jie  priminė  ranką,  apglėbusią  didžiulį  pailgą  centrinį  kiemą  su 
paradiniais  vartais.  Du  pastatai,  kurių  sienas  puošė  geltona  ir  žalia 
glazūra  dengtos  plytelės  ir  kurių  durys  atsiverdavo  tik  per  priėmimus 
ir  šventes,  skyrė  pagrindinį  kiemą  iš  kairės  ir  dešinės  nuo  kitų  dviejų 
mažesnių  -  vyrų  ir  moterų  kiemų.  Vyrų  dalies  kambariai  su  į  juos 
vedančiais  baltais  laiptais  buvo  iškilę  virš  šeimos  protėvių  šventyklos 
sandėlių  ir  patalpų,  kuriose  dirbo  tėvo  raštininkai.  Moterų  gyvena¬ 
mieji  kambariai  buvo  pastatyti  virš  virtuvių,  tarnaičių  miegamųjų  ir 
virš  raudonojo  kambario.  Sodo  pusėje  vyrų  ir  moterų  kambariai  išėjo 
į  erdvią  pusmėnulio  formos  terasą  su  pavėsine  iš  vynuogienojų  ir  gli¬ 
cinijų.  Taigi  vyrai  galėjo  naktimis  lankyti  savo  žmonas  nepereidami 
per  kiemus. 

Iš  savo  giraitės  Saraja  matė  didžiąją  miesto  dalį  ir  iškilusį  virš  jo 
nelyginant  kalvą  zikuratą,  Didingąją  pakylą.  Nepraeidavo  nė  diena, 
kad  ji  nebūtų  čia  atėjusi  žavėtis  Didingosios  pakylos  sodais,  kurie 
buvo  tarsi  lapijos  ežeras  tarp  dangaus  ir  žemės.  Šioje  žalumos  gau¬ 
sybėje,  kur  augo  visos  dievų  pasėtos  gėlių  ir  medžių  rūšys,  ryškėjo 
juoda  ir  balta  keramika  iškloti  laiptai,  vedantys  į  Didingąją  salę  su 
lazuritu  išklotomis  sienomis  ir  kolonomis.  Kaną  per  metus  Ūro  ka¬ 
ralius  čia  susijungdavo  su  Dangaus  moterimi. 

Bet  šiandien  jai  rūpėjo  tik  tai,  kas  darėsi  namuose.  Dabar  vėl 
viskas  buvo  aprimę.  Sarajai  pasirodė,  kad  jos  daugiau  nebeieško.  Vos 
prieš  akimirką  ji  dvejojo,  ar  neprisijungti  prie  atėjusių  jos  ieškoti  į 
sodą  tarnaičių.  Kiekviena  prabėgusi  valanda  didino  Sarajos  kaltę.  Da¬ 
bar  jau  buvo  per  vėlu  išeiti  iš  slėptuvės.  Bet  kas,  pamatęs  ją  tokios 
būklės,  imtų  pasibaisėjęs  šaukti  ir  nusisuktų  užsidengęs  akis  kaip  prieš 
demonų  apsėstą  moterį.  Visi  tėvo  šeimynykščiai  pasijustų  susitepę 
dėl  tokio  jos  poelgio.  Ji  turi  sulaukti  nakties  nejudėdama  iš  vietos. 
Tada  galės  šiek  tiek  apsiplauti  baseine  ir  eiti  prašyti  Sililės  atleidimo. 
Visa  ašarota  ir  išgąstingu  balsu,  tikėdamasi  taip  sušvelninti  kaltę. 

O  iki  tol  ji  turi  užmiršti  kankinantį  troškulį  ir  karštį,  nuo  kurio 
sustingo  oras,  virtęs  saulės  ir  dulkių  mišiniu. 

-  Saraja! 

Ji  įsitempė. 

-  Saraja,  atsiliepk.  Žinau,  kad  esi  čia!  Gal  tu  nori  šiandien  mirti 
užsitraukdama  dievų  gėdą? 

Pagaliau  ji  atsipeikėjo.  Iškart  atpažino  plačias  blauzdas,  geltonos 
ir  baltos  spalvų  tuniką  su  juodais  apvadais. 

-  Sililė? 

-  O  kas  gi  dar? 

Tarnaitės  balsas  buvo  šiurkštus,  kupinas  pykčio,  bet  kalbėjo  ji 
pašnibždomis. 

-  Kaip  tu  mane  suradai? 

Sililė  atsitraukė  kelis  žingsnius  ir  subarė  ją  dar  tylesniu  balsu: 

-  Užteks  plepėti.  Pasiskubink,  kol  dar  mūsų  nieks  nepamatė. 

-  Nežiūrėk  į  mane,  -  įspėjo  Saraja. 

Ji  išėjo  iš  giraitės  sunkiai  atsitiesdama,  mat  raumenys  buvo  įskaudę 
nuo  ilgo  nejudėjimo.  Sililė  užslopino  riksmą. 

-  O  visagali  Ea!  O!  Atleisk  jai,  atleisk! 

Saraja  nedrįso  pakelti  akių  į  tarnaitę.  Ji  įsmeigė  žvilgsnį  į  ovalų 
šešėlį,  judantį  ant  žemės.  Tai  Sililė  tiesė  rankas  į  dangų  ir  vėl  jas  spaudė 
prie  krūtinės  be  paliovos  murmėdama  prislėgtu  balsu: 

-  Galingoji  Dangaus  moterie,  atleisk,  kad  pamačiau  jos  suteptą 
veidą,  suteptas  rankas!  Ji  dar  visai  vaikas,  šventoji  Inana.  Nintu  ją 
tuoj  apvalys. 

Saraja  vos  susilaikė  nepuolusi  į  tarnaitės  glėbį.  Vos  girdimai 
šnabždėdama  ji  atsiprašė: 

-  Aš  labai  gailiuosi,  kad  nepadariau  taip,  kaip  buvai  liepusi... 
Tiesiog  negalėjau. 

Ji  nieko  daugiau  nespėjo  pridurti,  lininė  skraistė  apgaubė  ją, 
uždengdama  nuo  galvos  iki  kojų.  Sililės  rankos  apsivijo  jos  liemenį. 
Pagaliau  Saraja  galėjo  visai  nieko  nesigėdydama  atsiremti  į  stambų  ir 
raumeningą  auklės  kūną,  kuri  jai  buvo  veik  kaip  motina. 

Jau  be  jokio  pykčio,  tik  vis  dar  su  baimės  virpuliu  balse  Sililė  pro 
lininį  audinį  jai  sušnabždėjo  į  ausį: 

-  Mažoji  kvailute,  aš  seniai  žinau  šitą  tavo  slėptuvę.  Nuo  pat 
pirmojo  karto!  Ir  tu  galėjai  pamanyti,  kad  pabėgsi  nuo  senosios  Si¬ 
lilės?  Visagalio  Ea  vardan  pasakyk,  kas  tau  šovė  į  galvą.  Kaip  galėjai 
pamanyti,  kad  tau  pavyks  pabėgti  nuo  šventų  Oro  įstatymų? 

Ir  kur  pabėgt?  Ir  gyventi  nuodėmėje  visą  savo  gyvenimą?  O  ma¬ 
no  mažute!  Ir  kodėl  neatėjai  pas  mane?  Negi  manai,  kad  esi  vienin¬ 
telė,  kurią  išgąsdino  nuotakų  kraujas? 

Saraja  dar  manė  teisintis,  bet  Sililės  ranka  uždengė  jai  burną. 

-  Ne!  Vėliau  man  viską  paaiškinsi.  Svarbiausia,  kad  niekas  mūsų 
čia  neužtiktų.  Didysis  Ea!  Nežinia,  kas  atsitiktų,  jei  tave  tokią  kas 
nors  pamatytų.  Tavo  tetos  jau  žino,  kad  tapai  moterim.  Jos  laukia 
raudonajame  kambary.  Nebijok,  nebars,  jei  pasirodysi  iki  saulei  nu¬ 
sileidžiant.  Aš  tau  atnešiau  ąsotį  vandens  su  citrina  ir  terpentinu  ran¬ 
koms  ir  veidui  apsiprausti.  Mesk  dabar  savo  suteptą  tuniką  po  eglūnu. 
Vėliau  ją  paimsiu  ir  sudeginsiu.  Įsisupk  į  šitą  lininę  skraistę,  žiūrėk, 
kad  nepasipainiotum  po  kojom  savo  seserims,  nes  nieks  nesukliudys 
toms  akiplėšoms  nueiti  ir  viską  papasakoti  tėvui. 

Per  audinį  Saraja  pajuto  Sililės  ranką,  glostančią  jai  skruostą. 

-  Padaryk,  kaip  prašau.  Ir  neatidėliok.  Tavo  tėvas  neturi  sužino¬ 
ti  apie  šitą  pabėgimą. 

-  Silile! 

-  Kas  dar? 

-Ar  tu  irgi  būsi  raudonajam  kambary? 

-  Žinoma!  O  kur  gi  norėtum,  kad  aš  būčiau? 

*  *  * 

Svari,  iškvėpinta,  pasidabinusi  lino  skraiste,  surišta  mazgu  ties 
dešiniuoju  petimi,  Saraja  pasiekė  moterų  kiemą  nesutikusi  nė  gyvos 
dvasios.  Artėjant  prie  paslaptingųjų  durų,  kurių  iki  šiol  niekada  ne¬ 
buvo  pravėrusi,  jai  teko  sutelkti  visą  drąsą. 

Iš  išorės  raudonasis  kambarys  tebuvo  masyvi  pailgos  formos  bal¬ 
ta  siena  be  langų.  Jis  užėmė  visą  erdvę,  virš  kurios  buvo  gyvenamieji 
moterų  kambariai.  Ichbi  žmonų,  seserų,  giminaičių  ir  tarnaičių. 

Kambario  durys  slėpėsi  už  savotiško  portiko,  išmoningai  pasta¬ 
tyto  iš  vytelių,  aplink  kurias  vijosi  vešli  begonija  ochros  spalvos  žie¬ 
dais.  Taigi  galėjai  pereiti  moterų  kiemą  skersai  išilgai  ir  jų  nepamatyti. 

Saraja  peržengė  portiką  ir  atsidūrė  priešais  dvigubas  tamsaus  kedro 
duris.  Jų  viršus  buvo  nudažytas  mėlynais,  o  apačia  raudonais  dažais. 

Sarajai  teliko  žengti  kelis  žingsnius  ir  praverti  duris.  Bet  ji  sustingo. 
Tartum  nematomais  siūlais  kas  būtų  supančiojęs  jos  kojas  ir  rankas. 
Ar  tai  baimė? 

Kaip  ir  visos  jos  amžiaus  mergaitės,  ji  girdėjo  daugybę  pasako¬ 
jimų  apie  raudonąjį  kambarį.  Kaip  ir  visos  jos  amžiaus  mergaitės,  ji 

žinojo,  kad  moterys  kartą  per  mėnesį  užsidarydavo  jame  septynioms 
dienoms.  Per  mėnulio  pilnatį  jos  susirinkdavo  raudonajame  kamba¬ 
ry  ir  duodavo  įžadus  ar  išsakydavo  prašymus,  kuriuos  galėjo  išreikšti 
tik  čia.  Siame  kambary,  vaišindamosi  medumi,  pyragaičiais  ir  vai¬ 
siais,  jos  juokėsi,  verkė,  dalijosi  svajonėmis  ir  paslaptimis.  Kartais 
kęsdamos  siaubingas  kančias  ten  ir  mirdavo.  Pro  storas  kambario  sie¬ 
nas  Sarajai  yra  tekę  girdėti  gimdymo  riksmų,  ir  kartais  ji  daugiau 
nebematydavo  tos,  kuri  ten  įėjo  džiaugdamasi  išsipūtusiu  savo  pilvu. 
Niekada  joks  vyras  nebuvo  peržengęs  raudonojo  kambario  slenksčio 
ir  net  žvilgterėjęs  į  jį.  Drąsuoliai  ir  smalsuoliai  likdavo  paženklinti 
gėda  iki  pat  Ereškigalio  pragaro. 

O  iš  tikrųjų  ji  nedaug  ką  žinojo  apie  tai,  kas  ten  vyksta.  Seserys, 
pusseserės  šnabždėdamosi  perduodavo  viena  kitai  pačius  neįtikimiau¬ 
sius  gandus.  Dar  neatsivėrusios  mergaitės  nieko  nežinojo  apie  tai,  kas 
nutikdavo  toms,  kurios  pirmą  kartą  įžengdavo  į  raudonąjį  kambarį. 
Nė  viena  iš  atsivėrusių  moterų  neatskleisdavo  munus  paslapties. 

Dabar  atėjo  jos  eilė.  Kas  gali  pasipriešinti  dievų  valiai?  Sililė  bu¬ 
vo  teisi.  Laikas.  Gana.  Ji  negali  ilgiau  likti  nuodėmėje.  Privalo  rasti 
drąsos  ir  peržengti  šį  slenkstį. 

Apakinta  ryškios  lauko  šviesos  ji  pamažėl  pratinosi  prie  raudo¬ 
nojo  kambario  prieblandos.  Troškiame  ore  sklido  stiprus  kvapų 
mišinys.  Saraja  atpažino  apelsinų  žievės  ir  migdolų  aliejaus  kvapą.  Sis 
maišėsi  su  sezamo  aliejaus,  naudojamo  lempoms,  kvapu.  Po  kiek  lai¬ 
ko  ji  pajuto  kitą  kvapą,  kurio  iki  šiol  nebuvo  uodusi.  Tai  -  stiprus, 
šleikštulį  keliantis  kvapas. 

Ryškėjo  šešėliai,  atgijo  siluetai.  Raudonasis  kambarys  buvo 
apšviestas.  Kokios  dešimties  lempų  degikliai,  atsispindėdami  žalvario 
plokštelėse,  skleidė  trūkčiojančią  gelsvą  šviesą.  Salė  buvo  didesnė,  nei 
Saraja  įsivaizdavo.  Ir  daug  aukštesnė.  Šonuose  atskirti  pertvarų  rikia¬ 
vosi  mažučiai  kambarėliai.  Grindys  buvo  išklotos  plytomis,  kurias 
vėsino  siauru  grioveliu  tekantis  skaidrus  vanduo.  Gilumoje  buvo 
girdėti  švelnus  fontano  šnaresys. 

Ji  krūptelėjo  išgirdusi,  kaip  kažkas  suplojo  delnais.  Trys  jos  tetos 
stovėjo  priešais.  Siek  tiek  atokiau  už  jų  Saraja  atpažino  Sililę  su  dviem 
jaunom  tarnaitėm.  Visos  moterys  vilkėjo  baltas  linines  togas  plačiais 

juodais  apvadais,  jų  plaukai  buvo  apjuosti  tamsiomis  skarelėmis. 
Moterys  meilingai  šypsojosi. 

Teta  Ėgimėja,  vyriausia  iš  tėvo  seserų,  žengė  į  priekį.  Ji  suplojo 
delnais,  paskui  sukryžiavo  rankas  ant  krūtinės  delnais  į  viršų.  Sililė 
jai  padavė  molinį  ąsotį  su  kvapniu  vandeniu.  Grakščiu  judesiu  Egimėja 
panardino  į  jį  rankas  ir  apšlakstė  Sarają. 

Nintu ,  mėnesinių  seimininke , 

NintUy  kuri  nulemi  gyvybę  moterų  pilvuose , 

Nintu y  mylimoji  atėjimo  į  pasaulį  globėja , 

Priimk  šiame  kambaryje  Sarają ,  Taramos 
Ir  Ichbiy  Ūro  galingojoy  dukterį.  Ji  atėjo  čia 
Apsivalyti  ir  patikėti  tau  savo  pirmąjį  kraują. 

Ji  čiay  kad  taptų  vėl  svari  ir  pasiruosusi  pastoti. 

Po  šios  pasveikinimo  maldos  kitos  moterys  triskart  suplojo  del¬ 
nais  ir  kiekviena  paeiliui  apšlakstė  mergaitę  kvapniu  vandeniu.  Sara- 
jos  veidu  ir  pečiais  žliaugė  vanduo.  Aitrus  kvapas  smelkėsi  į  šnerves 
bei  gerklę  ir  ji  pajuto  keistą  svaigulį. 

Kai  ąsotis  ištuštėjo,  moterys  apsupo  Sarają  ir,  paėmusios  už  rankų, 
nusivedė  prie  vieno  iš  alkovų.  Čia  ji  pamatė  gana  aukštą,  bet  siaurą 
apvalios  formos  baseiną.  Sililė  atrišo  lininę  skraistę  ir  nuogąją  įstūmė 
į  baseiną.  Jis  buvo  gilesnis  nei  manė:  vanduo  siekė  jos  vos  pradėjusias 
kaltis  krūtis.  Jo  šaltis  smelkėsi  iki  kaulų.  Sarają  apėmė  drebulys.  Dro¬ 
viai  kaip  vaikas  ji  apglėbė  rankomis  krūtinę.  Moterys  ėmė  juoktis. 
Išpylusios  kelis  flakonėlius  į  baseiną,  jos  ėmė  ją  energingai  trinkti 
lininiais  maišeliais,  prikimštais  žolių.  Aplink  Sarają  pasklido  nauji 
kvapai.  Šįkart  juos  visus  atpažino:  mėtų,  terpentino,  taip  pat 
žebenkšties  tulžies,  kuria  buvo  įtrinamos  pėdos  demonams  atitolinti. 

Aliejus  sušvelnino  vandenį.  Saraja  apsiprato  su  jo  vėsa.  Ji  užmerkė  akis 
ir  pamažėl  užsimiršo.  Nuo  trynimų  ir  glamonių  įtampa  ir  baimė  atslūgo. 

Vos  spėjus  apsiprasti,  Egimėja  jau  liepė  lipti  iš  baseino. 
Nenušluosčiusi  jos,  nei  nors  kuo  nepridengusi,  senoji  teta  nusivedė 
ją  į  kitą  patalpos  dalį,  nutiestą  ryškių  spalvų  kilimu.  Saitu  prityrusiu 
judesiu  ji  praskyrė  jai  kojas  ir  įstatė  tarp  šlaunų  bronzos  indą  su  pla¬ 
čiu  kakleliu.  Sililė  sugriebė  Sarajos  ranką,  tuo  tarpu  Egimėja,  įrėmusi 
žvilgsnį  į  bronzos  taurę,  garsiai  ištarė: 

Nintu,  kūdikio  atėjimo  į  pasaulį  globėja,  tuy  kuri  is  paties 

Visagalio  Enki  rankų  gavai 

Šventųjų  gimdymo  lentelę ,  tu,  kuri  turi  žirkles  virkštelei  nukirpti, 

Nintu,  kurioji  saugai  visagalio  Enki  dovanotą  žalio  lazurito 

Taurę,  silagarų , 

Priimk  Sarajos  kraujų. 

Pasirūpink,  kad  jis  būtų  vaisingas. 

Nintu ,  priimk  Sarajos  kraujų  kaip  rasų  virs  arimo. 

Pasirūpink,  kad  jis  subrandintų  savąjį  medų. 

O  Nintu,  didžiojo  Enlilio  seserie, 

Pasirūpink,  kad  Sarajos  lytis  būtų  derlinga  ir  saldi  kaip  Dilumo 

Datulė, 

Kuria  jos  būsimasis  vyras  niekada  neprisisotintų. 

Stojo  keista  tyla. 

Saraja  galėjo  girdėti,  kaip  krūtinėje,  smilkiniuose  daužėsi  širdis. 
Kojos,  sėdmenys,  pilvas,  pečiai,  kakta  ėmė  degti.  Jai  atrodė,  kad  ką 
tik  buvo  nuplakta  dilgėlėmis. 

Tuo  tarpu  sausas  ir  įsakmus  senosios  tetos  balsas  pradėjo  maldą 
iš  naujo.  Šį  kartą  visos  tetos  ėmė  monotoniškai  kartoti  drauge. 

Ir  vėl  iš  naujo. 

Saraja  pagaliau  suprato,  kad  tai  truks  tol,  kol  kraujas  iš  jos  pradės 
tekėti  į  bronzos  taurę. 

Atrodė,  kad  ceremonija  nesibaigs  niekada.  Su  kiekvienu  Ėgimėjos 
tariamu  žodžiu  Sililė  spūsteldavo  Sarajos  pirštus.  Staiga  ledinis  skaus¬ 
mas  sustingdė  strėnas,  persmelkė  šlaunis.  Jai  buvo  gėda  dėl  savo  nuo¬ 
gumo,  dėl  pozos,  kuria  ji  stovėjo.  Kodėl  šitai  trunka  taip  ilgai?  Kodėl 
dabar  kraujas  nesirodė,  tuo  tarpu  kai  rytą  taip  gausiai  sruvo? 

Dvidešimt  ilgų  malonės  prašymų.  Pagaliau  taurė  nusidažė  raus¬ 
vai.  Moterys  ėmė  ploti.  Šiurkščiais  pirštais  Ėgimėja  sugriebė  Sarajos 
veidą  ir  prisispaudė  lūpomis  prie  jos  kaktos. 

-  Puiku,  mano  dukra!  Dvidešimt  malonės  prašymų  -  tinkamas 
skaičius.  Tu  patinki  Nintu.  Gali  tuo  džiaugtis  ir  padėkoti  jai. 

Ji  pastvėrė  bronzos  taurę  ir  įspraudė  Sarajai  į  rankas. 

-  Eik  paskui  mane,  -  paliepė. 

Raudonojo  kambario  gilumoje,  prie  plaušaplytės  raudonai  mėlyna 
spalva  nudažytos  sienos  stovėjo  didesnė  už  Sarają  molinė  moters  skulp¬ 
tūra.  Jos  veidas  buvo  ovalo  formos,  putliomis  lūpomis  ir  garbanotais 
plaukais,  kuriuos  prilaikė  metalinis  žiedas.  Vienoje  rankoje  ji  laikė 
mažytę  taurę,  lygiai  tokią,  kokią  atsinešė  Saraja. 

Kitoje  rankoje  ji  laikė  iškėlusi  gimčių  žirkles.  Altorius  skulptūros 
papėdėje  buvo  nuklotas  valgiais  nelyginant  švenčių  stalas. 

-  Nintu,  Pasaulio  pribuvėja,  -  sušnabždėjo  Egimėja  nulenkusi 
galvą,  -  tave  sveikina  ir  tau  dėkoja  Saraja,  Taramos  ir  Ichbi  dukra. 

Saraja  pažvelgė  į  ją  nieko  nesuprasdama.  Senoji  teta  nepatenkin¬ 
ta  susiraukė,  sugriebė  jos  dešinę  ranką,  panardino  pirštus  į  kraują  ir 
patrynė  skulptūros  pilvą. 

-  Dabar  tu,  -  įsakė  ji. 

Iš  pasišlykštėjimo  prikandusi  lūpas  Saraja  pakluso.  Tada  Egimėja 
paėmė  bronzos  taurę  ir  kelis  menstruacijų  kraujo  lašus  nulašino  į 
mažą  taurelę,  kurią  laikė  Nintu.  Atsitiesusios  jos  veidas  nušvito  šyp¬ 
sena,  kokios  Saraja  niekada  dar  nebuvo  mačiusi. 

-  Sveika  atvykusi  į  raudonąjį  kambarį,  mano  brolio  dukterie. 
Būk  pasveikinta  tarp  mūsų,  busimoji  munui  Jei  gerai  supratau  pai¬ 
nius  Sililės  aiškinimus,  tu,  atrodo,  dar  nieko  nuo  pat  ryto  nevalgei  ir 
esi  išalkusi? 

Už  nugaros  Saraja  išgirdo  skardų  juoką.  Tai  buvo  Sililė.  Ji  apglėbė 
Sarają  ir  stipriai  prispaudė.  Saraja  atsidavė  šiam  glėbesčiavimui  jaus¬ 
dama  didžiulę  paguodą,  kad  gali  priglusti  prie  šiltos  tarnaitės  krūtinės. 

-  Matai,  -  sušnabždėjo  Sililė,  -  ne  taip  jau  ir  baisu.  Argi  vertėjo 
tiek  jaudintis? 

Sį  vakarą,  prieš  ją  pasotinant  pyragaičiais,  vaisiais,  miežiniais  bly¬ 
neliais  su  medumi  ir  šviežiais  avies  sūriais,  Sarajai  buvo  padovanota 
nauja  plona  tunika,  nuausta  iš  lino  ir  vilnos,  juodais  apvadais  -  tokia 
pat,  kokiomis  vilkėjo  jos  tetos  ir  jų  tarnaitės.  Ji  dar  gavo  dovanų  ska¬ 
rą  uždengt  plaukams.  Paskui  moterys  parodė,  kaip  galima  patogiai 
gyventi  per  menstruacijas.  Kaip  pasidaryti  mažus  gniužulėlius  vilnos, 
pamirkytos  ypatingam  aliejuje,  kurio  šleikštu  kvapą  ji  buvo  pajutusi 
vos  peržengusi  šį  slenkstį. 

-  Tai  alyvuogių  aliejus,  -  paaiškino  teta  Egimėja.  -  Retas  ir  bran¬ 
gus  aliejus,  kurį  gamina  mar.  Tu-  žmonės  be  miesto.  Galėsi  padėkoti 

savo  tėvui,  jis  užsako  jį  karaliaus  žmonoms  ir  sugeba  gauti  keletą 
amforų  ir  mums.  Kai  šito  aliejaus  nelieka,  naudojam  žuvų  aliejų.  Pa¬ 
tikėk,  jis  ne  toks  švelnus  ir  baisiai  dvokia.  Ir  taip  stipriai,  kad  paskui 
ištisą  dieną  turim  vilgyti  savo  sėdmenis  kiparisų  aliejumi.  Kitaip  mūsų 
vyrai,  atėję  pas  mus,  mano,  kad  pavirtome  žvejų  pintinėmis! 

Šmaikštus  Egimėjos  pasakojimas  buvo  palydėtas  garsiu  juoku. 
Pagaliau  Sililė  paaiškino,  kaip  sulankstyti  drobules,  kurias  ji  turi  įsi¬ 
kišti  tarp  šlaunų. 

-  Kiekvieną  vakarą  prieš  eidama  miegoti  turi  jas  pakeisti.  Kas  rytą 
turi  jas  išskalbti.  Parodysiu  tau  krosnį,  kuri  yra  šio  kambario  gale. 

Reikia  pripažinti,  kad  raudonajam  kambary  buvo  viskas,  ko 
reikėjo,  kad  moterys  išbūtų  čia  septynias  dienas  neišeidamos.  Guo¬ 
liai  buvo  labai  patogūs,  moterys,  likusios  laisvėje,  gausiai  tiekdavo 
vaisių,  mėsos,  sūrių,  pyragaičių.  Pintinėse  netrūko  vilnų,  o  audimo 
staklėse  buvo  matyti  gerokai  pasistūmėję  darbai. 

Sililė  turėjo  teisę  likti  raudonajam  kambary  tik  per  Sarajos  įšven¬ 
tinimą,  tad  ji  negalėjo  čia  nakvoti  nei  šią,  nei  kitą  naktį.  Prieš  grįžda¬ 
ma  į  moterų  kiemą,  ji  paruošė  Sarajai  žolelių  nuoviro,  kurio  liepė 
išgerti  padavusi  garuojančią  taurę: 

-  Kad  tau  šią  naktį  neskaudėtų  pilvo. 

Švelnios  Sililės  lūpos  prigludo  prie  Sarajos  smilkinio. 

-Aš  neturiu  teisės  grįžti  į  raudonąjį  kambarį,  kol  nesutem  s.  Jei 
ko  nesuprasi,  kreipkis  į  tetą  Egimėją.  Kaip  matei,  ji  šiurkštoka,  bet 
myli  tave. 

Be  jokios  abejonės,  į  gėrimą  Sililė  įmaišė  ne  tik  žolių  pilvo 
skausmams  malšinti,  nes  jai  išėjus  Saraja  greit  užmigo,  ir  joks  blogas 
sapnas  nesutrikdė  ramaus  miego. 

Kai  prabudo,  tetos  ir  jų  tarnaitės  jau  buvo  įnikusios  į  darbus. 
Kambario  prieblandoj  jų  pirštai  lakstė  audimo  staklėmis  taip  pat  žvit¬ 
riai,  kaip  ir  saulės  šviesoj.  Moterų  plepėjimas  priminė  paukščių  čirška- 
vimą,  kurį  nutraukdavo  netikėtas  juokas  ar  kivirčų  protrūkiai. 

Egimėja  paliepė  Sarajai  eiti  padėkoti  Nintu  ir  padėti  valgių  prie 
jos  altoriaus.  Paskui  mergaitė  nusiprausė  baseine,  į  kurį  tarnaitė  įpylė 
įvairių  aliejų,  o  vėliau  įtrynė  jos  pilvą  ir  šlaunis  kvapnia  pomada. 

Kai  ji  liko  visa  švari,  Ėgimėja  atėjo  ją  paklausti,  ar  vis  dar  krau¬ 
juoja  ir  ar  kraujavimas  reguliarus.  Po  viso  šito  Saraja  galėjo  pasisotin- 

ti  avies  pienu,  šviežia  varške  su  medumi,  miežine  duona,  išmirkyta 
mėsos  sultinyje,  ant  kurios  buvo  tepamos  sugrūstos  datulės,  abriko¬ 
sai  ir  persikai. 

Jai  susirengus  prisijungti  prie  audėjų,  kad  galėtų  suprasti,  kaip 
tarp  ploniausių  apmatų  siūlų  prakišama  šaudyklė,  jaunosios  tetos  iškėlė 
priešais  ją  aukštą  bronzos  plokštę. 

Saraja  pažvelgė  į  jas  suglumusi. 

-  Nusimesk  tuniką,  pasakysim,  kas  iš  tavęs  išeis. 

-  Kas  iš  manęs  išeis? 

-  Būtent.  Atsistosi  nuoga  prieš  veidrodį,  ir  mes  pasakysim,  ką 
matys  tavo  busimasis  vyras  prieš  iškvėpindamas  tave  vestuvių  tepalais. 

Šie  žodžiai  stingdė  Sarajos  pilvą  labiau  nei  rytinė  maudynė.  Ji 
pažvelgė  į  Egimėją.  Nepakėlusi  akių  nuo  rankdarbio  senoji  teta  su 
šypsena  lūpose  linktelėjo  galva,  o  tai  reiškė,  kad  reikia  paklusti. 

Saraja  abejingai  truktelėjo  pečiais,  nors  toli  gražu  nesijautė 
abejinga.  Ji  gailėjosi,  kad  šalia  nebuvo  Sililės.  Pastarosios  akivaizdoje 
jaunosios  tetos  niekada  nedrįsdavo  iš  jos  šaipytis. 

Staigiu  judesiu  ji  nusimetė  tuniką.  Kol  moterys  kvaksėdamos 
sėdosi  aplink,  ji  tiek  judesiais,  tiek  veido  išraiška  stengėsi  atrodyti 
kuo  abejingesnė. 

-  Pasisuk  iš  lėto,  -  įsakė  viena  iš  tetų,  -  kad  galėtume  kuo  geriau 
tave  apžiūrėti. 

Bronzos  veidrodyje  Sarajos  siluetas  sujudėjo.  Tiesą  sakant,  pati 
ji  savęs  nematė,  nes  trūko  šviesos.  Egimėja  pirmoji  ėmė  komentuoti 
reginį: 

-  Nuotakų  kraujas  srūva  iš  jos  pilvo,  bet  reikia  pripažinti,  kad  ji 
dar  visai  vaikas.  Jei  jos  sutuoktinis  norės  mėgautis  medaus  pyragu 
nuo  pat  pirmos  vedybų  dienos,  jam  teks  nusivilti. 

-  Man  tik  dvylika  su  puse  metų!  -  užprotestavo  Saraja,  jausda¬ 
ma,  kaip  pyktis  degina  krūtinę.  -  Žinoma,  kad  esu  dar  vaikas. 

-Jos  šlaunys  dailios  ir  gražiai  išlenktos,  -  įsiterpė  viena  tarnaitė. 
-Jau  matyt,  kad  ji  turės  gražias  kojas. 

-Jos  pėdos  bus  mažos,  rankos  irgi,  -  ištarė  kita.  -  O  tai  suteiks 
grakštumo. 

-  Argi  pirmąją  vestuvių  naktį  vyrą  domina  nuotakos  kojos  ir 
rankos,  -  sumurmėjo  Ėgimėja. 

-Jei  tu  galvoji  apie  jos  sėdmenis,  seserie,  tai  jie  verti  sidabrinio 
vestuvių  padėklo.  Pažiūrėk,  kokie  jie  iškilūs  ir  tvirtis.  Sakytum  du 
maži  paauksuoti  moliūgai.  Koks  vyras  atsilaikytų  norui  pasmaližiau¬ 
ti?  O  jos  strėnų  duobutė?  Po  metų  ar  dvejų  jos  vyras  turės  kuo  mėgau¬ 
tis,  aš  jums  sakau,  mano  sesės. 

-Jos  pilvas  irgi  labai  mielas,  -  tarė  jauniausia  iš  tetų.  -  O  jos  oda 
švelnių  švelniausia.  Tikras  malonumas  liesti. 

-  Pakelk  rankas,  Saraja!  -  paliepė  kita.  -  Deja,  mano  sesės,  mūsų 
dukterėčios  rankos  ne  tokios  grakščios  kaip  kojos! 

-Jos  alkūnės  nubraižytos  kaip  ir  visų  padaužų,  bet  tai  praeis.  O 
pečiai  gražūs,  tik  atrodo,  kad  jie  bus  gana  platūs.  Ką  manai,  Ėgimėja? 

-  Platūs  pečiai  -  dideli  speniai,  taip  yra  sakoma.  Dešimtis  kartų 
tuo  įsitikinau.  -  Visos  sutartinai  prunkštelėjo. 

-  Kol  kas  busimasis  vyras  nelabai  ką  teužčiuoptų. 

-  Bet  jos  kalasi,  įgauna  formą,  mažosios  avytės. 

-  Ne  itin!  Kol  kas  geriau  atrodo  jos  kaulų  nei  krūtų  forma. 

-  Tu  ne  ką  daugiau  turėjai  būdama  jos  amžiaus,  -  mestelėjo 
Ėgimėja  jauniausiai  seseriai.  -  O  žiūrėk  dabar,  turim  austi  dvigubo 
ilgio  tunikas,  kad  galėtum  jas  visiškai  prisidengti. 

Moterys  vėl  ėmė  kvatotis,  net  nepastebėdamos,  kaip  Saraja  riešu 
šluostosi  skruostais  bėgančias  ašaras. 

-  Ko  jau  tikrai  neras  pirmąją  naktį  jos  vyras,  tai  švelnios  giraitės. 
Nėr  net  žymės.  Manau,  jam  teks  pasitenkinti  vagele  ir  laukti,  kol 
suvešės,  kad  galėtų  ją  įdirbti. 

-  Užteks! 

Kojos  spyriu  Saraja  apvertė  bronzos  veidrodį  ir,  stvėrusi  tuniką, 
ja  prisidengė. 

-  Saraja!  -  subarė  Ėgimėja. 

-  Nenoriu  daugiau  klausyti  jūsų  piktų  žodžių!  Aš  pati  žinau,  kad 
graži,  ir  būsiu  dar  gražesnė  užaugusi.  Už  jus  visas  gražesnė.  Esat  pa¬ 
vyduolės,  štai  kas  jūs! 

-  Išpuikėlė  gyvatės  liežuviu!  Štai  kas  tu  esi!  -  atšovė  teta  Ėgimėja. 
-  Ne  tave  pamatęs,  o  tave  išgirdęs  busimasis  vyras  išsigąs.  Tikiu,  kad 
brolis  Ichbi  ėmėsi  atsargos  priemonių  ir  neužsitrauks  atsisakymo  gėdos. 

-  Tėvas  visai  nesirengia  leisti  manęs  už  vyro.  Ir  nėr  čia  ko  tą  patį 
kartoti.  Nėra  jokio  busimojo  vyro.  Visos  jūs  esat  senės  ir  kalbat  niekus. 

Šaižiu  balsu  ji  beveik  rėkė.  Sarajos  žodžiai  atšoko  nuo  drėgnų 
raudonojo  kambario  sienų  ir  atsimušė  į  plytų  grindis.  Stojo  nejauki 
tyla.  Juokas  liovėsi.  Egimėja  dar  labiau  suraukė  kaktą: 

-  Iš  kur  žinai,  kad  neturi  busimojo  vyro? 

Virpulys  perbėgo  Saraja.  Strėnas  stingdanti  vakarykštė  baimė  vėl 
grįžo. 

—  Tėvas  man  nieko  nesakė,  -  tarstelėjo  ji.  -  O  jis  visada  pasidalija 
planais,  kurie  susiję  su  manimi. 

Tetos  ir  tarnaitės  nusuko  akis. 

-  Tavo  tėvui  nėra  reikalo  kalbėti  su  tavim  apie  dalykus,  kurie 
klostosi  taip,  kaip  visada  klostosi,  -  atšovė  Egimėja. 

-  Ne,  tėvas  man  viską  pasako.  Aš  jo  mylimiausia  dukra... 

Staiga  Saraja  užsikirto.  Pakako  ištarti  šiuos  žodžius,  kad  pati 

išgirstų  juose  slypintį  melą. 

Egimėja  atsiduso. 

-  Mažoji  paistytoja!  Neprasimanyk  ko  nėra.  Miesto  įstatymai  ir 
visagalio  Ea  valia  bus  įvykdyta.  Taigi  tu  pasiliksi  čia  su  mumis  dar 
keturias  dienas;  septintą  dieną  išeisi  iš  raudonojo  kambario  ir  būsi 
ruošiama  vestuvėms.  Ajrimų  mėnuo  joms  labai  tinkamas.  Bus  vaišių 
ir  dainų.  Tas,  kuris  skirtas  tapti  tavo  vyru,  jau  turėtų  būti  pakeliui  į 
Urą.  Esu  tikra,  kad  tėvas  jį  išrinko  tarp  turtingiausiųjų  ir  galingiau¬ 
siųjų.  Negalėsi  skųstis.  Iki  kito  mėnulio  jau  būsi  įtrinta  vestuviniais 
kipariso  tepalais.  Štai  kaip  viskas  bus.  Ir  taip  bus  gerai. 

Po  septynių  ilgų  dienų  ir  naktų,  pripildytų  sapnais,  kurių  ji  nie¬ 
kam  nedrįso  pasakoti,  Saraja  paliko  raudonąjį  kambarį.  Ji  bijojo  šios 
akimirkos  taip  pat  stipriai,  kaip  jos  ilgėjosi. 

Saulė  dar  buvo  neaukštai,  tačiau  dienos  šviesa  tiesiog  apakino  ir 
Saraja  vos  galėjo  praverti  akis.  Kol  Ėgimėja  žėrė  paskutinius  patari¬ 
mus,  ji  greičiau  išgirdo  nei  pamatė  ją  pasitinkančią,  iš  laimės  šūkčio- 
jančią  Sililę. 

Sarajai  dar  nespėjus  praverti  burnos,  Sililė  nusitempė  ją  prie  laiptų, 
vedančių  į  moterų  miegamuosius.  Sienų  baltumas  čia  dar  labiau  aki¬ 
no  nei  kieme.  Saraja  leidosi  vedama  tarsi  būtų  neregė.  Kojomis  jautė 
laiptų  pakopas  ir  jai  atrodė,  kad  šių  daugiau  nei  buvo.  Ji  atsimerkė  ir 
išvydo  viršutinę  namo  terasą.  Sililė  pastūmė  visai  naujas,  dar  sakais 
kvepiančias  kedro  duris. 

-  Užeik! 

Ranka  prisidengusi  akis  Saraja  dvejojo.  Už  durų  regėjo  vien 
žiojėjantį  šešėlį. 

-  Užeik,  užeik!  -  pakartojo  Sililė. 

Kambarys  buvo  erdvus,  greičiau  gilus  nei  platus.  Pro  kvadrato 
formos  langą  skverbėsi  ryto  saulė.  Po  juo  sienos  atbraila  sudarė  suolą, 
kuris  buvo  apdengtas  dembliu.  Grindys  buvo  išklotos  raudonomis 
aliejumi  įtrintomis  plytomis,  o  aukštos  lubos  buvo  dengtos  plonų 
nendrių,  kruopščiai  priraišiotų  prie  tašytų  sijų,  kilimu. 

Viskas  buvo  nauja.  Dvi  lovos  -  didžioji  ir  mažoji,  didžiulė  dažyta 
it  apkalta  sidabro  vinimis  skrynia.  Prie  sienos  pristumtas  toks  pat 

naujas  audimo  rėmas.  Kambario  kampe  ant  dėklės  išdėlioti  ąsočiai, 
puodeliai  ir  taurės  dar  niekada  nebuvo  naudoti,  o  degto  molio  židi¬ 
nio  sienų  dar  nebuvo  laižiusi  nė  menkiausia  liepsna. 

-  Argi  nenuostabu?  Čia  viską  sumanė  tavo  tėvas. 

Sililės  skruostai  degė  iš  jaudulio.  Vos  nespringdama  žodžiais,  ji 
puolė  pasakoti,  kaip  Ichbi  Sum  Usuras  skubino  mūrininkus  ir  sta¬ 
lius,  kad  viskas  būtų  baigta  iki  Saraja  išeis  iš  raudonojo  kambario. 

-Jis  pats  viskuo  rūpinosi,  pats  sprendė,  kokio  aukščio  bus  sie¬ 
nos:  „Aš  išleidžiu  už  vyro  pirmąją  savo  dukterį.  Nieko  nepagailėsiu, 
kad  jos  miegamasis  būtų  aukščiausias  ir  gražiausias  moterų  kieme“,  - 
kalbėjo  jis. 

Saraja  pajuto  gerklėje  keistą  kutenimą.  Norėjosi  pasidalyti  Si¬ 
lilės  džiaugsmu  ir  kartu  jai  taip  stipriai  suspaudė  krūtinę,  kad  vos 
prakvėpavo.  Ji  negalėjo  atitraukti  akių  nuo  didžiosios  lovos.  Sililė 
buvo  teisi  -  gražesnės  ji  niekad  nebuvo  mačiusi.  Šioji  buvo  padaryta 
iš  platano  su  meniškai  išraižytais  zodiako  ženklais  ant  stambių  kojų. 
Plačiam  tamsaus  medžio  kojūgaly  su  sukabintais  neįtikėtino  baltu¬ 
mo  avikailiais  ryškėjo  raudonas  Nintu  siluetas. 

-  Pavaizduoti  visi  keturių  metų  laikų  mėnesiai,  -  tarė  Sililė,  smi¬ 
liumi  paliesdama  pusiau  žuvies  ir  pusiau  ožkos  Mul.suhur  žvaigždy¬ 
no  piešinį.  -  Kad  jie  visi  tau  būtų  palankūs. 

Pasisukdama  mažosios  lovos,  stovinčios  kitame  kambario  gale, 
link  ji  pridūrė: 

-Ji  skirta  man.  Irgi  visai  nauja.  Aš  čia  miegosiu  -  žinoma,  tik  tas 
naktis,  kai  būsi  viena. 

Saraja  vengė  jos  žvilgsnio.  Bet  Sililė  vis  dar  nesitvėrė  džiaugsmu. 
Ji  subarškino  sidabrinius  didžiosios  skrynios  apkaustus,  pakėlė  vieną 
sunkaus  dangčio  pusę  ir  po  ja  atsivėrė  kalnas  audinių  ir  skraisčių. 

-  Pilna  skrynia,  kaip  ir  pageidavo  tavo  tėvas!  Pažiūrėk,  kokie 
audiniai!  Lininiai  rakutus  tokie  švelnūs  nelygu  kūdikio  oda.  O  čia... 

Ji  atsegė  odinę  terbelę  ir  ant  avies  odų  žvangėdamos  pabiro  įvai¬ 
riausios  sagės,  apyrankės,  plaukų  smeigtukai  iš  medžio  ir  sidabro. 
Sililė  vis  nerimo.  Vikriais  judesiais  ji  apjuosė  Sarają  viena  iš  atraižų  ir 
ėmėsi  iš  jos  taisyklingomis  klostėmis  lankstyti  togą,  pagal  paprotį  kairįjį 
petį  palikdama  apnuogintą. 

Per  žingsnį  atsitraukė,  bet  Saraja  neleido  jai  pasigrožėti  savo  kūri¬ 
niu.  Ji  nusitraukė  atraižą,  metė  ją  ant  lovos  ir  drebančiu  balsu  -  pati 
norėjo,  kad  jis  ne  taip  drebėtų  -  paklausė: 

-  Tu  žinai,  kas  jis? 

-  Saraja...  Apie  ką  tu  kalbi? 

-  Apie  jį.  Tą,  kurį  tėvas  man  išrinko.  Apie  tą,  kuris  miegos  su 
manimi  šitoj  didžiulėj  lovoj. 

Sililė  suraukė  kaktą,  jos  krūtinė  pakilo  nuo  gilaus  atodūsio.  Me¬ 
chaniškai  paėmė  atraižą,  numestą  ant  lovos,  ir  ėmė  ją  kruopščiai 
lankstyti. 

-  Iš  kur  aš  galiu  žinoti?  Juk  ne  tarnaitei  tavo  tėvas  patiki  tokius 
dalykus. 

-  Ar  jis  jau  čia?  Bent  tai  turėtum  žinoti?  -  nervinosi  Saraja. 

-  Pagal  paprotį  jaunavedys  ir  jo  tėvas  negali  prisistatyti  jauna¬ 
martei  iki  pirmųjų  vaišių  kviestiesiems  svečiams.  Nejaugi  per  šias  sep¬ 
tynias  dienas  Egimėja  tau  nieko  nepaaiškino  ir  nieko  nepamokė. 

-  Kaipgi  ne.  Ji  išmokė  mane  dainuoti,  skalbti  apatinius,  suausti 
labai  plonus,  bet  stiprius  spalvotus  siūlus.  Išmokė  gaminti  vyrui  so¬ 
čius  valgius.  Ką  jam  patiekti  ryte  ir  ką  vakare.  Ką  jam  galima  sakyti  ir 
ko  negalima.  Taip  pat  išmokė,  kaip  nusidažyti  pėdas,  kaip  apjuosti 
plaukus  skara  ir  kaip  įtrinti  pomadą  tarp  šlaunų!  Man  dar  iki  šiol 
galva  nuo  viso  šito  ūžia. 

Sarajos  balsas  kilo  vis  aukštyn,  ir  ašaros  tvenkėsi  akyse,  nors  ir 
kaip  norėjo  jas  nuslėpti. 

-  Bet  ji  taip  ir  nepasakė,  kas  bus  mano  vyras. 

-  Todėl,  kad  ji  nežino. 

Saraja  mėgino  įžvelgti  melą  Sililės  akyse.  Bet  įskaitė  jose  vien 
švelnumą  ir  liūdesį.  Ir  nuovargį. 

-  Ji  tikrai  nežino,  Saraja,  -  pakartojo  Sililė.  -  Taip  yra,  mano 
vaike.  Dukra  priklauso  tėvui,  tėvas  ją  atiduoda  vyrui.  Ir  nieko  čia 
nepakeisi! 

-  Jūs  visos  man  tą  patį  sakot.  O  aš  eisiu  ir  paklausiu  tėvą. 

-  Saraja!  Saraja!  Atsipeikėk!  Rytoj  visuose  namuose  bus  šventė. 
Tavo  tėvas  surengs  puotą  ir  parodys  tave  savo  svečiams.  Tavo  busi¬ 
masis  vyras  atneš  dovanų  sidabrinį  vestuvių  padėklą,  tada  ir  pamatysi, 

kas  jis.  O  poryt  jis  įtrins  tave  vestuviniais  kvepalais  ir  tu  būsi  jo.  Štai 
taip.  Taip  viskas  bus.  Ir  čia  nieko  nepakeisi,  nes  būtent  taip  išleidžia¬ 
mos  už  vyrų  Ūro  galingųjų  dukros.  O  tu  esi  Saraja,  Ichbi  Sum  Usuro 
dukra.  Po  dviejų  naktų  tavo  vyras  miegos  šitam  gražiam  kambary, 
šitoj  gražioj  lovoj.  Ir  tai  didžiulė  laimė  tau.  Tėvo  pasirinkimas  ne¬ 
galėjo  būti  blogas... 

Nenorėdama  daugiau  nieko  girdėti  Saraja  užsidengė  rankomis 
ausis  ir  puolė  lauk  iš  kambario.  Šešėlis,  iškilęs  ties  slenksčiu,  ją  su¬ 
stabdė:  priešais  stovėjo  jos  vyresnysis  brolis  Kidinas. 

Jis  buvo  penkiolikos,  bet  atrodė  dvejais  trejais  metais  vyresnis. 
Nors  vietoj  barzdos  buvo  matyti  tik  švelnūs  pūkeliai,  puiki  išvaizda 
rodė  jį  esant  jauną  Ūro  ponaitį,  vyresnįjį  kilmingų  namų  sūnų.  Jo 
veido  bruožai  buvo  taisyklingi.  Pečiai,  rankos,  kojos  raumeningi  kaip 
kario.  Kidinas  žavėjosi  imtynėmis  ir  kasdien  treniravosi.  Jis  rūpinosi 
savo  šukuosena,  kontroliavo  savo  žvilgsnį,  toną,  žodžius  ir  gestus. 
Saraja  seniai  pastebėjo  jo  gudrybes:  togos  audinys  ties  jo  dešiniuoju 
apnuogintu  pečiu  turėjo  pabrėžti  jo  odos  švelnumą  ir  sukelti  mote¬ 
rims  norą  jį  paliesti. 

Kidinui  labai  rūpėjo,  kad  namuose  visi  jį  gerbtų  kaip  vyriausiąjį 
sūnų.  Netgi  Sililė,  kuri,  rodėsi,  bijojo  tik  Ichbi  Sum  Usuro,  stengėsi 
jo  neužkabinti. 

Saitu  balsu  Kidinas  pareiškė: 

-  Sveika,  seserie.  Tėvas  tau  liepia  ateiti.  Jis  rengiasi  aukoti  avinus 
ir  sužinoti  tavo  ateitį.  Baru  jau  šventykloje.  Jis  gaivinasi  gėrimais  ir 
kvėpinasi. 

Saraja  pravėrė  burną,  norėdama  užduoti  klausimą,  kuris  jai  ne¬ 
davė  ramybės,  bet  teištarė:  „Sveikas,  vyresnysis  broli.“  Kidino  akys 
sužaibavo.  Pašaipi  jo  šypsena  rodė,  kad  jis  visgi  tėra  labai  jaunas. 

-  Pasirenk.  Netrukus  ateisiu  tavęs. 

Pasisuko  ir  išėjo  iš  kambario  kaip  didelis  ponas,  kuriam  patinka, 
kad  po  jo  žodžių  įsivyrauja  tyla. 

*  *  * 

Nedidelis  tėvo  darbo  kambarys  buvo  gerokai  užgriozdintas.  Dvi 
jo  sienos  nustatytos  lentynomis,  apkrautomis  molio  lentelių.  Šimtai 

laiškų,  sutarčių,  sąskaitų  -  būtent  tai,  kas  darė  Ichbi  Sum  Usurą  ger¬ 
biamą  ir  keliančiu  baimę  žmogų. 

Ant  ilgo  juodmedžio  stalo  medinėj  formoj  tarnas  grūstuvu  pre¬ 
savo  molį.  Salia  buvo  išdėliotos  ką  tik  pagamintos  molio  lentelės, 
uždengtos  drėgnais  linais,  bronziniai  peiliai,  indai  su  didelėm  ir  mažom 
nendrinėm  plunksnom  -  viskas,  ko  reikėjo  rašyti.  Kitame  stalo  gale 
sėdintis  raštininkas  įgudusiais  ir  tiksliais  judesiais  raižė  molyje  žodžius. 

Saraja  išgirdo  tėvą  diktuojant: 

-  ...  jaunavedys  galės  atvykti  į  mano  namus  ir  bus  priimtas  čia 
kaip  mylimas  sūnus... 

Ji  paleido  durų  uždangą. 

-  Dukra  mano! 

Jo  dvigubas  pagurklis  po  juoda  gražiai  garbanota  barzda  išsipūtė 
iš  malonumo.  Rankos  mostu  Ichbi  Sum  Usuras  liepė  tarnams  pa¬ 
sišalinti.  Raštininkas  ir  jo  padėjėjas  vos  spėjo  medžiaga  pridengti  ne¬ 
baigtą  raštą  ir  kelis  kartus  nusilenkę  Sarajai  pranyko.  Ichbi  Sum  Usu¬ 
ras  plačiai  iškėtė  rankas  be  paliovos  kartodamas,  tarsi  jo  lūpomis  ta¬ 
riami  žodžiai  būtų  saldesni  už  medų: 

-  Dukra  mano,  mano  pirmoji,  kurią  išleidžiu  už  vyro! 

-  Aš  labai  laiminga  tave  matydama,  tėve. 

Ir  tai  buvo  tiesa.  Ji  visada  džiaugėsi  jį  matydama.  Ne  dėl  to,  kad 
būtų  gražuolis.  Tebuvo  vos  už  ją  aukštesnis,  gana  apkūnus,  mat  mažai 
judėjo  ir  jau  labai  mėgo  geras  vaišes,  kurias  rengdavo  menkiausiai 
progai  pasitaikius.  Tačiau  ori  tėvo  laikysena  atrodė  įspūdingai:  savo¬ 
tiškas  išskirtinumas,  kurį  teikia  galia  ir  kuriuo  buvo  paženklinti  visi 
Ūro  galingieji.  Jo  žvilgsnis,  paryškintas  plačiu  dažų  potėpiu,  atspindėjo 
pasitikėjimą  žmogaus,  kuris  žinojo  esąs  viršesnis  už  daugelį  kitų.  O 
šiandien  tėvas  dar  buvo  ir  pasipuošęs  -  vilkėjo  puikią  tuniką  išsiu¬ 
vinėtais  spalvingais  apvadais,  sidabro  kutais  -  tai  rodė  esant  pirmojo 
rango  funkcionierių.  Salia  jo  Sarajos  tunika,  nors  ir  labai  puošni,  at¬ 
rodė  veik  skurdžiai. 

Ji  didžiavosi  savo  tėvu,  didžiavosi,  kad  yra  jo  dukra,  ir  nors  pir¬ 
menybė  namuose  priklausė  Kidinui,  vyresniajam  broliui,  ji  neabejo¬ 
jo,  kad  Ichbi  Sum  Usuro  širdyje  pirmenybė  priklausė  jai.  Ir  niekas 
jos  taip  nedžiugino  kaip  galimybė  kaskart  iš  naujo  tuo  įsitikinti. 

Saraja  žemai  nusilenkė  pagarbiai  pasveikindama  tėvą,  gal  net  per¬ 
nelyg  uoliai,  bet  jam  tai  sukėlė  didžiulį  pasitenkinimą.  Tėvas  prisiar¬ 
tino  ir  pirštais  suėmęs  jos  smakrą  kilstelėjo  galvą. 

-  Tu  tikra  gražuolė,  mano  vaike.  Ėgimėja  sako,  kad  gerai  elgeisi 
raudonajam  kambary.  Esu  tavimi  patenkintas.  O  tu,  tu  manimi  pa¬ 
tenkinta? 

Saraja  įtraukė  miros  kvapą,  kuria  jisai  buvo  gausiai  išsikvėpinęs, 
ir  vietoj  atsakymo  tik  suplakė  blakstienomis. 

-  Viskas?  Aš  tau  įrengiau  patį  gražiausią  kambarį  šiuose  namuo¬ 
se,  ir  tai  visa  tavo  padėka? 

-  Aš  labai  patenkinta  savo  kambariu,  tėve.  Ypač  lova  labai  graži. 
Viskas  labai  gražu.  Skrynia  ir  drobės.  Viskas.  O  tu,  tu  esi  mano  my¬ 
limiausias  tėvas. 

-  Bet?  -  atsiduso  Ichbi  Sum  Usuras,  kuris  mokėjo  ją  suprasti 
taip  pat  gerai,  kaip  karaliaus  raštininkų  lenteles. 

-  Bet,  mylimasis  tėve,  aš  nieko  nežinau  apie  vyrą,  kuris  ateis  į  tą 
kambarį.  Priklausomai  nuo  to,  koks  jis,  mano  lova  galbūt  man  pasi¬ 
rodys  ne  tokia  graži,  o  kambarys  -  prastesnis  nei  krėstinė  žemutinio 
miesto  troba. 

Ichbi  Sum  Usuro  antakiai  iš  nuostabos  išsilenkė,  pusiau  atodūsis, 
pusiau  juokas  suvirpino  jo  togos  kutus. 

-  Saraja!  Saraja,  mano  dukra!  Argi  niekada  nepasikeisi? 

-  Mano  tėve,  aš  tikrai  noriu  sužinoti,  ką  tu  parinkai  man  į  vyrus 
ir  kodėl?  Ar  neturiu  tokios  teisės? 

Sarajos  balse  nebuvo  girdėti  nei  verkšlenimo,  nei  nuolankumo. 
Atvirkščiai,  jis  perteikė  įtampą  ir  virpėjo.  Ichbi  Sum  Usuras  gerai 
žinojo  šį  virpantį  jos  balsą.  Ir  pats  jį  taip  virpindavo,  kai  norėdavo, 
kad  be  kalbų  būtų  paklūsta  jo  įsakymams. 

Tėvas  prisimerkė.  Stojo  sunki  tyla,  kaip  visada,  kai  jis  norėdavo 
parodyti  pavaldiniams  jų  vietą.  Kieme  pasigirdo  balsai,  sveikinantys 
atvykusiuosius.  Rinkosi  svečiai.  Saraja  uždėjo  savo  mažą  ranką  ant 
plataus  tėvo  riešo.  Jis  atsitiesė,  šį  judesį  atlikdamas  kuo  iškilmingiau. 

-  Tėvas  išrenka  tą,  kuris  ims  jo  dukrą  į  žmonas,  dėl  sau  tinkamų 
priežasčių.  Tas,  kurį  tau  išrinkau,  man  tinka.  Jei  jis  tinka  man,  tai 
tiks  ir  tau. 

-  Tenoriu  pamatyti  jo  veidą. 

-  Kai  tapsi  jo  žmona,  galėsi  visą  gyvenimą  į  jį  žiūrėti. 

-  O  jei  jis  man  nepatiks? 

-  Vedybos  -  ne  kaprizas.  Vyras  pasirenkamas  ne  dėl  gražios  nosies. 

-  Kas  tau  kalba  apie  nosį?  Argi  ne  pats  mane  mokei  atpažinti 
vyro  likimą  iš  jo  veido,  jo  eisenos? 

-  Tada  pasitikėk  manim.  Aš  gerai  pasirinkau. 

-  Tėve,  prašau! 

-  Užteks!  -  pagaliau  rimtai  supyko  Ichbi  Sum  Usuras.  -  Ką  tu 
sau  manai?  Jog  palydėsiu  tave  pas  jį,  kad  galėtum  įvertinti  jo  išvaiz¬ 
dą?  Galingasis  Ea,  apsaugok  mane!  Galbūt  dar  turėčiau  išsiųsti  pa¬ 
siuntinius  per  visą  miestą  ir  paskelbti,  kad  Ichbi  Sum  Usuras  pakeitė 
nuomonę  ir  nebeleidžia  už  vyro  savo  dieviškosios  dukters,  nes  jai  ne¬ 
patinka  tas,  kuris  jai  buvo  išrinktas!..  Saraja,  Saraja!  Prašau  savo  nau¬ 
jom  kvailystėm  neįžeidinėti  dievų. 

Jis  pasisuko  ir  įniršęs  pagriebė  ką  tik  raštininko  surašytą  molio 
lentelę.  Iškėlė  ją  priešais  Sarajos  veidą. 

-  Si  lentelė  -  tai  tavo  vedybų  sutartis.  Liko  septynios  dienos, 
septynios  dienos,  po  kurių  aš  gausiu  lygiai  tokią  pat  su  tavo  vyro  ir  jo 
tėvo  parašais.  Septynios  vaišių,  dainų,  maldų  dienos,  kurios  man  kai¬ 
nuos  du  tūkstančius  minų  miežių.  Septynios  dienos,  per  kurias  ma¬ 
no  mylimiausia  dukra  turės  tik  vieną  teisę  ir  vieną  pareigą:  būti  graži 
ir  šypsotis. 

Jo  balsas  vis  kilo,  o  paskutiniai  žodžiai  buvo  išrėkti  su  tokiu  pykčiu, 
kad  juos  tikriausiai  galėjo  girdėti  buvusieji  kieme.  Tėvas  numetė  len¬ 
telę  ant  stalo  ir  kruopščiai  pasitaisė  nuo  peties  nuslydusią  tuniką. 

-  Mūsų  laukia  žynys.  Tikėkimės,  kad  avinų  viduriuose  jis 
neįžvelgs  kokios  nors  katastrofos. 

*  *  * 

Žynys  buvo  senas  žmogus  ir  toks  liesas,  jog  atrodė,  kad  po  toga 
nieko  nėra.  Plaukai  ir  barzda,  tvarkingai  sušukuoti  ir  sutepti  alieju¬ 
mi,  dengė  pečius  ir  krūtinę.  Veide  tebuvo  matyti  vien  juodos,  žibančios 
nelygu  nupoliruotas  akmuo  akių  lėliukės. 

Saraja  stovėjo  tarp  tėvo  ir  Kidino.  Pečiais  juto  jų  kūnų  šilumą, 
girdėjo  jų  kvėpavimą.  Kidinas  vis  žvilgčiojo  į  ją,  bet  Saraja  stengėsi  tų 

žvilgsnių  išvengti.  Jis  neslėpė,  kad  girdėjo  tėvą  pykstant.  Jai  su  tėvu 
pasukus  į  šventyklą,  Kidinas  prisijungė  prie  jų  iškalbingai 
šypsodamasis. 

Jam  nereikėjo  sakyti,  ką  mąstė,  Saraja  puikiausiai  įspėjo  brolio 
mintis,  tarsi  jis  šnabždėtų  jai  į  ausį:  „Sį  kartą,  seserie,  tėvas  tau  atsi¬ 
laikė.  Nenusileido  taviems  kaprizams!  Pagaliau!  Ar  vis  dar  manaisi 
esanti  mylimiausia  jo  dukra?“ 

Sarajai  teliko  tikėtis,  kad  dievai  bus  palankūs,  ir  kad  vyras,  kurį 
jai  išrinko,  nebus  panašus  į  Kidiną,  nuolat  ieškojusį  progos  parodyti 
savo  jėgą  ir  pirmumą.  Tokio  ji  nė  dienos  nepakęstų! 

Saraja  mėgino  išsivaduoti  nuo  tokių  minčių.  Geriau  negalvoti 
apie  blogus  dalykus,  nes  baru  jau  pradėjo  ceremoniją.  Priešingai,  ji 
turėjo  atverti  savo  širdį  žyniui  ir  Dangaus  galingiesiems.  Šie  turį  pa¬ 
matyti  tai,  kas  jos  geriausia.  Tebus  jų  valia,  ir  mano  vyras  mokės 
įžvelgti  ir  puoselėti  tai,  kas  mano  geriausia. 

Ji  ištiesė,  atpalaidavo  pirštus,  lėtai  pakėlė  galvą,  tarsi  norėdama, 
kad  ją  geriau  matytų.  Sarają  kamavo  aitrus  kvapas,  kurį  skleidė  žynio 
į  nedidelio  ugniakuro  žarijas  metamos  kedro  skiedros.  Per  dūmus 
veik  nieko  nebuvo  matyti.  Visos  šventyklos  ertmės  buvo  užkamšytos. 
Tik  du  vaškiniai  deglai  apšvietė  pakylą  su  šeimos  protėvių  statulomis 
ir  altoriais.  Priešais  Ichbi  Sum  Usuro  prosenelius  žynys  išdėliojo  trijų 
avinų  kepenis.  Pasisukęs  nugara  jis  murmėjo  kažkokius  žodžius,  ku¬ 
rių  nieks  negalėjo  suprasti.  Tačiau  visi  stengėsi  laikytis  taip,  kad  ne¬ 
trukdytų  jam  susikaupti.  Siek  tiek  atokiau  pirmos  eilės,  kur  stovėjo 
Saraja,  jos  tėvas  ir  brolis,  pusračiu  rikiavosi  kokia  dešimtis  artimiau¬ 
sių  giminių  ir  du  ar  trys  svečiai.  Įeidama  į  šventyklą  ji  vengė  šitų 
žmonių  šypsenų  ir  drąsinimų,  mat  buvo  visa  įniršusi  dėl  to,  kad  ne¬ 
pavyko  priversti  tėvo  jai  nusileisti.  Dabar  jie  visi,  kaip  ir  pati  Saraja, 
sunkiai  kvėpavo  ir  stengėsi  neužsikosėti  nuo  dūmų,  kurie  graužė  akis 
ir  erzino  gerklę. 

Staiga  baru  sudėjo  trejas  kepenis  ant  tankaus  vytelių  padėklo.  Jis 
apsisuko  ir  žengė  tiesiai  Sarajos  ir  jos  tėvo  link.  Beveik  prieš  savo  valią 
Saraja  dėbčiojo  į  šitą  skerdieną,  iš  kurios  dar  tekėjo  šilto  kraujo  srovelė. 

Šventykloje  nuskambėjo  stiprus  ir  aiškus  žynio  balsas: 

-  Ichbi  Sum  Usurai,  ištikimasis  tarne,  tasai,  kurio  vardas  reiškia 
„sūnus,  sergstintis  garbę“,  aš  padėjau  avino  kepenis  priešais  tavo  tėvą. 

Padėjau  kepenis  priešais  tavo  tėvo  tėvą.  Padėjau  kepenis  priešais  tavo 
tėvo  tėvo  tėvą.  Visus  tris  paprašiau  dalyvauti  pranašaujant.  Tai,  ką  jie 
žino,  tu  irgi  žinosi. 

Priešais  Sarają  iškilo  išdžiūvęs  žynio  veidas.  Iš  jo  burnos  sklido 
prarūgusio  pieno  kvapas,  privertęs  Sarają  atšokti.  Negailestinga  Ki- 
dino  ranka  ją  sugrąžino  atgal.  Visiškoje  tyloje  baru  ėmė  apžiūrinėti 
jos  veidą  iki  smulkiausių  bruožų.  Jis  buvo  toks  susikaupęs,  kad  išsišiepė 
nelyginant  koks  plėšrūnas. 

Tarsi  užkerėta  Saraja  negalėjo  atitraukti  akių  nuo  jo  išbalusių 
dantenų,  pageltusių,  išretėjusių  dantų.  Kiek  galėdama  stengėsi  nepa¬ 
rodyti  pasišlykštėjimo  ir  baimės.  Visi  tarytum  sulaikė  kvėpavimą,  nie¬ 
kas  nesujudėjo,  nepravėrė  burnos,  buvo  girdėti  vien  ant  žarijų  traška¬ 
nčios  drožlės. 

Staiga  neįspėjęs  baru  įbruko  Sarajai  padėklą  su  kepenimis.  Ji  su¬ 
griebė  už  kraštų  -  šis  buvo  daug  sunkesnis,  nei  manė,  -  ir  nusuko 
akis  nuo  patamsėjusios  skerdienos.  Baru  žengė  kelis  žingsnius  atgal. 
Nenuleisdamas  akių  nuo  Sarajos,  jis  sustingo  ties  plytų  aukuru.  Šalia, 
ant  akmeninio  stalo  jis  padėjo  savojo  dievo  statulėlę.  Žynio  barzda 
ėmė  drebėti,  bet  lūpos  liko  suspaustos.  Labai  iš  lėto  jis  pakėlė  akis  į 
šešėlį  ant  lubų.  Paskui  pasisuko  į  savąjį  dievą.  Iškėlė  rankas,  palinko  į 
priekį  ir,  priversdamas  visus  sudrebėti,  sugriaudėjo: 

-  O  Asaluli,  Ea  sūnau,  galingasis  pranašavimo  viešpatie,  aš  apsi¬ 
valiau  kipariso  kvapu.  O  Asaluli,  tavo  tarno  Ichbi  Sum  Usuro  vardu, 
tavo  tarnaitės  Sarajos  vardu  priimk  šitą  ikribu .  Būk  tarp  mūsų,  o 
Asaluli,  ir  išklausyk  Ichbi  Sum  Usuro,  kuris  išleidžia  už  vyro  savo 
dukterį,  abejones.  Išgirsk  jo  klausimą  ir  tebūnie  tavo  pranašystė  pa¬ 
lanki.  Nuo  šių  trečiųjų  Amar  Sino  valdymo  metų  kislitnū  mėnesio  ir 
iki  pat  savo  mirties  ar  Saraja  bus  gera,  vaisinga  ir  ištikima  žmona? 

Tirštuose  dūmuose  skendėjusioj  šventykloj  įsivyravo  mirtina  tyla. 

Visi  sustingo.  Niekas  nejudėjo.  Saraja  pajuto,  kaip  jos  pečių  rau¬ 
menys  įsitempė  ir  ėmė  dilgčioti  tarsi  nuo  daugybės  susmegusių 
adatėlių.  Sprandas  darėsi  vis  skausmingesnis,  lyg  į  jį  būtų  įsmigęs 
ieties  antgalis.  Skausmas  perėjo  į  rankas,  pusiaują,  šlaunis.  Visas  jos 
kūnas,  įsitempęs  nuo  padėklo  su  kepenimis  svorio,  ėmė  degti,  ir  Sa¬ 
rajai  atrodė,  kad  ji  tuoj  pradės  rėkti  iš  skausmo. 

Vienu  šuoliu  žynys  vėl  atsidūrė  priešais  ją.  Jis  uždėjo  savąsias 
rankas  ant  josios.  Liesos  žynio  rankos  buvo  ledinės,  jų  plona,  suvytu¬ 
si  oda  vos  dengė  kaulus.  Šiurkščiu  judesiu  paėmė  iš  jos  padėklą.  Sara- 
ja  giliai  įkvėpė.  Skausmas  nelyginant  tekantis  vanduo  atslūgo.  Už 
nugaros  pasigirdo  palengvėjimo  atodūsiai.  Bet  nei  jos  tėvas,  nei  Kidi- 
nas  nė  nesumirksėjo. 

Baru  išdėliojo  kepenis  ant  trijų  degto  molio  stovų  priešais  savąjį 
dievą.  Iš  didelio  odinio  maišo  jis  ištraukė  prirašytas  molio  lenteles  ir 
molines  avies  kepenis,  dengtas  glazūra.  Vikriu  judesiu  jis  nutraukė 
uždangą  nuo  arčiausiai  stalo  buvusios  angos.  Dienos  šviesa  įsiveržė  į 
salę  ir  ėmė  žaisti  su  melsvais  tirštais  nelyginant  dumbliai  dūmais. 

Grįžtantį  prie  stalo  jį  sustabdė  keistas  garsas.  Tarsi  koks  šveple- 
nimas,  beveik  švilpimas.  Visi  sustingo  nerimastingai  išplėšdami  akis. 
Žynys  įsistebeilijo  į  kepenis.  Virš  kairiojo  atsirado  purslas.  Paskui  iš 
vienos  jo  skiltelės  lėtai  ėmė  tekėti  kraujas.  Ir  vėl  šveplenimas.  Šven¬ 
tykloj  pasigirdo  baimingas  šurmulys.  Saraja  ranka  pajuto,  kaip  dreba 
jos  tėvas. 

Žynys  atsargiai  žengė  į  priekį.  Kepenys  nuslydo  nuo  stovo,  susi¬ 
suko  kaip  šlapias  skuduras  ir  nukrito  ant  žemės.  Šventyklą  pripildė 
siaubo  riksmai. 

Visi  sustingo.  Saraja  nedrįso  pažvelgti  į  tėvą.  Baimė  jai  užgniaužė 
gerklę  ir  surakino  strėnas.  Nepratardamas  nė  žodžio  ir  nežiūrėdamas 
į  susirinkusiuosius  žynys  pasuko  stalo  link.  Jis  palinko  visu  nuvytu¬ 
siu  kūnu,  sugriebė  nukritusias  kepenis  ir  įdėjo  jas  į  tuščią  pintinę  prie 
kedro  drožlių. 

Paskui  nieko  neaiškindamas  pasilenkė  ties  likusiais  viduriais  ir 
ėmė  juos  apžiūrinėti. 

Palengvėjimo  atodūsis  perbėgo  susirinkusiųjų  lūpomis  ir  kiek¬ 
vienas  nusiteikė  ilgam  apžiūrinėjimui  ir  pranašavimams. 

Saraja  apsiginklavo  drąsa  ir  kantrybe.  Tai  galėjo  trukti  kelias  van¬ 
dens  laikrodžio  valandas.  Žynys  galėjo  pradėti  aiškintis  orakulą  vidu¬ 
ry  dienos,  o  baigti  tik  pradėjus  temti.  Kiekviena  kepenų  dalis  turėjo 
būti  atidžiai  ištirta.  Baru  jas  lietė,  trynė,  pjaustė.  Skaičiavo  įtrūkimus, 
pustules,  sutikrindamas  jų  vietą  ir  reikšmę  savo  lentelėse  ir  kepenyse 
iš  degto  molio.  Kai  kurias  pastabas  rašė  šviežiose  molio  lentelėse. 

Tačiau  šį  kartą  viskas  truko  ne  taip  ilgai.  Valandą,  ne  daugiau. 
Pagaliau  žynys  išsitiesė  savo  trapiu  kūnu,  nusiplovė  kraujuotas  ran¬ 
kas  ir  jas  rūpestingai  nusišluostė.  Ichbi  Sum  Usuras  įsitempė.  Saraja 
girdėjo  jo  gilų  kvėpavimą.  Ir  jos  širdis  ėmė  spurdėti,  nerimas  ir  vėl 
pakirto  kojas. 

Nežiūrėdamas  į  Sarają  baru  atsistojo  prieš  jos  tėvą. 

-Apžiūra  baigta,  Ichbi  Sum  Usurai.  Kaip  pats  matei,  prosenelis 
atsisako  pranašauti.  Dėl  kitų  yra  taip:  dvejose  kepenyse  iškilimas  ties 
kairiąja  blužnies  puse.  Vienos  kepenys  prakiurusios.  Kitos  kepenys: 
piršto  kryžius,  du  įtrūkimai  ties  pagrindu.  Dėl  visa  kita  -  rytoj  tau 
pateiksiu  lenteles,  kur  viskas  bus  patvirtinta.  Pranašystė  palanki  tavo 
dukrai.  Gera  ir  sukalbama  žmona.  Ištikima  vyrui,  nors  tai  ir  ne  visai 
atitinka  jos  charakterį.  Išpranašauti  du  vaikai,  greičiausiai  berniukai. 

Tuo  pat  metu  Saraja  išgirdo  tėvo  juoką  ir  giminaičių  šūksnius 
už  nugaros. 

Bet  Sarajai  dar  nespėjus  suvokti,  ar  orakulas  jai  palankus  ar  ne, 
ar  ji  juo  patenkinta,  tėvas  pakėlė  ranką: 

—  Baru ,  kodėl  mano  prosenelis  atsisako  pranašauti? 

Baru  nužvelgė  Sarają. 

-  Prosenelis  atsisako  atsakyti  į  tavo  klausimą,  Ichbi  Sum  Usurai. 

-  Bet  kodėl?  -  išblėsusiu  balsu  sušuko  Ichbi  Sum  Usuras.  -  Gal 
jam  nepatinka  mano  pasirinkimas? 

Žynys  papurtė  galvą. 

-  Klausimas  buvo  toks:  ar  Saraja  bus  gera,  vaisinga  ir  ištikima 
žmona?  Klausta  buvo  ne  apie  pasirinkimą,  o  apie  tavo  dukterį,  Ichbi 
Sum  Usurai.  Tavo  protėvis  sako:  „Aš  nenoriu  kištis  į  šias  vedybas.“ 

Stojo  slegianti  tyla.  Sarajos  širdis  daužėsi.  Šalia  jos  Kidinas  ner¬ 
vingai  gniaužė  rankas. 

-  Nieko  nesuprantu,  -  tarė  tėvas.  -  Gal  aš  turiu  atsakyti  dukrą 
tam,  kuris  nori  ją  vesti? 

-  Ne.  Dvejos  kepenys  ir  du  protėviai  -  šito  pakanka.  Pranašystė 
galioja.  Bet  kadangi  esi  geras  klientas,  tau  nemokamai  atskleisiu  žinią, 
kurios  neužrašysiu  lentelėse.  Tavo  tėvo  tėvo  tėvas  sako:  „Tavo  dukra 
patinka  Ištarei.  Ji  gali  būti  žmona  be  vyro.  Ji  iš  tų,  kurios  iššaukia 
smurtą.  Tai  gali  atnešti  nelaimę,  bet  lygiai  taip  ir  šlovę.  Dievai  nu- 

lems  jos  likimą:  karalienė  ar  vergė.  Tačiau  tavo  šeimai,  lygiai  kaip  ir 
tai,  į  kurią  Saraja  ateis,  svarbu,  kad  ji  kuo  greičiau  susilauktų  vaikų.“ 

*  *  * 


-  Karalienė  ar  vergė! 

-  Bet  vaisinga  ir  ištikima,  -  pritarė  Sililė,  neparodydama  nei  su¬ 
sijaudinimo,  nei  nerimo.  -  O  tai  svarbiausia.  Tavo  tėvui,  manau, 
palengvėjo!  Man  tai  tikrai.  Matai,  aš  tau  sakiau  tiesą  -  jis  negalėjo 
pakeisti  nuomonės. 

Saraja  nieko  neatsakė.  Jos  buvo  naujajame  kambaryje  ir  Sililė 
rūpestingai  trinko  Sarajai  plaukus.  Prieš  imdamasi  pinti  kokią  dešimtį 
kasų,  įtrynė  juos  kvapniu  aliejumi. 

-  Rytoj  tu  būsi  karalienė,  -  patikino  Sililė.  -  Šitą  aš  irgi  žinau. 
Neblogiau  už  baru. 

Laikydama  rankoje  ilgas  avino  ragų  šukas  ji  pasilenkė  pažiūrėti, 
ar  tiesus  skyrimas,  kurį  ką  tik  nužymėjo.  Saraja  sėdėjo  tyli,  pagaliau 
paklausė: 

-  Tu  manai,  kad  baru  visad  sako  tiesą? 

Sililė  dvejojo  atsakyti. 

-  Būna,  kad  jie  klysta.  O  būna,  kad  dievai  pakeičia  nuomonę. 
Bet  kai  žynys  yra  tikras  tuo,  ką  išpranašavo,  jis  tą  užrašo  lentelėje. 
To,  ko  neįrašo  molyje,  klausomasi  viena  ausimi.  Aš  irgi  galiu  nusa¬ 
kyti  tavo  ateitį  vien  tik  gerai  įsižiūrėjus  į  tavo  akis,  kurias  žinau 
atmintinai.  Gero  vyro  karalienė  ir  gražūs  vaikai.  Matau  vien  gera. 

Ir  ji  pradėjo  juoktis,  nelaukdama,  kol  prasijuoks  ir  Saraja.  Jos 
pirštai  judėjo  stulbinamai  vikriai  pindami  paeiliui  kasas.  Saraja  tuo 
tarpu  pro  nedidelį  langelį  žvelgė  į  artėjančią  naktį.  Mąstė  apie  tai, 
kad  ji  čia  leis  kiekvieną  vakarą,  ruoš  vyrui  maistą,  gulsis  su  juo  į  lovą, 
kad  jis  taptų  tėvu.  Ir  tai  tik  po  kelių  dienų.  O  paskui  metų  metus.  Iki 
tol,  kol  taps  senesnė  už  Sililę. 

Kaipgi  tai  galėjo  atsitikti? 

Kiek  stengėsi,  jos  vaizduotėje  neiškilo  joks  konkretus  ateities 
vaizdas.  Ir  ne  todėl,  kad  jai  trūktų  busimojo  vyro  veido,  silueto,  jo 
kūniško  pavidalo.  Ji  tiesiog  pati  savęs  negalėjo  išvysti  šioje  lovoje: 
tokia  smulki,  mažutėm  krūtim,  tą  buvo  pastebėjusios  tetos,  šalia  stam¬ 
baus  vyro  kūno. 

Saraja  paklausė: 

-  Silile,  tu  manai,  kad  jis  tai  padarys?  Kad  iškart  norės  padaryti 
man  vaiką? 

Sililė  kažką  sumurmėjo  ir  paglostė  jai  skruostą.  Saraja  atstūmė 
jos  ranką. 

-  Tai  neįmanoma,  ar  ne?  Pažiūrėk  į  mane  -  aš  juk  dar  visai  vai¬ 
kas!  Kaipgi  galėčiau  pati  jų  turėti? 

Sililė  liovėsi  dirbusi.  Jos  skruostai  taip  įraudo,  lyg  stovėtų  prieš 
ugnį. 

-  Nesijaudink  taip.  Nedarys  jis  tau  jų  iš  karto.  Galbūt  jis  pats  tik 
ištįsęs  berniūkštis.  Dar  daug  laiko  prieš  akis. 

Jos  balsas  neskambėjo  įtikinamai.  Saraja  per  daug  gerai  pažino 
tarnaitės  intonacijas. 

-  Meluoji,  -  nepiktai  tarstelėjo. 

-  Nemeluoju,  -  užprotestavo  Sililė.  -  Niekada  nežinai,  kaip  vis¬ 
kas  gali  susiklostyti.  Bet  tik  beprotis  pasiryžtų  pasėti  savo  sėklą  į  tokią 
jauną  mergaitę. 

-  Išskyrus  tada,  jei  žynys  jam  patars  pasiskubinti  su  vaikais. 

Tada  jau  nėr  ką  bepridurti.  Ir  jos  abi  nutilo,  kol  Sililė  baigė  tvar¬ 
kyti  plaukus. 


*  *  * 

Kitą  rytą,  vos  prašvito  ir  buvo  galima  imtis  darbų,  namai  prisi¬ 
pildė  triukšmo.  Tarnai  baigė  rengti  pirmąjį  iš  numatytų  septynių  po¬ 
kylių.  Centrinio  kiemo  vidury  iš  bambukų  buvo  sukonstruota  pakyla, 
ją  užims  sutuoktiniai  ir  artimiausi  jų  giminaičiai,  taip  iškildami  virš 
kitų  susirinksiančių  svečių:  moterų  -  kairėje  kiemo  pusėje,  vyrų  - 
dešinėje.  Buvo  užtiestos  staltiesės,  iškloti  kilimai,  išdėliotos  pagalvėlės 
ir  nedideli  karklo  suoleliai.  Ant  žemų  stalų  gražiai  pabarstyta  žiedlapių, 
mirtos  ir  lauro  šakelių,  pastatytos  taurės  su  apelsinais  ir  citrinomis  pa¬ 
skanintu  vandeniu.  Tarp  terasų  buvo  ištemptas  nendrių  baldakimas, 
kad  šventei  skirtoje  erdvėje  išliktų  vėsu  net  per  patį  vidurdienį. 

Iš  šventyklos  buvo  iškeltos  protėvių  statulos  ir  įkurdintos  po  ar¬ 
ka,  vedančia  į  vyrų  kiemą.  Nuo  kruopščiai  rekonstruotų  jų  altorių 
sklido  stiprus  valgių  ir  kvepalų  aromatas.  Pats  Ichbi  Sum  Usuras 
prižiūrėjo,  kur  statomi  vazonai  su  retais  augalais,  atgabentais  iš  Ma- 

gano  ir  Melulos,  taip  pat  kur  rišami  kačiukai  su  pavadėliais,  kabinami 
narveliai  su  burkuojančiais  balandžiais,  gyvatės  pintinėse,  išdėliotose 
tai  šen,  tai  ten,  -  visa  tai  turėjo  linksminti  ir  stebinti  svečius. 

Pagaliau  buvo  atnešta  dešimtys  patiekalų,  padėklų  su  pyragėliais, 
pintinių,  pilnų  miežinės  ir  ruginės  duonos,  atidaryti  dideli  vyno  ir 
alaus  ąsočiai. 

Kai  saulė  jau  buvo  aukštai,  Kidinas  atėjo  kviesti  Sarajos.  Jį  pa¬ 
mačiusi  Sililė  net  aiktelėjo.  Jo  garbanos,  suteptos  aliejumi,  buvo  per¬ 
rištos  labai  gražiu  kaspinu,  tamsiai  nudažyti  vokai  pabrėžė  akių  bal¬ 
tymus.  Jo  iškilmių  toga,  tik  be  sidabrinių  kutų,  buvo  tokia  pat  puiki 
kaip  ir  tėvo.  Jis  visas  spindėjo  nelyginant  dievaitis,  tiesiog  galėjai  jį 
palaikyti  jaunikiu. 

Kidinas  paėmė  Sarają  už  rankos  ir,  jiedviem  einant  per  kiemą, 
Saraja  girdėjo  jaunųjų  tarnaičių,  kurios  metė  darbus  norėdamos  pa¬ 
sigrožėti  jaunuoju  šeimininku,  klegesį. 

Vos  jiems  priėjus  prie  pakylos  Kidinas  paleido  Sarajos  ranką.  Užli¬ 
pusi  ant  jos  Saraja  atsisėdo  į  nedidelį  raižytą  krėslą  tarp  savo  tetų. 

Senoji  Ėgimėja  atidžiai  apžiūrėjo  jos  aprangą.  Sililė  viską  padarė 
nepriekaištingai  -  nebuvo  prie  ko  prikibti.  Sarajos  šukuosena  buvo 
tokia  tobula,  kad  atrodė  lyg  diadema,  prilaikoma  sidabro  segių, 
kiekviena  tunikos  klostė  buvo  taisyklinga,  o  specialiai  šiai  progai  nu¬ 
austas  lininis  diržas  pabrėžė  jos  lieknumą.  Pirmajam  pokyliui  ji  ne¬ 
buvo  pasidažiusi,  tik  plonas  balto  molio  pudros  sluoksnis  dengė 
merginos  veidą,  nuo  šios  ji  atrodė  skaistesnė  už  mėnulio  pilnatį.  Pa¬ 
prasta,  subtilių  veido  bruožų,  smulkaus  kūno  ji  neatrodė  graži,  grei¬ 
čiau  keista. 

Saraja  sėdėjo  savo  mažam  krėsle  įsitempusi,  žiūrėjo  tiesiai  prieš 
save  ir  laukė,  kol  saulė  pasieks  zenitą  ir  pro  dvigubus  rūmų  vartus 
pasirodys  pirmieji  svečiai. 

Jų  buvo  per  šimtą.  Sukviesta  visa  gausi  Ichbi  Sum  Usuro  šeima. 
Vieni  atvyko  iš  Erido,  Larsos,  kiti  net  iš  Uruko.  Ichbi  Sum  Usuras  iš 
karaliaus  Su  Sino  gavo  specialius  leidimus,  kad  jo  giminaičiai  galėtų 
nekliudomi  atvykti  į  Urą.  Si  malonė  buvo  gražiausia  dovana,  kokią 
suverenas  galėjo  padaryti  ištikimam  savo  tarnui.  Ichbi  Sum  Usuras 
net  išraudo  dėl  tokios  jam  suteiktos  garbės. 

Svečiai  taku,  paliktu  tarp  stalų,  suolelių  ir  pagalvėlių,  kirto  kie¬ 
mą  ir  artėjo  prie  pakylos.  Čia  kiekvienas  sveikino  Ichbi  Sum  Usurą  ir 
vyriausiąjį  jo  sūnų  negailėdami  žodžių  ir  šypsenų.  Paskui  kiekvienas 
merkė  rankas  į  nedidelį  bronzos  indą,  kuriame  vanduo  buvo  iškvėpin¬ 
tas  ambra,  mirta  ir  bidurhu  derva.  Svečiai  juo  šlakstėsi  veidą,  pečius 
ir  net  pažastis  -  kairę  ar  dešinę,  priklausomai  nuo  to,  vyras  ar  mote¬ 
ris.  Vergas  kiekvienam  ištiesdavo  baltą  lino  atraižą  geltonais  apva¬ 
dais,  kurią  nusišluostę  jie  užsimesdavo  ant  tunikų. 

Pagaliau  vyrai  atsitolino  įsitaisydami  prie  stalų  arčiau  ar  toliau 
pakylos,  priklausomai  nuo  rango.  Nei  žvilgsnio,  nei  žodžio  Sarajos 
link.  Moterys,  atvirkščiai,  -  kiekviena  praėjo  pro  ją  ne  tam,  kad  pa¬ 
sveikintų,  o  kad  pamatytų,  kaip  ji  atrodo,  ir  kad  paskui  galėtų  tarpu¬ 
savy  tai  ilgai  aptarinėti. 

Si  ceremonija  truko  dvi  ilgas  valandas.  Pagaliau  visiem  susėdus 
Ichbi  Sum  Usuras  ir  Kidinas  pasuko  protėvių  altorių  link,  kur  auko¬ 
jo  vyną  ir  meldėsi.  Paskui  Sarajos  tėvas  garsiai  visus  pasveikino  ir 
pareiškė,  kad  Ūro  dievai  reikalauja,  jog  svečių  alkis  būtų  patenkintas 
ir  jie  patirtų  malonumą  dukters  Sarajos  garbei,  kuri  netrukus  pažins 
tikros  mumis  alkį  ir  malonumą. 

*  *  * 

Didžiulė  plokščia  Žemė  džiūgaudama  issipuosė \ 

Plačioji  Žemė  issipuosė  savo  kūną 
Brangiais  metalais  ir  lazuritu , 

DioritUy  chalcedonu  ir  žibančiu  kameoliu, 

DanguSy  didingasis  dievasy  atsiklaupė  ant  plačiosios  Žemės 

Ir  išliejo  į  ją  herojųy  medžiųy  nendrių  sėkląy 

Švelnioji  Žemė  y  vaisingoji  karvėy  visa 

Sudrėko  nuo  gausios  Dangaus  sėklos 

Ir  džiaugdamasi  ji  pagimdė  savo  vaisius... 

Išsirikiavusios  pakylos  apačioje  dainavo  apie  dešimt  jaunų  mo¬ 
terų:  kerintis  nenuvargstančių  balsų  choras.  Tarp  stalų  sukosi  šokėjai, 
muzikantai  mušė  būgnus,  pūtė  fleitas.  Atrodė,  kad  karštis  nieko  ne¬ 
vargino.  Tačiau  uždanga,  kuri  saugojo  svečius  nuo  kaitrios  saulės, 
kartu  įkalino  ir  visus  kiemo  kvapus.  Nė  mažiausias  oro  gūsis  nebe- 

sklaidė  nei  stiprių  kvepalų,  nei  virtuvės  kvapų.  Saraja  negalėjo  prary¬ 
ti  nė  kąsnio,  bet  gėrė  kiek  įstengė.  Sugerdama  prakaitą  balto  molio 
pudra  ant  jos  kaktos  ir  skruostų  darėsi  vis  sunkesnė  ir  atrodė,  kad 
tuoj  ją  uždusins. 

Salia  jos  tetos,  kaip  ir  kiti  svečiai,  be  saiko  vaišinosi  alumi,  saldžiu 
vynu  ir  valgiais.  Vėduodamosis  karklo  vėduoklėmis  jos  nesivaržyda¬ 
mos  plepėjo  ir  kvatojo.  Vyrų  pusėj  ta  pati  scena,  tas  pats  vaizdas. 
Niekas,  tiesą  sakant,  nekreipė  nė  mažiausio  dėmesio  į  choristes,  ku¬ 
rių  nepaliaujamų  dainų  žodžiai,  rodos,  tebuvo  skirti  Sarajai: 

...O  aš  nekaltoji  mergelė. 

Mano  aukštai  iškilusi  kalvelė, 

Aš  mergelė  atverta  sterble, 

Kas  mano  lytį  įdirbs. 

Kas  ją  palaistys. 

Koks  vyras  ten  įgins  savo  jautį ? 

Staiga  dainavimas  liovėsi.  Šokėjai  sustingo.  Vergai  nuleido  ąso¬ 
čius.  Ichbi  Sum  Usuras  įsakmiu  judesiu  visus  sustabdė.  Buvo  girdėti 
tik  būgnai  ir  fleitų  garsai.  Visų  akys  nukrypo  į  pagrindinius  vartus. 

Saraja  jo  siluetą  atpažino  iškart,  kai  tik  jis  įžengė  į  kiemą. 

Pati  nesuvokdama  net  kilstelėjo,  kad  galėtų  geriau  matyti.  Sto¬ 
ginės  šešėlyje  kol  kas  nelabai  galėjo  įžiūrėti.  Jis  lėtai  artėjo  paskui 
vyresnio  amžiaus  žmogų,  savo  tėvą,  be  abejo.  Iš  pradžių  jai  pasirodė, 
kad  jis  labai  aukštas,  jo  eisena  rodė  pasitikėjimą  savimi. 

Saraja  pravėrė  burną,  bet  jos  kūnas,  rodės,  užmiršo  kvėpuoti. 
Širdis  daužėsi  į  šonkaulius,  rankos  tirtėjo.  Ji  paslėpė  jas  togos  klostėse. 

Atrodė,  kad  pažadėtojo  tėvas  jautė  didžiulį  malonumą  eiti  kuo 
lėčiau.  Visi  svečiai,  vyrai  ir  moterys,  juos  sveikino  su  ypatinga  pagar¬ 
ba.  Sarajai  pasirodė,  kad  ji  girdi  pritariamą  aplinkinių  šurmulį.  O  gal 
jai  tiesiog  spengė  ausyse  nuo  kraujo  pulsavimo? 

Tačiau  vyrams  artinantis  jos  lūpose  šypsena  vis  platėjo.  Dabar 
Saraja  jį  matė  geriau.  Lieknas,  plačių  pečių,  stiprus  sprandas,  kyšan¬ 
tis  iš  togos,  ir  sunkūs  garbanoti  plaukai,  surišti  į  šinjoną  sidabrine 
kilpa.  Vešli  barzda  -  vyras.  Jo  rankų  judesiai,  jo  eisena  -  vyras.  Tikrai 
ne  paauglys,  ne  Kidino  amžiaus  berniūkštis. 

Saraja  išgirdo  neslepiamą  tetų  susižavėjimą,  kai  tėvas  ir  sūnus 
atsidūrė  prie  bronzos  dubens  su  iškvėpintu  vandeniu.  Paeiliui  ne¬ 
skubėdami  jie  apsišlakstė  veidus. 

Dabar  ji  tikrai  galėjo  j  jį  įsižiūrėti.  Tiesūs  antakiai,  plona  lenkta 
nosis.  Barzdos  užraituose  ryškėjo  lūpų  brūkšnys.  Jo  akis  beveik  slėpė 
ilgos  blakstienos.  Raudonų  ir  mėlynų  spalvų  lininė  toga  leido  matyti 
jo  blauzdas,  elegantiškai  perrištas  odinių  sandalų  virvelėmis,  ir  stip¬ 
rius  kulnus.  Be  jokios  abejonės,  jis  atrodė  taip,  kaip  atrodo  kilmingas 
šumerų  ir  akadų  šalies  vyras. 

Kieta  ranka  staiga  sugriebė  Sarajos  alkūnę  nelyginant  plėšraus 
paukščio  nagai.  Ji  pasisuko  ir  atsitrenkė  į  apginusią  Egimėją,  kuri 
aistringai  jai  ėmė  šnabždėti. 

-  Gerai  į  jį  įsižiūrėk  ir  vertai  priimk.  Tiesiog  karalius.  Aš  tau 
sakau.  Visos  mes  čia  esančios  norėtumėm  su  juo  sugulti! 

Sarajai  tikrai  norėjosi  iš  visos  širdies  šypsotis  ir  nieko  daugiau 
nebebijoti.  Ji  norėjo,  kad  jos  širdis  imtų  plakti  vien  iš  nekantrumo, 
džiaugsmo  ir  malonumo.  Atrodė,  kad  tėvas  tikrai  rado  savajai  dukrai 
galingiausią,  gražiausią  ir  kilmingiausią  iš  jaunikių! 

Ichbi  Sum  Usuras  sveikino  atvykusiuosius,  Kidinas  džiaugsmin¬ 
gai  sutiko  jaunikį,  savo  būsimą  brolį.  Akivaizdu,  kad  buvo  juo 
sužavėtas  ir  visaip  stengėsi  jam  patikti:  šypsena,  juoku,  nusilenkimais, 
šaliku,  kuriais  apsikeitė! 

O  taip,  Kidinas  nedvejodamas  tekėtų  už  tokio  vyro. 

Sekdama  brolio  judesius  Saraja  pajuto,  kaip  ją  persmelkė  abejonė. 

Užsižiūrėjusi  į  tą,  kuris  taps  jos  dienų  ir  naktų  viešpačiu,  Saraja 
visai  neatkreipė  dėmesio  į  ritualinį  padėklą,  kurį  jaunikis  turėjo  įteik¬ 
ti  jaunosios  šeimai.  Kaip  tik  šiuo  metu  keturi  vergai  jį  užkėlė  ant 
pakylos.  Pasigirdo  šūksniai  ir  plojimai.  Dabar  svečiai  jau  visai  laisvai 
reiškė  savo  susižavėjimą. 

Didžiulis  padėklas  buvo  padarytas  iš  brangaus  medžio,  randamo 
Zagarose,  iškaltas  oda,  bronza  ir  sidabru. 

Jo  vidury  buvo  iškilusi  jaučio  auksiniais  ragais,  sidabro  snukiu  ir 
lazurito  akimis  skulptūra,  padaryta  iš  to  paties  medžio.  Jo  papilvėj, 
išpuoštoj  dramblio  kaulu  ir  juodmedžiu,  styrojo  milžiniška  bronzos 
lytis. 

Susižavėjimo  šūksniai  nesiliovė.  Kidinas  svaidė  liepsningus 
žvilgsnius. 

Saraja  sudrebėjo. 

Ichbi  Sum  Usuras  priėjo  artyn.  Jis  kažką  garsiai  pasakė,  Saraja 
nesuprato  ką  ir  paglostė  jaučio  ragus. 

Per  svečių  eiles  persirito  juokas.  Saraja  pastebėjo,  kad  jaunikis 
irgi  juokiasi:  pravira  burna,  balti  dantys.  Akimirksnį  ji  pamatė  šio 
vyro  veidą  savo  kambary,  savo  lovoj.  Vyrą,  kuris  juokiasi  virš  jos  pla¬ 
čiai  atverta  burna.  Tarsi  ruoštųsi  įkąsti  ar  ją  sudraskyti. 

Tą  akimirką  jaunikis  sugriebė  jaučio  lytį,  kita  šiurkščiai  pastūmė 
vergus.  Vienas  iš  jų  nesuprato,  kas  vyksta,  tada  jaunikis  spyrė,  ir  šis 
persivertęs  per  galvą  nukrito  nuo  pakylos.  Tai  sukėlė  visuotinį  juoką. 
Viena  ranka,  vos  vos  susvyravęs  nuo  padėklo  svorio,  jaunikis  iškėlė  jį 
virš  galvos.  Moterys  ėmė  spiegti,  vyrai  atsistojo  ir  sukėlė  didžiulę  ova- 
ciją. 

Ėgimėja,  kuri  visą  tą  laiką  nebuvo  paleidusi  Sarajos  rankos,  taip 
suspiegė  ir  taip  stipriai  sugniaužė  jos  riešą,  kad  Saraja  irgi  suriko,  o 
choristės  užtraukė  naują  giesmę: 

Su  tavim  jis  gulės y 
Su  tavim  tavo  vyras  gulės , 

Per  tave  jo  sėkla  ištrykš, 

Su  tavimi  tavo  derlingoj  sterblėj, 

Su  tavimi  tavo  vyras... 

Tik  dabar  visuotiniam  gausme  jis  atsisuko  ir  pirmąkart  į  ją 
pasižiūrėjo. 

Jis  nužvelgė  ją  visą,  paskui  jo  akys  sustojo  ties  josios  veidu. 

Ji  suprato. 

Suprato,  ką  jis  pamatė  ir  ką  apie  ją  pagalvojo. 

Liesa,  visai  negracinga  mergaitė.  Paauglė  be  krūtinės,  be  klubų, 
drebančiom  rankom,  atsikišusiais  kaulais.  Mergiūkštė  juokingu  vei¬ 
du,  priteptu  balto  molio  pudra,  kuri  buvo  suskilinėjusi  kaip  žemė  po 
vasaros  karščių.  Ne,  jis  neišvydo  moters  putliais  skruostais,  papūstom 
lūpom  ir  ištikimu  karvės  žvilgsniu. 

Visa  tai  ji  įskaitė  jo  akyse  ir  atspėjo  iš  to,  kaip  jis  kietai  suspaudė 
lūpas  numesdamas  vestuvių  padėklą  vergams  į  rankas. 

Tai,  ką  ji  pamatė,  nebuvo  netgi  nusivylimo,  o  tiesiog  paniekos 
išraiška.  Išraiška  vyro,  su  pasišlykštėjimu  galvojančio  apie  pastangą, 
kurią  turės  padaryti,  kad  vėl  galėtų  pažiūrėti  į  tą,  kuri  skirta  jam  j 
žmonas. 


*  *  * 

Kitą  dieną  beveik  nuo  pat  ryto  kieme  rinkosi  dar  daugiau  svečių. 
Nors  tarnai  išnešė  visus  suolelius,  visas  pagalvėles,  kad  būtų  daugiau 
vietos,  kai  kuriems  vis  tiek  teko  lūkuriuoti  gatvelėj  priešais  namus. 
Dainos,  fleitos,  būgnai  vos  stelbė  balsų  gausmą. 

Vidurdienį  Ichbi  Sum  Usuro  protėvių  statulos  buvo  užkeltos  ant 
pakylos  ir  sustatytos  šalia  jaunikio  šeimos  protėvių  statulų.  Priešais 
buvo  pastatytas  vestuvių  padėklas,  nukrautas  žiedlapiais,  dovanoja¬ 
mais  papuošalais  ir  plonais  audiniais.  Kai  jaunųjų  tėvai,  įmetę  kedro 
skiedrų  ant  degto  molio  aukurų,  dainingais  balsais  kreipėsi  į  savo 
dievus  ir  mylimus  protėvius,  įsigalėjo  tyla. 

Kokios  dvi  dešimtys  vergų  užkėlė  ant  pakylos  didžiulį  bronzos 
baseiną,  į  kurį  jaunos  mergaitės  baltomis  togomis  supylė  ąsočius  ves¬ 
tuvinių  kedrų  ir  ambros  tepalų,  praskiestų  Eufrato  vandeniu. 

Paskui  vergai  nuo  sienos  iki  sienos  išvyniojo  nendrių  ir  karklo 
vytelių  širmą,  kuri  uždengė  nuo  kieme  susirinkusių  svečių  pakylą  su 
protėviais  ir  bronzos  baseinu. 

Saraja,  lydima  Egimėjos,  užlipo  ant  pakylos  moterims  skirtoje 
pusėje. 

Ji  vilkėjo  vestuvinę  togą  su  sidabro  siūlų  kutais,  jos  liemuo  buvo 
suveržtas  ryškiai  raudona  juosta,  o  pečiai  nuogi.  Antakiai,  vokai  ir 
paakiai  nudažyti  storu  juodų  dažų  sluoksniu.  Sarajos  akys  blizgėjo 
nelyginant  tamsoje  sugauto  žvėrelio.  Ambra  nuteptos  lūpos  atrodė 
daug  putlesnės.  Tačiau  tetos  pastebėjo,  kad  jos  skruostai  tokie  išbalę, 
jog  galėjai  pamanyti,  kad  Sililė  ne  iki  galo  nuvalė  vakarykštę  balto 
molio  pudrą. 

Priešais  ją,  kitoj  pakylos  pusėj,  jos  tėvas,  Kidinas  ir  dėdės  buvo 
apsupę  jaunikį  ir  jo  tėvą.  Visi  žiūrėjo  į  Sarają,  bet  pro  žolių  ir  kedro 
skiedrų  dūmus  jų  žvilgsniai  atrodė  migloti.  Saraja  iš  visų  jėgų  vengė 
žiūrėti  į  vyrą,  su  kuriuo  netrukus  turės  dalytis  savo  lova. 

Kitoje  širmos  pusėje  nematomoj  svečių  minioj  pasigirdo  fleitos. 
Švelnūs,  virpantys,  melodingi  garsai.  Muzika  apglėbė  Sarają,  skverbėsi 
į  jos  širdį,  krūtinę,  ją  ramino  ir  guodė  nelyginant  glamonė.  Visos 
mintys,  kurios  nuo  pat  ryto  ją  stingdė,  staiga  pradingo.  Pečių  ir  pilvo 
raumenys  atsipalaidavo.  Ji  pasijuto  rami,  pasitikinti  savimi  ir  pasi¬ 
rengusi  padaryti  tai,  ką  privalo. 

Prie  fleitų  už  širmos  prisijungė  choristės: 

Kai  laukdama  laukinio  jaučio  aš  išsipr ausiu, 

Kai  ambra  aš įtrinsiu  savąsias  lūpas... 

Ichbi  Sum  Usuras  perbėgo  pakyla  kirsdamas  kedro  skiedrų  dūmų 
kamuolius. 

Kai  juodai  išdažysiu  savąsias  akis... 

Ėgimėja  stumtelėjo  Sarają  tėvo  link.  Sis  pasivedėjo  ją  iki  dūmi- 
jančių  aukurų  priešais  protėvių  statulas  ir  ėmė  jiems  dėkoti,  juos  svei¬ 
kinti,  o  tuo  metu  choristės,  kurioms  pritarė  svečiai,  toliau  giedojo 
vestuvių  giesmę: 

Kai  dėl  jo  aš  pasipuošiu, 

Kai  mano  strėnas  jo  rankos  apglėbs... 

Ichbi  Sum  Usuras  suėmė  vestuvinio  diržo  galus  ir  jį  atrišo.  Pa¬ 
traukė  už  togos  kraštų  ir  ši  nuslydo  nuo  merginos  pečių.  Saraja  stovėjo 
nuoga. 

Kai  pienu  ir  grietinėle  jis  įtrins  man  šlaunis... 

Uždėjęs  rankas  ant  klubų  tėvas  stumtelėjo  ją  į  bronzos  baseiną, 
pripildytą  vestuvinių  tepalų.  Iš  vergės  rankų  paėmė  medinį  kaušą  ir 
juo  pasėmė  iškvėpinto  baseino  vandens.  Aukštai  iškėlė  jį  virš  Sarajos 
ir  išpylė  jai  ant  krūtinės.  Ji  šiek  tiek  pritūpė,  kai  šaltas  vanduo  ėmė 
tekėti  jos  pilvu  iki  pat  lyties. 

Daina  skambėjo  vis  stipriau,  būgnai  mušė  į  žodžių  ritmą: 

Kai  ant  mano  lyties  jis  uždės  savąją  ranką 

Ir  kaip  juodą  valtį  jis  atvers  manąją  skiauterę... 

Jo  nematydama  Saraja  suprato  jį  stovint  šalia,  už  jos.  Jisai,  jos 
vyras.  Pamatė,  kaip  medinis  kaušas  iš  jos  tėvo  rankų  perėjo  į  jo  ran¬ 
kas,  ir  jai  pasirodė,  kad  tuoj  plyš  širdis. 

Jis  savo  ruožtu  pasilenkė  pasemti  vandens.  Jo  petys  užkliudė  Sa- 
rajos  klubą.  Ji  pajuto  be  galo  stiprų  jo  plaukų,  suteptų  mirtos  alieju¬ 
mi,  kvapą.  Pirštai,  kurie  ją  tuoj  palies,  atsispindėjo  kvapniam  vandeny. 

Ir  tada  ji  staiga  šoko  iš  baseino.  Visa  šlapia  pastvėrė  nuo  žemės 
savo  tuniką  ir  ėmė  bėgti  per  pakylą  moterų  link. 

Egimėja  buvo  vienintelė,  kuri  mėgino  pastoti  jai  kelią.  Saraja  ją 
šiurkščiai  atstūmė.  Girdėjo,  kaip  kažkas  nukrito,  girdėjo  riksmus.  Ji 
bėgo  iš  kambario  į  kambarį.  Dainos  nutilo.  Ji  pamatė  paklaikusį  vie¬ 
nos  tarnaitės  veidą  ir  bėgo  toliau,  sodo  link.  Ji  žinojo,  kaip  gali  pabėgti: 
pro  kanalą  ir  tvenkinius.  Peršokdama  nuo  vieno  prie  kito  ji  galėjo 
pasiekti  miesto  gatves. 

*  *  * 

Ji  ėjo  neatsigręždama,  turėdama  vienintelį  tikslą  -  kuo  toliau 
pabėgti.  Tarp  ankštų  mūro  sienų  gatvės  buvo  siauros  ir  ūksmingos, 
vietomis  tokios  siauros,  kad  jose  galėjo  prasilenkti  trys  keturi  žmonės 
ar  praeiti  asilas  su  nešuliu. 

Lydima  nustebusių  praeivių  žvilgsnių  ji  nesulėtino  žingsnio  ir 
bėgo  toliau,  laviruodama  tarp  keliaujančių  prekeivių  maišų  ir  pintinių. 

Visa  uždususi  pagaliau  pasiekė  didįjį  kanalą,  kuris  ėjo  palei  kara¬ 
liškojo  miesto  Ūro  sieną.  Tūkstančiais  atšakų  jis  kreipė  Eufrato  van¬ 
denis  į  šventyklas,  karališkuosius  rūmus,  miesto  galingųjų  namus. 
Vakarų  ir  pietų  pusėse  susijungdamas  su  upės  uostais  kanalas  buvo 
apglėbęs  kilmingąjį  miestą  tarsi  salą,  saugodamas  jį  nuo  žemutinio 
miesto,  kuriame  gyveno  paprasta  liaudis,  teršalų. 

Pasislėpusi  sienos  šešėlyje  Saraja  mėgino  įžiūrėti,  ar  neatpažins 
minioje  tarno  ar  vergo,  kurį  jos  tėvas  būtų  pasiuntęs  jai  paskui.  Ne¬ 
pamatė  nė  vieno.  Mat  viskas  įvyko  taip  netikėtai,  kad  ji  jau  buvo  toli, 
kai  tėvas  susigriebė  dėl  paieškų. 

Dabar  Saraja  turėjo  kuo  greičiau  pasiekti  vienus  iš  miesto  vartų. 
Tačiau  kažkodėl  staiga  suabejojo.  Ar  dievai  leis  jai  peržengti  miesto 
vartus? 

Saraja  turbūt  atrodė  keistai:  bet  kaip  užmesta  toga  su  sidabro 
kutais,  kreivom  klostėm.  Juodai  išdažytos  akys,  pakrypusi  nuo  bėgi¬ 
mo  diademos  formos  šukuosena!  Saraja  puikiai  įsivaizdavo  sargybi¬ 
nių,  kurie  stropiai  saugojo  kilmingojo  miesto  vartus,  žvilgsnius,  jie 
nelabai  turėjo  skirtis  nuo  ką  tik  sutiktų  nustebusių  praeivių  žvilgsnių. 

Akimirką  ji  susimąstė:  o  kas,  jei  grįžtų  į  tėvo  namus?  Sililė  padėtų 
įsprukti  į  mano  kambarį.  Dabar  ji  turbūt  labai  nerimauja  ir  rauda. 
Sililė  tikrai  labai  apsidžiaugtų  vėl  mane  išvydusi.  Aišku,  apie  vestuves 
daugiau  negali  būti  jokios  kalbos.  Pažemintas,  įžeistas  jos  pabėgimo 
kilmingasis  jaunikis,  kurį  jai  rado  tėvas,  jau  turbūt  seniai  paliko  na¬ 
mus.  Namus,  kuriuose  dabar,  be  abejonės,  visur  aidėjo  vien  Ichbi 
Sum  Usuro  įniršis. 

Ne,  ji  nebegalėjo  grįžti.  Ir  nėr  ko  apie  tai  daugiau  galvoti.  Sarajos 
sprendimas  buvo  priimtas  tą  akimirką,  kai  tik  ji  išvydo  ant  pakylos 
tąjį  vyrą,  savąjį  jaunikį.  Daugiau  niekada  nepamatys  Sililės,  seserų, 
tėvo,  nei  Kidino  -  dėl  jo  tai  ji  tikrai  nesigailėjo.  Taip  pasielgdama 
visų  akivaizdoje  ji  liko  be  šeimos.  Bet  dabar  buvo  svarbiau  kitkas  - 
kaip  nors  nesusidurti  su  kareiviais,  kurie  artėjant  nakčiai  ragino  visus 
grįžti  namo  ir  iš  kilmingojo  miesto  vaikė  valkatas.  Saraja  vylėsi  ra- 
sianti  kokią  nors  prieglaudą  nakčiai  už  miesto  sienų.  Dabar  ne  laikas 
graudintis  dėl  savojo  likimo.  Priešingai,  ji  turi  būti  tvirta  ir  išmėginti 
savo  drąsą.  Rytoj  laukė  ilga  diena,  kai  ji  galės  viską  blaiviau  apmąstyti. 

Kuo  santūresniu  žingsniu  ji  pasuko  atgal  ir  pasislėpė  rausvame 
mažai  lankomos  gatvelės  šešėlyje.  Bėgdama  ji  pamatė  akligatvį,  kurio 
pusiau  nuvirtusi  siena  darė  jį  visiškai  nepraeinamą.  Čia  ji  ir  pasislėpė. 

Niekieno  nematoma  Saraja  išardė  savo  šukuoseną,  ištraukė  kau¬ 
lo  kaištukus,  ant  kurių  Sililė  buvo  užvyniojusi  josios  garbanas.  Reikėtų 
išsipinti  kasas,  bet  turėjo  skubėti  -  tad  tiesiog  paleido  jas  ant  pečių. 
Togos  skvernu  ėmė  trinti  lūpas,  akis,  taip  mėgindama  nuvalyti  ma- 
kiažą.  Paskui  nusirengė  ir  nuplėšė  nuo  togos  vestuvinius  apvadus. 
Suvokdama,  kad  šis  poelgis  yra  lemtingas,  numetė  juos  ant  nugriu¬ 
vusios  sienos  plytų. 

Paskubomis  išvertė  togą,  kad  audinys  neatrodytų  toks  praban¬ 
gus,  paskui  įsisupo  į  jį  ir  užsidengė  galvą.  Saraja  tikėjosi,  kad  sargybi¬ 
niai  palaikys  ją  tarnaite,  galbūt  kokių  nors  kilmingų  namų,  ir  neat- 

kreips  per  daug  dėmesio.  Su  atgimusiu  pasitikėjimu,  net  džiugiai  su¬ 
sijaudinusi  ji  vėl  perėjo  sieną  iki  kanalo  ir  pasiekė  šiaurinius  vartus. 

Bet  labai  greitai  jos  pasitikėjimas  išgaravo. 

Ūro  miesto  siena,  pastatyta  daugiau  nei  prieš  tūkstantį  metų, 
buvo  stora  kaip  penkiasdešimt  vyrų  ir  aukšta  kaip  jų  šimtas.  Su  Sino, 
Sulgi  sūnaus,  karalystėje  dar  tik  Nipūras  garsėjo  tokiomis  pat  nuo¬ 
stabiomis  sienomis.  Jų  vartai  buvo  išdėstyti  keturiomis  pagrindinėmis 
kryptimis.  Apkalti  bronza  jie  buvo  tokie  sunkūs,  kad  reikėjo  pen¬ 
kiasdešimties  vyrų  ir  dar  jaučių  jiems  varstyti.  Dabar  Saraja  buvo 
visai  arti  jų,  galėjai  matyti,  kaip  pirmyn  atgal  vaikštinėja  šalmuoti 
sargybiniai  su  ietimis,  dėvintys  dvigubus  odinius  berankovius,  jie  bud¬ 
riai  sekė  visus,  kurie  išeidavo  ar  įeidavo  pro  vartus. 

Bet  dievai  greičiausiai  nusprendė  jai  padėti:  pasirodė  didžiulė 
triukšminga  procesija,  grįžtanti  į  žemutinį  miestą  iš  didžiųjų  Sin  ir 
Ea  šventyklų.  Paskui  muzikantus  vyrai  nešė  neštuvus  su  protėvių  sta¬ 
tulomis  ir  gausybe  gėlių.  Juos  sekė  jaunos  žynės,  apsirengusios  pa¬ 
prastomis  mažųjų  šventyklų  žynių  togomis,  be  diržų  ir  be  plaukų 
papuošalų.  Jos  nešė  smilkytuvus,  kurie  skleidė  aitrų  nendrių  ir  bidurhu 
dervos  kvapą.  Už  jų  ėjo  didžiulė  žmonių  minia  ir  Saraja  labai  lengvai 
į  ją  įsimaišė.  Gal  tik  viena  jos  bendraamžė  mergaitė  nustebusi 
žvilgtelėjo  Sarajai  atsistojus  greta. 

Procesija  pasiekė  medinį  tiltą  per  kanalą.  Sargybiniai,  kaip  pa¬ 
prastai,  buvo  išsirikiavę  abiejose  vartų  pusėse.  Saraja,  eidama  pro  var¬ 
tus,  kurių  storos  sienos  skleidė  vėsą,  sulaikė  kvapą.  Tos  sienos  buvo 
tokios  tvirtos,  jog  atrodė,  kad  eini  tuneliu.  Niekas  nesuriko,  niekas 
nepavadino  jos  vardu. 

Už  vartų  driekėsi  sodai  ir  laiptų,  iškaltų  senojoje  miesto  sienoje, 
vingiai.  Pagaliau  prieš  Sarajos  akis  atsivėrė  be  galo  didelis  žemutinis 
miestas.  Šimtai  painių  gatvelių,  išsiraizgiusių  didžiuliame  plote.  Palei 
visą  upės  vingį  tolumoje  buvo  matyti  namų  stogai. 

Perėjusi  karališkojo  miesto  vartus,  procesija  pasklido.  Paaugliai 
paliko  gretas  ir  ėmė  peštis.  Į  gatveles  išėję  gyventojai  pritarė  muzi¬ 
kantams  šokiais,  dainomis  ir  plojimais.  Kiti  apsupo  neštuvų  nešikus. 
Statulų  link  pabiro  žiedlapiai,  indeliai  su  kvepalais  ar  alumi.  Šūksniai, 

juokas,  sveikinimai  gožė  dainas.  Saraja  pasinaudojo  visa  šia  sumaišti¬ 
mi  ir  pasuko  į  pirmą  pasitaikiusią  gatvelę. 

*  *  * 

Ėjo  ji  kur  akys  vedė,  ir  gana  ilgai.  Viskas  aplink  buvo  nepažįsta¬ 
ma.  Namai  -  tarsi  vienas  ant  kito  sustatyti  kubai.  Vienur  durys  buvo 
medinės  dvivėrės,  kitur  jų  vietoje  tįsojo  pakabinti  drobės  gabalai,  o 
sienos  dengtos  baltomis  plaušaplytėmis. 

Pirmyn  atgal  zujo  žmonės.  Tai  buvo  prastuomenė:  apsivilkę  tu¬ 
nikas  ar  tik  persirišę  juosta  klubus,  karkliniais  sandalais  ir  pilkomis 
nuo  dulkių  blauzdomis.  Jie  šnekučiavosi,  juokėsi,  pykosi,  nešėsi  pin¬ 
tines  ar  maišus,  ragino  asilus  ar  stūmė  nendrių  ar  arbūzų  prikrautus 
vežimus.  Kartkartėmis  kokia  moteris  ar  vyras  nustebę  mesdavo  žvilgsnį 
į  Sarają,  bet  iš  tiesų  ji  čia  niekam  nerūpėjo.  O  pačiai  Sarajai  viskas 
atrodė  keista  ir  neįprasta. 

Per  visą  savo  trumpą  gyvenimą  iš  karališkojo  miesto  ji  tebuvo 
išėjusi  vos  kokius  penkis  šešis  kartus  ir  visuomet  tik  keliaudama  į 
didžiąsias  Erido  šventyklas.  Tuomet  su  tėvu  laivu  plaukdavo  upe  va¬ 
karų  kryptimi.  Į  šiaurinę  žemutinio  miesto  pusę  galingieji  nekeldavo 
kojos.  Šiai  miesto  daliai  jie  jautė  vien  panieką  ir  nuo  jos  laikėsi  kuo 
atokiau.  Tarnaitės  pasakojo,  kad  ten  gatvėse  naktimis  knibžda  juo- 
daskūrių  demonų,  žvėrių  keliais  kūnais  ir  kraugeriškais  nasrais  bei 
nagais  ir  kitokių  siaubūnų  iš  pačių  pragaro  gelmių. 

Čia,  žemutiniame  mieste,  vyrai  ir  moterys  vykdė  Uro  galingųjų 
valią,  nors  niekada  nebuvo  jų  matę.  Jei  Ichbi  Sum  Usurui  prireikda¬ 
vo  amatininkų  ar  pirklių,  gyvenančių  jo  paties  valdose,  paslaugų,  jis 
tai  pavesdavo  savo  raštininkams,  vyresniesiems  darbininkams  ar 
valdytojams. 

Apsidairiusi  Saraja  iškart  suprato,  kad  neras  čia  nei  pagalbos,  nei 
prieglobsčio.  Kas,  nepabūgdamas  galingųjų  pykčio,  drįstų  priimti  mer¬ 
giną  iš  karališkojo  miesto,  juolab  pabėgėlę?  Tai  iškiltų  aikštėn,  ir  la¬ 
bai  greitai.  Žemutiniame  mieste  nieko  nebuvo  įmanoma  nuslėpti. 
Gyvenimas  čia  virė  tiek  pat  gatvėje,  kiek  ir  namuose.  Durys  dažniau¬ 
siai  būdavo  atviros,  o  vidinis  kiemas  pasiekiamas  praeivių  žvilgsniams. 
Vaikai,  žąsys,  šunys  ir  net  kiaulės  vaikščiojo  pirmyn  atgal  kada  tik 

panorėję  -  jų  knibždėte  knibždėjo  gatvės  ir  skersgatviai.  Buvo  taip 
šiukšlina,  kad  einant  reikėjo  žiūrėti  po  kojomis.  Tačiau,  rodės,  tai 
niekam  netrukdė.  Visi  įnirtingai  tvarkė  savo  reikalus,  grūdosi  aplink 
prekystalius,  kur  buvo  galima  nusipirkti  ar  išmainyti  maisto,  virvių, 
medžiagos  rietimų,  grūdų  ir  net  asilų.  Prarūgusių  vaisių  ir  karštyje 
išdėliotos  mėsos  bei  žuvies  kvapai  maišėsi  su  asilų  mėšlo  ir  vaikų  išmatų 
dvoku,  kurie  dar  nespėjo  susigerti  į  dulkėtą  žemę.  Tas  dvokas  buvo 
toks  dusinantis,  jog  Saraja  turėjo  užsidengti  nosį  skraiste,  kad  galėtų 
kvėpuoti.  Nors  prisidengė  ji  vienintelė,  visi  buvo  taip  panirę  į  savo 
reikalus,  kad  į  ją  nekreipė  jokio  dėmesio.  Tik  staiga  mergina  išgirdo 
šauksmą,  nuo  kurio  net  krūptelėjo: 

-  Dukra  mano,  dukra  mano! 

Atsisėdusi  ant  namo  slenksčio  jai  šypsojosi  senė.  Nors,  tiesą  sa¬ 
kant,  ta  šypsena  labiau  panėšėjo  į  grimasą.  Jos  veidas  taip  išvagotas 
raukšlių,  kad  akys  tarp  jų  buvo  vos  matyti.  Bedantėje  burnoje  judėjo 
šlykštus  rausvas  liežuvis.  Kreivu  pirštu  ji  kvietė  Sarają  prieiti  arčiau. 

-  Žolių,  žolių,  dukra  mano!  Tau  reikia  mano  žolių? 

Salia  jos  palei  sieną  buvo  pristatyta  pintinėlių.  Jos  buvo  pilnos 
lapų,  įvairiaspalvių  sėklų,  akmenukų  ir  sakų  kristalų.  Saraja  jau  norėjo 
eiti  sau,  bet  senosios  žvilgsnis  ją  sulaikė. 

-  Tau  reikia  žolių  ar  ko  kita?  Prieik,  dukra  mano,  nebijok! 

Senės  balsas  sušvelnėjo.  Galima  sakyti,  jis  tapo  net  malonus.  „Ne¬ 
jaugi  man  šypsosi  sėkmė  ir  dievai?“  -  pamanė  Saraja.  Galbūt  senutė 
galėtų  surasti  jai  prieglobstį  nakčiai?  Man  nėra  ko  baimintis.  Tuo¬ 
met  senoji  sušuko: 

-  Tau  ko  nors  reikia,  dievaite?  Kad  ir  ko  reikėtų,  iš  Kani  Alk  Naa 
tai  gali  nusipirkti... 

Išgirdusi  žodį  „dievaitė“,  Saraja  sustingo  vietoje.  Nejau  mote¬ 
riškė  suprato,  kad  ji  iš  karališkojo  miesto?  O  gal  paprasčiausiai  tyčio¬ 
jasi?  Dėdamasi  abejinga,  Saraja  pasilenkė  prie  pintinių.  Jose  buvo  ne 
vien  žolių  ir  sėklų.  Kai  kuriose  iš  jų  buvo  gyvūnų  griaučių,  emb¬ 
rionų,  kaukolių,  sudžiovintų  vidaus  organų  ir  vienas  dievas  žino  ko 
dar!  Ji,  kassaptu ,  sėdėjo  prie  raganiškos  savo  irštvos! 

Toji,  pamačiusi  pasibjaurėjimo  iškreiptą  merginos  veidą,  pratrūko 
veriančiai  juoktis. 

-  Nuklydai  toli  nuo  namų,  dievaite!  Saugokis,  kad  tavęs  nesuėstų 
nakties  demonai! 

Saraja  atsitiesė  ir  iš  baimės  plazdančia  širdimi  pasileido  į  kojas. 

Jai  už  nugaros  liko  aukštos  tarsi  kalnai  Uro  sienos,  pro  kurias 
patekti  į  miestą  galima  tik  išaušus,  o  dabar  gaubė  rausva  besi¬ 
leidžiančios  saulės  šviesa.  Virš  jų  tebuvo  matyti  viršutinės  zikurato 
terasos  su  tamsia  sodų  karūna,  virš  kurios  buvo  iškilusi  Didingoji 
salė,  o  jos  lazuritas,  atspindėdamas  saulę,  švytėjo  tarsi  žvaigždė.  Visame 
pasaulyje  nebuvo  nieko  gražiau. 

Mąstydama  apie  sodą,  savo  naująjį  kambarį  ir  minkštus  patalus 
Saraja  bėgo  neatsigręždama.  Paskui  kiek  sulėtino  žingsnį.  Naktis  pa¬ 
lengva  skandino  viską  aplinkui  kaip  patvinusi  jūra  užkloja  pakrantę. 

Ji  žinojo,  kad  jei  būtų  likusi  ten,  tėvo  rūmuose,  dabar  būtų  savojo 
vyro,  skubančio  kuo  greičiau  atlikti  savo  priedermę,  glėbyje  ir  nieko 
gražaus  nematytų  nei  savo  kambaryje,  nei  lovoje.  Sarajos  akyse  sužibo 
ašaros,  o  krūtinę  sukaustė  baimė. 

*  *  * 

„Saugokis,  kad  tavęs  nesuėstų  nakties  demonai!“  -  metė  senė. 
Sarajos  ausyse  vis  skambėjo  šis  įspėjimas.  Saulė  pamažu  slėpėsi  už 
pasaulio  krašto.  Nors  mergina  buvo  labai  pavargusi,  nesiliovė  j udėjusi 
pirmyn.  Kojos  buvo  apsunkusios.  Jos  gražieji  ožiuko  odos  sandalai 
nuskendo  dumble  ir  po  basomis  kojomis  plekšėjo  vanduo.  Tunikos 
apačia  buvo  šlapia,  o  veidą  ir  pečius  čaižė  nendrės. 

Ji  pasuko  siaurute  gatvele,  kur  namai  vis  retėjo.  Pati  nesuprasda¬ 
ma  kaip,  atsidūrė  klampiame  paupyje.  Pavargusi,  bet  baimės  vejama 
pirmyn,  vis  dar  vildamasi  nežinia  ko,  ji  bėgo  niekur  nepasukdama. 
Gal  ras  nendrinę  trobelę,  laivą,  medžio  kamieną,  urvą  ar  dar  ką  nors, 
kur  galėtų  pasislėpti?  Šaltis  ir  naktis  vis  artėjo,  ir  jai  ėmė  šiurpti  kūnas. 
-Ai! 

Staiga  jos  koja  atsimušė  į  kažką  kieta.  Pajuto  smūgį  į  šlaunį  ir, 
pamaniusi,  kad  tai  demonai,  ėmė  klykti  iš  siaubo.  Saraja  pargriuvo 
veidu  į  vandenį,  o  pirštai  sulindo  į  dumblą.  Toga  plyšo  jai  per  klubus 
ir,  suveržusi  liemenį,  vos  neuždusino.  Ji  greitai  atsisuko  ir  atsisėdo, 
pasirengusi  sutikti  pačią  baisiausią  mirtį. 

Tačiau  tai,  ką  pamatė  stovint  blausioje  šviesoje,  buvo  visai  ne 
pabaisa,  o  vyras. 

Ir  galbūt  net  ne  vyras,  o  vaikinas.  Jo  galvą  juosė  garbanotų  plaukų 
aureolė,  o  aukštas  ir  liesas,  bet  raumeningas  kūnas  buvo  veik  nuogas 
-  jį  dengė  tik  per  klubus  perrišta  šiurkštaus  lino  juosta.  Kojos  iki  pat 
kelių  buvo  juodos  nuo  dumblo.  Ant  kairės  rankos  kabėjo  kažkas  pa¬ 
našus  į  cilindro  formos  karklo  pintinę,  pilną  judančių  gyvių.  Jo  veido 
Saraja  gerai  neįžiūrėjo.  Tematė  spindinčias,  smalsiai  ją  tiriančias  akis. 

Piktai  mostelėjęs  ranka,  jis  parodė  į  upę  ir  kažką  sumurmėjo  kal¬ 
ba,  kurios  Saraja  nesuprato.  Tuomet  vaikinas  nutilo  ir  dar  atidžiau 
ėmė  ją  stebėti. 

Ranka  perbraukusi  per  veidą  ji  nusivalė  purvą.  Per  suplyšusią 
tuniką  buvo  matyti  jos  pilvas  ir  švelnūs  lyties  pūkeliai.  Ji  greitai  su¬ 
glaudė  kojas,  atsiklaupusi  vandenyje  šlapia  medžiaga  apsivyniojusi 
kiek  įmanoma  prisidengė  ir  galiausiai  atsistojo. 

Vaikinas  buvo  aukštesnis  už  ją  visa  galva.  Rimtu  veidu  jis  ramiai 
apžiūrinėjo  merginą,  o  ji  atrodė  tikrai  apgailėtinai.  Įbedęs  akis  į  jos 
kasas,  paklausė: 

-  Ką  čia  veiki? 

Šįkart  kalbėjo  jos  kalba.  Balsas  nebuvo  piktas,  tik  nustebęs  ir 
smalsus.  Atbula  ranka  Saraja  dar  kartą  nusivalė  veidą. 

-  O  tu? 

Jis  pakėlė  savo  pintinę  ir  papurtė.  Joje  dvi  varlės  mirksėdamos 
pūtė  kaklus.  Dabar  ji  jau  galėjo  geriau  įžiūrėti  vaikino  veidą  -  jis 
buvo  siauras,  su  aukšta  kakta  ir  stipriai  išlenktais,  virš  didelės  kum¬ 
pos  nosies  beveik  suaugusiais  antakiais.  Paskutiniuose  dienos  šviesos 
atšvaituose  jo  žalsvai  rudos  akys  atrodė  veik  peršviečiamos,  o  lūpos 
tikrai  gražios  -  didelės,  putlios  ir  išlenktos  tarsi  paukščio  sparnai. 
Skruostai  kur  ne  kur  buvo  padengti  pūku,  o  virš  plono  kaklo  kyšojo 
smakras.  Liesų  pečių  įdubose  buvo  matyti  sudrėkusi  oda. 

-  Aš  tai  žvejoju. 

Nusišypsojęs  ir  metęs  žvilgsnį  į  upę,  kuri  nakties  šviesoje  atrodė 
begalinė,  pridūrė: 

-  Dabar  pats  metas  gaudyti  varles  ir  vėžius.  Jei  niekas  tavęs  neužgriū- 
na  su  riksmais. 

Dabar  Saraja  jau  buvo  tikra,  kad  tai  mar.  Tu.  Vienas  iš  tų  amo- 
ritu  iš  pasaulio  krašto,  kur  pasislepia  saulė.  Tai  buvo  žmogus,  kurio 
dievai  nebuvo  tokie  galingi  kaip  josios,  ir  kuriam  nebuvo  leidžiama 
kelti  kojos  į  karališkąjį  miestą. 

Nuo  šalčio  pašiurpusia  oda  Saraja  visa  tirtėjo.  Pamažu  kilo  vėjas, 
nuo  kurio  šlapi  jos  drabužiai  lipo  prie  kūno.  Pati  nesuprasdama  kodėl, 
panoro  pasakyti  teisybę.  Tegu  šis  vaikis  žino,  kas  ji  tokia.  Tyliu  vir¬ 
pančiu  balsu  vienu  iškvėpimu  išpyškino: 

-  Aš  esu  Saraja.  Mano  tėvas  Ichbi  Sum  Usuras  yra  Ūro  galinga¬ 
sis.  Šiandien  turėjau  būti  ištekinta  už  vyro.  Jis  -  irgi  Ūro  galingasis. 
Bet  jam  pažvelgus  į  mane  supratau,  kad  niekada  negalėsiu  su  juo 
gyventi,  dalytis  savo  guoliu  ir  būstu.  Verčiau  būčiau  mirusi,  nei  sau 
ant  kūno  jutusi  jo  rankas,  o  tarp  šlaunų  -  jo  lytį.  Ketinau  pasislėpti 
namuose,  bet  tai  buvo  neįmanoma.  Manimi  besirūpinanti  tarnaitė 
žino  visas  mano  slaptavietes.  Norėjau  nušokti  nuo  miesto  sienos  ir 
susilaužyti  kojas,  tačiau  nepakako  drąsos.  Tuomet  pabėgau.  Dabar 
mano  tėvas  turbūt  mano,  kad  jo  duktė  mirusi. . . 

Vaikinas  klausėsi  stebėdamas  tai  jos  burną,  tai  kasas.  Jai  baigus 
kalbėti,  kurį  laiką  tylėjo.  Naktis  nenumaldomai  artėjo  ir  žvaigždžių 
šviesoje,  kurių  kas  akimirką  vis  daugėjo,  netrukus  jie  matė  tik  vienas 
kito  siluetus. 

Pagaliau  ji  išgirdo  jo  balsą: 

-  Aš  esu  Abromas,  Teracho  sūnus.  Esu  mar.  Tu.  Mūsų  palapinės 
už  penkių  šešių  ūs  į  šiaurę.  Tu  negali  čia  likti  -  sušalsi. 

Vaikinui  žengus  jos  link,  ji  išgirdo  vandens  teškenimą  ir 
krūptelėjo.  Jis  paėmė  ją  už  rankos  ir  Saraja  pajuto  šiltus,  šiek  tiek 
šiurkščius  jo  pirštus. 

Tvirtai,  bet  kartu  ir  švelniai  ją  nusivedė.  Nuo  to  švelnumo  Sara- 
jos  kūną  užplūdo  karščio  banga. 

Šįkart  ji  nebegalėjo  sulaikyti  ašarų,  o  jis  pridūrė: 

-  Reikia  surasti  tau  sausą  vietą  ir  užkurti  ugnį.  Šiuo  metų  laiku 
naktys  šaltos.  Tu  turbūt  nežinai,  kur  eiti.  Ne  kasdien  Ūro  galingųjų 
dukterys  pasiklysta  paupio  nendrynuose.  Galėčiau  tave  nusivesti  į 
tėvo  palapinę,  tačiau  jis  pamanytų,  kad  parvedžiau  jam  savo  išrinktą- 

ją,  o  broliai  sprogtų  iš  pavydo,  mat  aš  nesu  vyriausias.  Tiek  jau  to,  vis 
vien  ką  nors  rasim. 


*  *  * 

Tas  „kas  nors“  buvo  paprasčiausia  smėlio  kalva.  Tačiau  smėlis 
buvo  šiltas,  o  kalva  saugojo  nuo  vėjo. 

Atrodė,  Abromas  mato  tamsoje.  Per  keletą  minučių  jis  rado  sausų 
nendrių  ir  kadagių.  Iš  kerpių  ir  kadagio  sausuolių,  juos  įgudusiai  trin¬ 
damas  tarp  delnų,  užkūrė  ugnį.  Jau  vien  išvydus  liepsną  Sarajai  pasi¬ 
darė  šilta. 

O  Abromas  vis  zujo  kažkur  tai  pradingdamas,  tai  vėl  grįždamas 
su  pilnu  glėbiu  nendrių  ir  sausų  krūmų  šakų.  Pririnkęs  jų  pakanka¬ 
mai,  netaręs  nė  žodžio  atsitūpė  šalia. 

Dabar  jie  galėjo  vienas  kitą  apžiūrėti  geriau.  Tačiau  vos  tik  žvilgs¬ 
niai  susidurdavo,  sumišę  jaunuoliai  tuojau  pat  nuleisdavo  akis.  Sil- 
dydamiesi  laužo  liepsnose,  virš  kurių  sukdamosis  skraidė  kibirkštys, 
jie  gan  ilgai  tylėjo. 

Sarajai  pasirodė,  kad  jaunasis  mar.  Tu  yra  maždaug  Kidino 
amžiaus.  Jis  turbūt  ne  toks  stiprus  kaip  jos  brolis,  kuris  taip  mėgsta 
kautis,  bet  juk  šiam  jaunuoliui  tenka  daugiau  keliauti  nei  kovoti.  Be 
to,  jo  šukuosena  visai  kitokia,  todėl  atrodo  ne  toks  kilmingas  ir  išdi¬ 
dus,  bet  jai  tas  patiko. 

Staiga  pažadinęs  išvargusią  ir  susijaudinusią  Sarają  iš  sąstingio 
atsistojęs  tarė: 

-  Eisiu  į  palapines. 

Saraja  net  pašoko.  Pamatęs  išsigandusį  jos  veidą,  Abromas  nusi¬ 
juokė.  Pačiupęs  karklinę  pintinę  su  varlėmis  ją  papurtė. 

-  Nesijaudink,  aš  tik  paieškosiu  ko  nors  užkąsti.  Esu  alkanas,  o 
ir  tu  turbūt  išalkusi.  To,  ką  sužvejojau,  mums  nepakaks. 

Pykdama  ant  savęs,  kad  parodė  savo  baimę,  Saraja  vėl  atsisėdo,  o 
jo  veidu  perbėgo  pašaipi  šypsena. 

-  Tikiuosi,  sugebėsi  į  ugnį  įmesti  šapų? 

Saraja  neatsakė,  tik  timptelėjo  pečius. 

-  Puiku,  -  tarė  jis. 

Vaikinas  pakėlė  galvą  į  dangų,  kur  jau  kybojo  mėnulis.  Saraja  pa¬ 
stebėjo,  kad  jis  gana  dažnai  žvilgčioja  j  dangaus  skliautą,  tarsi  pagal 
žvaigždes  spręstų,  ar  dar  toli  saulė.  Paskui,  žengęs  kelis  žingsnius,  jau¬ 
nuolis  išnyko  tamsoje.  Saraja  tegirdėjo  švelnų  vėjelį  melduose,  upės  van¬ 
dens  teškenimą  ir  kažkur  tolumoje,  žemutinio  miesto  pusėje,  šunų  lojimą. 

Ją  vėl  apėmė  baimė.  Vaikinas  galėjo  tiesiog  imti  ir  ją  palikti.  Ug¬ 
nis  parodytų  kelią  pas  ją  demonams.  Sarajos  akys  bėgiojo  tamsa,  tarsi 
ji  būtų  apsupta  ne  nakties,  o  besišaipančios  minios.  Tačiau  jos  išdi¬ 
dumas  vis  dėlto  laimėjo.  Ji  gėdijosi  savęs  tokios.  Reikia  liautis  bijojus 
-  juk  bijo  to,  kas  jai  visai  nepažįstama.  Apskritai  viskas,  kas  šiąnakt 
įvyko,  jai  visiškai  nauja  ir  nepatirta  -  tamsa,  laužas,  upė  ir  beribis 
dangus  virš  galvos.  Ir  netgi  šio  jaunojo  mar.  Tu  vardas  -  Abromas. 

Koks  keistas  tas  jo  vardas!  Abromas.  Jo  garsų  sąskambiai  jai  patiko. 

Atrodė,  kad  Abromas  visai  nebijo  nakties.  Tamsoje  rado  kelią 
kaip  vidurdienį.  Ir  net  demonų,  atrodė,  visai  nebijojo. 

Gal  mar.  Tu  visi  tokie? 

Tiesą  sakant,  jis  jai  patiko  be  išlygų.  Galbūt  vien  todėl,  kad  pasi¬ 
klydusi  ji  labai  išsigando  ir  bijojo  likti  viena  nakties  tamsoje.  O  gal 
todėl,  kad  jis  niekuo  nebuvo  panašus  nei  į  Kidiną,  nei  į  tėvo  jai  išrink¬ 
tąjį  į  vyrus. 

Pagalvojus,  kaip  visų  veidus  perkreiptų  siaubas  išvydus  Abromą, 
lyg  niekur  nieko  imantį  ją  už  rankos,  Sarajos  veidu  perbėgo  šypsena. 
Mar.  Tu  išdrįso  paliesti  galingojo  dukterį!  Tai  šventvagystė! 

Tačiau  pati  ji  nė  nemanė  ištraukti  rankos.  Nejautė  nei  gėdos,  nei 
pasišlykštėjimo.  Net  jo  kvapas,  kuris  taip  skyrėsi  nuo  Ūro  galingųjų 
kvepalų,  jai  nebuvo  bjaurus. 

Tiesą  sakant,  patiko  netgi  tai,  kad  jis  -  barbaras  mar.  Tu\ 

Jai  labai  magėjo  sužinoti,  ką  gi  jis  apie  ją  mano.  Nors  atrodė  ji 
baisiai.  Kaip  ten  bebūtų,  iš  Abromo  elgesio  nebuvo  įmanoma  supras¬ 
ti  jo  minčių.  Turbūt  mar.  Tu  tokie  jau  yra.  Pasak  jos  tėvo  ir  Sililės,  jie 
neišprusę,  tamsūs  ir  klastingi.  Galbūt,  bet  šitas  nė  nedvejodamas  ištiesė 
jai  pagalbos  ranką. 

O  gal  Sililė  su  tėvu  teisūs  ir  jis  nebegrįš? 

Už  šią  mintį  pyktelėjusi  ant  savęs  Saraja  įmetė  dar  šakų  į  laužą  ir 
visas  bauginančias  vizijas  nusprendė  vyti  šalin. 

*  *  * 

Jam  numetus  prie  jos  du  ilgo  balto  kailio  avikailius  ir  didelį  odinį 
maišą,  Saraja  pabudo. 

-  Truputį  užtrukau,  nes  nenorėjau,  kad  matytų  broliai,  -  pa¬ 
aiškino  jis.  -  Jie  būtų  pamanę,  kad  susiruošiau  miegoti  po  atviru 
dangumi  norėdamas  vos  tik  prašvitus  eiti  į  medžioklę,  ir  būtų  sekę  iš 
paskos.  Į  medžioklę  visuomet  einam  kartu.  Esu  užmušęs  jau  dešimtį 
lūšių  ir  tris  elnius.  Kada  nors  susiremsiu  ir  su  liūtu. 

Saraja  mąstė:  ar  jis  čia  giriasi,  ar  nori  padaryti  gerą  įspūdį.  Bet 
ne.  Abromas  išvyniojo  avikailius  ir,  iš  maišo  ištraukęs  šiurkščią  suk¬ 
nią,  ištiesė  jai. 

v 

-  Čia  tau. 

Pats  vietoj  anksčiau  ryšėtos  juostos  per  klubus  buvo  apsivilkęs 
tuniką,  per  liemenį  sujuostą  diržu,  prie  kurio  kabėjo  odinė  makštis 
su  kyšančia  durklo  rankena. 

Sarajai  paėjėjus  šiek  tiek  į  tamsą  persirengti,  į  ugnį  įmetęs  dau¬ 
giau  šakų  ir  iš  maišo  traukdamas  maistą,  jis  pagarbiai  atsuko  jai  nugarą. 

Merginai  vėl  atsitūpus  prie  ugnies,  vertinamai  ją  nužvelgė.  Ab- 
romo  veidu  perbėgo  ironiška  šypsena.  Šokčiojančioje  liepsnos  švieso¬ 
je  jo  rudos  akys  atrodė  dar  skaidresnės. 

-  Juk  tokią  suknią  vilki  pirmąkart,  ar  ne?  -  šaipėsi  jis.  -  Ji  tau 
visai  tinka. 

Saraja  irgi  nusišypsojo. 

-  Ar  mano  akys  vis  dar  juodos?  -  paklausė  ji. 

Akimirką  padvejojęs,  Abromas  pratrūko  juoktis.  Tai  buvo  pašai¬ 
pus,  ilgai  buvęs  sulaikytas  juokas,  nuo  kurio  purtėjo  visas  vaikino  kūnas. 

-  Akys  tai  dar  juodos!  -  atsakė  atgavęs  kvapą.  -  Taip  pat  skruostai 
ir  smilkiniai.  Tu  tokia  juoda,  kad  dar  visai  neseniai,  jei  nebūčiau  matęs 
baltos  tavo  pilvo  odos,  būčiau  pamanęs,  kad  esi  visa  juoda.  Berods  ten, 
toli  pietuose  prie  jūros  kranto,  iš  tiesų  yra  visai  juodų  moterų! 

Saraja  pajuto,  kaip  jos  skruostus  užlieja  karšta  pykčio  ir  gėdos  banga. 

-  Tai  juodi  dažai,  kuriais  vestuvių  dieną  išdažomos  nuotakos. 

Piktai  nustvėrusi  savo  togą  norėjo  nuplėšti  skverną,  bet  medžia¬ 
ga  buvo  per  stipri. 

-  Palauk,  -  tarė  Abromas. 

Jis  išsitraukė  durklą.  Tai  buvo  lenktas  durklas  labai  tvirto  medžio 
geležte  -  tokio  Saraja  dar  nebuvo  mačiusi  -  ir  šlapią  medžiagą  labai 

lengvai  perrėžė.  Kai  Abromas  jai  ištiesė  atrėžtą  medžiagos  skiautę, 
Saraja  sulaikė  jo  ranką. 

-  Gal  tu  nori  tai  padaryti? 

Jos  balsas  drebėjo  labiau,  nei  ji  norėjo.  Susivaldžiusi  ir  pamėgi¬ 
nusi  kalbėti  taip,  kad  žodžiai  skambėtų  tvirčiau,  paaiškino: 

-  Tu  juk  matai  tamsoje. 

Sumišęs  jis  linktelėjo  galva.  Kad  jaustųsi  ne  tokie  sutrikę,  ji 
užmerkė  akis.  Laužo  skleidžiamoje  šilumoje,  atsiklaupęs  priešais,  Ab¬ 
romas  švelniai  nuvalė  jai  akis,  skruostus  ir  kaktą.  Tarsi  darytų  tai  ne 
pirmą  kartą. 

Jam  baigus,  Saraja  atsimerkė.  Jis  nusišypsojo  ir  atrodė,  lyg  į 
paukščio  sparnus  panašios  jo  lūpos  būtų  nuplasnojusios. 

-  Ar  dabar  aš  tau  graži?  -  išdrįso  paklausti. 

-  Mūsų  merginos  nemoka  taip  gražiai  šukuotis  plaukų,  -  tepa¬ 
sakė  jis.  -  Ir  neturi  tokios  tiesios  nosies. 

Saraja  nesuprato,  ar  tai  komplimentas  ar  ne. 

Tuomet,  norėdami  nuvyti  šalin  sumišimą  ir  numalšinti  alkį,  abu 
puolė  valgyti  Abromo  atneštą  maistą.  Buvo  dar  šiltos  ožiuko  mėsos, 
baltos  žuvies,  sūrio,  vaisių  ir  rauginto  pieno  odinėje  gertuvėje.  Mais¬ 
tas  buvo  neįprastai  aštraus  skonio,  o  ne  saldus,  kokį  mėgo  Ūro  galin¬ 
gieji.  Neparodydama  nuostabos,  Saraja  valgė  su  tokiu  pat  malonu¬ 
mu,  kaip  ir  Abromas. 


*  *  * 

Iš  pradžių  jie  valgė  tylėdami.  Paskui  Abromas  paklausė,  ką  ji  ke¬ 
tina  daryti,  kai  prašvis.  Saraja  atsakė  nežinanti,  sakė  prieglobstį  galin¬ 
ti  rasti  didžiosiose  Erido  šventyklose,  kur  šeimos  neturinčios  mergi¬ 
nos  gali  tapti  maldininkėmis.  Jos  balsas  skambėjo  neįtikinamai.  Ir  iš 
tiesų  ji  nebuvo  dėl  nieko  tikra.  Rytojus  atrodė  taip  toli! 

Abromas  dar  paklausė,  ar  ji  nebijo  būti  nubausta  dievų,  kad 
atstūmė  jai  tėvo  išrinktą  vyrą  ir  pabėgo  iš  namų.  Ji  atsakė  nebijanti, 
tik  šįkart  balsas  buvo  toks  tvirtas,  kad  Abromas  nustebęs  pažiūrėjo  į 
Sarają  ir  net  nustojo  valgęs.  Ji  paaiškino: 

-  Ne,  nes  jei  būtų  norėję  nubausti,  šiąnakt  vietoj  tavęs  jie  man 
būtų  pasiuntę  demonus. 

Si  mintis  prajuokino  Abromą. 

-  Tik  jūs  vieni,  Uro  galingieji,  tikite,  kad  naktis  pilna  demonų. 
Aš  pats  naktį  esu  matęs  tik  jaučių,  dramblių,  liūtų  ar  tigrų.  Jie  plėšrūs, 
bet  žmogus  gali  juos  užmušti.  Arba  bėgti  kartu  su  gazelėmis! 

Saraja  neįsižeidė.  Ugnis  spragsėjo,  žarijos  ir  švelnūs  avikailiai  vis 
labiau  šildė.  Abromas  teisus.  Juos  gaubianti  naktis  daugiau  Sarajos 
nebebaugino. 

Staiga  ji  pajuto,  kaip  apima  laimės  jausmas  ir  ima  sklisti  visu  jos 
kūnu  nuo  plaukų  galiukų  iki  pat  kojų  pirštų  ir  pamažu  užlieja  ra¬ 
mybė.  Sarają  mušė  karštis  ir,  nors  lūpos  buvo  sučiauptos,  giliai 
krūtinėje  skambėjo  juokas.  Šokčiojo  liepsnos  ir  laikas,  rodės,  stovi 
vietoje,  o  šalia,  taip  arti  jos,  kad  galėtų  paliesti  jo  petį,  sėdėjo  šis  vai¬ 
kinas,  Abromas,  kurio  ji  dar  nepažinojo  dienos  šviesoje.  Jis  apsaugos 
ją  nuo  visko  -  Saraja  tai  žinojo. 

Tuomet  pasipylė  žodžiai,  klausimai  ir  atsakymai.  Abromas  pa¬ 
pasakojo  apie  du  savo  brolius,  vyresnėlį  Haraną  ir  Nahorą.  Apie  savo 
tėvą,  kuris  iš  molio  dirbino  protėvių  statulas  tokiems  žmonėms  kaip 
Ichbi  Sum  Usuras.  Galvos,  kurias  jis  padarydavo  savo  rankomis,  rodės, 
tuoj  ims  ir  prabils. 

Saraja  norėjo  sužinoti,  ar  jam  neapmaudu,  kad  gyvena  palapinėje. 
Jis  paaiškino,  kad  gentis,  kurios  vadas  yra  jo  tėvas  Terachas,  vienam 
Uro  galingajam  augina  dideles  gyvulių  kaimenes.  Todėl  kas  dvejus 
metus,  atėjus  laikui  mokėti  karališkuosius  mokesčius,  jie  gena  gyvu¬ 
lius  į  Larsą,  kur  Šu  Sino  valdininkai  juos  suskaičiuoja. 

-  Paskui  grįžtame  ir  parsivedame  tik  keletą  gyvulių,  iš  kurių  išau¬ 
giname  naują  bandą.  Ateis  diena,  kai  mano  tėvas  iš  statulų  liejimo 
uždirbs  pakankamai  pinigų  ir  mums  nebereikės  auginti  gyvulių. 

Abromas  irgi  klausinėjo  Sarają.  Ši  papasakojo  apie  gyvenimą 
rūmuose.  Apie  Sililę,  Kidiną,  savo  seseris  ir  pirmą  kartą  po  gan  ilgo 
laiko  išliejo  miglotus  ir  skausmingus  atsiminimus  apie  savo  mamą, 
kuri  mirė  gimdydama  Lilu.  Apimta  atvirumo  polėkio,  Saraja  papasa¬ 
kojo  net  apie  raudonąjį  kambarį  ir  keistą  baru  pranašystę,  kad  jai  lemta 
būti  karaliene  arba  verge. . . 

Abromas  mokėjo  išklausyti.  Jis  buvo  atidus  ir  kantrus. 

Jie  taip  ilgai  kalbėjosi,  kad  laužui  pritrūko  žabų,  o  mėnulis  nuke¬ 
liavo  pusę  juodo  dangaus  skliauto.  Saraja  papasakojo,  jog  pas  juos  bi¬ 
joma,  kad  vieną  naktį  Mėnulio  deivė  išnyks  visiems  laikams  ir  kad  dėl 
to  supykę  dievai  atims  saulę.  Tuomet  pasidarytų  nepakeliamai  šalta. 

-  Palapinėje  būtų  dar  šalčiau  nei  namuose. 

Maišydamas  žarijas,  Ab romas  papurtė  galvą  ir  pareiškė,  kad  jis 
visu  tuo  netiki.  Nebuvo  jokios  priežasties  mėnuliui  ir  saulei  imti  ir 
pradingti. 

-  Kodėl  tu  toks  tikras?  -  nustebo  Saraja. 

-  Niekas  neprisimena,  kad  tai  būtų  kada  nors  įvykę.  Kodėl  tai, 
ko  nėra  buvę  nuo  pat  pasaulio  pradžios,  turėtų  vieną  dieną  imti  ir 
įvykti? 

Ir  pridūrė: 

-  Tai,  kad  miegu  palapinėje,  man  netrukdo  mąstyti  ir  stebint 
aplinką  mokytis. 

Pirmą  kartą  Saraja  jo  balse  išgirdo  puikybę.  Tačiau  tuoj  pat, 
norėdamas  sušvelninti  savo  pastabą,  jis  pridūrė  nemokąs  rašyti  molio 
lentelėse  ir  iš  jų  skaityti  kaip  Ūro  galingieji,  ir  kad  tieji  moka,  dar 
visokių  dalykų,  kurių  nemokąs  jis. 

Staiga  Abromas  ištiesė  Sarajai  ranką: 

-  Eime! 

Jis  apėjo  laužą.  Išsigandusi  Saraja  nuskubėjo  paskui  Abromą,  nors 
mėnulis  švietė  gan  ryškiai  ir  buvo  veik  neįmanoma  pamesti  jo  iš  akių. 

Ant  kopos  keteros  jis  sustojo.  Priešais,  tarsi  pakibę  tarp  žemę 
gaubiančios  tamsos  ir  žvaigždėmis  knibždančio  dangaus,  šimtai  deglų 
naktyje  piešė  tiarą  -  tai  buvo  zikuratas.  Vakarais  didžiuliai  jo  laiptai 
ir  plokšti  stogai  būdavo  ryškiai  apšviesti.  Tačiau  nieko  panašaus  ji 
dar  nebuvo  regėjusi  -  savo  namų  stogus  ir  tai  niekada  iš  taip  toli.  Tik 
iš  čia  buvo  matyti,  koks  tobulas  šis  vaizdas  -  tokį  sukurti  tegalėjo 
dievai. 

-  Galima  persikelti  per  upę  ir  dvi  ar  net  tris  dienas  keliauti  stepe, 
bet  jis  vis  vien  bus  gerai  matyti,  -  tarė  Abromas. 

Atsisukęs  rankomis  suėmė  jos  veidą.  Jo  rankos  buvo  švelnios  ir 
karštos.  Pamaniusi,  kad  jis  ketina  ją  pabučiuoti,  Saraja  suvirpėjo.  Ji 
klausė  savęs,  ar  leistis  pabučiuojamai,  ar  vis  dėlto  pasipriešinti  mar.  Tu 

įžūlumui.  Abromas  lėtai  nukreipė  jos  veidą  į  žvaigždes,  kurios  nelyg 
staltiesė  gaubė  viską  aplink. 

-  Pažvelk  į  dangaus  šviesas.  Jos  dar  įspūdingesnės  nei  zikurato. 
Pažiūrėk,  kiek  jų  neįsivaizduojamai  daug  ir  kaip  jos  nepaprastai  toli! 
Ar  tiki,  kad  kiekvienoje  jų  gyvena  dievas? 

Kaipgi  ji  galėjo  atsakyti  į  šį  klausimą?  Tylėdama  priglaudė  lūpas 
Abromui  prie  rankos.  Jis  pašaipiai  nusijuokė. 

-  Nejau  iš  tiesų  manai,  kad  Uro  galingojo  dukteriai  pabėgus  iš 
miesto,  iš  tėvo  namų,  jos  niekas  neieškos  ir  nenubaus? 

Tarsi  ant  jos  kas  būtų  užpylęs  kibirą  šalto  vandens.  Akimirksniu 
išgaravo  laimės  jausmas,  ją  apėmė  pyktis  ir  akis  užtvindė  ašaros.  Ji 
bėgte  nusileido  nuo  kopos  ir  susirietė  ant  avikailio.  Stengėsi  sulaikyti 
besiveržiančias  ašaras.  Abromui  atsiklaupus  prie  jos  ir  padėjus  rankas 
ant  pečių,  Saraja  norėjo  atsisukti  ir  skelti  jam  antausį.  Tačiau  tik 
sudejavusi  prisiglaudė  ir,  pačiupusi  jo  rankas,  stipriai  prispaudė  sau 
prie  krūtinės.  Taip  jie  atsidūrė  vienas  šalia  kito  ir,  panardinę  veidus  į 
avikailį,  daugiau  nė  nekrustelėjo. 

-  Atleisk  man,  -  sušnabždėjo  Abromas  jai  į  ausį.  -  Aš  kalbėjau 
nepiktai.  Nelinkiu  tau  nieko  bloga.  O  jei  rytoj  vis  dar  norėsi  pabėgti, 
aš  tau  padėsiu. 

Saraja  norėjo  paklausti,  kodėl  jis  tai  padarytų,  bet  lūpos  neištarė 
nė  žodžio.  Pakako  to,  kad  buvo  prie  jo  prisiglaudusi,  kad  jautė  tokį 
neįprastą  jo  kvapą,  jo  kūno  šilumą  ir  kvėpavimą  sau  į  plaukus. . .  Nie¬ 
ko  daugiau  ir  nereikėjo. 

Jie  nė  vienas  nebejudėjo,  susijaudinimas  išdžiovino  ašaras.  Jai 
pasirodė,  kad  prie  krūtų  prispaustos  Abromo  rankos  staiga  ėmė  deg¬ 
te  degti.  Degė  ir  jos  krūtų  speneliai.  Prie  sėdmenų  Saraja  pajuto 
kietėjančią  Abromo  lytį.  Virpulys,  kurį  jautė  pilve,  nebuvo  nei  iš 
baimės,  nei  iš  pykčio.  Staiga  ji  prisiminė  tą,  kuris  vos  netapo  jos  vyru, 
į  ranką  suimantį  jaučio  skulptūros  lytį  ant  vestuvinės  pakylos.  Tai  vis 
dar  buvo  jos  vestuvių  diena.  Jos  vestuvių  naktis.  Ji  troško  ištiesti  ran¬ 
ką  ir  suimti  Abromo  lytį.  Atsisukti  ir  priglausti  lūpas  prie  dailios  jo 
burnos. 

Tuomet  Abromas  ištraukė  rankas  jai  iš  glėbio  ir  pasitraukė  į  šalį 
sakydamas,  kad  jiems  reikia  numigti  ir  kad  ryt  jai  prireiks  daug  jėgų. 

Pačiupęs  antrą  avikailį  juo  užsiklojo,  atsigulė  ant  nugaros  ir  jai 
vietoj  pagalvės  pasiūlė  savo  ranką.  Kai  Saraja  padėjo  ant  jos  galvą, 
Abromas  sumurmėjo: 

-  Tu  skaniai  kvepi.  Jokia  kita  mergina  man  dar  taip  nekvepėjo. 
Žinau,  kad  niekada  nepamiršiu  tavo  kvapo.  Ir  niekada  nepamiršiu 
tavo  veido. 

Tie  žodžiai  tarsi  užgesino  degantį  geismą.  Po  akimirkos  Sarają 
suėmė  miegas.  Ji  užmigo  ir  nebeprisiminė,  ar  iš  tiesų  pabučiavo  Ab- 
romą,  ar  tik  tai  susapnavo. 

Kai  pabudo,  ant  avikailių  gulėjo  viena.  Su  ietimis  ir  skydais  ran¬ 
kose  ją  apsupę  stovėjo  kariai.  Jų  vadas  atsiklaupė  prie  jos  ir  paklausė, 
ar  ji  -  Uro  galingojo  Ichbi  Sum  Usuro  duktė. 

Keturias  dienas  pyko  Ichbi  Sum  Usuras.  Visą  šį  laiką  buvo  uždrausta 
net  ištarti  Sarajos  vardą.  Visiems  buvo  uždrausta  žiūrėti  jai  į  akis,  val¬ 
gyti  su  ja  prie  vieno  stalo,  juokauti  ar  kartu  teptis  kvapniaisiais  aliejais. 
O  jai  buvo  uždrausta  į  kasas  pintis  plaukus,  vaikščioti  neapsigobus  gal¬ 
vos,  dažytis  juodais  dažais  ir  ambra  bei  nešioti  papuošalus. 

Nors  visų  šių  draudimų  Sililė  turėjo  griežtai  laikytis,  bet  ji  kaip 
buvo,  taip  ir  liko  Sarajos  tarnaitė.  Taip  pat  jai  buvo  liepta  dieną  naktį 
nuo  merginos  nenuleisti  akių  ir,  be  to,  Ichbi  Sum  Usuras  pridūrė: 

-Jei  ši  mergina  be  mano  leidimo  dar  nors  kartą  išeis  už  šių  namų 
sienų,  tu  mirsi.  Pakabinsiu  tave  žemyn  galva,  perpjausiu  pilvą  ir  užlei¬ 
siu  skorpionais. 

Saraja  gebėjo  įžvelgti  ir  gerąją  šių  bausmių  pusę.  Taip  jai  ne¬ 
reikėjo  kęsti  gailestingų  ar  piktų  tetų  žvilgsnių  ir  klausytis  seserų  bei 
tarnaičių  plepalų  su  visokiausiom  užuominom. 

Vis  dėlto  jai  nepavyko  išvengti  Sililės  bambėjimų  ir  atodūsių, 
visa  tai  truko  ištisą  savaitę  nuo  pat  aušros  lig  sutemos.  O  verkšlenti 
tarnaitė  pradėdavo  vos  prašvitus,  visagalę  Inaną  melsdama  atleisti 
Sarajai. 

Be  to,  protėvių  ir  visų  namiškių  stebima,  Saraja  turėjo  dalyvauti 
septynių  avinų  aukojimo  apeigose.  Šventykloje  ji  tūkstančius  kartų 
turėjo  apsiplauti,  dar  ir  dar  kartą  praustis  ir  apsivalyti. 

Sililė  ir  Ėgimėja  ją  vis  vargino  savo  klausimais  -  joms  magėjo 
sužinoti,  ką  ji  veikė  pabėgusi,  kokių  demonų  buvo  sutikusi  ar  kokie 
ją  buvo  užpuolę  tą  naktį,  kurią  ji  praleido  viena  ant  upės  kranto.  Ir  ar 

tik  ne  demonai  ją  pastūmėjo  pabėgti  iš  vestuvinių  maudynių,  kai 
sužadėtinis  jau  turėjo  ją  ištepti  aliejais. 

Tiek  kartų,  kiek  tik  buvo  klausta,  Saraja  ramiai  atsakydavo,  kad 
nei  čia,  namuose,  nei  ant  upės  kranto  nebuvo  sutikusi  jokio  demono. 

„Aš  buvau  viena.  Pasiklydau.“ 

Ji  nė  neužsiminė  apie  Abromą. 

Nei  Sililė,  nei  Egimėja  nepatikėjo  nė  vienu  jos  žodžiu.  Kad  tai 
suprastų,  Sarajai  nereikėjo  nė  pažvelgti  joms  j  akis  -  pakako  veidų 
išraiškų  ir  atodūsių.  Tuomet  Egimėja  nutarė  patikrinti,  ar  jos  duk¬ 
terėčia  vis  dar  nekalta.  Saraja  supyko,  bet  išliko  šalta  ir,  atsigulusi  į 
lovą,  išžergė  kojas. 

Kol  tetulė,  niekaip  negalėdama  patikėti  tuo,  ką  mato,  visaip  raukė 
savo  raukšlėtą  veidą,  Saraja  prisiminė,  kaip  stipriai  geidė  Abromo  tą 
ant  upės  kranto  drauge  praleistą  naktį.  Prisiminė,  kaip  žvilgsniu  jis 
glamonėjo  jos  krūtis  ir  kaip  ji  jautė  jo  sustandėjusią  lytį  sau  prie  strėnų. 
Tokią  žeminančią  akimirką  šios  mintys  buvo  tarsi  nuoskaudą 
malšinantis  balzamas.  Giliai  širdyje  ji  dėkojo  Abromui,  kad  jis  taip 
išmintingai  pasielgė  susitvardęs  ir  neatėmęs  jai  skaistybės. 

Jau  po  visko  tokiu  pat  lediniu  balsu,  kokiu  kalbėdavo  jos  tėvas, 
savo  žvilgsniu  privertusi  abi  moteris  nudelbti  akis,  Saraja  pareiškė: 

-  Nuo  šiol  nebeatsakinėsiu  į  jūsų  klausimus.  Šiuose  namuose 
niekam  nevalia  nė  ištarti  Sarajos  vardo.  Ir  ji  neprivalo  aušinti  burnos 
vien  tam,  kad  būtų  patenkintas  jūsų  kvailumas. 

Tačiau  Sililė  bei  Egimėja  ir  toliau  abejojo.  Dėl  visa  pikta  prie 
Sarajos  miegamojo  durų,  prie  medinių  jos  lovos  rėmų  ir  net  jai  pačiai 
ant  kaklo  prikabinėjo  daugybę  amuletų. 

O  dienos  vis  skriejo. 

Sililė  galiausiai  liovėsi  verkšlenusi.  Visi  išmoko  gyventi  su  Saraja 
taip,  tarsi  jos  čia  nė  nebūtų.  Net  juokaudami  dėjosi  nepastebį  jos 
šypsenos. 

Pati  Saraja  gana  lengvai  prisitaikė  prie  tokio  gyvenimo,  sutei¬ 
kiančio  jai  galimybę  vienai  ramiai  sau  mąstyti.  O  mintys  nepaliau¬ 
jamai  sukosi  apie  Abromą.  Tarsi  jos  svajonės  staiga  būtų  tapusios 
tikrove,  ji  išgirsdavo  jo  balsą  ir  net  pajusdavo  jo  kvapą,  vyro  be  miesto 
kvapą.  Vakarais  prieš  užmigdama  dažnai  pagaudavo  save  tyliai  dai- 

nuojant  jam,  Abromui,  dainuojant  žodžius,  kurių  ji  niekada  neištars 
tam,  kuris  netrukus  taps  jos  vyru: 

Priglausk  savo  rankas  prie  manęs,  laukinis  jauti. 

Priglausk  rankas  prie  manęs  apsiplovusios, 

Prie  manęs,  išsitepusios  mira  ir  kedro  aliejumi, 

Priglausk  rankas  man  prie  lyties,  galingosios  bandos  ganytojau, 
Priglausk  prie  manęs  savo  lūpas,  o  ištikimasis  ganytojau. 

Te  lemtis  tau  būna  palanki, 

Te  likimas  tavo  būna  didingas. 

Priglausk  rankas  prie  manęs. 

Aš  paglostysiu  tau  strėnas. 

Aš  priimsiu  į  save  tavo  juodąjį  laivą. . . 

Tačiau  per  keletą  paskutinių  savaičių  ji  taip  subrendo,  kad  šios 
palaimingos  fantazijos  jos  nebeužliūliuodavo.  Kasdien  ji  vis  geriau 
suprato,  kad  susitikimas  su  jaunuoju  mar.Tu ,  nors  ir  buvo  nuosta¬ 
bus,  niekada  nebepasikartos.  Tačiau  keletas  klausimų  jai  vis  nedavė 
ramybės.  Kodėl  Abromo  nebuvo  šalia,  kai  ją  pažadino  kariai?  Ar  jis 
vis  dėlto  atsisveikino  kažkaip  parodydamas,  kad  niekada  nepamirš 
jos  veido,  tik  ji  to  nesuprato?  Ar  jis  dar  prisimena  ją?  O  gal  jis  mano, 
kad  vis  dėlto  geriausia  būtų  pamiršti  šią  karališkojo  miesto  dukterį, 
kurios  niekada  neturėjo  sutikti?  Jis  negalėjo  puoselėti  dėl  jos  jokių 
vilčių,  nes,  kiek  tik  siekia  Uro  gyventojų  atmintis,  joks  amonitų  bar¬ 
baras  nėra  palietęs  galingojo  dukters,  nebent  atimdamas  jai  garbę. 

Kartais,  pabėgusi  nuo  budrios  Sililės  akies,  sutemus  ji  nueidavo  į 
sodo  gilumą  ir  ilgai  žiūrėdavo  į  zikuratą  apšviečiančius  deglus.  Galbūt 
išsitiesęs  melduose  ant  upės  kranto  ir  šalia  pasidėjęs  varlių  ir  vėžių 
pilną  pintinę  Abromas  dabar  irgi  žiūri  į  Dangaus  laiptų  ugnies  diade¬ 
mą?  Kas  žino,  gal  šiuo  metu  jis  mąsto  apie  ją? 

Kartą  grįžusiai  iš  vieno  tokio  naktinio  pasivaikščiojimo,  kai  Uras 
skendėjo  melancholišką  lietingą  metų  laiką  pranašaujančioje  ūkano¬ 
je,  Sililė  pagaliau  prisipažino  Sarajai,  kas  jai  vis  nedavė  ramybės: 

-  Tu  prisiekinėji,  kad  naktį,  kurią  praleidai  viena  ant  upės  kran¬ 
to,  su  tavimi  nebuvo  jokio  demono.  Tačiau  tave  radę  sargybiniai  tei¬ 
gia,  kad  miegojai  ant  naujų  avikailių  ir  kad  šalia  tavęs  buvo  užgesęs 

didžiulis  laužas.  Buvo  ir  maisto  likučių.  Jau  nekalbant  apie  tai,  ką  visi 
matėme  savo  akimis:  tu  grįžai  apsivilkusi  suknią,  o  pabėgai  vilkėda¬ 
ma  dailią  tuniką.  Suknia  buvo  tokio  grubaus  darbo,  kad,  esu  įsitiki¬ 
nusi,  išausta  ji  buvo  tikrai  ne  Ūre.  Net  šių  namų  vergė  tokios  nenorėtų! 

Tiesą  sakant,  Sililė  ne  taip  jau  daug  jos  klausinėjo,  bet  labai  kan¬ 
kinosi  nežinodama  teisybės.  Jos  besiklausydama  Saraja  suvokė,  kad 
ir  ji  pati  kentėjo  slėpdama  tiesą.  Tuomet  taip  tyliai,  kad  norėjusi  išgirsti 
Sililė  turėjo  ją  apkabinti  ir  prikišti  ausį  prie  pat  burnos,  Saraja  viską 
išklojo.  Papasakojo  apie  Abromą,  koks  jis  dailus  ir  mandagus,  api¬ 
būdino  jo  kvapą  ir  tamsią  švelnią  odą.  Papasakojo  ir  tai,  kad  jis 
pažadėjo  niekada  nepamiršti  josios  veido. 

Nutilusi  prie  veido  pajuto  ašarų  suvilgytą  Sililės  skruostą.  Ga¬ 
liausiai  tarnaitė  atsitraukė  į  šalį  ir,  purtydama  galvą,  šnabždėjo: 

-  Mar.  Tu!  Mar.  Tu!  Mar.  Tu! 

Kurį  laiką  abi  tylėjo,  paskui  Sililė  prispaudė  Sarają  prie  putlios 
savo  krūtinės  taip  stipriai,  lyg  norėtų  joje  paskandinti. 

-  Pamiršk  jį.  Pamiršk,  arba  jis  užtrauks  tau  tokią  nelaimę,  ko¬ 
kios  net  įsivaizduot  neįsivaizduoji!  Pamiršk  jį,  lyg  jis  būtų  demonas, 
Saraja! 

Staiga  abi  vienu  metu  susivokė,  kad  Sililė  padarė  klaidą  -  ištarė 
jos  vardą.  Dar  šlapiais  nuo  ašarų  skruostais  jos  ėmė  juoktis.  Sililė 
susijaudinusi  pakartojo: 

-  Mano  Saraja!  Tavo  tėvas  pažadėjo  užleisti  mane  skorpionais, 
jei  jam  nepaklusiu.  Bet  aš  taip  tave  myliu.  Tau  manęs  reikia,  kad 
padėčiau  pamiršti  tą  mar.  Tu.  Pažadėk,  kad  apie  tai  daugiau  niekada 
nekalbėsim. 


*  *  * 

Vieną  rytą,  kai  švintančiame  danguje  dar  buvo  matyti  pilna  ir 
apvali  Mėnulio  deivė,  Sarajai  tarp  šlaunų  vėl  pasirodė  kraujas.  Ji  dar 
kartą  nuėjo  į  raudonąjį  kambarį.  Ten  rado  Egimėją,  prižiūrinčią,  kad 
visos  tetulės  ir  tarnaitės  besąlygiškai  vykdytų  Ichbi  Sum  Usuro  valią. 
Septynias  dienas  buvo  stengiamasi  kartu  su  ja  neatsidurti  apsiplo¬ 
vimų  vonioje,  išlaikyti  didesnį  nei  paprastai  atstumą  tuomet,  kai  ji 
padėdavo  audžiant,  ir  kreiptis  į  ją  tik  netiesiogiai. 

Be  to,  kad  Saraja  gerai  suvoktų,  kokia  bausmė  laukia  nepaklus¬ 
nių  moterų,  viena  per  kitą  pasakojo  liūdnas  istorijas  tų,  kurios  nepa¬ 
kluso  dievams,  tėvams  ar  savo  vyrams.  Pasakojo  apie  moteris,  kurios 
neatliko  žmonos  pareigų,  mat,  nenorėdamos  pastoti,  vartojo  nevai¬ 
singumo  žoles,  ir  apie  moteris,  kurios,  kitaip  nei  pirmosios,  pagimdė 
kūdikį  įsileidusios  sau  tarp  šlaunų  vyrą,  kuris  neturėjo  teisės  jų  net 
paliesti,  dažnai  kitatautį  ar  kartais  net  demoną.  Tiesą  sakant,  tų  mo¬ 
terų  troškimai  buvo  patys  beprotiškiausi,  tarsi  tvilkinantis  vėjas  iš 
pačių  pragaro  gelmių. 

-  Taip,  -  piktai  kalbėjo  Ėgimėja,  -  jei  moterys  neatsargios,  tai  jų 
didžiausias  priešas  yra  jos  pačios.  Pats  pavojingiausias  laikas  yra  jau¬ 
nystė,  nes  tuomet  nemokame  atskirti,  kurios  svajonės  yra  geros,  o 
kurios  blogos,  nuo  jų  mums  stipriau  ima  plakti  širdis  ir  sudrėksta 
tarpkojis.  Per  jas  mes  pakliūvame  į  Ereškigalio  požemius  lygiai  kaip 
ir  prievartaujantis  bei  žudantis  elamitų  karys.  Ea  yra  didis,  kad  sukūrė 
mūsų  tėvus  ir  vyrus,  kurie  mus  saugotų  nuo  silpnybių. 

Saraja  viso  to  klausėsi  tylėdama,  lyg  niekur  nieko. 

Ėgimėja  ir  visos  kitos  nežinojo,  kad  tą  naktį,  kai  tirštoje  raudo¬ 
nojo  kambario  tamsoje  jos  miegojo,  Saraja  kartu  su  jomis  nesapna¬ 
vo.  Jos  minčių  iššaukti  tamsoje  klaidžiojantys  vaizdinai  nebuvo  iliu¬ 
zijų  klasta,  o  atvirkščiai  -  tikrų  įvykių  atsiminimai:  ji  prisiminė  Ab- 
romo  lūpas,  kurių  taip  ir  neišdrįso  pabučiuoti. 

Mąstė  apie  bučinį,  kurio  nebuvo.  Jie  abu  išliko  nesutepti.  Ir  net 
jei  tėvui  atrodė,  kad  jis  turi  rimtą  priežastį  pykti,  Saraja  nepadarė 
nieko,  kas  būtų  užrūstinę  dievus.  Jiems  nebuvo  dėl  ko  ant  jos  pykti. 
Ji  tą  jautė. 

Atnašaudama  aukas  Pasaulio  pribuvėjai  Nintu,  ji  tą  jautė  visa 
širdimi. 

Tą  jautė  ir  melsdamasi  visagalei  Inanai. 

Kartais  jai  atrodydavo,  kad  dievai  gali  skirti  visai  kitokią  bausmę, 
negu  įsivaizdavo  namų  moterys.  Kad  ir  tokią,  pavyzdžiui,  kokia  bu¬ 
vo  skirta  jai  -  kasdien  Sarają  kankino  vis  didesnis  skausmas  ir  vis 
labiau  trūko  to  taip  ir  nepažinto  mar.  Tu  Abromo  lūpų  švelnumo. 
Argi  šis  malonus  ir  beveik  raminantis  skausmas,  kurį  reikėjo  giliai 
slėpti,  nebuvo  bausmė? 

Kai  Saraja  išėjo  iš  raudonojo  kambario  ir  melancholiškai  nusitei¬ 
kusi  klaidžiojo  po  namus  ir  sodą,  matydami  ją  tokią  tylią  ir  su  viskuo 
nuolankiai  sutinkančią,  visi  pamanė,  kad  Ichbi  Sum  Usuro  duktė 
jau  atgailauja. 

O  savaitės  bėgo.  Į  raudonąjį  kambarį  Saraja  buvo  nuėjusi  dar  du 
kartus.  Ėgimėja  jau  neatrodė  tokia  neprieinama,  o  jaunosios  tetos  vis 
dar  nežiūrėjo  jai  į  akis,  tačiau  jau  nė  kiek  nedvejodamos  su  ja  plepėjo 
kaip  kadaise  ir  net  gyrė  merginos  darbą  -  taip  vikriai  Saraja  buvo 
išmokusi  karšti  ir  verpti  vilną. 

Sililė  stebėjo  šį  pokytį  neslėpdama  džiaugsmo.  Be  to,  Saraja  jos  iš 
tiesų  klausė:  nuo  išpažinties  vakaro  apie  mar.  Tu  nebuvo  net  užsi¬ 
minta.  Praėjus  nemažai  laiko,  kuomet  nepaliaujamai  pliaupiant  žie¬ 
mos  lietui  visi  sėdėjo  užsidarę  savo  kambariuose,  ji  staiga  pareiškė: 

-  Tavo  tėvas  patenkintas  tavimi.  Jis  tave  jau  seniai  stebi.  Iš  veido 
matau,  kad  nebepyksta.  Neabejoju,  kad  labai  greitai  tau  atleis. 

Saraja  vos  pastebimai  linktelėjo  galva  norėdama  parodyti,  kad 
viską  girdėjo.  Jau  gerokai  vėliau  ji  abejingai  paklausė: 

-  Kaip  manai,  ar  tėvas  ketina  man  rasti  kitą  vyrą? 

Šios  lietingos  dienos  prieblandoje  Sililės  šypsena  nušvito  plačiau 
nei  vaivorykštė: 

-  Šiuose  namuose  visi  tau  linki  tik  gera! 

*  *  * 

Šįkart  ji  pasiruošė  daug  geriau.  Apsivilko  togą,  kokios  buvo  vilki¬ 
mos  einant  į  didžiąsias  šventyklas,  pasiėmė  pintinę  aukoms  su  gėlėmis 
ir  plaukus  susišukavo  taip,  kad  atrodytų  kaip  tarnaitė.  Atsitiktinumui 
nepaliko  nieko.  Ant  kaklo  net  pasikabino  medžiaginį  maišelį  su  trimis 
variniais  ir  auksiniais  šekeliais  tam  atvejui,  jei  tektų  sumokėti  sargybai, 
kad  praleistų.  Jautėsi  viskam  pasiryžusi,  stipri  ir  drąsi  kaip  karys,  sto¬ 
vintis  priešais  ištisą  priešų  kariuomenės  iečių  sieną. 

Iš  savo  kambario  išsmuko  prieš  auštant,  kai  Sililė,  kietai  suspaudu¬ 
si  kumščius,  dar  miegojo.  Kiek  palūkuriavusi  sode  netoli  tvenkinių, 
pro  juos  praėjo  vos  išaušus,  kai  aplinkui  jau  viskas  buvo  matyti.  Ne- 
klysdama  patraukė  miesto  sienos  link.  Gatvės  buvo  beveik  tuščios.  Lie¬ 
tus  liovėsi,  bet  miestas  dar  kvepėjo  drėgnomis  dulkėmis,  o  sienų  plytos 


74 


iš  SKAITIN1AI.ORG 


U  ras 

buvo  tamsesnės  nei  paprastai.  Sargyba  buvo  ką  tik  atvėrusi  karališkojo 
miesto  vartus  ir  pro  juos  riedėjo  pirmieji  vežimai,  gabenę  maistą. 

Artėjančią  Sarają  kariai  dar  iš  tolo  sekė  akimis.  Greitai  ji  suprato, 
kad  buvo  palaikyta  tuo,  kuo  ir  apsimetinėjo,  -  žemutinio  miesto  pa¬ 
dorių  namų  tarnaite,  grįžtančia  iš  šventyklų,  kur  praleido  naktį  ir  iš 
kur  nešėsi  šventų  gėlių.  Nuo  bemiegės  nakties  dar  apsiblaususiomis 
akimis,  tokį  ankstyvą  rytą  pamatę  gražią  merginą,  jie  labai  nudžiugo 
ir  į  jos  šypseną  atsakė  draugiškai  pasisveikindami. 

Pagaliau  nusigavusi  į  žemutinį  miestą  Saraja  paspartino  žingsnį. 
Vieną  ar  du  kartus  truputėlį  nuklydo.  Bet  greitai  vėl  surasdavo  kryptį 
upės  link. 

Staiga  lyg  atpažino  meldų  lagūną,  tą  vietą,  kur  sutiko  Abromą. 
Tie  patys  vargani  pusiau  apgriuvę  namai  ir  smėlingi  žemės  sklypai, 
vieni  palikti  pūdymui,  o  kiti  apsodinti  melionais  ir  kvapniosiomis 
žolėmis.  Tačiau,  kol  išvydo  mar.  Tu  palapines,  paupiu  dar  teko  nueiti 
ne  vieną  us.  Jos  buvo  tik  šiek  tiek  aukštesnės  už  meldus,  kad  vėjas 
galėtų  lengvai  praslysti  lenktais  jų  stogais.  Palapinių  buvo  šimtai.  Ap¬ 
valios,  aptrauktos  storomis  rudomis  ar  smėlio  spalvos  drobėmis.  Vie¬ 
nos  buvo  erdvios  kaip  tikri  namai,  kitos  sustatytos  eilėmis,  o  tarp  jų 
nendriniuose  aptvaruose  suvaryti  naminiai  gyvuliai. 

Pamačiusi  šią  didelę  stovyklą,  kur  zujo  daugybė  ilgomis  suk¬ 
nelėmis  apsivilkusių  moterų  ir  pusnuogių  vaikų,  spurdančia  širdimi 
Saraja  nedrįso  toliau  žengti.  Jei  dievai  nepritaria  tam,  ką  ji  ketina 
daryti,  tai  dabar  ją  turėtų  užgriūti  jų  pyktis. 

Ji  nužingsniavo  smėlėtu  keliu,  kuris  vedė  į  stovyklą.  Vos  jai  priėjus 
pirmąsias  palapines,  moterys  nustojo  dirbusios,  o  vaikai  žaidę.  Su¬ 
mišusi  ir  išraudusi  Saraja  akimis  ieškojo  nors  vienos  šypsenos,  bet 
taip  ir  nesurado.  Moterys  susibūrė  vidury  kelio,  o  vaikai  nubėgo  jos 
pasitikti.  Iš  smalsumo  žibančiomis  akimis,  apstoję  ratu  tyrinėjo  jos 
plaukus,  diržą  ir  pintinę,  iš  kurios  Saraja  taip  ir  neišėmė  gėlių.  Ar 
karališkojo  miesto  gyventoją  jie  matė  pirmą  kartą? 

Sukaupusi  visą  drąsą,  kuo  ramiausiu  balsu  Saraja  pagarbiai  pasi¬ 
sveikino,  visagalį  Ea  paprašė  visus  ir  visas  saugoti  nuo  blogio  ir  pa¬ 
klausė,  kur  yra  Teracho,  kuris  gamino  dievų  ir  protėvių  statulas, 
genties  palapinės. 

Atrodė,  moterys  jos  nesuprato.  Saraja  pamanė,  kad  turbūt  netei¬ 
singai  bus  ištarusi  Abromo  tėvo  vardą.  Ji  pakartojo:  „Terachas, 
Terachas...“,  stengdamasi  garsus  tarti  taip,  kad  skambėtų  panašiai 
kaip  jų  grubia  kalba.  Tuomet  seniausia  iš  moterų  pasakė  keletą  žodžių 
mar.  Tu  kalba.  Kitos  dvi  jai  atsakė  papurtydamos  galvas.  Senolė  blyškiai 
pilkomis  akimis  nustebusiu,  bet  geranoriškų  žvilgsniu  dar  kurį  laiką 
apžiūrinėjo  Sarają,  o  tada  pasakė: 

-  Teracho  čia  nebėra.  Jis  iškeliavo  su  visais  saviškiais. 

Saraja  taip  nustebo,  kad  veik  išrėkė: 

-  Iškeliavo? 

Senoji  mar.  Tu  paaiškino: 

-  Dar  prieš  dvi  dienas.  Dabar  žiema  -  laikas  ginti  galingųjų  gy¬ 
vulius  ir  atiduoti  juos  mokesčiams. 

*  *  * 

Saraja  beveik  viską  buvo  numačiusi,  tačiau  nė  neįsivaizdavo,  kad 
Abromas  su  saviškiais  bus  iškeliavęs. 

Mąstė  apie  tai,  kaip  ją  pamatęs  Abromas  galbūt  supyks.  O  gal, 
jai  išdygus  priešais,  nusišypsos  -  kokia  tat  būtų  laimė! 

Net  apgalvojo  žodžius,  kuriuos  ketino  jam  sakyti:  „Atėjau  pas 
tave,  kad  man  prie  lūpų  priglaustum  savąsias.  Mano  tėvas  suras  nau¬ 
ją  jaunikį.  Šįkart  nebegalėsiu  jo  atstumti.  Jei  tėvas  paisytų  mano  norų, 
į  vyrus  pasirinkčiau  tave.  Tačiau  žinau,  kad  niekada  joks  karališkojo 
miesto  galingasis  nėra  atidavęs  dukters  mar.  Tu.  Bet  jau  tris  dienas 
negaliu  liautis  galvojusi  apie  tave.  Galvoju  apie  tavo  lūpas  ir  bučinį, 
kurio  laukiau  tą  naktį,  kai  mane  globojai.  Daug  mąsčiau.  Savo  tėvo 
šventykloje  meldžiausi  švenčiausiajai  Inanai,  atnašavau  aukas  Nintu 
ir  mūsų  protėviams.  Laukiau,  kad  jie  prabiltų  ir  pasakytų,  ar  mane 
užvaldžiusios  mintys  yra  blogos.  Tačiau  jie  tylėjo.  Net  nesupyko,  kad 
išėjau  iš  miesto.  Dabar  štai  stoviu  priešais  tave,  nes  žinau,  kad  tavo 
bučinys  mane  apvalys  nuo  visko,  lygiai  kaip  apvalo  ledinis  raudonojo 
kambario  vanduo,  aliejų  vonios  ar  paaukota  avis.  Duok  man  tą  bu¬ 
činį,  Abromai,  ir  į  tėvo  namus  grįšiu,  kad  tapčiau  žmona  to,  kuriam 
jis  mane  nuspręs  atiduoti.  Nesipriešinsiu.  Kai  man  išrinktasis  ateis  į 
lovą,  ant  lūpų  jausiu  tavo  bučinį,  kuris  mane  saugos.“ 

Ji  manė,  kad  jis  galbūt  nusijuoks.  O  gal  supyks.  Pagalvojo  ir  apie 
tai,  kad  jis  galbūt  panorės  daugiau  nei  bučinio.  Buvo  pasirengusi  ir 
tam.  Niekas,  ką  jis  bedarytų,  jos  nesuteps.  Tai,  ką  iš  jos  paims  Abro- 
mas  ir  ko  negaus  jos  busimasis  vyras,  Sarajos  nesumenkins. 

Bet  jis  gali  ir  pasakyti:  „Ne!  Nenoriu,  kad  išeitum.  Nenoriu, 
kad  koks  nors  prašalaitis  atsigultų  į  tavo  lovą.  Eime,  pristatysiu  tave 
savo  broliams  ir  tėvui.  Būsi  mano  išrinktoji.  Mes  išvyksim  toli  nuo 
Oro.“ 

Tam  irgi  buvo  pasirengusi. 

Ji  tiek  visko  prisisvajojo! 

Tačiau  nepamanė,  kad  ant  upės  kranto  jo  gali  tiesiog  neberasti. 
Kad  Abromas  gali  būti  nepasiekiamai  toli  nuo  jos. 

Ką  gi  dabar  daryti?  Ji  leidosi  bėgti  kuo  toliau  nuo  mar.  Tu  palapi¬ 
nių  netekdama  kvapo,  kad  tik  nepravirktų. 

Paklaikusi  iš  siaubo,  iš  krūtinės  šokančia  širdimi  Sililė  jos  jau 
tikriausiai  ieškojo  po  visus  namus  ir  niekam  nesakė,  kad  pabudusi 
Sarajos  lovą  rado  tuščią.  Ji  pernelyg  bijojo  Ichbi  Sum  Usuro  pykčio 
ir  turbūt  meldė  dievus,  kad  šie  sugrąžintų  Sarają. 

Ji  būtų  galėjusi  išpildyti  Sililės  valią.  Ir  tėvo  taip  pat.  Galėjo  grįžti 
ir  pasakyti:  „Norėdama  apsivalyti,  buvau  nuėjusi  pasimelsti  į  didžiąją 
šventyklą.“  Sililė  laiminga,  kad  viskas  taip  baigėsi,  ja  patikėtų.  Visi 
apsidžiaugtų,  kad  Saraja  pagaliau  atėjo  į  protą. 

Kitą  kartą  jai  išėjus  iš  raudonojo  kambario,  tėvas  praneštų  šiaip 
ne  taip  radęs  kitą  vyrą  iš  karališkojo  miesto,  kuris  sutikęs  ją  paimti  į 
žmonas.  Tai  vienas  iš  galingųjų,  ne  toks  turtingas  ir  dailus  kaip  tas, 
kurį  ji  taip  pažemino,  betgi  tik  ji  pati  dėl  to  kalta! 

Sarajai  tuomet  tektų  nuleista  galva  įeiti  į  šventyklą  ir  išklausyti 
žynį.  Į  iškilmes  tėvas  nieko  daugiau  nepakviestų.  Nebūtų  nei  gies¬ 
mių,  nei  šokių,  nei  puotos.  Tik  jos  vyras  nekantraudamas  ateitų  tie¬ 
siai  pas  ją  į  lovą. 

Jis  ją  liestų,  o  Abromo  bučinys  jos  nesaugotų.  Per  visą  jos  vedy¬ 
binį  gyvenimą  nebūtų  šalia  nei  Abromo  lūpų  prisilietimo,  nei  jo  balso, 
nei  glamonių. 

Būtent  tuomet  ji  išgirdo  žodžius.  Žodžius,  kurie  nebuvo  ištarti 
žmogaus  lūpų,  o  tokius,  kuriuos  ištarti  gali  tik  dievai  arba  demonai: 

„Tau  ko  nors  reikia,  dievaite?  Kad  ir  ko  reikėtų,  iš  Kani  Alk  Naa 
tai  gali  nusipirkti!“ 

Saraja  liovėsi  bėgusi.  Krūtinė  degte  degė,  o  akis  graužė  ašaros. 

„Tau  ko  nors  reikia,  dievaite?“ 

Senoji  ragana!  Kassaptu ,  kuri  kreipėsi  į  ją  tą  dieną,  kai  ji  sutiko 
Abromą!  Tai  jos  balsas  skambėjo  Sarajos  ausyse.  Ir  tarsi  aidui  atnešus 
mergina  prisiminė  raudonajame  kambaryje  jos  tetų  pasakotas  istori¬ 
jas:  „Viena  išgėrė  nevaisingumo  žolės.  Tris  mėnesius  nekraujavo.  Jos 
vyras  nebenorėjo  moters  nei  matyti,  nei  girdėti  tariant  jos  vardą.  Ir 
ne  tik  jis,  o  ir  joks  kitas  vyras.  Ir  kas  gi  norėtų  moters,  kuri  nekrau- 
juoja? 

Saraja  po  truputį  atgavo  kvapą.  Veidu  perbėgo  pilkesnis  už  ap¬ 
niukusį  dangų  šypsnys.  Dievai  jos  neapleido.  Jie  neleis  jos  ištekinti 
už  nemylimo  vyro,  su  kuriuo  ji  būtų  tik  besielis  kūnas. 

*  *  * 

-  Nevaisingumo  žolės?  -  burbtelėjo  kassaptu.  -  Tu  tikra,  kad  tau 
reikia  būtent  jos? 

Saraja  tik  linktelėjo  galva.  Širdis  taip  stipriai  plakė,  kad,  rodės, 
tuoj  ims  ir  iššoks  iš  krūtinės.  Rasti  raganos  irštvą  buvo  daug  paprasčiau, 
nei  ryžtis  ten  įžengti.  Atrodė,  tarsi  žemutiniame  mieste  kiekvienas 
pažinotų  Kani  Alk  Naa.  Kol  galiausiai  rado  drąsos  peržengti  vienin¬ 
telio  kambario,  kuris  jai  atstojo  visus  namus,  slenkstį,  Saraja  dešimtį 
kartų  nuėjo  gatve  pirmyn  ir  atgal. 

-  Tu  per  jauna  ieškoti  nevaisingumo  žolės,  -  toliau  kalbėjo  Kani 
Alk  Naa.  -  Tai  pavojinga  tokiai  jaunai. 

Saraja  vos  susilaikė  neatkirtusi.  Sunertus  pirštus  ji  dar  stipriau 
suspaudė,  kad  ragana  nematytų,  kaip  stipriai  drebėjo  jos  rankos. 

-  Ar  tu  bent  ištekėjusi? 

Saraja  ir  vėl  neatsakė.  Jos  žvilgsnį  prikaustė  kelios  dešimtys  pin¬ 
tinių,  kurių  buvo  priversti  pilni  kampai,  iš  čia  sklido  dulkių  ir  supu¬ 
vusių  vaisių  kvapas.  Jos  dėmesį  atitraukė  gargaliuojantis  kvaksėjimas 
-  senoji  juokėsi.  Bedantėje  burnoje  mažas  rausvas  liežuvis  judėjo  tar¬ 
si  gyvatės  uodega. 

-  Bijai?  Bijai,  kad  Kani  Alk  Naa  tavęs  neužkeiktų,  galingojo 
dukterie? 

Netarusi  nė  žodžio,  Saraja  nuo  kaklo  nusiėmė  kapšelį  ir  priešais 
raganą  išpylė  jo  turinį. 

-  Trys  šekeliai,  -  suskaičiavo  senė. 

Ji  godžiai  susirinko  varines  ir  sidabrines  monetas.  Daugiau  ne¬ 
besijuokė. 

-  Man  visai  nesvarbu,  ar  tu  ištekėjusi,  ar  ne.  Bet  turiu  žinoti,  ar 
tai  jau  įvyko. 

Nežinodama,  ar  gerai  suprato  klausimą,  Saraja  dvejojo.  Senoji 
atsiduso  ir  irzliai  tarė: 

-  Ar  jautis  jau  buvo  tau  tarp  šlaunų?  Ar  vyras  tave  jau  lietė?  Jei 
ne,  teks  dar  kartą  ateiti,  kai  tau  tarp  šlaunų  jau  bus  gulėjęs  vyras. 

-  Aš  jau  paliesta,  -  kimiu  balsu  sumelavo  Saraja. 

Tarp  raukšlių  vos  įžiūrimomis  mažomis  akutėmis  kassaptu  metė 
įdėmų  žvilgsnį.  Saraja  išsigando,  kad  ji  supras  tiesą,  bet  Kani  Alk  Naa 
tik  paklausė: 

-  Na  gerai.  Kiek  laiko  vyro  sėkla  jau  tavyje? 

-  Jau. . .  jau  beveik  mėnuo. 

-  Hm.  Reikėjo  ateiti  anksčiau,  -  subambėjo  senoji  ir  klestelėjo 
liguistu  kūnu. 

Minutėlę  pasinaršė  savo  pintinėse  ir  ištiesė  Sarajai  penkis  maišelius 
į  išdžiovintų  meldų  lapus  suvyniotos  žolės. 

-  Imk  savo  nevaisingumo  žolę. 

-  Keliems  tai  kartams?  -  nedrįsdama  pakelti  akių  paklausė  Saraja. 

-  Kiek  kartų  nekraujuosi?  Tai  priklauso  nuo  moters.  Du  mėne¬ 
sius,  o  galbūt  ir  tris,  mat  tu  jauna.  Bus  matyti.  Pamerk  maišelius  į 
ąsotį  su  verdančiu  vandeniu  neatplėšusi  jų,  ir  pusdienį  tegul  sau  mirks¬ 
ta.  Paskui  maišelius  ištrauk  ir  antpilą  išgerk  per  tris  kartus,  tarp  aušros 
ir  saulės  laidos.  Išaušus  išgersi  pirmą  kartą,  o  vakare  paskutinį.  Da¬ 
ryk,  kaip  sakau,  galingojo  dukterie,  ir  viskas  bus  gerai. 

*  *  * 

Viskas  taip  ir  buvo,  kaip  Saraja  manė.  Sililę  rado  užsidariusią 
savo  kambaryje  -  ji  raudojo,  tai  piktai,  tai  švelniai  priekaištavo,  bet 
kartu  jautė  didžiulį  palengvėjimą.  Tačiau  kad  ir  kaip  buvo  išsigandu¬ 
si,  niekam  neprasitarė,  tylėjo  kaip  žemė.  Namuose  niekas  nežinojo, 
kad  Saraja  nuo  pat  ryto  buvo  dingusi. 

—  Pamelavau,  kad  tu  sergi,  kenti  didelius  pilvo  skausmus  ir  aš 
daviau  tau  žolių,  kad  miegotum.  Be  to,  kad  žolės  tinkamai  veiktų, 
tavęs  negalima  trukdyti.  Teatleidžia  man  visi  dangaus  galingieji  - 
meluoju  nuo  pat  ryto! 

-  Betgi  ne.  Tavo  žolės  man  labai  padeda!  Ryt  jie  mane  pamatys 
vėl  ant  kojų  ir  sakys,  kad  Sililė  -  pati  sumaniausia  žolių  žinovė  visa¬ 
me  mieste! 

Šitaip  Sarajai  ją  pagyrus  ir  pažadėjus  rytojaus  dieną  visiems  pasi¬ 
rodyti,  ašarotu  Sililės  veidu  perbėgo  šypsena.  Tačiau  ji  nesiliovė  prie¬ 
kaištavusi: 

-  Per  tave  aš  mirsiu,  dukra  mano!  Per  tave  mirsiu  nuo  tavo  tėvo 
rankos.  Savo  pyktį  jis  išlies  ant  manęs  skorpionais!  Arba  dievai  man 
širdį  išraus  už  šitą  melą! 

-  Juk  tai  visai  menkutis  melas,  -  su  kartėliu  nusišaipė  Saraja.  - 
Beveik  tiesa. 

-  Prašyčiau  nepiktžodžiauti!  Daugiau  gyvenime  taip  nedaryk. 

Ir  taip  tyliai,  kad  vos  buvo  galima  suprasti,  ką  sako,  ji  galiausiai 

paklausė  to,  kas  taip  nedavė  ramybės: 

-  Tu  juk  buvai  su  juo?  Su  mar.  Tu ,  ar  ne? 

Nežinodama,  ar  sakyti  tiesą,  Saraja  dvejojo.  Bet,  prisiminusi  kas - 
saptu  duotus  maišelius,  kuriuos  jautė  po  tunikos  juosta,  vėl  sumelavo. 
Po  visų  šių  įvykių  nebeturėjo  reikšmės,  vienu  melu  daugiau  ar  mažiau. 

-  Ne,  buvau  didžiojoje  Inanos  šventykloje.  Norėjau  visagalei  pa¬ 
aukoti  ir  paprašyti  pagalbos,  kad  mano  tėvas  priimtų  teisingą  spren¬ 
dimą  ir  išrinktų  man  tinkamą  vyrą. 

-  Didžiojoje  šventykloje?  Tai  tu  buvai  ten? 

-  Turiu  pasiruošti.  Nebenoriu  jausti  baimės. 

-  Ir  nieko  man  nesakei?  Išėjai  manęs  neįspėjusi,  nors  puikiai  žino¬ 
jai,  kad  tėvas  tau  uždraudė  kelti  koją  iš  namų. 

-  Panorau  tai  padaryti,  kai  tu  dar  miegojai.  Visi  miegojo,  ir  tėvas 
taip  pat.  O  eiti  pas  šventąją  Inaną  norėjau  viena. 

Sililė  papurtė  galvą  ir  subambėjo: 

-  Per  tave  aš  mirsiu,  dukra  mano!  Per  tave  mirsiu! 

Saraja  šiaip  ne  taip  dar  rado  jėgų  nusišypsoti,  rankomis  apsivijo 
Sililės  kaklą,  skruostu  prisiglaudė  prie  josios  skruosto  ir  taip  stipriai 
prisispaudė,  kad  toji  galiausiai  giliai  atsiduso  ir  liovėsi  klausinėjusi. 

-  Svarbiausia,  kad  tu  čia,  o  mirti  šiaip  ar  taip  vieną  dieną  reikės. 

Vis  dėlto  nuo  Sarajos  ji  nebenuleido  akių.  Naktį  vis  prabusdavo 
patikrinti,  ar  Ichbi  Sum  Usuro  duktė  nepradingo.  Ji  taip  akylai  ją 
prižiūrėjo,  kad  nevaisingumo  žolę  Saraja  paruošti  galėjo  tik  kai  vėl 
reikėjo  eiti  į  raudonąjį  kambarį.  Be  to,  negalėjo  visko  padaryti  būtent 
taip,  kaip  buvo  nurodžiusi  Kani  Alk  Naa. 

Iš  virtuvės  nugvelbusi  ąsotį  karšto  vandens,  sumerkė  visus  pen¬ 
kis  žolės  maišelius  ir  viską  paslėpė  sode.  Tačiau  griežta  Sililės  priežiū¬ 
ra  sutrukdė  laiku  išgerti  antpilo.  Tik  rytojaus  dieną  pavyko  paspruk¬ 
ti  nuo  akylo  tarnaitės  žvilgsnio.  Išsmukusi  į  sodą,  iš  ąsočio  ištraukė 
išmirkusius  žolės  maišelius.  Tie  jau  buvo  pabalę  ir  susitraukę.  Aj* 
reikėjo  juos  taip  ilgai  mirkyti?  Saraja  tuo  abejojo.  Svarbiausia,  kad  jų 
niekas  nerastų,  kol  bus  galima  sunaikinti! 

Prisiminusi  visus  tuos  šlykščius  kvapus,  kuriais  dvokė  raganos 
irštva,  Saraja  niekaip  nesiryžo  paragauti  to  gėralo.  Galiausiai  paraga¬ 
vusi  labai  nustebo,  mat  antpilas  buvo  švelnaus  skonio  ir  toks  saldus, 
tarsi  būtų  su  medumi.  Nors  gėrimas  turėjo  gaivų  rūgštoką  prieskonį, 
bet  tikrai  nebuvo  neskanus,  jį  net  būtų  buvę  galima  geni  vien  dėl 
malonumo.  Bijodama,  kad  gali  nebepavykti  dar  kartą  pasprukti,  il¬ 
gai  nedvejodama  Saraja  nusprendė  išgerti  visą  ąsotį. 

Sugrįžusi  į  moterų  kiemą,  pirmą  kartą  po  gana  ilgo  laiko  pasiju¬ 
to  rami.  Pagaliau  tai  padaryta.  Nevaisingumo  žolė  pagaliau  jos  pilve. 
Kraujas  tarp  šlaunų  nebetekės. 

Ji  spėliojo,  kaip  viskas  bus.  Du,  tris  ar  penkis  mėnesius  ant  jos 
patalų  nematydami  kraujo,  Sililė,  jos  tetos  ir  tėvas  manys,  kad  ji  su¬ 
sirgo.  Juk  niekam  nė  į  galvą  neateis,  kad  ji  išdrįso  nueiti  į  kassaptu 
urvą.  Jiems  tektų  paaukoti  daugybę  aukų  Nintu,  o  ji  vis  tiek  du  ar 
tris  mėnesius  nekraujuotų. 

Kraujo  nebūtų  gana  ilgai  ir  jai  išrinktam  vyrui  tėvas  turėtų 
atsakyti. 

Jo  nebūtų  galbūt  net  taip  ilgai,  kad  tektų  atsakyti  visiems,  norin¬ 
tiems  ją  vesti. 

Per  tą  laiką  grįžtų  mar.  Tu  Abromas. 

Šįvakar  Sililė  trumpam  išėjo,  o  Saraja,  pasinaudodama  proga,  po 
savo  guoliu  skubiai  paslėpė  penkis  nevaisingumo  žolės  maišelius.  Tuo- 

met  įsitaisė  priešais  raudoną  deivės  Nintu  figūrą,  esančią  lovos 
kojūgalyje.  Ištiesė  rankas  delnais  į  viršų  ir  pakėlė  veidą  į  dangų.  Net 
nekrutindama  lūpų,  kad  niekas  neišgirstų  jos  maldos,  paprašė  Nintu 
globos: 

O  Nintu,  kūdikio  atėjimo  į  pasaulį  globėja ,  tu,  kuri  iš  paties 
Visagalio  Enki  rankų  gavai  šventųjų 
Gimdymo  lentelę ,  tu,  kuri  turi  žirkles  virkštelei  nukirptu 
Pažvelk  į  savo  dukterį  Sarajų,  būk  jai  kantri , 

Pažiūrėk ,  kokia  aš  silpna , 

Pažvelk  į  mano  kraujuojančių  širdį: 

Ji  šalta ,  nes  nemyliu  vyroy  kurio  pati  nesirinkau. 

Nevaisingumo  žolė  yra  tarsi  debesis  danguj ey 
Kuris  saulės  šviesų  užstoja  tik  trumpam. 

O  Nintu,  atleisk  Sarajaū  Ichbi  Sum  Usuro  dukrai. 

*  *  * 

Jau  visai  paryčiais,  kai  Saraja  giliai  miegojo,  į  ją  įėjo  pragaras. 

Pirmiausia  ji  tai  išvydo  sapne.  Šokančios  liepsnos  joje  judėjo  tar¬ 
si  vyras.  Ji  visaip  mėgino  jas  atstumti,  tačiau  niekaip  nepavyko  su¬ 
griebti  ir  sumažinti  liepsnos.  Savo  kūną  matė  iš  šalies.  Jis  tino  ir  rau¬ 
do,  o  kassaptUy  iš  pasitenkinimo  primerktomis  akimis,  garsiai  kalbėjo: 
„Štai  dabar  tu  jau  iš  tiesų  esi  vyro  paliesta  moteris.“  Sarajos  kūną  tarsi 
kas  draskė  į  gabalus,  o  viduriai  degte  degė.  Ji  matė  juos  pajuodusius 
ir  suvytusius  krintant  ant  žemės.  Mergina  blaškėsi  jausdama  nepake¬ 
liamą  skausmą.  Jos  įsčios  priminė  tuščią  gertuvę,  iš  jų  liejosi  ašaros  ir 
dejonės.  Tos  dejonės,  tarp  kurių  vis  pasigirsdavo  Sarajos  vardas,  ją 
pažadino. 

-  Saraja,  Saraja,  ko  taip  šauki? 

Sililė  ją  laikė  už  rankų,  virš  merginos  palenkusi  aliejinės  žvakės 
silpnai  apšviestą  veidą,  iškreiptą  baimės. 

-  Tau  ką  nors  skauda?  -  klausinėjo  Sililė.  -  Kur  skauda? 

Saraja  negalėjo  ištarti  nė  žodžio.  Viduriai  degte  degė  ir  plaučiuo¬ 
se  neliko  oro.  Ji  sunkiai  kvėpavo. 

-  Juk  tai  tik  košmaras,  -  baimės  kupinu  balsu  kalbėjo  Sililė.  - 
Pabusk. 

Nors  kūnas  degė,  galūnės  buvo  šaltos  kaip  ledas.  Ji  jautė,  kaip 
jos  sunkėja  ir  tampa  trapios.  Gaudydama  orą  plačiai  išžiojo  burną  — 
buvo  sunku  kvėpuoti.  Sililė  sugriebė  j  glėbį  jos  taip  išsilenkusį  kūną, 
kad,  atrodė,  šis  tuoj  perlūš.  Staiga  Sarajos  viduje  viskas  suglebo,  tarsi 
kūnas  būtų  supuvęs  ir  virtęs  pelenais.  Pagaliau  ji  galėjo  visais  plau¬ 
čiais  įkvėpti  oro,  kuris,  jį  iškvėpus,  išsinešė  su  savimi  pelenus  ir  karštį. 
Ją  apgaubė  tamsa.  Beribė  jauki  tamsa.  Ji  jautėsi  laiminga  galėdama  į 
ją  nugrimzti. 

Visus  Ichbi  Sum  Usuro  namus  pažadinusio  Sililės  šauksmo  Sa- 
raja  nebegirdėjo. 


*  *  * 

Iki  pat  aušros  visi  manė,  kad  ji  mirusi. 

Moterų  kiemas  skleidėsi  nuo  Sililės  raudų.  Ichbi  Sum  Usuras 
liepė  užgesinti  visas  šviesas.  Užsidaręs  namų  šventykloje,  sukniubęs 
prie  protėvių  statulų  jis  taip  karštai  meldėsi,  kad  net  nustebino  savo 
vyresnįjį  sūnų.  Pamačiusį  tėvo  skruostais  tekančias  ašaras  Kidiną 
užvaldė  su  pasibjaurėjimu  sumišęs  nusivylimas.  O  šiam  sukniubus 
ant  žemės  ir  sau  ant  kilmingos  šukuosenos  išpylus  taurę  šaltų  pelenų, 
pamanė,  kad  dievų  išmintis  beribė:  iš  šio  pasaulio  jie  pasiėmė  tą  jo 
seserį,  kuri  nepakluso  įstatymams  ir  nevykdė  moters  pareigų.  Seserį, 
kuri  nuo  pat  gimimo  prie  savęs  traukė  demonus.  Vis  dėlto  ji  sugebėda¬ 
vo  palenkti  į  save  pernelyg  kietą  tėvo  širdį.  Jei  ji  būtų  išgyvenusi,  po 
kelerių  metų  tiek  jis,  tiek  jo  tėvas  būtų  tapę  Uro  pajuokos  objektu. 

Pradėjus  dienoti,  pasigirdo  Ėgimėjos  šauksmas: 

-  Saraja  gyva!  Ji  gyva,  ji  kvėpuoja! 

Ėgimėja  šaukė,  kol  į  moterų  kiemą  atskubėjo  Ichbi  Sum  Usuras. 
Jam  atėjus  įsivyravo  nejauki  tyla. 

Sililė  negalėjo  nė  prisiartinti  prie  negyvo  kūno  tos,  kurią  laikė 
savo  dukra,  todėl  paskutiniajai  kelionei  į  mirusiųjų  tamsos  pasaulį 
Sarają  ruošė,  ją  prausė,  apvalė  ir  rengė  Ėgimėja.  Tačiau  jai  kilo 
abejonių. 

-  Betgi  ji  nei  šalta,  nei  sustingusi,  -  paaiškino  moteris.  -  O  jos 
pilvas  net  dega.  Ant  krūtinės  padėjusi  ranką  paklausiau  kvėpavimo  — 
ji  kvėpuoja. 

Jie  stovėjo  prie  Sarajos  kūno,  be  gyvybės  ženklų,  paguldyto  jos 
gražiojoje  vedybų  lovoje,  ir  Egimėja  jiems  pateikė  įrodymą.  Prie  išdžiū¬ 
vusių  dukterėčios  lūpų  ji  prinešė  švelniapūkę  balandžio  plunksną. 
Pūkas  sujudėjo.  Jis  lėtai  sujudėjo  pirma  į  vieną  pusę,  paskui  į  kitą. 
Nebuvo  jokių  abejonių  -  Saraja  kvėpavo. 

-Ji  gyva,  tik  miega,  -  pasakė  Egimėja. 

Sililei  iš  lūpų  išsiveržė  pjaunamos  avies  riksmas  ir  ji  parkrito  ant 
žemės.  Ichbi  Sum  Usurą  ėmė  purtyti  ilgas  nervinis  juokas,  kurį,  ne¬ 
paisant  apmaudaus  Kidino  žvilgsnio,  jam  sunkiai  sekėsi  tramdyti. 
Pagaliau  nusiraminęs,  jis  liepė  vėl  uždegti  visas  šviesas,  sudeginti  šimtą 
kedro  skiedrų,  o  jaunosioms  Sarajos  tetoms  apsivalyti  ir,  nuėjus  į 
didžiąją  Inanos  šventyklą,  jo  vardu  paaukoti  pusę  gyvulių  bandos. 

Kai  saulė  jau  buvo  zenite,  Saraja  dar  miegojo.  Ji  vis  dar  miegojo 
ir  pradėjus  temti.  Sililė,  kuri  saugojo  šį  niekaip  nesibaigiantį  miegą 
tarsi  pieno  dubenį  ant  žarijų,  atsisukusi  į  Ėgimėją  tarė: 

-  Tai  neįmanoma.  Ji  nemiega. 

-  Miega.  Aš  žinau,  kas  įvyko.  Pagaliau  atėjo  bausmės  metas. 
Turėjusio  tapti  jos  vyru  dievai  Ereškigalio  pareikalavo  teisybės,  ir  jis 
pasiuntė  paimti  Sarajos  savo  didįjį  demoną  Pazazu.  Tas  ją  nusinešė  į 
pragarą.  Bet  Saraja  turbūt  rado  kokį  nors  būdą  sušvelninti  jo  širdį. 
Juk  tu  žinai,  kokia  ji.  Galiausiai  demonas  ją  paleido.  Ji  grįžo  tokia 
pavargusi,  kad  miega  jau  valandų  valandas. 

Sililė,  kiek  pamąsčiusi,  palinksėjo  galva. 

-  Turbūt  viskas  taip  ir  buvo...  Tačiau  nejau  Pazazu  ją  paleido 
tam,  kad  miegotų? 

-Ji  juk  miega. 

-  Miegantis  žmogus  atrodo  kitaip.  Jis  vartosi,  judina  rankas  ir 
kojas,  o  ji  nuo  pat  ryto  nė  nekrustelėjo. 

-  Reikia  laiko,  -  susierzinusi  atkirto  Egimėja.  -  Sugrįžus  iš  pra¬ 
garo  miegas  yra  kitoks  nei  paprastai. 

-  Tai  visai  ne  miegas!  -  užsispyrusi  kartojo  Sililė.  -  Ji  vis  dar 
serga.  Štai  kaip  yra. 

-Ji  miega,  kad  ir  ką  manytum. 

-  Už  ką  visa  tai?  Aš,  Sililė,  esu  jai  kaip  motina.  Jos  gyvenimas  yra 
mano  gyvenimas!  Ji  -  dalelė  manęs,  tarsi  būčiau  atvėrusi  jai  kelią  į  šį 
pasaulį. 

-Jei  jau  kalbam  apie  tai,  visos  mes  žavėte  žavimės  nepaprasta  jos 
išmintimi,  kurios  tu  išmokei! 

Žodis  po  žodžio  ir  netrukus  moterys  taip  susiginčijo,  kad  jas  te¬ 
ko  skirti.  Iš  Sarajos  kambario  Egimėja  išėjo  tokia  įpykusi,  kad  išplūdo 
kiekvieną,  kas  tik  pasimaišė  jos  kelyje. 

Likusi  viena  prie  nejudančio  lieso  Sarajos  kūnelio,  Sililė  labiau 
nei  bet  kada  buvo  įsitikinusi  savo  teisumu:  kaip  galima  miegoti,  kai 
šalia  klykauja  dvi  moterys.  Joks  miegas  nebūna  toks  gilus. 

Slegiama  blogos  nuojautos,  ji  vėl  pradėjo  tvarkytis  apie  Sarają. 
Nusprendusi  kartu  pakeisti  patalus,  pirštais  užkliudė  penkis  džiovin¬ 
tos  žolės  maišelius. 

Tai  buvo  pražūtingosios  žolės  maišeliai,  kokių  galima  gauti  iš 
kassaptu\  Jie  buvo  pabalę  ir  sudžiūvę,  akivaizdu,  kad  buvo  išmirkyti 
verdančiame  vandenyje! 

-  Didysis  Ea!  O  didysis  Ea,  apsaugok  mus! 

Dabar  ji  pagaliau  suprato,  kodėl  ištisą  dieną  Sarajos  nebuvo  na¬ 
muose.  Ėgimėja  gali  klaidžioti  savo  svaičiojimuose  kiek  tik  nori.  Sa- 
raja  tikrai  nemiega. 

Tik  ne  tai!  Juk  tai  ne  ką  geriau,  nei  būti  mirusiai. 

*  *  * 

Rytojaus  dieną  Saraja  vis  dar  neatmerkė  akių  ir  visi  pritarė  Sililei 
-  ji  nemiega. 

O  Sililė,  iš  nuovargio  papilkėjusią  oda  ir  nuo  nemigos  paraudu¬ 
siomis  akimis,  giliai  širdyje  saugojo  paslaptį.  Juodą  darbą  ji  užbaigė 
savo  pačios  rankomis  -  pati  sudegino  maišelius.  Sililė  buvo  įsitikinu¬ 
si,  jog  Ichbi  Sum  Usurui  geriausia  būtų  niekada  nesužinoti,  kad  žolių 
jo  duktė  buvo  nuėjusi  pas  raganą.  Jai  pakako  jėgų  Sarajos  paslaptį 
paslėpti  taip  giliai  širdyje,  kad  kasdienius  apsivalymus  atlikdavo  ir  su 
nesibaigiančiais  prašymais  į  Inaną  kreipdavosi  veik  su  tokiu  pat  giliu 
tikėjimu  ir  nuoširdumu  kaip  kadaise. 

Tačiau,  kaip  ir  visi,  ji  net  neįsivaizdavo,  kaip  grąžinti  Sarają  į 
gyvenimą.  Kol  Ichbi  Sum  Usuras  negailėdamas  eikvojo  savo  turtą 
aukoms,  kuriomis  apipylė  visų  šeimas  globojančių  dievų  ir  deivių 
altorius,  Sililė  viską  darė,  kad  tik  Saraja  nemirtų  iš  bado  ir  troškulio, 
kol  bus  rastas  būdas  nugalėti  ją  užvaldžiusį  pragarą. 

Ji  išvirė  miežių  ir  žuvienės  tyrės.  Su  begaline  kantrybe  mediniu 
šaukštu  tyrę  dėjo  Sarajai  į  burną.  Kartais,  merginos  kūną  supurčius 
keistam  žagsuliui,  ji  tyrę  prarydavo.  Bet  dažniausiai  ta  taip  ir  likdavo 
burnoje,  ir  Sililei  tekdavo  ją  pirštais  iškrapštyti. 

Patyliukais  įsliūkinusi  Ėgimėja,  stovėdama  ant  kambario 
slenksčio,  šiurkščiu  balsu  patarė  nesiterlioti  su  ta  žuviene. 

-  Tu  ją  uždusinsi  su  ta  savo  tyre!  Kam  maitinti  miegantį  žmogų? 

-  Tam,  kad  ilgai  sapnuotų,  -  neprarasdama  kantrybės  atkirto 
Sililė. 

Sutemus  į  Sarajos  kambarį  Ichbi  Sum  Usuras  atsivedė  žynį,  tą 
patį,  kuris  jai  buvo  išpranašavęs  ateitį. 

Baru  ėmė  smulkiai  klausinėti  apie  Sarajos  būseną  ir  kaip  ji  nete¬ 
ko  sąmonės.  Sililė  pasistengė  kuo  aiškiau  nupasakoti  jos  šauksmus  ir 
kančias.  Baru  jos  klausinėjo  apie  dienas  ir  valandas  prieš  tą  siaubingą 
įvykį.  Pernelyg  nesibaimindama,  kad  tai  galėtų  pakenkti  jo  molio 
aiškinimams,  teisybę  Sililė  nutylėjo.  Juk  žynys  turėjo  įrankių,  kuriais 
galėjo  atskirti  tiesą  nuo  netiesos,  o  tai,  beje,  ir  buvo  jo  užduotis,  už 
tai  jam  buvo  mokama. 

Į  Sarajos  kambarį  žynys  liepė  atnešti  deglų,  kedro  skiedrų,  alie¬ 
jaus,  lempų,  jo  smulkiai  prirašytas  molio  lenteles,  avinų  kepenų,  širdžių 
bei  plaučių  ir  visa  tai  išdėlioti  ant  karklinių  stalų  prie  Sarajos  lovos 
kojūgalio.  Tuomet  liepė  palikti  jį  vieną  ir  uždaryti  duris. 

Sarajos  kambaryje  žynys  išbuvo  pusę  nakties.  Jis  taip  netikėtai 
išdygo  ant  ryškiai  apšviesto  kambario  slenksčio,  kad  pažadino  visus, 
miegojusius  terasoje.  Ichbi  Sum  Usuras  taip  sušuko,  kad  išgąsdino 
moteris.  Pakėlęs  rankas,  baru  juos  nuramino  ir  kiek  nustebęs  pranešė: 

-  Ichbi  Sum  Usuro  duktė  atmerkė  akis.  Ji  prabudo. 

Sililė  pas  ją  nuskubėjo  pirmoji.  Žynys  sakė  tiesą.  Drebėdama  kaip 
lapas  savo  guolyje  Saraja  net  buvo  atsisėdusi.  Atpažinus  Sililę,  jos 
veidu  perbėgo  šypsenos  šešėlis  ir  ji  vėl  atsigulė. 

Sugriebusi  ją  už  rankų,  Sililė  ėmė  melstis  didžiajam  Visagaliui, 
kad  dar  neišsisklaidžius  miegams  Sarajai  iš  lūpų  neišsprūstų  niekas, 
kas  galėtų  jai  pakenkti.  Tačiau  šioji  tik  paklausė: 

-  Kas  man  nutiko? 

Sililė  ją  stipriai  prisispaudė  ir  ėmė  šnabždėti  į  ausį,  kad  viską  jau 
žino,  ir  liepė  šiukštu  neprasitarti,  o  baru  tarė: 

-Aš  jau  tai  sakiau,  o  pranašavimas  iš  avinų  vidurių  tai  patvirtino. 
Ichbi  Sum  Usuro  duktė  patinka  Ištarei.  Galingoji  karo  deivė  jos  rei¬ 
kalauja.  Ji  skirta  šventyklai  ir  turės  išsižadėti  ištekėjusių  moterų  krau¬ 
jo,  arba  mirs. 

Jų  buvo  koks  šimtas,  didžiajame  šventyklos  kieme  stovėjo  tiks¬ 
liai  vienas  už  kito  kaip  figūrėlės,  surikiuotos  į  keturias  lygias  eiles. 
Šimtas  jaunų  vyrų,  apsirengusių  odiniais  berankoviais,  su  ietimis  ir 
skydais  rankose.  Auksinis  apvadas,  kariūnų  ženklas,  juosė  odinius  jų 
gobtuvus.  Ir  nors  naktis  jau  pamažėl  traukėsi,  dar  nebuvo  galima 
įžiūrėti  nei  auksinių  gobtuvų  apvadų,  nei  kariūnų  veidų.  Juos  stebėjo 
aplink  kiemą  didingai  stovinčios  Enki,  Ea  ir  Dumuzi,  mirusio  ir  pri¬ 
sikėlusio  dievo,  visų  Uro  galingųjų  protėvių  protėvio,  statulos.  Tarp 
jų  buvo  ir  nepaisant  prieblandos  visu  savo  auksu  švytinti  Ištaręs,  karo 
deivės,  statula. 

Kariai  stovėjo  čia  nuo  tada,  kai  tik  pradėjo  brėkšti,  sustingę  laukė 
ceremonijos  pradžios. 

Deglai,  iki  šiol  apšvietę  sienas  ir  laiptus,  ėmė  paeiliui  gesti.  Aki¬ 
mirksniui  vėl  tapo  tamsu  lyg  vidurnaktį,  tik  aukštai  danguje  spindėjo 
žvaigždės,  švietė  Paukščių  takas.  Paskui  iš  lėto  ėmė  švisti.  Brėkštanti 
diena  blukino  žvaigždes.  Sužibo  ant  kariūnų  gobtuvų  švytintys  auk¬ 
siniai  apvadai.  Kariūnų  akys  taip  pat  blizgėjo,  jose  galėjai  įžvelgti  su¬ 
akmenėjusio  kūno  skausmą. 

Tada  pačiame  viršuje,  ant  Didingosios  salės  šventųjų  kolonų, 
sodriai  žalių  lazurito  akmens  lentelių,  bronzos  balkonų  ir  sidabro  rel¬ 
jefų  suspindo  pirmieji  saulės  spinduliai. 

Oru  nuvilnijo  gilus  atodūsis.  Sugaudė  žynių  pučiamų  ragų, 
mušamų  būgnų  garsas. 

Nuo  šventyklos  pakylos  pasigirdo  Ištaręs  giesmininkių,  pasida¬ 
binusių  ryškiai  raudonomis  togomis,  raudos: 

O  šlovingoji  valdove , 

Žvaigžde,  nustelbianti  karo  siaubą , 

Visų  gyvųjų  karaliene,  tu  apglėbi  mus 
Savo  rankų  šviesa... 

Žemais,  iš  uolumo  gergždžiančiais  balsais  jauni  kariūnai  kartu 
su  giesmininkėmis  užtraukė: 

Tu  sukiršiji  ir  liepi  kautis  broliams , 

Tu  priverti  drebėti  dievus ,  gyvieji  saugosi 
Tavojo  atvaizdo , 

Pasigailėk  mūsųy 
O  galingoji  piemenaite... 

Didžiosios  šventyklos  durys  atsivėrė.  Į  kiemą  vienas  paskui  kitą 
įriedėjo  du  dideli  keturių  arklių  traukiami  vežimai.  Tarp  jų  buvo 
jautis,  apsuptas  tuzino  kareivių  su  ietimis  rankose.  Agato  ir  kristalo 
spalvų  perukas  pūpsojo  tarp  gyvulio  ragų,  o  jo  šonus  dengė  vario 
žiedais,  bronzos  ir  dramblio  kaulo  gabaliukais  nusėtas  apklotas. 

Abu  vežimai  pajudėjo  į  priekį  taip  lėtai,  kaip  iš  lėto  Dangaus 
laiptais  kopė  saulė.  Vežimai  ir  jautis  sustojo  priešais  kariūnus. 

Tada  ant  šventyklos  pakylos  pasirodė  ji. 

Jos  karūna  buvo  supinta  iš  trijų  auksinių  gėlių  su  ryškiai  raudo¬ 
nais  karneolio  viduriukais.  Šventoji  kraujo  atnašautoja  buvo  neat¬ 
pažįstama.  Jos  balta  toga  buvo  perjuosta  auksiniu,  lyg  iš  miežių  varpų 
supintu  diržu.  Sis  apdaras  ryškino  liauną  merginos  liemenį.  Įspūdin¬ 
go  grožio  perlų,  aukso  ir  bronzos  rutuliukų  vėrinys  puošė  jos  krūtinę. 
Tik  iš  eisenos  Kidinas  atpažino,  kad  tai  buvo  ji. 

Jis  stovėjo  čia  pat,  pirmoje  kariūnų  eilėje.  Ir  tai  buvo  tikrai  ji, 
taip,  iš  tiesų  tokia  graži  ir  akinanti,  kaip  jam  buvo  pasakoję,  -  Saraja, 
šventoji  kraujo  atnašautoja! 

Pats  nesuvokdamas,  jis  trinktelėjo  ietimi  į  skydą.  Šimtas  rankų 
tą  atkartojo.  Jautis  nuo  šio  garso  nustėro,  subliovė. 

Saraja  žengė  į  priekį,  tarp  giesmininkių  ir  žynių.  Atrodė,  kad  ji 
eina  ne  pakyla,  bet  oru  -  virš  kurtinančio  skydų  trenksmo.  Delnais  į 
viršų  ištiestomis  rankomis  Saraja  gėrė  į  save  galingą  iš  vyrų  gerklių 
besiveržiančią  giesmę: 

O  žvaigžde ,  nustelbianti  karo  siaubą. 

Dangiškoji  šviesa ,  apakinanti  mūsų  priešusy 
O  žiaurioji  Ištarė ,  triuškinanti  išdidžiuosius ! 

Kūną  ir  kraują  virpinanti  malda  turėjo  sujudinti  dangų.  O  tuo 
metu  iš  lėto  į  viršų  kopusi  saulė  jau  persirito  per  tankią  lapiją,  iki 
pusės  juosusią  zikuratą. 

Kidinas  mėgino  sugauti  sesers  žvilgsnį.  Tačiau  storai  padažyta¬ 
me  veide  Sarajos  akys  buvo  sustingusios,  tamsūs  vyzdžiai  žvelgė  į  tolį. 
Staiga  Kidinas  prisiminė,  kokia  ji  buvo  anksčiau.  Sunku  patikėti,  kad 
ši  beveik  nepažįstama  moteris  -  tai  ta  pati  nepaklusni,  maištinga  mer¬ 
giūkštė,  vos  nesugriovusi  jų  šeimos  gyvenimo. 

Nuo  tada,  kai  jis  prarado  ją  kaip  seserį,  prabėgo  jau  septyneri  ar 
aštuoneri  metai.  Metai,  iki  tobulumo  nugludinę  sarajos  kūną  ir  vei¬ 
dą.  Ji  visa  buvo  graži:  gintaro  rausvumo  lūpos,  skruostų  iškilimai, 
pečių  grakštumas  -  Saraja  buvo  didingo,  kerinčio,  dieviškai  nepasie¬ 
kiamo  Ištaręs  grožio. 

Pagaliau  saulės  spinduliai  nušvietė  žemąsias  Dangaus  laiptų  pa¬ 
kopas.  Saraja  iškėlė  rankas  į  dangų. 

Staiga  stojo  tyla.  Žynių  rankos  sustingo  virš  būgnų.  Chorisčių 
giesmė  staiga  nutrūko.  Kariūnai  įsitempę  laikė  iškeltas,  į  jautį  nutai¬ 
kytas  ietis  taip,  kaip  gerklėje  laikė  ką  tik  nutrauktą  giesmę.  Tyloje 
kiekvieno  jų  degančios  akys  pastebėjo,  kaip  Sarajos  toga  nuslydo  ir 
atidengė  kairį  apskritą,  švytintį  krūties  mėnuliuką. 

Nustebęs  jautis  pakėlė  galvą  sujudindamas  skimbčiojančius  savo 
apdarus.  Jis  pasuko  išpūstas  akis,  kad  geriau  matytų  prie  pat  pakylos 
krašto  priėjusią,  balta  toga  vilkinčią  moterį.  Juo,  kaip  ir  kariūnais, 
perbėgo  šiurpas,  kai  šventoji  kraujo  atnašautoja  užgiedojo: 

Šaukiuosi  tavęs ,  o  Ištarė ,  galingoji  valdove , 

Tuy  kuriai  tarnauju  dieną  ir  naktį. 

Išklausyk  mano  maldą, 

Savo  pasirinktos  tarnaitės, 

Išklausyk  maldavimų  tos,  kuriai  išdžiovinai  įsčias. 

Suteik  malonę  savo  sūnaus  Su  Sino  kariūnams... 

Saraja  nusisuko  nugara  į  jautį  ir  karius,  savo  veidą  atsukdama 
auksiniam  Ištaręs  statulos  žvilgsniui.  Auksinės  Sarajos  karūnos  gėlės 
saulėje  sutvisko,  lyg  būtų  veidrodinės. 

Tu  joji  raita ,  apžergusi  galinguosius. 

Sutrupini  priešų  skydus , 

Suteik  malonę  šiems  kariūnams ,  kurie  taip  ilgai 
Laukė  tavojo  pabudimo y 
Atitolink  žaizdas  nuo  jų  kūnų, 

Te  mirties  nelydi  ašaros,  pralaimėjimo  gėda. 

Giesmė  nutilo  lyg  nukirsta  kirviu.  Staiga  nutilęs  balsas  sustabdė 
laiką.  Tyla  slėgė  karių  pečius  taip  pat  sunkiai,  kaip  naktį  juos  slėgė 
zikurato  šešėlis. 

Sarajos  klubai  švelniai  išlinko  pirmam  žingsniui.  Nuleistos  ran¬ 
kos  liūliavo.  Kojos  iš  lėto  slinko  pakylos  paviršiumi. 

Vėl  trenkė  būgnai. 

Dar  kartą.  Ir  dar. 

Kiekvieną  Sarajos  žingsnį  lydėjo  duslus  būgnų  dundesys.  Jos  ju¬ 
desius  paversdamas  ritmingu  šokiu.  Drąsindamas  ją.  Merginos  klubų 
judesius  padarydamas  aptakesnius. 

Tada  kariai  trinktelėjo  savo  ietimis  į  skydus.  Ir  suriko:  Ilulama! 
Ilulama! 

Žingsnis  po  žingsnio  Saraja  toliau  šoko  švelniais  judesiais.  Ji  nu¬ 
sileido  prie  jaučio.  Paklaikęs  gyvulys  nustebo,  nuleido  snukį  atstaty¬ 
damas  Sarajai  ragus. 

Tačiau  Saraja  žengė  į  priekį.  Banguodama  klubais  ji  artėjo, 
dundėjo  būgnai,  kariai  šaukė. 

Jautis  trenkė  kanopa  per  žemę,  sumykė.  Šnopuodamas  iš  įsiūčio 
atsitraukė  atgal.  Kidino  balsas  sudrebėjo.  Sarajos  liemuo  švysčiojo 
jaučiui  prieš  akis.  Jos  auksinis  diržas  atsispindėjo  gyvulio  vyzdžiuose. 
Jautis,  atrodė,  tuoj  šoks,  papilvėje  siūbavo  sustandėjusi  jo  lytis.  Kidi- 
nas  kietai  sugniaužė  ietį.  Staiga  Saraja  pliaukštelėjo  delnais.  Vienu 
akimirksniu  dešimt  iečių  susmigo  jaučiui  į  kaklą.  Pliūptelėjo  kraujas, 
aptaškydamas  net  kariūnus.  Saraja  ėmė  skanduoti: 

O  mano  valdove , 

Tavo  rankose  šventasis  ginklas, 

Savo  dvokiančia  burna 

Gerk  įsiutusio  jaučio  kraują ,  valgyk  piktą  jo  širdį 
Ir  užstok  juos  kovoje... 


*  *  * 

-  Man  nepatinka,  kad  praeini  pro  pat  jaučio  ragus,  -  subarė  Sililė 
bambėdama,  lyg  būtų  ne  ta  koja  išlipusi  iš  lovos.  -  To  visai  nereikia.  Aš 
žinau,  klausiau  šventikų.  Jie  man  visi  atsakė  tą  patį:  šventoji  kraujo 
atnašautoja  gali  likti  ant  pakylos,  kai  į  jautį  paleidžiamos  strėlės. 

Sililė  aukojimo  ceremoniją  sekė  tylomis.  Todėl  dabar,  atlaisvin¬ 
dama  Sarajos  togą,  ji  pagaliau  galėjo  išlieti  savo  nerimą. 

-  Aš  niekuo  nerizikuoju,  -  atšovė  Saraja.  -  Mane  sergsti  mano 
valdovė. 

Sililė  suraukė  lūpas. 

-  Šiom  dienom  tu  susidursi  su  piktesniu  jaučiu  nei  iki  šiol.  Užteks 
vieno  smūgio  ir  jis  tave  perplėš  perpus. 

-  Kodėl  Ištarė  turėtų  to  norėti?  Jokia  kita  šios  šventyklos  maldi¬ 
ninke  nėra  jai  taip  atsidavusi  kaip  aš.  Esu  suskaičiavusi:  nuo  tada,  kai 
vėl  ėmėme  kariauti  su  gutais,  aštuoniasdešimt  septynis  kartus  kariū¬ 
nams  aukojau  kraują. 

-  O!  Sitai  aš  žinau!  Žinau,  kad  moki  puikiai  skaičiuoti,  kaip  ir 
daug  kitų  dalykų!  Ir  vis  dėlto  kaskart  vis  arčiau  prieini  prie  jaučio. 
Jiems  tai  nepatinka. 

-  O  man  patinka!  -  linksminosi  Saraja,  nusimesdama  paskuti¬ 
nius  drabužius. 

Jos  oda  buvo  nusėta  mažais  švytinčiais  prakaito  lašeliais.  Pirštų 
galiukais  ji  surinko  kelis  lašelius,  žibėjusius  tarp  krūtų,  ir  pridūrė: 

-  Priešingu  atveju  man  būtų  nuobodu.  Ir  visų  tų  gražių  kariūnų 
neapimtų  ugningas  ryžtas! 

Ji  nusijuokė  pabrėžtinai  gundomai  linguodama  klubais,  tyčia, 
kad  būtų  linksmiau,  ir  įlipo  į  kvepiančio  vandens  vonią.  Sililė  dar 
pagrasino  keliom  negandom  ir  nešina  auksiniu  vainiku,  kaklo  vėri- 

niu,  diržu  bei  toga  prisiartino  prie  iškilmingai  patalpos  viduryje  sto¬ 
vinčios  Inanos  statulos  ir  papuošė  ją  šiais  daiktais. 

Juodvi  buvo  viename  iš  daugelio  giparu  kambarių,  milžiniškuose 
Inanos  žynių  rūmuose,  stovinčiuose  šalia  zikurato,  šventyklos  terito¬ 
rijoje.  Sienos  čia  buvo  išmuštos  kilimais,  dienos  šviesa  liejosi  pro  di¬ 
delius  arkos  formos  langus,  iš  židinių  čia  sklido  patys  maloniausi  kva¬ 
pai.  Šviežias  vanduo  nenutrūkstamai  čiurleno  į  naują  lakuotų  plytų 
baseiną.  Kartais  šventosios  atnašautojos  čia  susirinkdavo  ir  visos  kar¬ 
tu  maudydavosi.  Kartais  vyriausioji  žynė  Inana,  karaliaus  Šu  Sino 
sesuo,  pasikviesdavo  į  draugiją  kurią  nors  iš  jų,  kad  turėtų  su  kuo 
ramiai  paplepėti,  pailsėti  nuo  ilgų  maldų.  Tačiau  kai  prieš  jautį  sto¬ 
davo  ir  aukodavo  jo  kraują  Saraja,  tada  ji  turėdavo  išskirtinę  teisę 
baseinu  mėgautis  viena. 

Saraja  užmerkė  akis  ir  atsidavė  malonumui  panirdama  į  vos  už 
jos  kūną  šiltesnį  vandenį.  Barniai  su  Silile  buvo  pasidarę  įprasti.  Bėgant 
metams  Sililė  tapo  ne  tik  apvalesnė  ir  lėtesnė.  Jos  charakteris  pasunkėjo 
kartu  su  kūnu,  ji  tapo  prietaringa  ten,  kur  Saraja  jautėsi  stipri  ir  ga¬ 
linga.  Galiausiai  ko  gi  turėjo  baimintis  gerbiamiausia  šventoji  kraujo 
atnašautoja? 

-  Nereikia  dėl  manęs  jaudintis,  Silile,  -  ramiu  balsu  pasakė  Saraja. 

Ji  išgirdo  grindiniu  slystančių  sandalų  garsą.  Nuo  kvapniųjų  aliejų 

sušvelnėję  Sililės  pirštai  stipriai  suėmė  Sarajos  pečius  ir  pradėjo  die¬ 
višką  masažą. 

-  Tu  puikiai  žinai,  kad  visada  verta  jaudintis,  -  suburbuliavo 
Sililė.  -  Ir  dar,  yra  daugiau  dalykų,  kurie  man  nepatinka,  kai  tu  šoki. 

-  O,  prašyčiau  man  negadinti  maloniausio  dienos  momento. 

-  Ar  tikrai  būtina  rodyti  krūtį  tiems  įnirtingiems  jaunuoliams? 
Manai,  kad  jie  tam  abejingi?  Tu  esi  pakankamai  graži,  kad  juos  uždeg¬ 
tum  nenusimesdama  jokio  drabužio!  Gal  nereikia  jų,  išvykstančių  į 
karą,  jaudinti  labiau  nei  jaučio. 

Saraja  nespėjo  atsakyti.  Prie  įėjimo  suskambo  bronzinis  varpelis, 
ir  tarpdury  pasirodė  dvi  jaunos  tarnaitės.  Lyg  būtų  viena  kitos  atvaiz¬ 
das,  kartu  nusilenkė  ir  vienu  balsu  tarė: 

-  Šventoji  atnašautoja,  galingasis  kariūnas  trokšta,  kad  teiktu¬ 
meis  į  ji  pažvelgti.  Šiandieną  jis  gavo  tavo  palaiminimą  ir  nori  tau  už 
tai  padėkoti. 

—  Matai,  —  karčiai  suburbėjo  Sililė. 

-  Kas  jis  toks? 

-  Vyresnysis  galingojo  Ichbi  Sum  Usuro  sūnus. 

Sililės  pirštai  kietai  suspaudė  Sarajos  pečius,  ši  nustebusi  atsimerkė: 

-  Kidinas?  Jis  buvo  čia  šį  rytą?  Greičiau  praneškite,  kad  palauktų 
manęs  mažajame  kieme,  jei  tik  turės  kantrybės.  Ateisiu,  vos  tik  būsiu 
pasirengusi. 


*  *  * 

Jis  stovėjo  vidury  kiemo  tiesus,  be  ieties  ir  skydo,  bet  su  kapa  ir 
gobtuvu  auksiniu  apvadu.  Nusisukęs  stebėjo,  kaip  tarnaitės  pluša 
priešais  virtuvę:  ant  dengtų  neštuvų  dėsto  gausybes  valgių  dievams. 

Prabėgo  tiek  daug  laiko,  kai  brolis  ir  sesuo  matėsi  paskutinį  kar¬ 
tą.  Jo  pečiai  sutvirtėjo.  Saraja  neabejojo,  kad  jis  tapo  vienu  nuožmiau¬ 
sių  kovotojų,  perspektyviu  kariūnu.  Jam  atsisukus  jos  pasveikinti, 
Saraja  pamatė  vešlių  plaukų  ir  barzdos  slepiamą,  bet  vis  dėlto  tokį 
pažįstamą  brolio  veidą.  Kidinas  nusilenkė  taip  pagarbiai,  kaip  tik 
mokėjo. 

-  Tegu  Ea  tau  būna  maloningas,  galingoji  šventoji  atnašautoja! 

Nelaukdamas,  kol  Saraja  jį  pasveikins,  pačiais  gražiausiais  žodžiais 

Kidinas  ėmė  aiškinti,  kaip  stipriai  jis,  šventosios  atnašautojos  malda¬ 
vimų  dėka,  pajuto  Ištaręs  dieviškumą,  kaip  jautėsi  jos  saugomas  ir 
drąsus,  jis,  kuris  jau  greitai  ves  Uro  pulkus  kovoti  su  kalnų  užgrobėjais. 

-  Visi,  kas  dalyvavome  šį  rytą  ceremonijoje,  atminty  išsaugosi¬ 
me  tavo  drąsą,  su  kuria  tu  stovėjai  priešais  jautį.  Jeigu  kovojant  ap¬ 
leistų  jėgos  ar  ryžtas,  prisiminsime  tavo  liauną  liemenį  tarp  jo  ragų.  Ir 
taip  pat  nepabūgsime  priešo  iečių. 

Saraja  nusišypsojo.  Išdidusis,  nepriekaištingasis,  gražusis  Kidi¬ 
nas,  kuris  savo  kūnu  rūpinosi  ne  mažiau  nei  rangu,  dėjo  daug  pa¬ 
stangų,  kad  jo  elgesys  visų  pirma  patiktų  jam  pačiam,  jis  net  stengėsi 
būti  kuklus.  Saraja  gana  šaltai  atsakė: 

-  Sveikas  gyvas,  vyresnysis  broli.  Džiaugiuosi,  kad  mano  maldos 
tau  pasitarnavo. 

-  Gali  tuo  būti  tikra,  šventoji  atnašautoja. 

Kidinas  atsitiesė.  Žvilgsnis,  kuriuo  jis  perbėgo  Sarają  nuo  galvos 
iki  kojų,  visai  nebuvo  kuklus.  Nei  broliškas.  Tai  buvo  vienas  iš  tų 
žvilgsnių,  kuriuos  pastebėjusi  Sililė  pašiurpdavo.  Paklaikęs,  Sarajos 
grožio  apakinto  ir  nuo  geismo  apsunkusio  jaunuolio  žvilgsnis. 

Jauno  kariūno  ranka  paniro  po  odine  kapa.  Kai  ją  ištraukė,  ant 
pirštų  kabojo  auksinių  rutuliukų,  ryškiai  raudono  korneolio  akme¬ 
nukų  ir  sidabro  žiedelių  vėrinys. 

-  Priimk  iš  manęs  šią  dovaną.  Tegu  šis  vėrinys  dar  labiau  pa¬ 
ryškina  tavo  ir  taip  neprilygstamą  grožį. 

Kiemas  staiga  suskambo  tokiu  garsiu  Sarajos  juoku,  kad  net  atsi¬ 
suko  tolėliau  stovėjusios  tarnaitės. 

-  Padėka,  švelnūs  žodžiai,  vėrinys...  Negaliu  patikėti  nei  savo 
akimis,  nei  ausimis!  Kas  tau,  Kidinai?  Negi  kovos  nuojauta  bus  sušvel¬ 
ninusi  tavąjį  būdą,  mano  mylimas  broli? 

Kidinas  išsišiepė  parodydamas  dantis. 

-  Mes  jau  nebe  vaikai!  Barnių  laikai  baigėsi.  Jau  daug  mėnulių 
patekėjo  tau  garsinant  šioje  šventykloje  tėvo  vardą,  už  tai  esu  tau 
dėkingas.  Gal  kadaise  ir  buvau  tau  neteisingas.  Bet  kas  galėjo  žinoti, 
kad  po  tavo  kaprizais  slypėjo  Inanos  valia?  Esi  teisi:  turiu  dar  žemiau 
nulenkti  prieš  tave  savo  galvą.  Tačiau  mano  žodžiai  ir  dovana  yra 
nuoširdūs.  O  mano  pasididžiavimas  tavim,  šventoji  kraujo  atnašau¬ 
toja,  yra  begalinis.  Kaip  ir  kiti  namiškiai,  aš  jau  girdėjau  džiugią 
naujieną. 

Kidinas  vėl  pagarbiai  nusilenkė,  vis  dar  laikydamas  ištiestoje  ran¬ 
koje  vėrinį,  prie  kurio  Saraja  dar  nebuvo  prisilietusi.  Ir  neprisilietė, 
tik  suraukė  antakius  ir  paklausė: 

-  Kokią  naujieną? 

-  Negi  tu  jos  nežinai?  Tiesa  yra  tokia,  kad  tėvas  pats  tik  vakar  tai 
suprato:  mūsų  galingasis  valdovas  išsirinko  tave.  Sėjos  mėnesį 
Didingojoje  salėje  tu  tapsi  šventąja  jo  žmona. 

Sarajai  užėmė  kvapą.  Kidinas  iškart  padrąsėjo.  Žengė  vieną 
žingsnį,  įdėjo  vėrinį  Sarajai  į  rankas.  Susijaudinimo  kupinu  balsu  su¬ 
murmėjo: 

-  Labai  nesistebėk,  mes  jau  seniai  tikėjomės  tokio  pasirinkimo. 
Kas  gi  kitas  yra  vertas  tokios  garbės  labiau  nei  tu?  Jokioje  Oro,  Erido 
ar  net  Larsos  miesto  šventykloje  nerasi  žynės,  kurios  kūnu  jau  seniai 
netekėtų  nuotakų  kraujas.  Septyneri  metai!  O  ką  jau  kalbėti  apie  ta¬ 
vo  grožį...  Dar  niekada  per  jokią  žynę  Inana  nepasireiškė  taip  aki¬ 
vaizdžiai  ir  taip  galingai.  Dabar,  kai  mums  gresia  karas,  jokia  kita 
žynė  negalėtų  geriau  pakeisti  karo  deivės  šventajame  karaliaus  guoly. 

Saraja  norėjo  ištraukti  savo  rankas  iš  Kidino  delnų,  bet  jis  buvo 
stipresnis. 

-  Tu  mūsų  namams  neši  didžiulę  garbę.  O  aš  tetrokštu  būti  tau 
lygus.  Vos  tik  tapsi  galingojo  Su  Sino  žmona,  jis  paskirs  man  keturis 
karių  pulkus.  Aš,  žinoma,  kaip  ir  tu,  užsitarnausiu  tokią  garbę.  Tavo 
palaimintas  jau  pirmose  kovose  kausiuosi  kaip  liūtas.  Tu  tik  pamąs¬ 
tyk,  mano  sese,  kokia  svarbi  tuoj  U re  taps  mūsų  giminė!  Tu  būsi 
Didingosios  salės  žynė,  aš  -  karo  jautis. 

-  Mums  dar  toli  iki  to,  -  šaltai  atkirto  Saraja.  -  Karalius  dar  nėra 
galutinai  apsisprendęs.  Neverta  tikėti  visokiomis  paskalomis.  Šven¬ 
tykloje  paskalos  sklinda  greičiau  nei  skraido  musės! 

-  Oi,  tikrai  ne!  Gali  tikėti  tuo,  ką  sakau.  Ir  dar,  aš  atvykau  čia, 
kad  perduočiau  tau  tėvo  valią:  jis  trokšta,  kad  aplankytum  jo  namus. 
Tėvas  naujai  išpuošė  šventyklą,  kad  ji  būtų  verta  šventosios  kraujo 
atnašautojos  apsilankymo.  Jis  norėtų,  kad  tu  paaukotum  pirmąsias 
aukas  naujoms  mūsų  protėvių  statuloms. 

Kidinas  pajuto,  kad  Saraja  dvejoja.  Tada  jo  tonas  pasikeitė,  stai¬ 
ga  jis  prakalbo  kaip  anksčiau,  be  jokio  švelnumo  ir  nuolankumo. 

-  Nieks  tavęs  nesupras,  jei  atsisakysi.  Kai  gyveni  šventykloje,  į 
mūsų  kiemą  koją  buvai  įkėlusi  ne  daugiau  nei  tris  kartus.  Jei  neatei¬ 
tum  pasveikinti  mūsų  protėvių,  įžeistum  visus  mus:  tiek  gyvuosius, 
tiek  mirusiuosius. 


*  *  * 

Po  kelių  dienų  su  Silile  ir  lydinčiomis  tarnaitėmis  Saraja  atvyko  į 
Ichbi  Sum  Usuro  namus.  Visi  namiškiai  buvo  susirinkę  į  kiemą  jos 
pasveikinti.  Tėvas  ir  brolis  stovėjo  priešais  palapines,  už  jų  -  dėdės  ir 
pusbroliai,  tarnaitės,  sodininkai,  vergai.  Šeimos  nariai  buvo  pasida- 

binę  šventinėmis  togomis,  išpuoštomis  nėriniais  ir  kitomis  grožybėmis, 
užsidėję  perukus  ir  žvilgančius  papuošalus. 

Gėlių  žiedais  nubarstytais  kilimais  žengdama  į  priekį,  Saraja  turėjo 
pripažinti,  kad  Kidinas  buvo  teisus.  Jau  taip  seniai  ji  nebuvo  peržen¬ 
gusi  šitų  rūmų  slenksčio,  kad  vos  galėjo  atpažinti  jų  sienas.  Ichbi 
Sum  Usuro  paliepimu  buvo  dekoruotos  didžiosios  salės,  tos,  kurios 
ratu  supo  masyvių  kolonų  kiemą.  Saulė  ant  tų  kolonų  mesdavo  gražius 
geometrinių  figūrų  šešėlius.  Ant  kiekvienos  kolonos  buvo  nuostabių 
lakuotų  plytų  bareljefų,  vaizduojančių  dešimtį  scenų  iš  dievų  gyveni¬ 
mo.  Spalvos,  formos,  modelių  subtilumas  buvo  išskirtinio  grožio: 
galėjai  pamanyti,  kad  dangaus  galingieji  nužengs  ant  žemės,  jie  at¬ 
rodė  tarytum  gyvi. 

Pats  Ichbi  Sum  Usuras  irgi  priminė  statulą.  Liemenį  juosiantys 
riebalų  sluoksniai  pūtė  jo  togą,  o  pagurklis,  prisirpęs  iš  pasitenkini¬ 
mo,  susiliejo  su  storais  nukarusiais  skruostais.  Sunkus  aliejumi  su¬ 
teptas  perukas  dengė  tikrus  jo  plaukus.  Tačiau  vyro  džiaugsmas  buvo 
nesuvaidintas,  jis  nuoširdžiai  džiaugėsi  matydamas  savo  mylimą  duk¬ 
relę.  Švelniai  ir  su  jam  nebūdinga  pagarba,  iškeldamas  delnus  į  dangų, 
jis  nusilenkė  priešais  Sarają.  Tokią  pagarbą  Saraja  jį  buvo  mačiusi 
rodant  tik  patiems  galingiausiesiems.  Tėvo  akys  apsiblausė  nuo 
emocijų. 

-  Šventoji  kraujo  atnašautoja,  būk  maloniai  priimta  mano  na¬ 
muose.  Tepriima  mūsų  padėką  už  tavo  apsilankymą  Enlilis,  Ea  ir 
Mėnulio  deivė. 

Kol  tėvas  taip  kalbėjo,  Kidinas  žemai  nusilenkė,  kartu  su  juo  ir 
visi  kiti  namiškiai.  Naujai  įgyto  rango  proga  simbolinis  karaliaus  ka¬ 
riūno  kirvis  buvo  užkištas  jam  už  diržo.  Kai  jis  atsitiesė,  balta  lyg 
sniegas  šypsena  nutvieskė  jo  barzdą. 

Saraja  prisiartino  prie  tėvo.  Ji  sugriebė  jo  rankas,  pakėlė  prie  kaktos 
ir  savo  ruožtu  nusilenkė. 

-  Tėve!  Čia  esu  aš,  Saraja,  tavo  dukra.  Anksčiau  tu  į  mane  kreip- 
davaisi  „mano  mylima  dukrele“. 

Bet  jos  kalba  buvo  nutraukta.  Staigiu  truktelėjimu  išlaisvinęs 
rankas  Ichbi  Sum  Usuras  atsitraukė. 

-  Ne,  ne,  šventoji  atnašautoja!  Taip  negali  būti!  Šiandien  tik  Ea 
gali  būti  vadinamas  tavo  tėvu,  Inana  -  tavo  švelniąja  motina.  Aš, 

Ichbi  Sum  Usuras,  tesu  paprastas  žmogelis,  padėjęs  tau  eiti  šiuo  gy¬ 
venimo  keliu,  kol  jie  tave  išsirinko. 

Saraja  pravėrė  burną  norėdama  paprieštarauti,  bet  Kidinas  ją 
aplenkė: 

-  Mano  tėvas  teisus! 

Pakankamai  garsiai,  kad  visi  galėtų  girdėti,  jis  pridūrė: 

-  Dukra  ir  sesuo,  kurią  mes  pažinojome,  mirė  daugiau  nei  prieš 
septynerius  metus,  kai  ištisas  dienas  Ištarė  ją  pažindino  su  galingųjų 
dangumi,  kai  ištisas  dienas  ji  miegojo  nežemišku  miegu.  Ta,  kuri 
atmerkė  akis,  visiems  laikams  išliks  mūsų  mylima,  tačiau  jau  šventąja 
kraujo  atnašautoja.  Pavadinę  ją  kaip  nors  kitaip,  įžeistume  dangaus 
galinguosius. 

Sarajos  krūtinė  prisipildė  ledinio  lyg  žiemos  vėjas  šalčio.  Ji  tvardėsi, 
kad  Kidinui  neprimintų,  kokiais  žodžiais  jis  ją  vadino,  kai  buvo  atėjęs 
\giparu  ir  prašė  jį  išklausyti.  Argi  jis  tada  nesikreipė  į  ją  šiais  žodžiais, 
kuriuos  dabar  draudė  ištarti  kitiems:  „Saraja“,  „sese“,  „mano  bran¬ 
gioji  sese“? 

Tačiau  šio  priekaišto  ji  taip  ir  neištarė.  Nors  Kidinas  ir  nebuvo 
visai  nuoširdus,  to  nebūtum  pasakęs  apie  tėvą  ir  visus  kitus,  susirin¬ 
kusius  šiame  kieme.  Pastarieji  ją  stebėjo  su  baiminga  pagarba. 

Taip,  jiems  ji  buvo  gyva  karo  deivė!  Kaprizingas,  neklaužada  vai¬ 
kas,  kurį  reikėjo  nuolatos  prižiūrėti,  buvo  kažkur  dingęs.  Dievai  ją 
išsirinko.  Liūdesys  užspaudė  Sarajai  gerklę.  Dar  niekada  ji  nesijautė 
tokia  vieniša. 

Nusižeminusi  ji  darė  tai,  ko  iš  jos  buvo  tikėtasi,  kol  saulė  pasiekė 
zenitą.  Šventykla  buvo  naujai  išpuošta,  joje  buvo  pristatyta  brangių 
medinių  altorių,  apibarstytų  žiedlapiais,  parengtų  naujoms  protėvių 
statuloms.  Ji  kalbėjo  maldas,  giedojo  mirusiuosius  garbinančias  gies¬ 
mes,  degino  smilkalus,  priėmė  ir  teikė  aukas.  Visa  tai  atliko  su  me¬ 
chanišku  abejingumu,  kurį  kiti  palaikė  prie  tokių  ceremonijų  į  pratu¬ 
sios  žynės  įgūdžiu. 

Kartkartėmis  ji  pajusdavo  tėvo  ir  namiškių  pasitenkinimą.  Sara¬ 
ja  prisivertė  tuo  irgi  savaip  pasidžiaugti. 

Taigi  pagaliau  saulei  pasiekus  zenitą,  jie  grįžo  į  didįjį  kiemą.  Čia 
jau  buvo  iškilmingiems  pietums  parengti  stalai  ir  pagalvėlės.  Pagal 

tradiciją  kiekvienas  šeimos  narys  galėjo  atsisėsti  į  savo  vietą  tik  po  to, 
kai  protėvių  statulos,  kaip  giminaičiai  po  ilgos  kelionės,  pirmiau  bus 
susėdę.  Kol  jie  nėra  pabuvę  tarp  gyvųjų,  neprivalgę  iki  soties  pačių 
skaniausių  vaišių,  nieks  negali  prisiliesti  prie  jokio  gėrimo  ar  maisto. 

Visi  susėdo  pagal  rangą.  Tarnaitės  įnešė  krėslą  Sarajai,  padėjo  jį 
ant  mažos  pakylos  tarp  Ichbi  Sum  Usuro  ir  tetų.  Vos  jai  prisėdus, 
visus  sukaustė  keistas  nejaukumas.  Niekas  nepratarė  nė  žodžio.  Visi 
namai  suakmenėjo,  lyg  juose  gyventų  ne  žmonės,  o  statulos.  Tik 
skraidžioj antys  paukščiai,  tai  čia,  tai  ten  metantys  gyvus  šešėlius,  pri¬ 
minė,  kad  gyvenimas  eina  toliau. 

Sarajai  sprandu  ir  pečiais  perbėgo  šiurpas.  Jos  pirštai  sudrebėjo, 
ji  juos  iš  lėto  sugniaužė.  Skausminga  banga,  panaši  į  baimę,  perėjo 
per  strėnas. 

Staiga  jos  akys  nustojo  mačiusios  įsitempusius  artimųjų  veidus 
prie  iškilmingų  pietų  stalo.  Ji  regėjo  šią  pakylą,  kuri  kadaise  čia  buvo 
pastatyta.  Saraja  jau  nebegirdėjo  slegiančios  tylos,  atsiradusios  lau¬ 
kiant  protėvių.  Girdėjo  kurtinantį  vestuvių  giesmių  garsą.  Prie  savo 
kojų,  galbūt  ten,  kur  šiandien  pati  sėdėjo,  matė  kvepiančio  vandens 
baseinėlį.  Ji  žiūrėjo  į  save  nuogą,  stovinčią  priešais  tėvą  ir  tą,  kuris 
norėjo  jos  į  žmonas.  Jai  pasirodė,  kad  vėl  pajuto  ant  kūno  aliejiną 
vandenį,  tokiame  ji  maudėsi  iš  nevilties  plyštančia  širdimi. 

Tai  buvo  taip  seniai!  Taip  seniai,  kad  apie  tai  nebegalvojo!  Taip 
seniai,  kad  ji  jau  nesvajojo  apie  mar.  Tu ,  kuris  ją  vieno  bučinio  galia 
išsivestų  toli  už  Ūro! 

Staiga  ji  krūptelėjo  nuo  ją  išgąsdinusio  ilgo  gergždžiančio  garso, 
panašaus  į  raudą.  Pagaliau  iš  lėto  atsivėrė  didžiosios  namų  durys. 
Nešami  ant  nendrinių  neštuvų  pasirodė  naujai  perdažyti  ir  švytintys 
penki  Ichbi  Sum  Usuro  protėviai. 

Jie  buvo  natūralaus  dydžio,  susodinti  ant  ryškiai  raudonų,  juodų 
ir  baltų  pagalvėlių.  Perukų  garbanos  judėjo  jiems  ant  pečių,  o  togos 
buvo  tobulai  suklostytos.  Jų  griežtus  veidus  amžius  buvo  išvagojęs 
raukšlėmis,  o  dramblio  kaulo  ir  sodriai  žalios  lazurito  spalvos  žvilgs¬ 
niai,  atrodė,  skrodė  gyvuosius,  kaip  strėlės  kūnus.  Kiekvienas  iš  jų 
vienoje  rankoje  laikė  auksinių  miežių,  rugių  ar  kviečių  varpų  ryšulėlį, 
kitoje  -  pjautuvą  ar  rašymo  lenteles. 

Retai  pasitaikydavo  išvysti  tokių  tikroviškų  statulų,  vaizduojančių 
protėvius.  Susižavėjimo  šnabždesys  perbėgo  žmonių  lūpomis.  Ilgai 
tvyrojęs  sąstingis  staiga  išgaravo.  Delnai  ir  rankos  pakilo  į  dangų,  iš 
burnų  ryžtingai  veržėsi  sveikinimo  giesmės: 

O  mūsų  tėvų  tėvai, 

Drėgnos  žemės  sėkla, 

Mūsų  likimų  sperma, 

O  mūsų  tėvai  mylimieji... 

Ichbi  Sum  Usuras  ir  Kidinas  atsitiesė,  raudonais  veidais,  spin¬ 
dinčiais  žvilgsniais,  ištiestomis  rankomis.  Vergai,  nešini  neštuvais,  pri¬ 
siartino  prie  pakylos.  Jie  atsargiai  pastatė  neštuvus  ant  žemės,  tarp 
smilkalų.  Už  jų  Saraja  pastebėjo  jo  veidą  ir  atpažino  jo  lūpas. 

*  *  * 

Sis  momentas  jai  nežmoniškai  prailgo.  Nors  iš  tiesų  tetruko 
akimirksnį. 

Kieme,  vos  keli  žingsniai  už  protėvių  stovėjo  du  vyrai.  Pastačius 
statulas,  jie  irgi  sustingo.  Vienas  jų  buvo  pagyvenęs,  kitas  -  pačiame 
jaunystės  žydėjime. 

Jie  abu  dėvėjo  gelsvai  pilkos  spalvos  drabužius  iš  storo  lino,  to¬ 
kius,  kokius  nešioja  mar.  Tu.  Tai  ir  patraukė  Sarajos  dėmesį.  Vyres¬ 
niojo  veidas  buvo  nusėtas  raukšlių.  Rankos  nubalusios  nuo  molio 
minkymo.  Jų  laikysena  -  pabrėžtinai  nuolanki,  net  kiek  nerimastin¬ 
ga.  Jaunesnysis  stovėjo  pasitempęs,  suraukęs  antakius  žvalgėsi  aplin¬ 
kui  veikiau  nustabos  nei  susižavėjimo  kupinu  žvilgsniu.  Jo  akys  žvelgė 
į  saulėje  vinguriuojančius  bareljefus.  Paskui  nukrypo  į  pakylą.  Ru¬ 
dos,  šviesios  akys.  Sustojo  ties  Kidinu,  ties  Ichbi  Sum  Usuru.  Tai 
buvo  jis. 

Atrodė  taip,  lyg  nedrįstų  sutikti  jos  žvilgsnio,  grožėjosi  jos  toga, 
siluetu.  Ji,  pati  nesuvokdama,  švelniai  judėjo  pakyla  į  priekį.  Balsas 
viduje  kartojo:  „Tai  jis,  atpažįstu.“ 

Jis  buvo  aukštesnis,  platesnių  pečių,  tvirtesnio  sprando.  Jo  smul¬ 
kiai  garbanota  ir  truputį  saulėje  šviečianti  barzda  išryškino  burną. 
Balsas  vėl  kartojo:  „Atpažįstu  šitas  lūpas,  tai  tikrai  jis.“ 

Vyras  pakėlė  akis  iki  jos  akių,  susidomėjęs,  jos  nepažino,  tačiau 
negalėjo  atitraukti  žvilgsnio. 

Balsas  viduje  jai  sakė:  „Tai  jo  lūpos,  jos  nepasikeitė,  ir  aš,  aš  nie¬ 
kada  jų  nepamiršiu.  O  jis,  kaip  jis  galėtų  mane  pažinti?“ 

Giesmės  ir  muzika  virto  skausmingu  gaudesiu.  Ji  įsivaizdavo,  kad 
visame  tame  triukšme  kvietė  jį:  „Abromai!  Abromai!  Abromai,  aš  esu 
Saraja.“ 

Sis  suvirpėjo.  Pagyvenęs  vyras  išgąstingai  pažvelgė  į  jį. 

Tada  Saraja  pajuto,  kaip  kažkieno  pirštai  sugriebė  ją  už  rankos. 

-  Ką  tu  darai? 

Kidinas  ją  šiurkščiai  truktelėjo  atgal.  Ji  suvokė,  kad  stovi  ant  pa¬ 
ties  pakylos  krašto.  Beveik  lietė  kojomis  vieną  statulą.  Kieme  visi  vei¬ 
dai  išsigandę  žvelgė  į  ją. 

O  Saraja  ir  toliau  nepaleido  iš  akių  Abromo.  Jai  atrodė,  kad  jo 
lūpas  suvirpino  šypsena.  Jis  ją  pažino.  Saraja  buvo  tuo  tikra. 

-  Kas  tau  darosi?  -  barėsi  Kidinas. 

-  Sūnau,  kaip  drįsti  kelti  ranką  prieš  šventąją  kraujo  atnašau- 
toją?  -  susirūpino  Ichbi  Sum  Usuras. 

-  Kas  tie  du  mar.  Tu  ten  kieme?  Ką  jie  čia  daro?  -  klausimu  į 
klausimą  atsakė  Kidinas. 

-  Tai  puodžius  su  sūnumi.  Jie  išliejo  statulas.  Taip  gerai  atliko 
savo  darbą,  kad  leidau  jiems  palydėti  mūsų  protėvius  iki  šventyklos. 

Saraja  lyg  per  miglą  klausė  jų  kalbos.  Galbūt  ji  neištarė  Abromo 
vardo  garsiai.  Vis  dėlto  jis  jį  išgirdo. 

-Jie  turi  palikti  kiemą!  -  paliepė  Kidinas  durdamas  į  įsibrovėlius 
pirštu. 

-  Sūnau! 

-  Tėve,  daryk  tai,  ko  prašau.  Tegu  šie  mar.  Tu  tuojau  pat  palieka 
mūsų  namus! 

Ab romas  suprato  Kidino  gestą.  Jis  pačiupo  tėvą  už  rankos  ir  pa¬ 
suko  durų  link.  Jiems  tolstant  Saraja  garsiai,  aiškiu  balsu  ištarė  jo 
vardą:  „Abromai.“ 

Sį  kartą  tai  išgirdo  ir  Kidinas,  ir  Ichbi  Sum  Usuras.  Tačiau  jos 
tėvas,  įsijautęs  į  ceremonijos  galią,  giesmes  ir  muziką,  jau  tiesė  savo 
dukrai  pirmuosius  padėklus  su  aukomis. 

Prieš  perimdama  padėklus,  Saraja  nužvelgė  Kidiną,  dar  kretantį 
iš  įniršio.  Ramiu  balsu  ji  pareiškė: 

-  Niekada  daugiau  nedrįsk  pakelti  prieš  mane  rankos,  Ichbi  Sum 
Usuro  sūnau,  arba  gali  būti,  kad  pralietą  jaučio  kraują  pakeis  tavasis. 

*  *  * 

Sililė  atrodė  apgailėtinai,  lyg  ant  jos  pečių  būtų  nukritęs  šven¬ 
tyklos  stogas.  Ji  kaip  žirnius  į  sieną  bėrė  savo  tiradas:  „Tu  tiesiog 
beprotė,  Kidinas  niekada  neatleis  tau  šitos  gėdos...  Mar.  Tu  sugrįžo  ir 
mus  jau  užgriuvo  nelaimės...  Aš  maniau,  kad  tu  pasikeitei,  kad  pa¬ 
miršai!  Kodėl  dievai  neaptemdė  tau  atminties?“ 

Niekas,  kas  buvo  įvykę  Ichbi  Sum  Usuro  kieme,  neliko  jos  ne¬ 
pastebėta.  Vis  dėlto  kelyje  iki  šventyklos  ji  susilaikė  nuo  priekaištų. 

Ir  tik  Sarajai  paprašius  pagalbos  pasipylė  nusiskundimų  ir  gąsdi¬ 
nimų  liūtis. 

Saraja  švelniai  paėmė  ją  už  rankų  ir  nekeldama  balso  dar  kartą 
paprašė,  kad  Sililė  surastų  mar.  Tu  palapines,  padėkotų  puodžiui  Te- 
rachui  už  statulų  grožį. 

-  Pasakyk  jam,  kad  apgailestauju  dėl  Kidino  žiaurumo  ir  panie¬ 
kos.  Pasakyk  jam,  kad  aš,  šventoji  kraujo  atnašautoja,  išpirkdama 
brolio  kaltę,  kviečiu  jo  sūnų  Abromą  kartu  su  manimi  pasidalyti  val¬ 
giu  poryt,  švintant. 

Sililė  išpūtė  akis. 

-  Tu  negali  jo  čia  pasikviesti!  Šventvagystė  leisti  mar.  Tu  čia  įženg¬ 
ti!  Tu  suterši  šventovę!  Kas  bus,  jei  kiti  tai  sužinos?  Vyriausioji  žynė 
praneš  karaliui.  Ir  bus  baigta,  daugiau  jis  nenorės  Didingojoje  salėje 
su  tavimi  dalytis  guoliu. 

-  Nustok  tauškusi  nesąmones  ir  pasuk  šiek  tiek  galvą!  -  piktino¬ 
si  Saraja.  -  Visai  normalu,  kad  puodžius  gali  ateiti  į  šventovę.  Jų  čia 
ateina  kiekvieną  dieną,  atneša  savo  darbus. 

-  Bet  ne  čia,  ne  \giparu .  Ir  ne  tam,  kad  kartu  su  žyne  valgytų  prie 
vieno  stalo.  Kidinas  teisus,  tu  mums  užtrauksi  nemalonę. 

Saraja  atsitraukė,  šalta,  išdidi,  griežtu  veidu,  kartais  ji  tokia  būda¬ 
vo,  kai  praeidavo  priešais  jautį. 

-  Na  ir  gerai.  Apsieisiu  be  tavęs. 

Vienu  judesiu  ji  įsakė  Sililei  ją  palikti  vieną.  Bet  Sililė  nepajudėjo. 
Trumpais  putliais  pirštais  ji  šluostėsi  iš  akių  byrančias  ašaras.  Vos 
girdimu,  drebančiu  silpnu  balsu  paklausė: 

-  Ką  tu  jam  pasakysi,  savo  mar.  Tič  Kad  jau  septyneri  metai  tarp 
tavo  šlaunų  nėra  pasirodęs  kraujas?  Net  mar.  Tu  nori  vaisingų  moterų. 

Sarają  išmušė  raudonis,  lyg  tarnaitė  jai  būtų  sudavusi  per  veidą. 
Bet  Sililė  neketino  užsičiaupti: 

-  Tu  dar  nesupratai?  Šventoji  kraujo  atnašautoja  -  štai  kas  tu  esi. 
Ir  visada  ja  būsi.  Tik  čia  tu  esi  tinkama  tokia,  kokia  esi.  Čia  tu 
gerbiama,  čia  tau  pavydi.  Kariūnai  tave  myli,  nes  tikisi,  kad  tavo  dėka 
per  kovą  nebus  pralietas  jų  kraujas.  Bet  už  šios  šventyklos  sienų,  Sa- 
raja,  tu  tik  moteris  išdžiūvusiomis  įsčiomis. 

-  Neturi  teisės  su  manimi  taip  kalbėti. 

-  Turiu.  Galiu.  Nes  būtent  aš  kovojau  už  tave  visus  šiuos  metus. 
Aš  deginau  raganos  žoleles.  Vieną  kartą  tau  dievai  jau  atleido.  Nerei¬ 
kalauk  iš  jų  per  daug. 

Skausmas  iškreipė  tarnaitės  veidą.  Sarajos  pyktis  išnyko  taip  pat 
greitai,  kaip  buvo  užėjęs.  Jau  seniai  ji  taip  karštai  nebuvo  suklupusi 
priešais  Sililę,  apkabino  ją  ir  padėjo  savo  skruostą  ant  peties. 

-  Aš  tik  noriu  jį  pamatyti  ir  išgirsti,  vieną  kartą,  -  sušnabždėjo  ji. 
-  Vienintelį  kartą.  Noriu  sužinoti,  ar  ir  jis  visus  šiuos  metus  galvojo 
apie  mane. 

-  O  paskui? 

-  O  paskui  viskas  bus  kaip  buvę. 

*  *  * 

Saraja  pamanė,  kad  jis  neateis.  Sililė  neparnešė  iš  jų  jokios  žinios: 

-Jis  pažiūrėjo  į  mane  kaip  į  seną  kvailę.  O  tai  reiškia,  kad  bent 
jau  jis  yra  sveiko  proto.  Paprasčiausiai  palaukė,  kol  aš  išeisiu.  Jo  tėvas 
man  padėkojo,  tai  viskas. 

Buvo  susitarta,  kad  Sililė  palauks  jo  temstant  prie  atvirų  gyny¬ 
binės  sienos  vartų,  užpakalinėje  giparū  dalyje.  Tai  buvo  siaura 
neišpuošta  prieiga,  paprastai  skirta  naudotis  tiems,  kurie  vesdavo  gy¬ 
vulius,  stumdavo  grūdų  vežimėlius,  nešdavo  aukojimams  reikalingus 

daiktus.  Švintant  nieks  nepastebėtų  šio  mar.  Tu  plušančių  tarnų  ir 
vergų  minioje. 

Patyliukais,  tamsoje,  atsainiai  Sililės  padedama,  Saraja  nuošalio¬ 
je  patalpoje,  kurioje,  artinantis  didžiajai  sėjos  ceremonijai,  buvo  lai¬ 
komos  togos  ir  dekoracijos,  išdėstė  lempas,  pagalvėles  ir  padėklus  su 
maistu.  Į  ją  buvo  galima  patekti  per  siaurą  tarnų  koridorių,  kuris 
buvo  padarytas  didžiulėje  giparu  juosiančioje  sienoje.  Kai  Abromas 
bus  čia,  pakaks,  kad  Sililė  saugotų  koridorių  ir  tada  jau  nieks  negalės 
jų  užtikti. 

Bet  dabar,  laukdama  jo  tarp  šių  prastai  apšviestų  sienų,  Saraja 
abejojo.  Ilgai  trukusioje  laukimo  tyloje  ji  turėjo  pripažinti,  kad  Sililė 
dėl  daugelio  dalykų  buvo  teisi.  Sakė  žiaurią  tiesą,  kurios  Saraja  stengėsi 
nepastebėti,  kaip  stengiamasi  nepastebėti  ilgalaikio  nepagydomos  li¬ 
gos  skausmo. 

Tačiau  šiandien,  kaip  kadaise,  kai  ji  tebuvo  jauna  mergaitė,  įsiti¬ 
kinusi,  kad  Abromo  bučinys  ją  saugos  visą  vedybinį  gyvenimą,  iš  šio 
susitikimo  tikėjosi  stebuklo. 

Ne,  ji  nemelavo  Sililei,  galbūt  jai  tikrai  pakaks  sužinoti,  kad  per 
visus  tuos  metus  jis  irgi  jos  nepamiršo. 

Bet  kas  bus,  jei  jis  neateis? 

Apie  tai  ji  nenorėjo  galvoti.  Sarajai  reikėjo  būti  kantriai.  Galbūt 
laikas  bėgo  daug  lėčiau,  nei  jai  atrodė,  ir  lauke  dar  tik  brėško  rytas. 

*  *  * 

Ji  pašoko,  vos  išgirdusi  valomų  sandalų  garsą.  Jis  buvo  čia,  stovėjo 
plazdančioje  žibalinių  lempų  šviesoje. 

Trumpam  abu  pasijuto  nejaukiai.  Bet  paskui  jis  ceremoniškai 
nusilenkė.  Pirmais  savo  žodžiais  atsiprašė,  kad  nežino,  kaip  reikia  pa¬ 
sveikinti  šventąją  kraujo  atnašautoją,  atsidavusią  Ištaręs  tarnystei. 

Jo  balsas  nepasikeitė.  Jis,  kaip  ir  anksčiau,  kalbėjo  mar.  Tu  ak¬ 
centu.  Ji  atsakė: 

-  Su  didele  pagarba  ir  dar  didesne  baime. 

Jie  abu  susijuokė.  Jau  seniai  Saraja  nebuvo  taip  juokusis,  tokiu 
gaiviu  kaip  vanduo  juoku.  Šis  kiek  išsklaidė  tvyrojusį  suglumimą. 

Jie  prisėdo  ant  pagalvėlių,  iš  skirtingų  stalo  pusių.  Nepaisant 
užsiaugintų  plaukų  ir  barzdos,  jis  visai  nepasikeitė.  Jo  burna  buvo 

tokia  pat  graži,  tobula.  Gal  tik  skruostikauliai  labiau  iškilę.  Tai  ryžtin¬ 
go,  sunkumų  patyrusio  vyro  veidas. 

Saraja  į  varinius  indelius  įpylė  čiobrelių  bei  rozmarinų  užpilo  ir 
pasakė: 

-  Bijojau,  kad  neišdrįsi  ateiti. 

-  Mano  tėvas  ir  broliai  nenorėjo,  kad  eičiau.  Jie  šiurpsta  vien 
nuo  minties,  kad  ateidamas  išniekinčiau  dievybę.  Bijo  tavo  tėvo  ir 
brolio.  Tokie  jau  mes,  mar.  Tu\  bijome  daugelio  dalykų. 

Ji  atpažino  tvirtą  jo  balsą.  Dabar  dar  buvo  galima  justi  nepiktą 
pašaipą,  santūrumą  žmogaus,  kuris  viską  gerai  apmąsto  prieš  ko  nors 
imdamasis.  Abromas  nurijo  vieną  gurkšnį  ir  pridūrė: 

-  Palikau  mūsų  palapines  vidurnaktį,  niekieno  nematomas. 
Paėmiau  puodų  iš  tėvo  krosnies,  kad  pamanytų,  jog  nunešiau  juos  į 
šventyklą.  Atidaviau  juos  tavo  tarnaitei.  Tai  mano  auka  tavo  deivei! 

Saraja  pajautė,  kaip  jos  širdis  suplazdėjo.  Šie  žodžiai  buvo  lyg 
pažado  spindulėlis  -  jis  irgi  apsimetinėjo  ir  melavo  dėl  jos. 

-  Praeitą  kartą,  prie  upės  kranto,  tu  irgi  paslapčia  atnešei  maisto 
ir  kailių. 

Abromas  linktelėjo  galva,  trumpai  nusišypsojo. 

-  Taip...  Tai  buvo  taip  seniai... 

-  Bet  tu  to  neužmiršai. 

-Ne. 

Staiga  ir  vėl  abu  pasijuto  nejaukiai.  Abu  valgė  datules  ir  medaus 
pyragaičius.  Abromas  valgė  godžiai,  neslėpdamas  apetito.  Saraja, 
stebėdama  šiuos  paprastus  jo  judesius,  jautė  keistą,  dar  nepažintą, 
jaudulingą  malonumą.  Virš  tunikos  apykaklės,  ten,  kur  prasideda 
kaklas,  Abromo  oda  atrodė  labai  švelni.  Saraja  norėjo  ją  paliesti. 

Ji  tarė: 

-  Tą  rytą  mane  surado  kareiviai  ir  parvedė  į  tėvo  namus. 

Trumpas  juokas  išsprūdo  iš  jos  lūpų. 

-Jis  buvo  labai  įpykęs.  Tačiau  po  kelių  naktų  vėl  pabėgau.  Pa¬ 
siekiau  jūsų  palapines.  Norėjau. . .  tau  padėkoti  už  pagalbą.  Bet  man 
pasakė,  kad  tavo  šeimos  ten  jau  nebuvo. 

-  Mes  išvykome  šiaurės  link  ir  ten  pasilikome. 


107 


iš  SKAITIN1AI.ORG 


Sara 

Abromas  papasakojo,  kaip,  nuvedus  gyvulius  į  didžiulį  kara¬ 
liškųjų  mokesčių  centrą  Puzriš  Dagane,  Terachas  nusprendė  įsikurti 
Nipūre  ir  ten  pardavinėti  savo  puodus. 

-Ten  pilna  šventyklų.  Galingieji  nori  kiekvienais  metais  vis  naujų 
savo  protėvių  statulų,  -  šmaikštavo  Abromas. 

Tuo  metu,  kai  jo  tėvo  puodų  dirbtuvė  klestėjo,  jis  su  broliais, 
Haranu  ir  Nahoru,  didelėms  Nipūro  šeimoms  augino  gyvulius.  Per 
trejus  ar  ketverius  metus  jų  ūkis,  kurį  gausino  tiek  puodų  dirbtuvė, 
tiek  ir  gyvulių  auginimas,  suklestėjo  taip,  kad  jie  galėjo  įsigyti  savo 
gyvulių  bandą.  Gyvulių  daugėjo,  kaskart  sumokėjęs  mokesčius  Puz¬ 
riš  Dagane  jis  pergindavo  bandą  iš  vieno  miesto  į  kitą,  iš  Urumo  į 
Adabą,  pereidamas  tuos  kalnų  šlaitus,  kur  žolė  buvo  sultinga  ir  tanki. 

-  Mano  tėvas  Terachas  tapo  mūsų  genties  vadu.  Didelės  genties: 
daugiau  nei  penkių  šimtų  palapinių...  Bet  praeitą  žiemą  vėl  prasidėjo 
karas  su  kalnuose  gyvenančiais  žmonėmis.  Gutai  priartėjo  prie  Adabo. 
Jie  nusiaubė  mūsų  namus,  pagrobė  atsargas,  išsivedė  gyvulius.  Visa¬ 
da  taip  būna,  kai  tarp  miestų  kyla  karas:  gyvuliai  pavogiami,  moterys 
išniekinamos.  Nieks  neateina  mums  į  pagalbą.  O  mes  nesame  su¬ 
tverti  kariauti,  todėl  mano  tėvas  nusprendė  grįžti  į  Ūrą. 

Abromo  veide  ir  vėl  sušvito  ta  linksma  šypsena,  nuo  kurios  jo 
akys  prisimerkdavo: 

-  Uro  galingieji  labai  patenkinti,  kad  mes  grįžome.  Jie  labai 
mėgsta  mar.  Tu  Teracho  darbus,  kaip  ir  tavo  tėvas! 

-  Nes  jie  gražūs.  Man  jie  irgi  patinka. 

Abromas  nurijo  vieną  datulę  juokdamasis  ir  taip  pavinguriavo 
ranka  ore  lyg  norėdamas  parodyti,  kad  Sarajos  žodžiai  tėra  dūmas.  Jo 
akyse  vis  dar  spindint  šypsenos  žiburėliams  Abromas  paklausė: 

-  O  tu?  Per  šį  laiką  tapai  pačia  gražiausia  iš  visų  moterų,  tačiau 
joks  Uro  galingasis  nepaėmė  tavęs  į  žmonas? 

Saraja  pajuto,  kaip  džiūsta  burna,  o  į  skruostus  plūsteli  kraujas. 
Toks  buvo  Abromas:  užklupdavo  ją  netikėtai,  atsakydavo  į  klausimus, 
kai  jie  dar  nebūdavo  užduoti,  kalbėdavo  tiesiai.  Ji  buvo  numačiusi,  ką 
jam  pasakys.  Tačiau  dabar  tie  sakiniai  jai  atrodė  persmelkti  melo. 

Galvoje  skambėjo  Sililės  žodžiai:  „Net  mar.  Tu  nori  vaisingų  mo¬ 
terų!“  Jos  įsčios  buvo  išdžiūvusios  taip  seniai,  kad  ji  abejojo,  ar  dar 

kada  nors  jai  tarp  šlaunų  pasirodys  kraujas.  Bet  argi  ji  galėjo  paaiškinti 
Ab romui,  kad  gėrė  kassaptu  duotų  vaistų  vien  iš  liūdesio,  jog  jis  jos 
nepabučiavo?  Kad  tada  ji  tebuvo  įpykęs  aikštingas  vaikas,  nesugebėjęs 
pamąstyti  apie  padarinius? 

Saraja  tik  pralemeno: 

-  Ne,  niekas  negali  vesti  Ištaręs  tarnaitės. 

Abromo  veidas  sustingo.  Stengdamasi  išvengti  jo  žvilgsnio,  Sa¬ 
raja  keliais  žodžiais  jam  papasakojo  apie  savo  „ligą“,  kuri  ją  užklupo 
tuoj  jiems  išsiskyrus,  papasakojo  ir  apie  tai,  kaip  baru  suprato  ją  pa¬ 
buvojus  pragare  ir  išaiškino,  kad  Saraja  turėtų  tapti  šventyklos  tarnaite. 

Abromas  klausė  jos  pasakojimo  nekrusteldamas,  o  ji  keistai 
didžiuodamasi  aiškino,  kaip  per  tuos  ilgus  penkerius  metus  išmoko 
visko,  ko  moka  maldininkės:  rašyti  ant  lentelių,  eilėraščių  ir  giesmių, 
šokio,  ruošti  aukas  ir  galiausiai  aukoti  jautį. 

-Jautį?  -  nustebo  Abromas. 

Tai  buvo  vienintelis  jo  klausimas. 

-  Taip,  būtent  tai  reiškia  būti  šventąja  kraujo  atnašautoja.  Pa¬ 
garbinti  jautį  prieš  jo  kraują  aukojant  karo  deivei. 

Saraja  paaiškino,  kaip  į  kovą  išvykstančių  kariūnų  akyse  išlietas 
jaučio  kraujas  saugo  juos  nuo  sužeidimų  ir  mirties.  Kaip  dievai,  at¬ 
sigėrę  jaučio  kraujo,  už  jį  kariūnų  rankoms  suteikdavo  dalelę  savo 
visagalybės,  toms  pat  rankoms,  kurios  jiems  skirdavo  auką.  Saraja 
nutylėjo,  kad  žynė  turėjo  būti  sausa,  kraujas  negalėjo  tekėti  jos  šlau¬ 
nimis,  ji  turėjo  būti  išdžiūvusi  kaip  dulkė  po  laimėtojo  kojomis. 

Sarajai  nutilus,  Abromas  dar  kurį  laiką  parymojo.  Paskui  link¬ 
telėjo  galva  ir  paklausė: 

-Jūs  praliejate  jaučio  kraują,  nes  norite  įsiteikti  dievams,  kad  jie 
jus  vėliau  palaikytų?  O  jeigu  kariūnai,  su  kuriais  kaunatės,  daro  tą 
patį?  Kaip  jūsų  dievai  pasirenka  ką  palaikyti?  O  galbūt  jie  palaiko  abi 
puses,  todėl  nebūna  nei  nugalėtojų,  nei  pralaimėjusiųjų?  O  galbūt  jie 
niekam  nepadeda?  Ir  laimi  pats  stipriausias  arba  pats  sukčiausias?  Tuo 
metu,  kai  jūsų  dievai  mėgaujasi  aukomis... 

Jo  balse  ir  vėl  buvo  girdėti  ironija,  dabar  dar  šaltesnė,  dar 
griežtesnė.  Saraja  švelniai  jį  nutraukė: 

-  Ne!  Manau,  kad  nesupranti:  Oro  galingųjų  dievai  yra  tik  jų 
dievai!  Ir  niekas  kitas,  išskyrus  mus,  negali  jiems  melstis! 

-  O  tu  pati  tikrai  manai,  kad  tavo  dievai  nustūmė  tave  į  praga¬ 
rus?  Ir  kad  tai  reiškė,  jog  turi  šokti  kariūnams,  kol  jie  užmuš  jautį, 
kurį  mano  broliai  ir  aš  taip  kantriai  auginome? 

Saraja  suabejojo.  Abromo  įžvalga  jai  darė  įspūdį.  Galiausiai  kaip 
ji  pati  galėjo  tikėti  žyniais  ir  pranašautojais,  žinodama  tikrąją  savo 
ligos  priežastį?  Net  Sililė,  kuri  visada  pasirengusi  bet  kur  įžvelgti  die¬ 
viškąjį  pradą,  čia  jo  tikrai  nematė. 

Ji  atsakė: 

-  Nežinau.  Kartais  galvoju,  kad  mane  paprasčiausiai  užklupo 
kažkokia  liga.  Bet  žyniai  tvirtina,  kad  būtent  dievai  lemia  mūsų  ligas 
ir  išgijimą.  Ir  tai  buvo...  kažkokia  keista  liga.  Kas  gi  gali  žinoti,  ko 
nori  dievai? 

-  Iš  tiesų.  Kas  gali  žinoti? 

Iš  Abromo  veido  buvo  matyti,  kad  šį  klausimą  jis  uždavė  ir  sau, 
jis  abejojo.  Vėl  ėmė  valgyti  ir  gerti,  buvo  susimąstęs  ir  tylus. 
Stebėdama,  kaip  jis  valgo,  Saraja  suprato,  kad  ji  mylėjo  kiekvieną  jo 
judesį.  Ji  mylėjo  jo  pirštus,  tai,  kaip  jis  jais  apglėbia  varinį  indelį,  jo 
krūtinę,  kaip  ji  kilojasi,  jo  pečių  raumenis,  tai  čia,  tai  ten  sujudančius 
po  tunika.  Staiga  atgijo  troškimas,  kad  jis  ją  paliestų,  paglostytų,  švel¬ 
niai  priglaustų  pirštus  prie  jos  odos  kaip  prie  daiktų  ar  maisto,  staiga 
atgijo  ištisus  metus  sapnuose  slypėjęs  noras  būti  pabučiuotai. 

Ab  romas: 

-  Kas  gali  žinoti,  ar  dievai  egzistuoja?  Tiek  Oro  galingųjų,  tiek  ir 
kitų  miestų  dievai?  Juk  iš  viso  tiek  daug  jų  susidarytų!  Beveik  tiek 
pat,  kiek  žmonių  ant  žemės.  Kur  jie?  Kur  koks  nors  įrodymas,  kad  jie 
yra?  Kaip  sužinoti,  ar  jie  padeda  žmonėms,  ar  juos  baudžia,  nes  juk 
kas  beatsitiktų,  yra  sakoma,  kad  tokia  buvo  dievų  valia.  Bet  kokiam 
jų  veiksmui  sugalvojamas  pateisinimas,  jų  tylai  irgi.  Akmuo  nukren¬ 
ta  ant  asilo  galvos  ir  jis  nugaišta,  -  tokia  dievų  valia.  Kodėl?  Jei  niekas 
to  nežino,  tai  kaip  jie  gali  pasakyti  ar  jų  žyniai?  Štai  moteris  gimdyda¬ 
ma  miršta  ar  jos  vaikas  miršta  gimdamas.  Tokia  dievų  valia.  Bet  juk 
ta  moteris  skaisti  kaip  šaltinio  vanduo,  jos  kūdikis  vos  gimęs.  Tai  kur 
teisybė?  Kur  dievų  malonė?  Kodėl  jie  turi  kentėti?  Žyniai  mėgins 
aiškinti,  sakys,  kad  jos  vyras  ar  vyro  tėvas,  dėdė  ar  dar  kas  nors  vieną 

dieną  nepagerbė  kokio  nors  galingojo.  Arba  pagalvojo  ką  pikta.  Arba 
kad  valgė  avienos  nešviečiant  mėnuliui...  Štai  taip  pateisinamas  dievų 
žiaurumas! 

Jis  kalbėjo  pakeltu  balsu,  garsas  aidėjo  mažoje  patalpoje.  Staiga 
suvokęs,  kad  nežmoniškai  šaukia,  garsiai  nusijuokė: 

-Atleisk  man,  šventoji  atnašautoja,  už  šiuos  žodžius  tokioje  vie¬ 
toje!  Galbūt  iš  čia  išėjusį  mane  nutrenks  Ištaręs  žaibas... 

Jis  nutilo,  lyg  būtų  norėjęs,  kad  pati  Ištarė  išgirstų  jo  juoką  ir 
jam  atsakytų.  Galbūt  ir  todėl,  kad  norėjo  Sarajai  duoti  laiko  pasi¬ 
slėpti,  pasipriešinti  ar  net  jį  išvaryti.  Tačiau  Saraja  nesureagavo.  Tada 
Abromas  palinko  į  priekį,  jis  vėl  buvo  rimtas. 

-  Urumo  miestas  yra  pastatytas  ant  plačios  upės  kranto,  ji  tokia 
pat  plati  kaip  Eufratas,  bet  ją  vadina  Tigru,  nes  ji  gali  būti  žiauri  kaip 
tigras.  Ten  aš  sutikau  vieną  seną  žmogų,  kuris  buvo  nuplaukęs  iki 
pat  upių  ištakų,  toli  kalnuose,  į  šiaurę.  Jis  ieškojo  brangakmenių.  O 
parsivežė  tik  vario  ir  dioritų.  Bet  kitapus  kalnų  jis  sutiko  tokių  tautų, 
kurios  buvo  ne  barbarų  tautos  ir  tikėjo  vieną  dievą.  Vieną  dievą,  ku¬ 
ris  teturėjo  vieną  užduotį,  vieną  valią:  sukurti  žmonėms  pasaulį. 

Saraja  žvelgė  jam  į  akis  abejodama,  kad  supranta,  ką  jis  nori  jai 
šiuo  pasakojimu  pasakyti.  Abromo  kietai  sučiauptomis  lūpomis 
perbėgo  švelni  šypsena: 

-  Vieną  dievą,  kuris  pakankamai  myli  žmones,  kad  neverstų  jų 
žynių  šokti  tarp  jaučio  ragų.  Ir  kuris  joms  leidžia  turėti  vyrą. 

Karšta  banga  perėjo  Sarajos  pilvu.  Ji  pasilenkė,  galva  ir  pečiai 
buvo  tiesūs: 

-  Abromai,  aš  niekada  nebuvau  pamiršusi  tavo  veido,  nei  mūsų 
nakties,  kurią  praleidome  prie  upės.  Tu  buvai  mano  mintyse,  mano 
svajonėse,  tačiau  maniau,  kad  niekada  daugiau  tavęs  nepamatysiu. 
Žinojau  tik  tavo  vardą  -  Abromas.  Tačiau  po  tos  nakties  ant  upės 
kranto  tenorėjau  viena,  kad  tavo  lūpos  priglustų  prie  manųjų  ir  kad 
saugotų  mane  visą  likusį  gyvenimą.  Nieks  po  to  nepasikeitė.  Nežinau, 
kokia  yra  dievų  valia.  Nesvarsčiau  taip  kaip  tu  apie  jų  neteisybę  ar 
galią.  Kartais  man  atrodo,  kad  jaučiu  juos,  kartais  ne.  Aš  tik  žinau, 
kad  galėjau  numirti,  nes  nepabučiavai  manęs. 

Abromas  pasikeitusiu,  skausmingu  balsu  atsakė: 

-  Mar.Tu  nebučiuoja  Oro  galingojo  dukros...  Haranas,  mano 
jaunesnis  brolis,  susirado  žmoną  Adabe.  Jam  gimė  sūnus. 

Pas  mus  taip  retai  atsitinka,  kad  jaunėlis  vestų  ir  susilauktų  vaikų 
anksčiau  už  vyresnįjį  sūnų.  Nė  diena  nepraeina  tėvui  nepriminus, 
kaip  jis  nerimauja  dėl  mano  vienatvės. 

Saraja  truputį  nusišypsojo: 

-  Aš  jau  nebesu  Ichbi  Sum  Usuro  dukra.  Jis  manęs  išsižadėjo. 
Nesu  brolio  sesuo.  Aš  dabar  tik  Ištaręs  tarnaitė. 

-  Mar.  Tu  nebučiuoja  Ištaręs  tarnaitės,  kurios  nevalia  niekam  vesti. 

Sarajos  burna  ir  balsas  sudrebėjo: 

-  Po  trijų  mėnesių,  per  didžiąją  sėjos  šventę,  mūsų  karalius  Su 
Sinas  praskės  mano  kojas  ten,  aukštai,  Didingojoje  salėje.  Jis  miegos 
su  manimi  kaip  vyras  su  žmona,  kaip  kad  Mėnulio  deivė  susijungia 
su  Dumuzi  galinguoju.  O  man,  man  vis  dar  reikia  tavo  bučinio,  ku¬ 
ris  mane  apsaugotų. 

Abromas  iš  pradžių  sustingo  apstulbęs,  tačiau  įniršis  jį  pastatė 
ant  kojų,  jis  drebėjo. 

-Jūs  išprotėjote!  -  suriko.  -  Jūs,  miestų  galingieji,  jūs  išprotėjote! 

Jis  sugriebė  už  pečių  suakmenėjusią  Sarają. 

-  Kaip  tu  drįsti  taip  elgtis? 

Ji  nespėjo  atsakyti,  nes  išgirdo  Sililę  šaukiant: 

-  Saraja,  Saraja! 

Ji  staiga  išdygo  ant  slenksčio  ir  apstulbusi  nužvelgė  juos.  Abro¬ 
mas  paleido  Sarają  ir  žengė  žingsnį  atgalios.  Sililė  sučiupo  jį  už  tuni¬ 
kos  rankovės: 

-  Greičiau,  greičiau,  negalite  čia  likti.  Kidinas  didžiajame  priėmi¬ 
mo  kieme.  Jis  nori  pasimatyti  su  šventąja  kraujo  atnašautoja,  kalba 
su  žyniais. 

Abromas  šaltai  ištraukė  savo  rankovę  iš  Sililės  gniaužtų. 

-  Bet  kuriuo  atveju  man  jau  buvo  metas  eiti. 

-  Ne,  palauk!  -  norėjo  jį  sulaikyti  Saraja.  -  Nė  nemanau  priimti 
savo  brolio.  Jam  čia  nėra  ką  veikti. 

-Jaunosios  tarnaitės  tavęs  visur  ieško!  -  sušuko  Sililė.  -  Jei  tavęs 
neras,  kils  įtarimas.  Turi  pasirodyti. 

-  Man  irgi  čia  ne  vieta,  -  ištarė  Abromas. 

-  Ab  romai... 

-  Dėkoju  šventajai  kraujo  atnašautojai  už  svetingumą  ir  linkiu 
jai  būti  galingai  šioje  šventovėje. 

Jo  atsisveikinimas  buvo  šaltas,  žiaurus  ir  pagiežingas,  kaip  ir  to¬ 
nas.  Abromas  apsisuko  ir,  nespėjus  Sarajai  nė  atsipeikėti,  jau  ėjo  ko¬ 
ridoriumi.  Nusivylusi  Sililė  sumurmėjo: 

-  Sakiau,  kad  nereikėjo.  Tokia  dievų  valia. 

Toks  buvo  vyras,  kurį  Saraja  mylėjo:  protingas,  maištingas  ir  ku¬ 
pinas  įkarščio!  Jis  buvo  drąsus,  karingas  ir  dailus.  Mylėjo  ją  tyliai,  bet 
jo  jausmus  išdavė  pavydas  ir  įniršis.  O  nuo  šiol  ta  meilė  pasidarė  dar 
ir  beviltiška. 

Jiems  išsiskyrus,  Saraja  nesiliovė  galvojusi  apie  Abromą.  Ją  kan¬ 
kino  nemiga.  Sklido  gandas,  kad  kalnų  barbarų  pulkai  nenumaldo¬ 
mai  artėja  miesto  link,  smilkytuvo  dūmuose  skendinčioje  šventyklo¬ 
je  nuo  ryto  lig  vakaro  aidėjo  maldos  ir  giesmės  bei  liejosi  dievams 
aukojamų  gyvulių  kraujas,  o  Saraja  šventosios  atnašautojos  pareigas 
vykdė  be  jokio  įkvėpimo.  Dabar  reikėjo  ypač  apsivalyti  norint  įtikti 
Ištarei,  ir  tai  buvo  puikus  pretekstas  dažnai  likti  vienai.  Sililei  ji  liepė 
liautis  skundusis  ir  pamokslavus  lyg  kokiai  prietaringai  senei. 

-  Mar.  Tu  išėjo  ir  nebegrįš.  Mes  daugiau  nepasimatysim.  Jei  liau- 
siesi  apie  jį  kalbėjusi,  ryt  net  jo  vardo  nebeprisiminsiu. 

Patikėjusi  tuo  ar  ne,  Sililė  vis  dėlto  nuolankiai  pakluso.  Tačiau 
ištarus  šiuos  žodžius  Sarajos  širdyje  atsivėrė  nevilties  žaizda.  Viskas 
virto  melu  ir  daugiau  neliko  ko  tikėtis:  Abromas  atsisakė  jai  padova¬ 
noti  taip  lauktąjį  bučinį.  Jis  pamynė  viską:  Uro  įstatymus,  dievus  ir 
laimę,  kad  ir  slaptą,  bet  kurią  jie  vis  dėlto  būtų  galėję  vienas  kitam 
suteikti. 

Geriausia  išeitis  -  viską  pamiršti.  O  tai  turėtų  būti  paprasta,  juk 
buvo  tiek  nedaug  ką  prisiminti:  kadaise  įvykusį  susitikimą  ant  upės 
kranto,  keletą  žodžių  ir  trumpą  pasimatymą  tamsiame  kambaryje. 

Viskas,  kas  jai  liko,  tai  tarnauti  Ištarei  taip,  kaip  to  buvo  išmokyta, 
gal  net  visiškai  tam  atsiduoti.  Teliko  laukti,  kada  Didingojoje  salėje 

visagalis  Su  Sinas  užgulęs  įsiskverbs  į  ją.  Mintys  apie  Abromą  jos  ne¬ 
apsaugos.  Neturės  ji  atsiminimų  apie  jo  bučinį,  kurie  suteiktų  jėgų 
įveikti  baimę  ir  pasibjaurėjimą. 

Abromas  buvo  teisus  ją  smerkdamas  priėmus  valią  žmonių,  ku¬ 
rie  jos  nebelaikė  moterimi,  dukterimi  nei  seserimi,  o  tik  šventu  pilvu, 
kurio  vienintelė  priedermė  buvo  nuolankiai  paklusti. 

Tik  Abromas  nežinojo,  kad  karo  deivės  atnašautoja  privalo  turėti 
nevaisingas  įsčias.  O  dar  ta  Sililės  išrėžta  tiesa,  kad  net  mar.  Tu  norėtų 
turėti  vaisingą  žmoną. 

Jei  dievai  turi  galią  bausti  žmones,  tai  Saraja  jau  seniai  nubausta 
ir  iki  šiol  vis  dar  atlieka  savo  bausmę. 

Tarsi  antrą  kartą  savo  gyvenime  atsidūrusi  ant  pragaro  bedugnės 
krašto,  kur  bet  kurią  akimirką  vėl  gali  nugarmėti,  niekaip  negalėda¬ 
ma  užmigti,  akloje  tamsoje  Saraja  gulėjo  plačiai  atmerktomis  akimis. 
Jau  trečią  naktį  taip  besikankindama,  staiga  išgirdo  kažkokį  šnaresį. 
Kiek  vėliau  jis  ir  vėl  pasikartojo.  Pro  jos  duris  praslinko  šviesos  ruožas 
ir  nutolo  koridoriumi. 

Nesukeldama  nė  menkiausio  garselio,  stengdamasi  nepažadinti 
Sililės,  apsigaubusi  vilnone  toga  ir  iškišusi  galvą  pro  duris  Saraja  pa¬ 
matė,  kaip  dešinėje  didžiojo  kiemo  pusėje  dingo  šviesa. 

Ji  gana  gerai  žinojo  ši \giparu  dalį,  kad  rastų  tamsoje  kelią.  Paka¬ 
ko  minutėlės,  kad  eidama  apgraibomis  pasiektų  didžiojo  kiemo  ko¬ 
lonadas.  Ten  dieną  naktį  degantys  fakelai  apšvietė  įėjimą  į  valgiui 
gaminti  skirtas  patalpas  ir  duris,  vedančias  į  didžiąją  aikštę.  Kaip  ir 
kasnakt,  virš  šventyklos  iškilusių  dervos  deglų  liepsnos  apšvietė  ziku- 
rato  laiptus  ir  terasas. 


*  *  * 

Iš  pradžių  ji  nieko  nei  matė,  nei  girdėjo. 

Paskui  tarsi  du  šešėliai  sujudėjo  kiemo  kampe,  priešais  valgiui 
gaminti  skirtas  patalpas.  Sarajai  kilo  mintis  pašaukti  sargybą.  O  gal 
tai  gutai  jau  buvo  taip  arti  Uro,  jog  atsiuntė  savo  šnipus  į  pačią 
šventyklą? 

Vienas  šešėlis  išsitiesė.  Tarsi  negalėtų  apsispręsti,  ką  daryti.  Jei 
tai  būtų  buvę  barbarai,  jiems  užtektų  laiko  dar  prieš  pasirodant  sar¬ 
gybai  ją  nužudyti.  Baimė  pakirto  Sarajai  kojas. 

Du  šešėliai,  pasirengę  bet  kuriuo  metu  sprukti,  irgi  tarytum  ne¬ 
siryžo  nieko  imtis.  Ji  išgirdo  šnabždesį.  Ištartas  buvo  jos  vardas  - 
Saraja. 

Ji  atsargiai  prisiartino.  Šešėlis  pajudino  ranką.  Vėl  išgirdo 
šnabždesį.  Sarajos  širdis  suvirpėjo  -  atpažino  balsą. 

-  Abromai?  Abromai,  tai  tu? 

Vienas  šešėlis  ištraukė  už  nugaros  slėptą  molinį  žibintą  ir  jį  iškėlė 
savo  bendrui  prie  veido. 

-  Abromai,  ką  čia  veiki?  -  apstulbusi  sušnabždėjo  Saraja. 

Tas  pačiupo  ją  už  rankų.  Nuo  šio  paprasto  prisilietimo  karščio 
banga  perbėgo  jos  kūnu. 

-  Tai  mano  brolis  Haranas,  -  tarė  jis.  -  Atėjau  tavęs  išsivesti,  jei 
sutiksi  eiti  drauge. 

-  Išsivesti  manęs? 

-  Gutai  atvyksta  ne  iš  tos  pusės,  kur  jų  laukia  Uro  galingieji.  Jie 
daug  klastingesnį.  Įsėdę  į  huhnursų  laivus,  su  kuriais  sudarė  sąjungą, 
rytoj  upe  pasieks  žemutinį  miestą  ir  ten  išsilaipins. 

-  Visagali  Ea! 

Sis  šūksnis  Harano  veide  sukėlė  šypseną.  Jis  buvo  šiek  tiek  žemes¬ 
nis  už  Abromą,  apvalesnio  veido  ir  kūno  sudėjimo,  pašaipaus  žvilgsnio. 

-  Teisingai  darai,  kad  jo  šaukiesi,  šventoji  atnašautoja.  Uro  ga¬ 
lingiesiems  prireiks  jo  pagalbos. 

Norėdamas  užčiaupti  brolį,  Abromas  suraukė  antakius.  Stipriau 
suspaudęs  Sarajos  rankas,  tyliai  ir  greitai  kalbėdamas  papasakojo,  kad 
jo  tėvas  ir  visa  gentis  išardė  palapines.  Saugodami  gyvulių  kaimenes 
nuo  gutų,  dar  prieš  dvi  dienas  paliko  miestą  ir  patraukė  šiaurės 
kryptimi. 

-  Haranas  sutiko  grįžti  su  manimi... 

-  Mat  Abromas  užtikrino,  kad  tavo  šventyklą  puikiai  pažįsta,  - 
dar  plačiau  išsišiepdamas  sušnabždėjo  Haranas.  -  Čia  patekti  sugebėjo¬ 
me,  tačiau  rasti  kelią  šiame  labirinte  -  ne  taip  jau  paprasta.  Jei  ne¬ 
būtume  sutikę  tavęs. . . 

-  Haranai!  -  sudrausmino  brolį  Abromas.  -  Neturime  laiko  klau¬ 
sytis  tavo  patyčių.  Ar  eisi  su  manimi,  Saraja? 

-  Ar  eisiu  su  tavimi?  Bet. . . 

-Ar  būsi  mano  žmona?  Ar  gyvensi  su  manimi  mar.  Tu  palapinėje? 
Ar  atsisakysi  šventyklos  prabangos,  savo  dievų  ir  galių? 

-  Ir  ar  drąsiai  stosi  prieš  rūstų  mūsų  tėvą,  -  neištvėrė  nepridūręs 
Haranas.  -  Mat  vyriausiojo  sūnaus  vedybos  su  galingojo  dukterimi  jį 
baugina. 

Ab romas  susierzinęs  linktelėjo  galvą. 

-  Haranas  teisus.  Iš  pradžių  ne  visi  tave  pasitiks  išskėstomis 
rankomis. 

Haranas  žemai  nusilenkė: 

-  Bet  pamatę,  kokia  tu  graži,  pasielgs  kaip  aš  -  supras  Abromo 
užsispyrimą  ir  pavydės  jam  laimės. 

Saraja  jo  veik  nesiklausė.  Akimirksniu  grįžo  visos  pastarosiomis 
dienomis  jai  ramybės  nedavusios  prieštaringos  mintys.  Viskas  sumišo: 
laimė,  nuodėmės  baimė,  tyras  džiaugsmas  išgirdus  Abromo  klausimą 
ir  ją  kankinanti  giliai  širdyje  slepiama  paslaptis. 

-Ab  romai... 

-  Atsargiai,  kažkas  ateina!  -  sušnabždėjo  Haranas. 

Per  kiemą  greitu  žingsniu  artėjo  vyras.  Vienoje  rankoje  jis  laikė 
ietį,  kitoje  deglą,  į  kojas  jam  plakėsi  odinis  apsiaustas,  o  galvą  saugojo 
žvilgantis  šalmas. 

-Jis  mus  pamatė!  -  sušnabždėjo  Abromas. 

-  Slėpkitės,  -  tyliai  paliepė  Saraja.  -  Tai  tik  sargybinis.  Aš  jam 
liepsiu  palikti  kiemą. 

Bet  priėjusi  arčiau  ant  kario  šalmo  ji  pamatė  spindinčius  aukso 
lapus.  Žemiau  nuleistas  deglas  geriau  apšvietė  jo  veidą: 

-  Kidinai! 

-  Taip,  šventoji  atnašautoja.  Jau  trečią  naktį  saugau  giparu  var¬ 
tus.  Žinojau,  kad  tądien  pamačiusi  mar.Tu  tu  nebenurimsi.  Taip  ir 
maniau,  kad  nepasikeitei.  Ar  buvo  gyvenime  nors  diena,  kad  tavo 
širdyje  nešėltų  demonai? 

-  Neprivalau  klausytis  tavo  įžeidinėjimų,  Ichbi  Sum  Usuro  sūnau. 
Nepamiršk,  kad  nebesi  man  brolis.  Ir  nėra  ką  tau  čia  veikti. 

Nugriaudėjo  puikybės  kupinas  Kidino  juokas. 

-  O  ką  tu  darysi,  šventoji  atnašautoja?  Pagalbon  kviesi  sargybą? 
O  gal  šventikus?  Nori  jiems  parodyti,  ką  atsivedei  į  šventyklą,  net  į 
patį  didžiosios  šventikės  kiemą? 

—  Nurimk,  narsusis  kary,  —  Sarajai  už  nugaros  pasigirdo  Harano 
balsas.  —  Jau  išeiname.  Po  minutėlės  šioje  šventykloje  mūsų  neliks  nė 
kvapo.  Nėra  reikalo  trikdyti  gerų  žmonių  poilsį. 

Tarsi  burtų  lazdele  pamojus,  staiga  Harano  rankoje  atsirado  laz¬ 
da.  Abromas  prie  šlaunies  turėjo  ilgą  odinį  piemens  botagą.  Jis  ra¬ 
miai  prisiartino  prie  Sarajos  ir  niekinamai  pažvelgė  į  Kidiną  lyg  į  tuščią 
vietą. 

-  Ar  apsisprendei,  Saraja?  -  paklausė. 

Ji  nusišypsojo. 

-  Taip.  Aš  tik  ir  telaukiau,  kada  manęs  to  paklausi.  Seksiu  pas¬ 
kui  tave  nors  ir  į  pasaulio  kraštą. 

-  O!  Štai  kaip!  -  iškošė  pro  dantis  Kidinas. 

-  Miesto  link  artėja  Oro  priešai,  tuo  tarpu  šventoji  atnašautoja  - 
kraujo  aukotoja  išduoda  Ištarę!  Kaip  tu  drįsti? 

Iš  pykčio  paklaikusiomis  akimis  Kidinas  nukreipė  į  juos  ginklą. 

-  Išskersiu  visus.  Jūsų  kraujas  nuplaus  šį  kiemą,  kurį  čia  atėję 
suteršėte. . . 

Pakėlęs  dešinę  ranką,  nutaikė  ietį  į  Abromo  krūtinę.  Vienu  šuo¬ 
liu  Haranas  atsidūrė  ties  ietimi  ir  lazda  atrėmė  jos  smūgį.  Čiupęs 
Sarajai  už  rankos,  Abromas  ją  patraukė  į  šalį.  Kidinas  sviedė  deglą 
Haranui  į  krūtinę  ir  šis  vėl  atrėmė  smūgį. 

Kidinas  su  pasitenkinimu  žongliravo  ginklu.  Sunkiu  ieties  kotu 
gavęs  smūgį  į  paširdžius,  Haranas  parklupo  ant  žemės.  Tuo  metu 
Saraja  pamatė,  kad  Abromas  dešine  ranka  čiupo  odinį  botagą.  Viskas 
įvyko  akimirksniu.  Bronza  žvilgantys  ieties  ašmenys  perplėšė  Hara¬ 
nui  krūtinę.  Ore  sušvilpė  botagas  ir  pliaukštelėjo  kirtis.  Kidinas  su¬ 
siėmė  už  veido.  Susiliejo  skausmo  šūksniai.  Harano  tunika  paraudo, 
pro  Kidino  pirštus  irgi  ėmė  sunktis  kraujas. 

Abromas  puolė  kelti  brolį,  kurio  krūtinėje  ietis  paliko  juodą  del¬ 
no  dydžio  žaizdą. 

-  Žaizda  negili,  -  suaimanavo  Haranas,  -  man  viskas  gerai. 

Parklupęs  ant  žemės  Kidinas  sunkiai  kvėpavo.  Dešine  ranka  jis 

vėl  siekė  ginklo,  kurį  Saraja  paspyrė  toliau.  Stipriai  sužalodamas  akį, 
botagas  perplėšė  Kidino  veidą  išilgai,  tačiau  Saraja  nejautė  nei  užuo¬ 
jautos,  nei  pasitenkinimo.  Tvirtu  balsu  ji  tarė: 


118 


iš  SKAITIN1AI.ORG 


Ištaręs  šventovė 

-  Nėra  prasmės  dėl  manęs  mirti,  Ichbi  Sum  Usuro  sūnau.  Verčiau 
mirk  dėl  savo  dievų,  miesto  ir  šeimos,  nes  aš  jau  seniai  nebesu  viena  iš 
jūsų. 

Tuo  tarpu  Ab romas  perplėšė  savo  tuniką  norėdamas  sutvarstyti 
Harano  žaizdą.  Kidinas  atsistojo.  Jo  barzda  buvo  raudona  nuo  krau¬ 
jo,  o  sveikoji  akis  žaibavo  neapykanta.  Tą  akimirką  jo  žvilgsnis  Sara- 
jai  priminė  krauju  pasruvusias  bulių  akis,  priešais  kurias  mergina  šok¬ 
davo.  Ji  pakėlė  ranką: 

-  Paklausyk  manęs.  Aš  tau  padovanosiu  kai  ką  daug  vertingesnį 
nei  mano  ir  šių  mar.  Tu  mirtis.  Gutai  jums  rezga  pinkles.  Jie  atvyks 
ne  iš  pietų  pusės,  kur  išrikiuoti  Su  Sino  pulkai,  bet  huhnursų  laivais 
atplauks  upe  ir  jau  rytoj  pasieks  žemutinį  miestą.  Eik  ir  įspėk  galin¬ 
guosius.  Galėsi  išdidžiai  parodyti  savo  žaizdą  kaip  kainą  naujienos, 
kurią  atnešei.  Būsi  tautos  didvyris.  Ir,  jei  esate  pakankamai  narsūs, 
išgelbėsite  miestą. 

Neklausydama  prakeiksmų  lavinos,  kurią  ant  jos  išpylė  Kidinas, 
Abromą  su  broliu  Saraja  nuvedė  link  įėjimo  į  siaurą  koridorių,  juo¬ 
siantį  giparu  iš  vidaus. 

-  Paskubėkime.  Mūsų  sukeltas  triukšmas  turbūt  pažadino  visą 
šventyklą. 

Lempos  šviesa  staiga  perskrodė  tamsą. 

-  Saraja!  -  sušnabždėjo  Sililė.  -  Ką  čia  veiki?  Ir  kas  šie. . . 

Pamačiusi  Abromą  ir  kruvinus  Harano  drabužius,  nebaigusi  sa¬ 
kinio  ji  sušuko  iš  nuostabos: 

-  Didysis  Ea! 

Saraja  pirštais  jai  švelniai  užspaudė  burną. 

-Aš  išvykstu  su  Abromu,  Silile.  Palieku  šventyklą,  miestą  ir  ište¬ 
ku  už  šio  mar.  Tu. 

Salilė  atstūmė  Sarajos  ranką.  Nors  kartą  užčiauptos  jos  lūpos 
virpėjo. 

-  Greičiau!  -  paskubino  Ab  romas.  -  Turime  išeiti  pro  pietinius 
vartus,  kol  sargyba  mums  neužtvėrė  kelio. 

-  Ir  kol  aš  dar  galiu  bėgti,  -  sudejavo  Haranas. 

-  Tu  išvyksti,  viską  palieki,  išteki...  -  beveik  vaikišku  balsu 
suinkštė  Sililė.  -  O  kaipgi  aš?  Kas  bus  su  manimi?  Ar  apie  tai  pamąstei? 
Visą  pyktį  jie  išlies  ant  manęs! 

Saraja  švelniai  paglostė  Sililei  skruostą. 

—  Gali  eiti  su  manimi. 

-  Bet  apsispręsti  turi  tuojau  pat,  -  paskubino  Abromas. 

Tačiau  Sililė  neskubėjo  ir  žiūrėjo  į  jį  taip,  tarsi  matytų  pirmą 

kartą.  Paskui  žvilgsnį  nukreipė  į  Harano  krūtinę,  iš  kurios  pro  tvarstį 
jau  sunkėsi  kraujas. 

-  Gyventi  mar.  Tu  palapinėje!  Apsaugok  mane  nuo  to,  visagali 
Ea!  -  aiktelėjo  Sililė. 

-  Būk  atsargi.  Gali  būti,  kad  mar.  Tu  palapinėse  Ea  tau  niekuo 
negalės  padėti,  -  nusišaipė  Haranas. 

-  Nesu  dėl  to  tikra,  -  atrėžė  Sililė.  -  O  tu,  mielas  berniuk,  palai¬ 
kyk  liežuvį  už  dantų  ir  pataupyk  jėgas,  jei  nori  gyvas  iš  čia  išeiti. 

Kreipdamasi  į  Sarają  ir  Abromą  ji  pridūrė: 

-  Sprukite  pro  mažuosius  vartus.  O  aš  einu  paimsiu  tvarsčių  ir 
žolių  jo  žaizdai,  kurių  prireiks  išėjus  iš  šventyklos. 

*  *  * 

Pasislėpę  tarp  valties  krovinių,  kurios  irkluotojams  Abromas  dos¬ 
niai  sumokėjo,  jie  paliko  Ūrą.  Upe  prieš  srovę  nuplaukę  dešimtį  ūs , 
jie  išlipo  kitame  krante.  Ten  jų  laukė  dviem  mulais  pakinkytas  vežimas 
nendrinėmis  ir  virvelinėmis  gardimis. 

Bijodamas  karališkojo  patikrinimo,  Abromas  pirmai  progai  pa¬ 
sitaikius  iškart  išsuko  iš  didžiojo  kelio,  vedančio  į  Nipūrą.  Paeiliui 
kinkomi,  mulai  patraukė  jiems  gerai  pažįstamais  naminių  gyvulių 
kaimenėms  varyti  skirtais  takeliais.  Nė  karto  nesustojo  pailsėti.  Kad 
gyvuliams  būtų  lengviau  traukti,  Abromas  ir  Saraja  kartais  išlipdavo 
iš  vežimo  ir,  susikibę  už  rankų,  tylėdami  ėjo  vienas  šalia  kito. 

Sarajai  tuomet  atrodė,  kad  jų  vedybinis  gyvenimas  jau  prasidėjo. 
Jis  vis  dar  jos  nepabučiavo,  bet  ji  nedrįso  provokuoti  šio  bučinio. 
Viskam  savas  laikas. 

Ji  prisiminė  jų  susitikimą  ant  Eufrato  kranto,  kai  Abromas, 
paėmęs  ją  už  rankos,  nusivedė  į  kopas,  kur  buvo  užkūręs  ugnį.  Tuo¬ 
met  pašaipiu  balsu  jis  pasakė:  „Ne  kasdien  Oro  galingųjų  dukterys 
pasiklysta  paupio  nendrynuose.  Galėčiau  tave  nusivesti  į  tėvo  pala¬ 
pinę,  tačiau  jis  pamanytų,  kad  parvedžiau  jam  savo  išrinktąją,  o  bro¬ 
liai  sprogtų  iš  pavydo.“ 

O  dabar  kaip  tik  taip  ir  buvo:  Abromas  ją  vedėsi  į  savo  tėvo 
namus.  Jau  ryt  jis  bus  jos  vyras.  Tai  buvo  tarsi  nakties,  kai  jie  pirmą 
kartą  susitiko,  tęsinys. 


*  *  * 

Įpusėjus  kitai  dienai,  jie  pagaliau  pasiekė  stovyklavietę. 

Teracho  gentis  pastaruoju  metu  taip  pagausėjo,  kad  susispietu- 
sios  palapinės  priminė  miestelį. 

Iš  pradžių  daugiau  dėmesio  buvo  skiriama  ne  Sarajai,  o  Hara- 
nui.  Gydomųjų  žolių  ir  Sililės  globos  dėka  karštis  nukrito,  bet  kančios 
nesumažėjo.  Jam  buvo  perrišta  žaizda.  Atsigėręs  aštraus  vyno,  nuo 
kurio  netrukus  turėjo  užmigti,  Haranas  nukreipė  žvilgsnį  į  atokiau 
stovinčią  Sarają: 

-  Tai  mano  brolio  Abromo  žmona  -  klausykite  jos.  Mums,  kla- 
jojantiems  gyvulių  augintojams,  garbę  daro  ne  tai,  kad  ji  yra  gimusi 
tarp  Uro  galingųjų,  o  jos  grožis  ir  drąsa.  Patikėkite,  jos  atėjimas  pas 
mus  -  geresnės  ateities  ženklas. 

Nuo  tokių  žodžių  Saraja  nuleido  galvą.  Abromas  dėkingas 
pažvelgė  į  brolį. 

Visą  svarbą  ji  dar  geriau  suprato,  kai  Abromas  nuvedė  ją  pas  Te- 
rachą.  Iš  arti  jis  atrodė  senesnis  nei  tuomet,  kai  buvo  atėjęs  į  Ichbi 
Sum  Usuro  kiemą.  Terachas  buvo  šviesaus  ir  šalto  žvilgsnio,  o  siau¬ 
ros  lūpos  dar  labiau  pabrėžė  veido  griežtumą.  Tačiau  nepaisant 
raukšlių,  žilų  plaukų  ir  barzdos,  iš  jo  sklido  jėga,  prieš  kurią  net  Ab¬ 
romas  lenkė  galvą. 

Jis  šiurkščiai  nužvelgė  Sarają.  Buvo  akivaizdu,  kad  nei  sūnaus 
išrinktosios  grožis,  nei  drąsa  jo  pernelyg  nežavėjo.  Kiek  ilgiau  pa¬ 
tylėjęs  jis  pareiškė: 

-  Mano  sūnus  nusprendė  išsirinkti  tave.  Kaip  žinia,  galingojo 
dukteriai  neįprasta  maišyti  savo  kraują  su  mūsų  krauju,  bet  Abromo 
valią  aš  gerbsiu.  Mūsuose  kiekvienas  turi  pasirinkimo  laisvę,  lygiai 
kaip  yra  atsakingas  ir  už  savo  klaidas.  Sveika  atvykusi. 

Neparodęs  daugiau  nė  trupinėlio  mandagumo,  jis  nuėjo  į  savo 
palapinę.  Saraja  nervingai  kramtė  lūpas.  Abromas  tyliai  tarė: 

-  Nepyk  ant  mano  tėvo.  Jam  priimtina  tik  tai,  kas  gerai  žinoma. 
Geriau  tave  pažinęs,  manys  kitaip. 

Ab romas  klydo.  Ne  Teracho  bloga  nuotaika  temdė  Sarajos  laimę, 
o  mintis  apie  jos  kraują,  kurio  susimaišymo  su  savuoju  senasis  mar.  Tu 
taip  bijojo.  Iš  tiesų  jos  įsčios  neturėjo  nė  menkiausios  galios  sukurti 
gyvybę. 

Dabar  labiau  nei  bet  kada  ji  jautėsi  negalinti  atskleisti  savo  pa¬ 
slapties.  Galbūt  Abromo  meilė  atgaivins  jos  išdžiūvusias  įsčias? 

Abromas  nuvedė  ją  į  moterų  palapinę.  Krykšdami  ir  juokdamie¬ 
si  ją  apspito  vaikai.  Jaunos  moterys  tyrinėjo  Sarają  neslėpdamos  smal¬ 
sumo,  o  kai  kurios  ir  akivaizdaus  pavydo.  Bet  pačios  vyriausios  nesi¬ 
varžydamos  ją  džiaugsmingai  sutiko.  Viena  jų,  smulkutė  ir  ne  pagal 
amžių  plonyte  lygia  oda,  nusivedė  Sarają  į  didžiąją  motinų  palapinę. 
Kitos  nuėjo  paskui. 

Pirmą  kartą  Saraja  matė  pro  palapinių  uždangas  sklindančią  švel¬ 
nią  šviesą,  išpieštas  medžio  skrynias,  papuoštus  palapinių  stulpus  ir 
užuodė  malonų  jose  išklotų  kailių  ir  kilimų  kvapą. 

Senutė  atidarė  vieną  skrynią.  Iš  jos  išėmė  retą,  spalvotais  vilno¬ 
niais  siūlais  išsiuvinėtą  ir  sidabro  gabalėliais  inkrustuotą  lininį  au¬ 
deklą.  Prisiartinusi  prie  Sarajos,  jai  šypsodamasi  jį  ištiesė: 

-  Sveika  atvykusi,  Saraja,  busimoji  Abromo  žmona.  Mano  var¬ 
das  Cila.  Abromo  motina  jau  seniai  mirusi,  ir  man  teko  ją  pakeisti. 
Pagal  mūsų  papročius  vyras  ir  moteris  susijungia  santuokos  saitais 
daug  paprasčiau  nei  ten,  iš  kur  tu  atkeliavai.  Klausantis  fleitos  muzi¬ 
kos  ir  keleto  gerą  lemiančių  dainų,  priešais  vyro  palapinę  valgoma 
ėriena,  geriamas  alus  ir  vynas.  Jaunamartė  vilki  paprasčiausią  suknią 
ir  štai  šį  didįjį  šydą,  kuris  ją  visą  dengia.  Jis  labai  senas  ir  vertingas  - 
šydu  apsigaubusios  buvo  daugiau  nei  šimtas  moterų.  Jis  girdėjo  jų 
atodūsius  ir  būgštavimus,  jų  džiaugsmo  ir  nevilties  šūksnius.  Mes, 
moterys,  jį  vadiname  gyvenimo  šydu. 

Cila  nutilo.  Aplinkui  susirinkusios  moterys  stebėjo  Sarają  drau¬ 
giškais,  tačiau  griežtais  veidais,  kurie  jai  priminė  jaunųjų  tarnaičių  vei¬ 
dus,  kuomet  ją  ruošdavo  susitikti  su  buliumi.  Iš  laimės  spindinčiomis 
akimis  Saraja  nusišypsojo.  Cila  linktelėjo  galva  ir  jai  atsakydama  irgi 
nusišypsojo. 

-  Labai  gerai,  -  tarė  ji,  -  gyvenimo  šydą  reikia  vilkėti  būtent 
tokiomis  spindinčiomis  akimis!  Kai  palapinėje  su  vyru  liksite  vieni, 

prieš  jam  atidengiant  šydą,  tau  reikės  padaryti  štai  ką:  turėsi  aplink  jį 
apeiti  ištiestos  rankos  atstumu  tris  kartus  į  vieną  pusę  ir  tris  j  kitą. 
Visa  kita  tau  paaiškins  Abromas. 

Pasigirdo  prunkštimas  ir  keliaudamas  iš  lūpų  į  lūpas  palapinėje 
pasklido  juokas.  Prapliupo  juoktis  ir  Saraja. 

*  *  * 

Viskas  taip  ir  buvo,  kaip  pasakojo  Cila. 

Apsigaubusi  gyvenimo  šydu,  Saraja  įėjo  į  palapinę.  Atrodė,  šir¬ 
dis  iššoks  iš  krūtinės.  Lempų  šviesoje  pro  retą  šydą  ji  matė  geismo 
užvaldytą  Abromo  veidą. 

Iš  geismo  maudžiančiomis  šlaunimis  ir  pilvu  ji  apėjo  aplink  jį  - 
tris  kartus  į  vieną  pusę,  tris  į  kitą  —  ir  sustingo  vietoje.  Nors  lauke 
skambėjo  juokas  ir  fleitos  garsai,  ji  girdėjo  Abromo  kvėpavimą. 

Priėjęs  visai  arti  jis  ištarė  jos  vardą: 

-  Saraja,  mano  mylimoji. 

Priėjęs  dar  arčiau,  per  šydą  ją  pabučiavo.  Saraja  pradėjo  visa 
virpėti.  Paėmęs  šydą  už  krašto,  Abromas  jį  pakėlė,  mergina  nė  ne¬ 
krustelėjo.  Žiūrėdamas  į  akis,  jis  pakėlė  ranką  jai  prie  smilkinio,  jo 
pirštai  slydo  jos  skruostu  ir  kaklu.  Galiausiai  ji  nustojo  virpėjusi. 
Abromas  nusišypsojo. 

Jis  apnuogino  jai  pečius,  ir  suknelė  nuslydo  ant  žemės.  Saraja 
liko  stovėti  nuoga.  Tarsi  bijodamas  ją  paliesti,  Abromas  atsitraukė 
atgal.  Iš  jo  lūpų  išsiveržė  dejonė.  Akimirksniu  nusiplėšęs  tuniką,  prieš 
ją  stojo  nuogas,  sukietėjusią  lytimi. 

Saraja  pakėlė  ranką  ir  priglaudė  pirštus  prie  plonytės  odos  ten, 
kur  prasideda  kaklas.  Kraujas  toje  vietoje  taip  stipriai  pulsavo,  kad, 
rodės,  kartu  juda  ir  jos  pirštai.  Virpėdamas  nuo  šios  glamonės,  Abro¬ 
mas  sunkiai  kvėpavo.  Saraja  jautė  jo  lyties  prisilietimus  į  pilvo  apačią. 
Jai  linko  keliai.  Abromas  paguldė  ją  ant  kilimo.  Jų  lūpos  susiliejo, 
maišėsi  kvėpavimai  ir  laimės  dejonės.  Pagaliau  ji  gavo  lauktąjį  bučinį, 
kuris  saugos  ją  iki  pat  gyvenimo  pabaigos. 

Sarajos  ašaros 

Keliaudama  Eufrato  pakrante  prekybos  su  šiaurės  barbarais  ke¬ 
liu,  Teracho  gentis  priėjo  upės  ištakas.  Į  priekį  judėjo  labai  palengva 
vis  sustodama  paganyti  gyvulius,  kad  nenusilptų.  Kiekviena  Sarajos 
ir  Abromo  kartu  praleista  naktis  buvo  tokia  kupina  laimės,  kaip  dan¬ 
gus  naktį  būna  pilnas  spindinčių  žvaigždžių.  Saraja  taip  lengvai  prisi¬ 
taikė  prie  paprasto  mar.  Tu  gyvenimo  ir  pareigų,  kad  nustebino  net 
patį  Terachą.  Buvusi  galingojo  duktė  ir  šventoji  Ištaręs  atnašautoja, 
nuolat  apsupta  kiekvieną  jos  užgaidą  pasiruošusių  tenkinti  vergų  ir 
tarnų,  valgiusi  ir  gėrusi  kitų  rankomis  paruoštą  maistą,  per  visai  trumpą 
laiką  atsisakė  auksu  siuvinėtų  togų,  prabangių  papuošalų,  išmoningo 
makiažo  ir  dailių  šukuosenų,  atrodytų,  nė  kiek  to  nesigailėdama.  Kaip 
ir  visos  genties  moterys,  ji  vilkėjo  kuklią  tuniką,  į  kasas  pynė  raudo¬ 
nos  ir  mėlynos  vilnos  juostas  ir  miegojo  palapinėje,  tarsi  čia  būtų 
gimusi.  Lygiai  taip  lengvai  ji  išmoko  trinti  grūdus,  kepti  mėsą  ir  duo¬ 
ną  bei  raugti  alų.  Iš  savo  ankstesnio  gyvenimo  ji  išsaugojo  vienintelį 
įgūdį,  perimtą  iš  tetų,  -  karšė  vilną,  iš  jos  verpė  plonus  siūlus  ir  juos 
dažė,  tuo  žavėjosi  visos  stovyklos  moterys. 

Akadų  ir  šumerų  karalystės  galingus  ir  turtingus,  tačiau  mar.  Tu 
nesvetingus  miestus  jie  paliko  gan  greitai.  Priėję  šiaurės  kalnus  sutiko 
Oro  pirklius.  Saraja  sužinojo  apie  Kidino  mirtį  -  ginantį  miesto  sienas 
jį  nužudė  gutai.  Saraja  pamanė,  kad  jos  tėvas  Ichbi  Sum  Usuras  turėjo 
labai  išgyventi  dėl  sūnaus  netekties,  apie  kurio  šlovingą  ateitį  taip  sva¬ 
jojo.  Prieš  akis  iškilo  Oro  gatvės,  namas,  kuriame  ji  gimė  ir  užaugo  ir 
kuris  dabar  turbūt  buvo  užgrobtas  barbarų.  Bet  liūdėjo  ji  neilgai.  Vai¬ 
kystė  buvo  jau  toli,  o  Abromo  žvilgsnis  ją  sergėjo  nuo  visko! 

Saraja  sužinojo,  kas  yra  sniegas  ir  šaltis,  ką  reiškia  ištisas  dienas 
leisti  po  avių  kailiais,  kur  mylėdavosi  su  Abromu,  kol  apsipildavo 
prakaitu  ir  pamiršdavo  ledinį  lauko  šaltį.  Dar  nė  karto  jos  vyras  nenu¬ 
sistebėjo,  kad  nuo  jo  sėklos  neapvalėja  žmonos  pilvas.  Dar  nė  karto 
nepareiškė  nekantraująs  turėti  sūnų  ar  dukterį.  Niekas  netemdė  laimės, 
kurią  jie  jautė  kiekvieną  rytą  pabusdami  vienas  šalia  kito. 

Nelaimė  užklupo  staiga,  vieną  apniukusią  šaltą  popietę.  Nepai¬ 
sydamas  tėvo  įspėjimų,  norėdamas  sutrumpinti  kelią,  Haranas  keti¬ 
no  kirsti  upę  nepažįstamoje  perėjoje.  Vežimas  buvo  prikrautas  pinti¬ 
nių  su  grūdais,  jame  sėdėjo  ir  jo  žmona  Havila  su  sūnumi  Lotu.  Taip 
šalo,  kad  iš  vandens  kyšantys  akmenys  buvo  aptraukti  ledu.  Ant  vie¬ 
no  iš  jų  paslydę,  vežimo  ratai  nusmuko  į  duobę.  Kad  ir  koks  tvirtas 
buvo  vežimas,  upės  srovė  buvo  pernelyg  stipri,  ir  jis  pradėjo  lūžti. 
Veltui  iš  siaubo  paklaikę  mulai  stengėsi  išlaikyti  didžiulį  šonus  laužiantį 
vežimo  svorį.  Lotas  su  motina  ėmė  klykti  iš  siaubo,  o  Haranas  su 
Abromu  puolė  į  vandenį. 

Nuo  šalčio  pamėlusiu  veidu  Abromui  pavyko  sugriebti  Lotą  už 
rankos.  Sudarydami  grandinę  vyrai  susikibo  rankomis  norėdami 
ištraukti  juos  iš  vandens.  Tačiau  kovos  didžiojoje  šventykloje  metu 
Kidino  Haranui  padaryta  žaizda,  atsitrenkus  sulūžusiam  vežimo  ra¬ 
tui,  vėl  atsivėrė.  Haranui  niekaip  nepavyko  padėti  Havilai,  ir  ji  nu¬ 
skendo  po  apvirtusiu  vežimu,  o  jį  patį,  stipriai  kraujuojantį,  nunešė 
galinga  srovė. 

Dvi  dienas  teko  keliauti  upės  krantu,  kol  buvo  rastas  jo  kūnas. 
Tą  patį  vakarą,  kai  buvo  palaidoti  Haranas  su  Havila,  kai  raudos  ir 
giesmės  jau  po  truputį  tilo,  Terachas  su  Abromu  paprašė  Sarają  rūpin¬ 
tis  Lotu  kaip  savo  sūnumi. 

Keista,  bet  būtent  po  šios  nelaimės  Cila  pradėjo  nerimauti  dėl 
to,  kad  Sarajos  pilvas  nestorėja.  Keistai  atrodė  ir  tai,  kad  niekas  nie¬ 
kada  nematė  Sarajos  plaunant  menstruacijų  krauju  išteptų  baltinių. 
Norėdama  paneigti  įtarinėjimus,  patalus  Sililė  sutepdavo  gyvulių  krau¬ 
ju,  kurio  ji  nugvelbdavo  juos  skerdžiant.  Paslapčia  ji  atnašaudavo 
aukas  dievams.  Pririnko  vaistažolių,  liepė  Sarajai  per  pilnatį  vaikščio¬ 
ti  aplink  medžius,  teptis  šlaunis  žiedadulkėmis,  valgyti  gyvates  ir  mie¬ 
goti  prie  lyties  pasidėjus  kapšelį  su  jaučio  sėkla.  Nebuvo  nakties,  kad 

geraširdė  Sililė  nesugalvotų  ko  nors,  kas  suteiktų  naujos  vilties.  Ta¬ 
čiau  greitai  Saraja  atsisakė  naudotis  šia  bevaise  magija,  tiek  iš  pasi¬ 
bjaurėjimo  ja,  tiek  bijodama  būti  užklupta  Cilos  ar  kurios  kitos  moters. 

Tačiau  nepaisant  to,  kad  Abromo  geismas  nemažėjo  ir  viename 
guolyje  jie  miegodavo  dažniau  nei  dauguma  kitų  porų,  Saraja,  kaip  ir 
visi  kiti,  matė,  kad  jos  vyro  širdį  kasdien  vis  labiau  slegia  taip  ilgai 
neapvalėj antis  žmonos  pilvas. 

Atkeliavus  iki  Harano,  Terachas  apdairiai  nusprendė  jame  apsi¬ 
stoti.  Čia  gyvuliai  galėjo  ganytis  iki  valios,  be  to,  per  miestą  iš  šiaurės 
į  galingus  Uro  karalystės  miestus  nuolat  traukė  pirkliai  su  medienos 
vilkstinėmis.  Visa  tai  nešė  didelį  pelną  Harano  prekybininkams,  ku¬ 
rie,  vos  išvydę  Teracho  statulas,  jas  gerai  įvertino.  Pagal  klientų  užgai¬ 
das  vikriais  pirštais  jis  kūrė  tūkstančius  dievų  kūnų  ir  veidų.  Visos 
statulos  buvo  skirtingos,  nebuvo  dviejų  vienodų  dievų. 

Užsakymai  plūste  plūdo,  todėl  buvo  nuspręsta,  kad  Abromas  dirbs 
kartu  su  tėvu.  Tačiau  vieną  dieną  Abromas  atsisakė  aukoti  ne  tik 
Teracho,  bet  ir  apskritai  bet  kokiam  kitam  dievui  ir  stipriai  susipyko 
su  tėvu.  Nuo  tos  dienos  įtampa  tarp  tėvo  ir  sūnaus  vis  augo.  Tera¬ 
chas  vengė  kalbėti  su  marčia.  Nuotaika  pasikeitė  ir  visoje  gentyje. 
Saraja  vis  dažniau  sutikdavo  atšiaurius  ir  piktus  žvilgsnius.  Ji  nuleis¬ 
davo  akis,  nes  manė,  kad  Abromo  susierzinimo  priežastis  buvo  jos 
nevaisingumas. 

Šįvakar  šalia  Abromo  ji  atsigulė  jau  visai  sutemus  ir  klausėsi  jo 
kvėpavimo.  Kas  atsitiktų,  jei  papasakotų  jam  teisybę?  Ar  jis  suprastų 
jos,  visai  dar  vaiko,  begalinę  baimę?  Ar  suprastų,  kad  kassaptu  kerams 
ji  atsidavė  iš  beprotiškos  meilės  jam?  Ar  tiesa  gali  atstoti  jos  įsčių 
tuštumą? 

Saraja  taip  dėl  visko  abejojo,  kad  tik  paglostė  jam  sprandą  ir  pri¬ 
siglaudė.  Gulėjo  plačiai  atmerktomis  akimis,  o  krūtinę  jai  stingdė 
tyla. 


*  *  * 

Kamuolys  iš  lininės  skiautės,  prikimštos  vilnos,  pakilo  aukštyn. 
Vaikai  klykė  iš  džiaugsmo  ir,  jam  nukritus  ant  žemės,  aršiai  pešda- 
miesi  puolė  jį  gaudyti.  Kaip  visada,  Lotas  sviedinį  pačiupo  ir,  jį  apsi- 

kabinęs,  iš  kojų  ir  rankų  gausybės  išsipainiojo  pirmasis.  Įdėmiai  juos 
sekusi  Saraja  lengviau  atsiduso  ir  vėl  ėmėsi  darbo.  Ant  saulės  įkai¬ 
tintų  akmenų  dėliojo  ką  tik  išaustas  ir  išskalbtas  drobes. 

Berniukai  šūkaudami  dar  kurį  laiką  bėgiojo  stovyklą  juosiančio¬ 
se  tankiose  pievose.  Paskui  jie  nuklydo  tolyn,  prie  upės,  prie  Teracho 
dirbtuvės  krosnies,  ir  dingo  už  plytų  sienos,  iš  kur  nepaliaujamai  veržėsi 
dūmai.  Saraja  norėjo  juos  pašaukti,  tačiau  jau  buvo  per  vėlu  ir  vaikai 
nebūtų  jos  išgirdę,  o  ji  neturėjo  jokio  noro  bėgti  šiems  iš  paskos. 

Saraja  apsidairė.  Aplinkui  zujo  moterys  -  skalbė  drobes  ir  slėgė 
jas  akmenimis,  norėdamos  išgręžti  ir  suminkštinti.  Viena  iš  jų  nu¬ 
sišypsojo  ir,  ranka  mostelėjusi  upės  link,  tarė: 

-  Tegu  sau  bėga,  Saraja.  Jei  Terachui  trukdys,  jis  tikrai  žinos, 
kaip  tais  padaužomis  atsikratyti! 

-  Įmes  kamuolį  į  krosnį,  o  naują  padaryti,  žinoma,  teks  mums! 
-  metė  kita. 

Jos  vėl  ėmėsi  darbo:  pagal  dainų,  kurias  niūniavo,  ritmą  daužė 
audinius  ir  kilimus.  Staiga  vaikų  šūkavimai  peraugo  į  klyksmą,  po 
kurio  sekė  įtartina  tyla.  Moterys  pakėlė  galvas.  Trindamasi  strėnas 
viena  jų  atsidususi  tarė: 

-  Ir  vėl  susipešė! 

Iš  už  Teracho  dirbtuvės  kampo  išniro  Lotas  —  vienas.  Susiėmęs 
rankomis  veidą,  svyruodamas  lyg  apsvaigęs  jis  artėjo  šlaitu.  Pasikėlu¬ 
si  tunikos  apačią  Saraja  nubėgo  jo  pasitikti.  Vidury  šlaito,  jai  beveik 
pasiekus  Lotą,  šis  parklupo  ant  žolės.  Jam  pro  pirštus  sunkėsi  kraujas 
ir  tekėjo  kaklu.  Saraja  patraukė  Loto  rankas  nuo  veido:  nuo  smilki¬ 
nio  iki  pat  tankių  plaukų  žiojėjo  plytų  dulkėmis  apnešta  žaizda.  Iš 
tiesų  ji  nebuvo  nei  gili,  nei  pavojinga,  tik  stipriai  kraujavo. 

-  Mažai  trūko,  kad  būtum  prasiskėlęs  galvą!  -  sušuko  Saraja.  - 
Labai  skauda? 

-  Nelabai,  -  tyliai  atsakė  Lotas. 

Jis  stengėsi  nepravirkti,  bet  virpėjo  kaip  epušės  lapas. 

-Jie  mane  nustūmė  į  sudužusių  indų  krūvą  už  senelio  dirbtuvės. 

Dabar  kraujas  jau  tekėjo  skruostu  jam  po  tunika.  Saraja  suskubo 
nusirišti  juostą,  kuria  apvyniojo  berniukui  galvą.  Nuo  šlaito  kažko¬ 
kia  moteris  paklausė: 

-  Gal  reikia  pagalbos? 

-  Ne,  -  atsiliepė  Saraja.  -  Nieko  rimta.  Tik  įdrėskimas.  Sililė 
turės  žolių. 

Savo  tunikos  skvernu  kuo  švariau  ji  nuvalė  Lotui  veidą.  Jo  lūpos 
virpėjo  iš  pasididžiavimo  ir  pykčio,  bet  nuo  švelnių  prisilietimų 
berniukas  nesulaikė  ašarų. 

-Jie  visi  buvo  prieš  mane!  Nė  vienas  manęs  nepalaikė! 

Pabučiavusi  jam  skruostą,  Saraja  paaiškino: 

-  Tai  todėl,  kad  esi  stipriausiais.  Tave  nugalėti  jie  gali  tik  užpuolę 
visi  kartu. 

Šnirpščiodamas  nosimi  Lotas  ją  stebėjo  rimtu  ir  piktu  žvilgsniu. 
Tvarstis  vis  labiau  raudo  nuo  kraujo  ir  berniukas  atrodė  tarsi  iš  mūšio 
grįžęs  mažas  karys. 

-  Aš  tavimi  didžiuojuosi,  -  pasakė  Saraja. 

Lotas  išspaudė  šypseną.  Pakišęs  rankas  jai  po  tunika,  kurią  ji  vis 
dar  laikė  pakėlusi,  iš  visų  jėgų  prisispaudė  prie  nuogų  šlaunų. 

-  Eime  į  palapinę,  -  tarė  Saraja  ir  švelniai  jį  atstūmė. 

*  *  * 

Pamačiusi  juos  ateinančius  Sililė,  žinoma,  ėmė  garsiai  šaukti.  Ne¬ 
trukus  Loto  galvą  puošė  smulkintų  žolių  ir  molio  tepalo  tvarstis. 

-  Daugiau  nesimušk,  mano  berniuk!  -  valdingai  durdama  pirštu 
jam  į  krūtinę  paliepė  Sililė.  -  Tvarstis  ant  galvos  turi  likti  iki  rytojaus, 
kitaip  paliksiu  tave  nukraujuoti  kaip  kokį  paršelį,  kas,  beje,  tu  ir  esi! 

Lotas  truktelėjo  pečiais  ir  tvirtai  pareiškė: 

-  Nieko  tokio,  manimi  pasirūpins  Saraja. 

Sililė  apsimetė  įsižeidusi.  Apsikabindamas  Sarają,  Lotas  pridūrė: 

-  Man  labai  patinka,  kai  tu  manimi  rūpiniesi.  Esi  man  tokia  pat 
švelni,  kaip  ir  dėdei  Abromui. 

Sujaudinta  Saraja  tyliai  nusijuokė  ir,  nusėjusi  berniuko  kaklą  bu¬ 
činiais,  švelniai  atstūmė. 

-  Jūs  tik  paklausykit  šito  mažo  lepūnėlio!  -  nusišaipė  Sililė  ir 
pliaukštelėjo  jam  per  pasturgalį. 

Lotas  nustriksėjo  prie  išėjimo  iš  palapinės  ir,  jau  stovėdamas  die¬ 
nos  šviesoje,  atsisukęs  tarstelėjo: 

-  Kai  tu  manimi  rūpiniesi,  atrodo,  kad  iš  tikrųjų  esi  mano  mama. 

Staiga  Sarajos  akyse  sužibo  ašaros,  ir  rankos  mostelėjimu  liepė 

jam  eiti  sau.  Ji  nervingai  ėmė  tvarkyti  maišelius  su  žolėmis  ir  indus  su 
tepalu.  Jautė  į  nugarą  įbestą  Sililės  žvilgsnį.  Kol  dėliojo  kruvinus  Lo¬ 
to  drabužius,  Sililė  įsidrąsinusi  prabilo: 

-  Šįryt  Cila  manęs  vėl  klausinėjo.  Klausė:  „Ar  Sarajos  pilvas  vis 
dar  tuščias?“  Kaip  visuomet,  atsakiau,  kad  taip.  Dar  klausė,  ar  jūs  su 
Abromu  dažnai  miegate  vienoje  palapinėje.  Atsakiau:  „Netgi  per 
dažnai.  Dažniau  nei  kas  tris  naktis  mane  pažadina  jų  meilės  garsai.“ 
Tai  ją  prajuokino,  kartu  ir  visas  kūmutes,  kurių  ausys  nuolat  ištemp¬ 
tos  kaip  kiškių,  kad  tik  viską  išgirstų. 

Atbula  ranka  valydamasi  skruostus,  Saraja  papurtė  galvą.  Priėju¬ 
si  Sililė  jai  iš  rankų  paėmė  kruvinus  drabužius  ir  kiek  tyliau  pridūrė: 

-  Cila  nusijuokė  todėl,  kad  kitoms  tai  pasirodytų  juokinga.  Mat 
tu  jai  patinki.  Patikai  jau  pačią  pirmą  dieną,  kai  ji  tau  padavė  vestu¬ 
vinį  šydą.  Ji  nusijuokė,  nes  Abromą  myli  taip  stipriai,  kaip  aš  myliu 
tave.  Bet  ji  ne  kvaila.  Ji  suprato.  Ji  viską  žino. 

Tvardydamasi  ir  stengdamasi  suvaldyti  drebantį  balsą,  Saraja 
paklausė: 

-  Kaip  gali  būti  tuo  tikra?  Ji  tau  sakė? 

-  Žinoma,  kad  ne.  Bet  ir  nereikia  nieko  sakyti.  Tokioms  gyveni¬ 
me  visko  mačiusioms  senutėms  kaip  Cila  ir  aš  kartais  nereikia  nė 
kalbėti,  suprantame  viena  kitą  ir  be  žodžių.  Ji  to  klausia  kas  mėnesį 
nuo  pat  tos  dienos,  kai  atvykome  į  Haraną.  Esu  tikra,  kad  ji  žino  ir 
apie  kraują  ant  patalų. 

Saraja  nusisuko. 

-  Turiu  grįžti  -  dar  nebaigiau  darbo. 

Norėdama  viską  išsiaiškinti  iki  galo,  Sililė  pačiupo  ją  už  rankų. 

-  Cila  gera  ir  švelni.  Gyvenime  ji  yra  patyrusi  visokiausių  sun¬ 
kumų.  Visos  kitos,  su  kuriomis  kartu  audi,  neturi  tokios  geros  šir¬ 
dies.  Moku  skaityti  iš  jų  akių,  kaip  raštininkas  skaito  iš  molio  lentelių. 
Nėra  nė  vieno  vyro,  sutuoktinio  ar  sūnaus,  kuris  nesvajotų  turėti  Uro 
dukters  savo  guolyje  ir  patirti  laimę,  kurią  jaučia  Abromas  ją  gla¬ 
monėdamas.  Pavydas  temdo  jų  akis  ir  nuodija  jų  širdis.  Bet  laikas 
nestovi  vietoje.  Uro  dukters  įsčios,  kurią  Abromas  prieš  tėvo  valią 

išsirinko  sau  j  žmonas  ir  kuri  atėmė  viltį  visoms  nekaltoms  genties 
mergelėms,  tos  įsčios  vis  dar  tuščios.  Jų  veiduose  jau  matau  piktdžiu¬ 
gą,  nes  pradeda  suprasti,  kad  Saraja  neturės  vaikų.  Ji  graži  -  tai  tiesa, 
bet  jos  įsčios  sausos  kaip  dykumos  smėlis. 

-  Aš  tai  gerai  žinau,  -  iš  pykčio  sugriežė  dantimis  Saraja.  —  Pasi¬ 
laikyk  tuos  rypavimus  sau.  Pati  viską  puikiai  matau  ir  girdžiu. 

-  Tokiu  atveju,  -  ramiai  toliau  kalbėjo  Sililė,  -  turbūt  pastebėjai, 
kad  Abromas  pasikeitė?  O  visagali  Ea,  tavo  vyras  tapo  paniuręs  ir 
uždaras  kaip  požemiai!  Jis  nebežaidžia  su  Lotu,  kurį  tiesiog  dievina, 
tarsi  būtų  tikras  jo  tėvas.  Jį  suvaldyti  sunkiau  nei  patį  nepaklusniau¬ 
sią  mulą.  Nėra  dienos,  kad  su  kuo  nors  nesusibartų,  pradedant  tėvu 
Terachu,  su  kuriuo  dar  nuo  pavasario  pradžios  pykstasi  dėl  niekų. 

Atstūmusi  Sililės  ranką,  Saraja  išėjo  iš  palapinės.  Vis  dar  spausda¬ 
ma  purvinus  drabužius  prie  tvirtos  krūtinės,  Sililė  jai  nusekė  iš  paskos. 

-  Paklausyk  manęs,  Saraja.  Juk  žinai,  kad  tavo  laimė  man  visų 
svarbiausia.  Ar  vis  dar  turiu  tai  įrodinėti? 

Saraja  nejudėjo.  Stovykla  pamažu  ėmė  bruzdėti,  mat  artėjo  pietų 
metas.  Ji  pagalvojo  apie  mėsa  ir  žolėmis  įdarytas  bandeles,  kurias  pati 
viena,  be  tarnų  pagalbos  iškepė  Abromui.  Norėdama  jį  nustebinti, 
net  receptą  sugalvojo  pati.  Liausis  klausiusi  jai  širdį  draskančių  Sililės 
rypavimų,  jau  verčiau  eis  atlikti  žmonos  pareigas  -  paims  bandeles  ir 
nuneš  jas  Abromui  pietums.  Bet  Sililė  kalbėjo  toliau: 

-  Tokia  štai  tiesa,  Saraja,  dukra  mano.  Visi  bijo  dėl  genties  atei¬ 
ties.  Visi  mano,  kad  Abromas  pasirinko  netinkamą  žmoną  ir  kad, 
mirus  Teracho  sūnui  Haranui,  Abromas  netrukus  taps  genties  vadu. 
Bet  koks  gi  jis  vadas,  jei  žmona  jam  nepagimdo  sūnaus  ar  dukters? 
Tuomet  kils  vaidai  dėl  vadovavimo  genčiai  ir  visi  atsisuks  prieš  tave. 

Dar  sekundėlę  patylėjusi,  Saraja  papurtė  galvą: 

-  Einu  pas  Abromą  ir  viską  jam  išklosiu.  Man  nerūpi,  ką  mano 
kiti.  Tik  labai  blogai,  kad  neradau  drąsos  papasakoti  jam  tiesos. 

-  Pagalvok,  kuo  tai  baigsis...  Jis  paliks  tave.  Arba  parsives  kitą 
žmoną.  Tu  būsi  niekas.  Net  jei  į  žmonas  jis  išsirinktų  tarnaitę,  vos  tik 
pastojusi  motina  jau  bus  ji,  o  tu  būsi  niekas.  Štai  kaip  bus.  Geriausia 
išeitis  -  grąžinti  tavo  įsčioms  vaisingumą.  Galiu  pririnkti  žolių  ir 
pamėginti  padaryti,  kad  kas  mėnesį  vėl  kraujuotum. 

-  Kiek  rūšių  žolių  tu  man  jau  davei?  Ir  viskas  perniek!  Nuo  jų  tik 
vidurius  paleisdavo! 

-  Galim  pamėginti  dar  kartą.  Man  pasakojo  apie  vieną  galingą 
kassaptu,  kuri  gyvena  miesto  pakrašty. . . 

-  Ne.  Daugiau  jokios  magijos.  Be  to,  tu  neteisi.  Abromas  ne 
toks,  kaip  visi  vyrai.  Jis  brangina  tiesą.  Papasakosiu  jam,  kodėl  mano 
įsčios  sausos  -  kad  tai  padariau  iš  meilės  jam,  pamilusi  nuo  pat  pir¬ 
mos  akimirkos,  kai  susitiko  mūsų  žvilgsniai.  Jis  supras. 

-  Tai  būtų  neregėtas  dalykas  -  vyras  dar  niekad  nėra  supratęs 
moters  kančių!  Teišgirsta  tave  mūsų  visagalė  motina  Mėnulio  deivė 
Inana. 


*  *  * 

Tarsi  krūtinę  slėgtų  akmuo,  Saraja  sudėjo  į  pintinę  pačios  keptas 
bandeles,  gertuves  su  vėsiu  vandeniu  ir  alumi.  Dar  įdėjo  vynuogių 
bei  persikų  ir  viską  uždengė  pačios  austa  drobe.  Nuo  to  laiko,  kai 
apsigyveno  su  mar.  Tu,  ji  pamėgo  šį  kasdienį  ritualą.  Tačiau  dabar 
vien  tik  paėmus  pintinę  į  rankas  jai  užgniaužė  gerklę. 

Pagalvojusi  apie  į  ją  nukreiptus  žvilgsnius,  ji  sukaupė  drąsą  ir, 
kaip  visada  maloniai  atsakydama  į  šypsenas  ir  pasisveikinimus,  tvirtu 
žingsniu  išėjo  iš  stovyklos. 

Tolumoje  ji  pamatė  aplink  Lotą  susispietusių  vaikų  grupelę.  Nors 
ir  buvo  susirūpinusi,  jį  pamačius  jai  širdį  užliejo  šiluma  ir  per  lūpas 
perbėgo  šypsena.  Iš  tikro  Lotui  pavyko  pelnyti  kitų  berniukų  pagar¬ 
bą.  Ir  nebuvo  jokios  abejonės  -  Abromo  sūnėnui  ji  jautė  švelnumą  ir 
didžiavosi  juo  kaip  tikra  motina. 

Saraja  nusileido  prie  upės,  prie  Teracho  dirbtuvės.  Nuo  pat  at¬ 
vykimo  į  Haraną  Abromas  joje  dirbo  su  savo  tėvu.  Dukart  didesnėje 
už  žmogų  cilindro  formos  krosnyje  šėlo  ugnis.  Į  jos  angoje  šokančią 
liepsną  Teracho  padėjėjai  mėtė  dideles  malkas.  Nors  buvo  tik  apsi¬ 
juosę  klubus,  saulė  taip  svilino,  kad  jų  liemeniu  tekėjo  prakaitas. 

Saraja  nedrįso  prieiti  arti,  mat  Terachas  nemėgo  matyti  moterų 
pašiūrėje,  kur  būdavo  laikomos  dievų  statulos  ir  kur  prieš  atiduodant 
užsakovui  jos  būdavo  šveičiamos  ir  dažomos.  Iš  tolo  pašaukusi  vieną 
padėjėją,  paprašė  pakviesti  Abromą.  Jai  buvo  atsakyta,  kad  Abromo 
nėra  -  anksti  ryte  jis  išėjo  ir  nuo  to  laiko  jo  niekas  nematė. 

Saraja  iškart  pamanė,  kad  jiedu  su  Terachu  vėl  susipyko. 

-  Ar  žinai,  kurlink  jis  nuėjo? 

Vyras  to  paklausė  kitų  padėjėjų.  Jie  parodė  takelį,  kuris  vedė  per 
upę,  o  paskui  kilo  šlaitu  į  plokščiakalnį,  kur  buvo  ganomi  gyvuliai. 
Padėkojusi  nė  kiek  nedvejodama  patraukė  tuo  keliu. 

Ten,  kur  vietoj  tilto  buvo  permesti  keli  medžių  kamienai,  ji  perėjo 
upę  neabejodama,  kad  nuo  pašiūrės  slenksčio  Terachas  ją  sekė  aki¬ 
mis.  Nekantraudama  surasti  vyrą,  paspartino  žingsnį. 

Eidama  takeliu  plokščiakalnio  link,  Saraja  mąstė,  ką  pasakys  Ab- 
romui.  Jau  beveik  dvidešimt  mėnesių  ji  buvo  jo  žmona.  Jau  prieš 
dvidešimt  mėnesių  ji  pabėgo  iš  didžiosios  Uro  šventyklos.  Per  tą  lai¬ 
ką  buvo  visko  -  ir  džiaugsmo,  ir  skausmo.  Tik  ji  vis  niekaip  nerado 
drąsos  išpažinti  Abromui  tiesą.  Dabar  Saraja  nebeturėjo  pasirinki¬ 
mo.  Nebebuvo  kur  trauktis. 


*  *  * 

Saraja  ėjo  greitu  žingsniu,  tad  plokščiakalnio  viršūnę  pasiekė  uždu¬ 
susi  ir  taip  besidaužančia  širdimi,  kad  net  ausyse  ūžė.  Kiek  tik  aprėpei 
akimis,  ant  plokščiakalnio  nebuvo  nieko  matyti  -  nei  gyvulių  kai¬ 
menės,  nei  žmogaus. 

Saraja  priėjo  prie  plokščiakalnio  pakraštyje  augusio  vienišo  siko¬ 
moro.  Jo  platus  šešėlis  dvelkė  vėsa.  Abromas  čia  dažnai  ateidavo  pailsėti 
ir  pamąstyti,  o  kartais,  kai  naktys  būdavo  pernelyg  karštos,  net  ir 
pernakvoti. 

Tačiau  dabar  prie  išvagoto  medžio  kamieno,  senesnio  nei  ištisos 
žmonių  kartos,  niekas  nesišliejo.  Abromo  niekur  nebuvo  matyti. 

Sikomoro  šešėlyje  nuo  saulės  pasislėpusi  Saraja  padėjo  ant  žemės 
pintinę  ir  dar  kartą  atidžiai  apžiūrėjo  plokščiakalnį.  Švelnus  vėjelis 
plaikstė  žolę.  Tolumoje,  šiaurės  ir  rytų  pusėse  esantys  apsnigti  kalnai 
atrodė  nepasiekiami  kaip  dangaus  žydrynė.  Iš  čia  pasaulis  atrodė 
beribis. 

Atsiklaupusi  ant  kelių  Saraja  atsisėdo  ir  galvą  bei  pečius  atrėmė  į 
šiurkščią  medžio  žievę.  Staiga  ji  pasijuto  be  galo  pavargusi  ir  suglu¬ 
musi  tarsi  paklydęs  vaikas.  Saraja  troško  susirangyti  saugiame  Abro¬ 
mo  glėbyje  ir,  šalia  girdėdama  švelnų  jo  balsą  ir  jausdama  šiltas  lūpas, 
jam  papasakotai  tai,  kas  buvo  taip  svarbu. 

Bet  Abromo  čia  nebuvo. 

Akimirką  jai  pasirodė,  kad  jo  daugiau  niekada  nepamatys.  Kad 
ir  kur  jis  dabar  būtų,  atrodė,  kad  Abromas  neįsivaizduojamai  toli 
nuo  jos. 

Moteriai  iš  akių  kaip  neišsenkantis  šaltinis  pabiro  ilgai  laikytos 
ašaros.  Jos  tekėjo  skruostais,  lūpomis  ir  kaklu.  Sarajos  niekas  nematė 
ir  ji  galėjo  verkti,  kiek  tik  geidė  kenčianti  širdis. 

Truputį  nusiraminus  ir  nusišluosčius  ašaras,  jai  grįžo  pasitikėji¬ 
mas  Abromu.  Anksčiau  ar  vėliau  jis  grįš.  Saraja  jo  palauks.  Reikia 
nusiraminti  ir  atgauti  jėgas,  kad  jos  žodžiai  skambėtų  tvirtai  ir  įtiki¬ 
namai. 

Saraja  nė  nepajuto,  kaip  jos  lūpos  ėmė  šnabždėti  seną  maldą 
Inanai: 


Inana ,  šventoji  Mėnulio  deive,  šventoji  motina. 

Dangaus  karaliene, 

Atverk  mano  širdį,  mano  įsčias  ir  mano  bumą  žodžiams. 
Priimk  mano  mintis  —  skiriu  jas  tau  kaip  dovaną. 

Palapinių  miestelyje  aidėjo  riksmai  ir  bildesys.  Teracho  krosnis 
skleidė  ąžuolu,  kedru,  sikomoru  bei  terpentinu  kvepiančius  dūmus 
ir  buvo  panaši  į  savo  dūmuose  viską  aplink  skandinantį  smilkytuvą. 
Iš  stovyklos  vedantis  ir  pro  dirbtuvę  einantis  takas  vingiavo  tarp  dau¬ 
gybės  kalvų,  kol  galiausiai  prisijungė  prie  didžiojo  kelio,  vedančio  į 
Haraną.  Nuo  plokščiakalnio  krašto  tolumoje  Saraja  matė  gausybę 
namų.  Šešėliai  vis  labiau  tįso,  o  Abromas  nesirodė.  Begalinės  plokščia¬ 
kalnio  ramybės  ir  šešėlio  vėsos  myluojama  Saraja  vos  neužsnūdo. 

Išalkusi  ir  ištroškusi  ji  suvalgė  vieną  iš  Abromui  keptų  bandelių 
ir  išgėrė  jam  atneštą  vandenį,  kuris  gertuvėje  vis  dar  buvo  gaivus. 

Vydama  šalin  nerimą  ji  dar  kiek  lukterėjo.  Abromui  buvo  ne¬ 
būdinga  kažkur  pradingti  nei  jai,  nei  Lotui  nieko  nesakius. 

Palapinių  stovykloje  turbūt  jau  pastebėjo,  kad  jos  nėra. 

O  jei  Abromas  negrįš  iki  sutemų?  O  jei  į  stovyklą  jai  teiks  pareiti 
vienai? 

Staiga  ją  apėmė  keistas  jausmas.  Saraja  pajuto  jį.  Ji  lyg  išgirdo  jo 
žingsnius. 

Atsistojusi  ir  apžvelgusi  plokščiakalnį,  kiek  tik  akimis  galėjo 
aprėpti,  pamatė  Abromą.  Net  pati  nustebo  -  kaip  galėjo  pajusti  jį 
ateinantį? 

Abromas  dar  buvo  toli  -  Saraja  tematė  aukštoje  žolėje  jos  link 
artėjantį  vyro  siluetą. 

Atpažino  jį.  Sarajai  visai  nereikėjo  įžiūrėti  jo  veido  -  ji  ir  taip 
žinojo,  kad  tai  Abromas. 


137 


iš  SKAITIN1AI.ORG 


Sara 

Vyras  ėjo  sparčiais  dideliais  žingsniais.  Staiga  užplūdus  džiaugs¬ 
mo  bangai,  Saraja  pamiršo  visas  baimes  ir  abejones.  Norėjo  jam 
šūktelėti,  bet  tik  pakėlė  rankas  ir  pamojavo. 

Abromui  atsakius  tuo  pačiu,  ji  ėmė  bėgti. 

Kai  jau  buvo  visai  arti  vienas  kito,  Saraja  pamatė,  kad  jis  juokia¬ 
si.  Jo  veidas  švytėjo  džiaugsmu.  Tokio  laimingo  jau  seniai  nebuvo  jo 
mačiusi. 

Jis  sustojo  ir,  išskėtęs  rankas,  laukė  jos  atbėgančios  į  glėbį. 

-  Saraja,  mano  meile! 

Jie  apsikabino  tarsi  labai  seniai  nesimatę  mylimieji,  kuriuos  bu¬ 
vo  išskyrusi  ilga  kelionė. 

Įsikniaubęs  Sarajai  į  plaukus,  Abromas  vėl  nusijuokė.  Sunkiai 
gaudydamas  orą  ėmė  berti  žodžius: 

-Jis  prabilo  į  mane!  Jis  pašaukė  mane  vardu!  Man  atsakius:  „Aš 
čia!“,  vėl  stojo  tyla.  Tuomet  nuėjau  toli,  net  už  plokščiakalnio.  Kurį 
laiką  maniau,  kad  Jo  nebeišgirsiu.  Bet  paskui  Jis  vėl  pašaukė  mane 
vardu  ir  aš  vėl  Jam  atsakiau:  „Aš  čia!“ 

Abromas  vėl  nusijuokė. 

Suraukusi  antakius  ir  nieko  nesuprasdama,  norėdama  paklausti 
Saraja  išsilaisvino  iš  jo  glėbio.  Tuomet  Abromas,  lygiai  kaip  ir  patį 
pirmą  kartą  jiems  susitikus  nakčia  Ure  ant  upės  kranto,  suėmė  jos 
veidą  rankomis.  Tik  šįkart,  prigludęs  lūpomis  prie  josios  lūpų,  karštai, 
stipriai  ir  aistringai  pabučiavo. 

Kai  pagaliau  vienas  nuo  kito  atšlijo,  Saraja  juokdamasi  paklausė: 

-  Bet  kas?  Kas  tave  pašaukė?  Apie  ką  tu  kalbi? 

-Apie  Jį! 

Ištiesęs  ranką,  Abromas  parodė  į  horizontą,  kalnus  ir  slėnius,  į 
žemę  ir  dangų. 

-Jis?  -  vis  dar  nieko  nesuprasdama  pakartojo  Saraja. 

-Jis,  vienintelis  Dievas!  Mano  Dievas! 

Saraja  norėjo  daugiau  paklausti.  Kas  iš  tiesų  su  juo  kalbėjo?  Į 
kokį  dievą  panašus  šis  vienintelis  dievas  ir  kuo  jis  vardu?  Tačiau  Ab- 
romo  rankos  virpėjo.  Jis  visas  drebėjo.  Abromas,  tvirčiausias  Teracho 
genties  vyras,  visas  drebėjo!  Saraja  tvirtai  suspaudė  jo  rankas  savosiose. 

-  Jis  man  tarė:  „Eik!  Išeik,  palik  šį  kraštą...“  Mes  išvykstame, 
Saraja.  Rytoj  pat. 

—  Išvykstame?  Bet  kur?  Ab romai. . . 

-  Ne  dabar!  Į  klausimus  atsakysiu  vėliau.  Eime,  aš  turiu  pasi¬ 
kalbėti  su  tėvu.  Turiu  pakalbėti  su  visais. 

Paėmęs  Sarają  už  rankos,  nusivedė  ją  upės  link  vedančiu  keliu  į 
Teracho  dirbtuvę. 

Saraja  suprato,  kad  dabar  netinkamas  metas  Abromui  papasako¬ 
ti  tiesą.  Bent  jau  ne  šiandien.  Ir  greičiausiai  ne  rytoj.  Dabar  jam  ne¬ 
reikėjo  tos  tiesos.  Be  to,  visi  klydo  -  ir  Terachas,  ir  Cila,  ir  Sililė,  ir 
net  ji  pati.  Paskutiniu  metu  Abromas  buvo  paniuręs  visai  ne  dėl  ne¬ 
vaisingų  jos  įsčių. 


*  *  * 

Abromas  atsistojo  priešais  dirbtuvę.  Jį  pamatę,  visi  suprato,  kad 
Abromas  norėjo  pasakyti  kažką  svarbaus.  Vienas  dirbtuvės  padėjėjas 
nubėgo  ieškoti  Teracho,  kuris  tuo  metu  atnašavo  vakaro  auką 
protėviams.  Kartu  su  juo  upės  link  nusileido  ir  daugiau  vyrų  bei  mo¬ 
terų.  Žaisti  nustoję  vaikai  irgi  priėjo  arčiau. 

Lotas,  vis  dar  aprišta  galva,  įsikibo  atokiau  stovinčiai  Sarajai  už 
rankos.  Jis  pakėlė  į  ją  nerimo  kupinas  akis.  Sunerimę  buvo  visi  susirin¬ 
kusieji.  Visa  gentis  manė,  kad  Abromas  nutarė  susiremti  su  tėvu  ir 
paimti  valdžią  į  savo  rankas,  todėl  pirmajam  prakalbus  labai  nustebo: 

-  Tėve,  šiandien  į  mane  prabilo  Aukščiausiasis  Viešpats.  Mes 
dirbome  prie  krosnies,  kai  staiga  išgirdau  šauksmą  iš  aukštybių.  Tačiau 
skaldomų  malkų  keliamas  triukšmas  man  trukdė  jį  suprasti.  Užlipau 
į  plokščiakalnį  ir  staiga  išgirdau:  „Abromai!“  Kažkas  mane  garsiai 
pašaukė  vardu. 

Kažkas,  kieno  balso  nepažinau.  „Abromai!“  -  vėl  išgirdau  šau¬ 
kiant.  Atsakiau:  „Aš  čia!  Tai  aš,  Abromas!“  Nebuvo  jokio  atsakymo. 
Tuomet  patraukiau  tolyn.  Man  nusileidus  į  slėnį,  kuris  veda  šiau¬ 
rinės  Harano  pusės  link,  staiga  balsas  ėmė  skambėti  visur  aplinkui  - 
ore,  danguje,  žolėje,  medžiuose  ir  net  pačiose  žemės  gelmėse.  Pajutau 
jį  net  ant  veido  odos.  Jis  vis  šaukė  mane  vardu:  , Abromai!“  Ir  aš 
žinojau,  kas  kalba.  Aš  vėl  sušukau:  „Aš  čia!  Tai  aš,  Abromas!“  Pa¬ 
klaustas,  ar  žinau,  kas  su  manimi  kalba,  atsakiau  „Man  atrodo,  žinau.“ 
Balsas  pasakė:  Abromai!  Eik  iš  savo  gimtojo  krašto,  savo  tėvo  namų, 

į  kraštą,  kurį  tau  parodysiu.  Padarysiu  iš  tavęs  didelę  tautą  ir  palai¬ 
minsiu  tave;  išaukštinsiu  tavo  vardą,  ir  tu  būsi  palaiminimas.  Lai¬ 
minsiu  tave  laiminančius  ir  keiksiu  tave  keikiančius;  visos  žemės  gen¬ 
tys  ras  tavyje  palaiminimą.“  Štai  Jo  žodžiai,  tėve.  Atėjau  tau  juos  pa¬ 
sakyti,  nes  noriu,  kad  žinotum,  kodėl  palieku  tavo  namus. 

Abromas  nutilo.  Stojo  slegianti  tyla.  Susirinkusiųjų  veiduose  ne¬ 
rimą  pakeitė  nuostaba.  Nejau  sūnus  išsižadės  savo  tėvo  ir  protėvių? 
Visi  išsigandę  laukė,  ką  pasakys  Terachas.  Nors  vyras  atrodė  senas  ir 
pavargęs,  jo  akys  žaibavo  pykčiu.  Panardinęs  ranką  tankioje  barzdoje, 
paklausė: 

-  Tu  sakai:  „Štai  jo  žodžiai.“  Apie  ką  tu  kalbi,  sūnau? 

-  Apie  vienintelį  Dievą,  dangaus  ir  žemės  Sukūrėją,  kuris  yra 
Abromo  Dievas. 

-  Kuo  jis  vardu? 

Abromas  nuoširdžiai,  be  jokios  puikybės  nusijuokė  ir  papurtė 
galvą: 

-Jis  nepasakė  savo  vardo,  tėve. 

-  O  kodėl? 

-Jam  nereikalingas  vardas  nei  tam,  kad  su  manimi  kalbėtų,  nei 
kad  aš  Jį  atpažinčiau.  Jis  neturi  nieko  bendra  su  visais  tais  dievais, 
kurių  juokingas  figūras  liejame  ir  parduodame  miestų  galingiesiems 
bei  prekybininkams. 

Nuvilnijo  pasipiktinimo  šurmulys.  Terachas  pakėlė  ranką: 

-  Tavo  dievas  neturi  veido? 

-Jis  neturi  nei  veido,  nei  kūno. 

-  Tuomet  kaip  tu  jį  matai? 

-  Aš  Jo  nematau.  Nė  vienas  šios  žemės  žmogus  ar  gyvūnas  negali 
Jo  matyti.  Jis  neskleidžia  šviesos,  nevilki  aukso  spalvos  togos  ir  neturi 
diademos.  Neturi  ir  nagų,  sparnų  bei  liūto  ar  jaučio  galvos.  Jis  nei 
vyras,  nei  moteris.  Jis  apskritai  neturi  kūno.  Ir  Jis  nematomas. 

-  Iš  kur  gali  visa  tai  žinoti,  jei  nesi  jo  sutikęs,  nesi  jo  matęs? 

-Jis  kalbėjo  su  manimi. 

-  Kaip  tuomet  jis  galėjo  kalbėti  su  tavimi,  jei  neturi  nei  veido, 
nei  burnos? 

-  Kad  galėtų  kalbėti,  Jam  nereikia  turėti  veido.  Juk  tai  Jis! 

Terachui  už  nugaros  pasigirdo  pašaipus  juokas.  Lotas  tvirčiau 
prisispaudė  prie  Sarajos.  Įsidrąsinusios  moterys  priėjo  arčiau.  Tera- 
chas  irgi  nusijuokė.  Jau  tvirtesniu  balsu  jis  metė: 

-  Štai  kaip!  Šiandien  mano  sūnus  Abromas  matė  savo  dievą,  bet 
jo  dievas,  pasirodo,  neturi  kūno!  Jis  dargi  ir  nematomas! 

-  Būtent  toks  ir  yra  vienintelis  Dievas.  Jis  sukūrė  viską,  kas  gims¬ 
ta,  miršta,  viską,  kas  yra  amžina,  -  be  jokios  pašaipos  atkirto  Abromas. 

-  Tu  arba  susapnavai,  arba  koks  nelabasis  iškrėtė  tau  pokštą,  - 
pareiškė  prie  Teracho  priėjęs  ir  šalia  atsistojęs  senukas. 

-  Demonai  neegzistuoja,  -  neprarasdamas  kantrybės  atkirto  Ab¬ 
romas.  -  Yra  gėris  ir  blogis,  teisingumas  ir  neteisybė.  Ir  gėris,  ir  blogis 
kyla  iš  mūsų  pačių.  Tai  mes  patys,  žmonės,  elgiamės  teisingai  arba  ne. 

Dabar  jau  nuvilnijo  pykčio  banga.  Visi  vienbalsiai  ėmė  šaukti. 

-Jei  dievas  nematomas,  tai  jo  apskritai  nėra! 

-Jei  nuo  dievo  nesklinda  šviesa,  tai  jis  neturi  galių! 

-  Kam  tada  reikalingas  tas  tavo  dievas,  jei  jis  neužkerta  kelio  nei 
blogiui,  nei  neteisybei? 

-  Ir  jei  neduoda  mums  lietaus  ir  nesaugo  nuo  žaibo? 

-  O  kas  tuomet,  tavo  manymu,  padeda  sudygti  miežiams? 

-  Kas  nusprendžia,  kada  ateina  laikas  mirti?  Kas  mums  siunčia 
ligas? 

-  O  kaip  be  Nintu  globos  gimdytų  mūsų  moterys? 

-  Tu  piktžodžiauji,  Abromai.  Įžeidinėji  mūsų  protėvius. 

-  Ir  mūsų  dievus! 

-  Nemanyk,  kad  jie  tavęs  negirdi.  Aš  girdžiu  ir  jaučiu,  kaip 
užrūstinti  dievai  pyksta. 

-  Už  tavo  žodžius  savo  pyktį  jie  išlies  ant  mūsų  visų. 

-  Teatleidžia  jie  mums!  Teatleidžia,  kad  dabar  tavęs  klausomės! 

-  Tu  keli  pavojų  visai  savo  tėvo  genčiai,  Abromai. 

-  Terachai,  liepk  savo  sūnui  apsivalyti! 

-  Nubausk  savo  sūnų,  Terachai,  nes  kitaip  mus  užgrius  nelaimė. . . 

Iškėlęs  rankas  ir  žengęs  į  priekį  Abromas  sušuko: 

-  Paklausykite  manęs! 

Saraja  pamanė,  kad  ir  jį  užvaldė  pyktis.  Bet  atidžiau  pažiūrėjusi 
jam  į  akis  suprato,  kad  jis  išlaikė  ramybę  ir  pasitikėjimą  savimi.  Ne 
tiek  jo  riksmas,  kiek  ta  ramybė  ir  rimtis  privertė  visus  nutilti. 

—  Norite  įrodymų,  kad  vienintelis  Dievas  iš  tiesų  egzistuoja?  Kad 
Jis  pašaukė  mane  vardu  ir  su  manimi  kalbėjo?  Aš  pats,  Abromas,  į 
kurį  Jis  šiandien  prabilo,  ir  esu  tas  įrodymas.  Rytoj  auštant,  kaip  pa¬ 
lieptas,  pasiėmęs  savo  žmoną  Sarają,  brolio  Harano  sūnų  Lotą,  savo 
gyvulius  ir  tarnus,  patrauksiu  į  vakarus,  į  kraštą,  kur  Jis  mane  nuves. 

Kurį  laiką  tvyrojo  spengianti  tyla,  tarsi  visi  laužytų  galvas  visaip 
mėgindami  įminti  jo  žodžių  mįslę.  Paskui  viena  moteris  pašaipiai 
sušuko: 

-  Štai  jums  ir  puikus  įrodymas!  Vyras,  kuris  net  ne  tėvas,  iške¬ 
liauja.  Na  ir  tegul  eina  sau  sveikas! 

Saraja  pamatė,  kaip  Abromas  kietai  suspaudė  lūpas.  Jos  rankoje 
Loto  ranka  drebėjo  ir  degė.  Abromas  žengė  dar  žingsnį  į  priekį.  Ne¬ 
toli  jo  stovėję  susirinkusieji,  norėdami  išlaikyti  saugų  atstumą,  pasi¬ 
traukė  atgal. 

-  Ką  gi,  tuomet  aš  jums  pateiksiu  dar  vieną  įrodymą!  -  sugriaudėjo 

jis- 

Apsuptas  nustebusių  žvilgsnių,  jis  puolė  į  Teracho  dirbtuvę  ir  iš 
jos  išėjo  rankose  laikydamas  dvi  dideles,  jau  visai  užbaigtas,  nudažytas 
ir  aprengtas  dievų  statulas.  Saraja  iš  karto  suprato,  ką  jis  ketina  dary¬ 
ti.  Ją  išpylė  šaltas  prakaitas  ir  išdžiūvo  burna.  Molines  statulėles  Ab- 
romui  išmetus  į  orą,  nubangavo  pasibaisėjimo  šūksniai.  Nukritusios 
prie  Teracho  kojų,  pokšėdamos,  tarsi  kas  būtų  švaistęsis  botagu,  jos 
subyrėjo  į  šipulius.  Iš  stabų  teliko  krūva  duženų. 

-  Juk  jūsų  dievai  galingi,  ar  ne?  -  sušuko  Abromas.  -  Tuomet 
kodėl  aš  nekrentu  negyvas?  Kodėl  nenutrenkia  manęs  žaibas?  Kodėl 
neužgriūva  dangus?  Juk  aš  ką  tik  sudaužiau  veidus  ir  kūnus  tų,  ku¬ 
riuos  jūs  vadinate  Inana  ir  Ea. 

Aplink  pasigirdo  dejonės.  Kartu  sudejavo  ir  Saraja.  Tačiau  Ab¬ 
romas,  rodydamas  pirštu  į  dangų,  kalbėjo  toliau: 

-  Jūs  juos  garbinate,  rytą  vakarą  prieš  juos  lenkiate  galvas  ir  nė 
piršto  nepajudinate  be  jų  žinios,  o  vienintelis  jų  didingo  egzistavimo 
įrodymas  tėra  mano  tėvo  rankomis  iš  molio  išlieti  jų  veidai  ir  kūnai. 

Dejonės  ir  aimanos  vis  garsėjo,  tarsi  palapinių  miestelį  būtų 
užpuolusi  žiauri  priešų  kariuomenė  ir  be  gailesčio  visus  iš  eilės  -  tiek 
jaunus,  tiek  senus  -  žudžiusi.  Perrėkdamas  minią  Abromas  sušuko: 

-  Ką  tik  sudaužiau  tai,  kas  jums  taip  šventa.  Tebusiu  už  tai  nu¬ 
baustas!  Tekrisiu  negyvas  nuo  Inanos  ar  Ea  rankos! 

Vis  dar  ištiesęs  ranką  ir  į  dangų  pakėlęs  veidą,  jis  ėmė  suktis  ratu. 
Glausdama  liesą  Loto  kūnelį,  Saraja  išgirdo  save  šnabždančią: 
„Abromai!  Abromai!“  Bet  Abromas,  vis  dar  sukdamasis,  kalbėjo  toliau: 

-  Tai  kurgi  tie,  kurių  taip  bijote?  Aš  jų  nei  matau,  nei  girdžiu. 
Tematau  debesį  dulkių  ir  šūsnį  molinių  duženų.  Juk  tai  tik  mano 
paties  rankomis  upėje  rasto  molio  krūva! 

Pasilenkęs  jis  pakėlė  Ea  galvą  nudaužta  nosimi  ir,  sviedęs  į  ak¬ 
menį,  suskaldė  į  šipulius. 

-  Kodėl  Ea  neužtemdo  saulės?  Kodėl  neatveria  žemės  po  mano 
kojomis?  Aš  sudaužiau  jo  veidą,  bet  nieko,  ničnieko  neįvyko. . . 

Susiėmę  rankomis  už  galvų,  vyrai  parklupę  ant  žemės  staugė  it 
sužeisti  žvėrys.  Kiti,  išvertę  akis,  be  atokvėpio  bėrė  maldas.  Moterys, 
kūkčiodamos  ir  į  dygius  krūmus  susiplėšydamos  tunikas,  paskui  save 
tempdamos  už  rankų  vaikus,  bėgo  kuo  toliau  nuo  tos  vietos.  Kai 
kurios  liko  stovėti  ir  pravertom  burnom  žvalgėsi  į  dangų.  Senas  Te- 
racho  kūnas  drebėjo  kaip  audros  purtomas  medis.  Lotas  išgąstingai 
žiūrėjo  į  Sarają,  o  ši  nenuleido  akių  nuo  Abromo.  Jis  buvo  neįtikėti¬ 
nai  ramus.  Atsisukęs  į  ją  taip  švelniai  ir  ramiai  nusišypsojo,  kad  jai 
net  nudiegė  širdį. 

Bet  nieko  taip  ir  neįvyko. 

Vėl  stojo  visiška  tyla. 

Dar  neatvėsusiame  pavakario  danguje  vis  suko  ratus  paukščiai. 
Aukštai  slinko  maži  debesys.  Čiurleno  upė. 

Priėjęs  prie  krosnies,  Abromas  iš  jos  ištraukė  ilgą  medinį  pagalį. 

-  Gal  aš  dar  nepakankamai  užrūstinau  dievus?  Galbūt  šias  moli¬ 
nes  statulas  reikėtų  sukulti  visas  iki  vienos,  kad  jūsų  galingieji  dievai 
pagaliau  apsireikštų? 

Iškėlęs  rankoje  pagalį  jis  jau  ėjo  dirbtuvės  link,  kai  Terachas 
sušuko: 

-  Abromai! 

Tas  atsisuko. 

-  Negriauk  mano  darbo,  sūnau. 


143 


iš  SKAITIN1AI.ORG 


Sara 

Abromas  nuleido  lazdą.  Jie  atsidūrė  taip  arti,  kad  net  juto  vienas 
kito  kvėpavimą.  Pirmą  kartą  po  dek  laiko  tėvas  ir  sūnus  atrodė  neišskiriami. 

Pasilenkęs  senasis  Terachas  pakėlė  šukę  -  Inanos  burną,  nosį  ir 
vieną  akį.  Pirštu  perbraukė  degto  molio  lūpas  ir  prispaudė  duženą 
sau  prie  krūtinės. 

-  Galbūt  dievai  tave  nubaus  rytoj,  o  gal  tik  po  kelių  mėnesių,  - 
tarė  tyliu  drebančiu  balsu,  kuris  privertė  visus  nutilti.  —  Galbūt  nu¬ 
baus  labai  greitai,  o  galbūt  niekada.  Dievų  keliai  nežinomi. 

Abromas  nusišypsojo  ir  numetė  pagalį  žemėn.  Terachas  priėjo 
taip  arti  jo,  tarsi  būtų  norėjęs  paliesti. 

-  Tavo  dievas  tau  sako:  „Eik.  Nesi  nieko  skolingas  savo  tėvui 
puodžiui  Terachui.“  Jis  tau  sako,  kad  nuo  šiol  turi  pasitikėti  juo, 
kaip  sūnus  pasitiki  tėvu.  Jei  tokia  ne  tik  jo,  bet  ir  tavo  valia,  eik. 
Paklusk  savo  dievui.  Pasiimk  savo  dalį  gyvulių  ir  palik  mūsų  palapi¬ 
nes.  Taip  bus  geriau.  O  aš  nuo  šiol  nebeturiu  sūnaus,  vardu  Abromas. 

*  *  * 

Naktis  prabėgo  tarsi  akimirka,  tiek  buvo  darbo  rengiantis  kelio¬ 
nei.  Deglų  šviesoje  reikėjo  sukrauti  daiktus  į  dėžes,  išardyti  palapi¬ 
nes,  suginti  į  krūvą  gyvulius  ir  pakinkyti  mulus.  Kol  plušėjo  tarnai  ir 
su  Abromu  bei  Saraja  iškeliauti  sutikę  vyrai  ir  moterys,  atrodė,  kad 
visa  stovykla  sukrutusi.  Šešėliai  ir  lempų  šviesa  siuvo  pirmyn  atgal, 
kartkartėmis  pasigirsdavo  kūdikio  verksmas  ar  iš  miego  pažadinto 
gyvulio  bliovimas. 

Jau  buvo  pradėję  švisti,  kai,  pagaliau  baigus  krauti  daiktus  į 
vežimus,  Saraja,  trindamasi  iš  nuovargio  skaudančius  šonus,  paėjėjo 
kiek  į  šalį  ir  atsisėdo  pailsėti  ant  akmens.  Mėnulio  pjautuvas  jau  rengėsi 
pasislėpti  už  mažų  debesų  ir  skaisčios  kaip  šaltinio  vanduo  šen  bei 
ten  dar  spindėjo  žvaigždės. 

Saraja  nusišypsojo:  dangus  nenugriuvo,  ugnis  nieko  nesudegi¬ 
no,  vanduo  neprarijo  pasaulio  -  šito,  Abromui  sudaužius  šventuo¬ 
sius  stabus,  visi  taip  bijojo. 

Ant  savo  pečių  ji  pajuto  kažkieno  rankas.  Iš  prisilietimo  iškart 
atpažino,  kieno  jos.  Nugara  ir  pečiais  prisiglaudusi  Abromui  prie 
krūtinės,  ji  leidosi  vedama.  Abromas  švelniai  paklausė: 

-  Tu  Jo  negirdėjai,  kaip  kad  aš? 

-  Ne.  Tavo  dievas  man  nieko  nepasakė. 

-  Tačiau  tu  buvai  ant  plokščiakalnio.  Tu  irgi  galėjai  Jį  girdėti. 

-  Bet  nieko  negirdėjau.  Aš  tiesiog  laukiau  tavęs. 

-  Ar  su  manimi  keliauji  ne  vien  todėl,  kad  atliktum  žmonos  pa¬ 
reigą? 

-  Su  tavimi  keliauju  todėl,  kad  tu  esi  Abromas,  o  aš  -  Saraja. 

-  Tačiau  dar  visai  neseniai  tu  buvai  šventoji  Ištaręs  atnašautoja. 

-  Ištarė  turėjo  mane  nutrenkti  žaibu,  kad  ją  išdaviau.  Jau  šitiek 
dienų  nebeatnašauju  jai  aukų.  Ir  Inana  manęs  nenutrenkė  žaibu.  Juk 
ir  pats  Ea  tavęs  nenužudė. 

Abromas  nusijuokė  ir  Saraja  visu  kūnu  pajuto  jo  juoką.  Jis  pa¬ 
glostė  jai  skruostą. 

-Ar  tiki,  kad  Tas,  kuris  su  manimi  kalbėjo,  iš  tikrųjų  egzistuoja? 

-  Nežinau.  Bet  aš  tikiu  tavimi.  Aš  taip  pat  žinau,  kad  vieną  gražią 
dieną  tu  vesi  didelę  tautą. 

Abromas  nutilo,  tarsi  įtemptai  mąstytų  apie  tai,  ką  ji  pasakė.  Sa¬ 
raja  staiga  išsigando,  kad  jis  paklaus:  „Kaip  man  gali  gimti  didelė 
tauta,  jei  tavo  įsčios  bevaisės?“  Tačiau  jis  tik  pasilenkęs  pabučiavo  jai 
į  smilkinį  ir  sušnabždėjo: 

-Aš  tavimi  didžiuojuosi.  Nenoriu  jokios  kitos  žmonos,  man  rei¬ 
kia  tik  Uro  dukters  Sarajos. 


*  *  * 

Vos  prašvitus,  nors  ir  išvargę  jie  buvo  pasirengę  iškeliauti.  Pasi¬ 
ruošusi  bet  kuriuo  momentu  susivaidyti  kad  ir  dėl  menkniekio,  Sililė 
nesiliovė  bambėjusi,  kad  išvykti  be  giesmių  ir  gero  kelio  palinkėjimų 
tų,  kurie  lieka  stovykloje,  yra  blogas  ženklas.  Juk  šitaip  pasitraukia¬ 
ma  tik  suklydus  ar  padarius  nusikaltimą.  Net  pats  Terachas  neatėjo 
atsisveikinti  su  sūnumi.  Daug  visko  gyvenime  mačiusi  Cila  tvirtino, 
kad  to  dar  nėra  buvę  ir  kad  tai  prišauks  nelaimę! 

Supykusi  Saraja  galiausiai  Sililei  pasakė,  kad  ji  neprivalo  keliauti 
kartu. 

-  Aš  suprasiu,  jei  nuspręsi  likti. 

-  Na  žinoma!  -  įsižeidė  Sililė.  -  Ir  ką  gi  ru  be  manęs  ir  be  mano 
išminties  darysi,  mano  vargše  dukrele?  Juk  tu  visada  viską  darai  priešin¬ 
gai,  nei  kad  reikėtų!  Su  kuo  dalysiesi  paslaptimis,  kurias  gali  patikėti 
tik  man?  Turiu  su  tavimi  vykti,  ir  be  jokių  kalbų.  Net  jei  ten,  kur 
mus  veda  tavo  vyras,  yra  vien  barbarai  ir  nesibaigianti  dykuma.  Eičiau 
paskui  tave  net  iki  ten,  kur  pasaulį  praryja  jūra. 

Saraja  nesusilaikė  nenusijuokusi.  Sililė  burbtelėjo: 

-  Bent  kartą  iš  savo  metų  turėsiu  naudos:  mirsiu  dar  nepamačiu¬ 
si  visų  tų  baisybių.  Bet  pasakyk  savo  vyrui,  kad  pėsčia  tai  jau  tikrai 
neisiu.  Sėdėsiu  vežime. 

-  Galėsi  sėdėti  vežime,  jei  jau  taip  nori,  -  sutiko  Saraja. 

Kai  viskas  jau  buvo  paruošta  ir  Abromas  norėjo  duoti  komandą 
leistis  į  kelią,  paaiškėjo,  kad  kažkur  pradingo  Lotas.  Abromas  jau  ėjo 
jo  ieškoti,  kai  šis  staiga  parbėgo  ir  gaudydamas  orą  sušuko: 

-  Abromai,  Saraja,  ateikite  pažiūrėti,  greičiau  ateikite! 

Tempdamas  už  rankų  nuvedė  juos  per  stovyklą,  kuri  atrodė  to¬ 
kia  nurimusi,  tarsi  visi  pagaliau  būtų  nusprendę,  kad  jau  laikas  eiti 
ilsėtis.  Patraukę  keliu,  vedančiu  pro  pat  Teracho  dirbtuvę,  jie  išvydo 
daugybę  išrikiuotų  vežimų.  Kelią  juosiančių  kalvų  šlaitai  net  bolavo 
nuo  į  krūvą  suvarytų  gyvulių  kaimenių.  Staiga  šimtas,  o  gal  net  du 
šimtai  veidų  atsisuko  į  Abromą.  Vyrai,  moterys,  vaikai,  ir  seni,  ir 
jauni  -  daugiau  nei  ketvirtadalis  Teracho  genties  žmonių. 

Visi  kantriai  jo  laukė. 

Vyras,  vardu  Arpachšadas,  žengė  į  priekį.  Jis  buvo  Abromo  ūgio, 
bet  šiek  tiek  vyresnis.  Gentyje  žinomas  kaip  puikus  piemuo.  Vyras  tarė: 

-  Abromai,  šiąnakt  apsvarstėme  tavo  žodžius.  Be  to,  pamatėme, 
kad  nei  Ea,  nei  Inana,  nei  joks  kitas  dievas,  kurių  taip  bijojome  iki 
šiolei,  tavęs  nenubaudė.  Mes  pasitikime  tavimi.  Jei  sutinki,  seksime 
paskui. 

-  Mano  tėvas  sako,  kad  jo  dievai  mane  nubaus  galbūt  vėliau,  - 
susijaudinęs  atkirto  Abromas.  -  Nejau  jų  nebijote? 

Arpachšadas  nusišypsojo: 

-  Visąlaik  bijojome  tai  viena,  tai  kita.  Laikas  liautis. 

-  Vadinasi,  jūs  tikite,  kad  Dievas,  kuris  su  manimi  kalbėjo,  iš 
tiesų  egzistuoja?  -  vis  klausinėjo  Abromas. 

—  Mes  pasitikime  tavimi,  —  užtikrino  Arpachšadas. 

Abromas  pažvelgė  į  Sarają.  Jos  akys  žibėjo  pasididžiavimu. 

-  Tuomet  eikite  su  Saraja  ir  Abromu,  ir  būsite  pradžia  tautos, 
kurią  vienintelis  Dievas  man  pažadėjo. 

Abromo  žodžiai 


Iš  pradžių  jie  eidavo  kiekvieną  dieną,  nuo  aušros  iki  sutemų. 
Perėjo  Harano  kalnus,  pasiekė  Eufrato  krantus  ir  leidosi  jo  pakrante 
pietų  kryptimi,  lyg  grįžtų  į  Šumero  ir  Akado  karalystes. 

Taip  keliavo  tris  ar  keturis  mėnesius.  Ėriukai,  moterys  ir  vaikai 
sėdėjo  vežimuose.  Jie  išmoko  siūti  tvirtesnius  sandalus  storesniais  pa¬ 
dais,  didesnius  odinius  maišus  vandeniui  ir  ilgesnes  tunikas,  kurios 
saugojo  nuo  dienos  karščio  ir  nakties  šalčio.  Naktys  čia  buvo  sausos 
ir  atšiaurios.  Kai  pasiekdavo  kokį  miestą  ar  kitos  genties  palapines, 
vietos  žmonės  ateidavo  jų  pasveikinti,  vadindavo  „ateiviais“,  hebrajais. 

Niekas  nesiskundė  ilga,  varginančia  kelione.  Niekas  neklausinėjo 
Abromą,  kodėl  juos  veda  vienu  ar  kitu  keliu.  Ir  tik  Saraja  auštant,  prieš 
leidžiantis  į  kelią  kartais  pastebėdavo  nerimo  prislėgtą  vyro  veidą. 

Vieną  rytą  Abromas  pajuto  į  jį  įsmeigtą  Sarajos  žvilgsnį.  Saulės 
spinduliai  dar  nebuvo  išstūmę  nakties  šešėlių,  Abromas,  suraukęs  ant¬ 
akius  ir  nervingai  sučiaupęs  burną,  žvelgė  į  rytų  tolius.  Jis  nusišypso¬ 
jo  Sarajai,  tačiau  antakiai  taip  ir  liko  suraukti.  Saraja  priėjo  prie  jo. 
Pirštais  paglostė  Abromo  kaktą,  paskui  uždėjo  vėsią  ranką  jam  ant 
sprando. 

-Jis  nustojo  su  manimi  kalbėjęs,  -  prisipažino  Abromas.  -  Nuo 
tada,  kai  išvykome  iš  Harano,  nei  vieno  žodžio,  nei  vieno  paliepimo. 
Aš  negirdžiu  Jo  balso. 

Saraja  vis  dar  švelniai  glostė  jo  sprandą.  Abromas  kalbėjo  toliau: 

-  Vedu  ten,  kur,  manau,  turime  eiti,  į  tą  žemę,  kurią  Jis  man 
pažadėjo.  Bet  jeigu  aš  klystu?  Ir  jei  mes  šitiek  nukeliavom  veltui? 

Prie  glamonių  pridėjusi  dar  ir  bučinį  Saraja  atsakė: 

-Aš  tavimi  pasitikiu.  Mes  tavimi  pasitikime.  Tad  kodėl  gi  tavo 
dievas  tavimi  neturėtų  pasitikėti? 

Jie  daugiau  niekada  apie  tai  nekalbėjo.  Tačiau  po  kelių  dienų 
Abromas  nusprendė  pasukti  keliu  saulės  laidos  kryptimi.  Jie  pasuko  į 
šoną,  už  nugaros  palikdami  sodria  žole  apaugusius  Eufrato  krantus, 
kad  toliau  keliautų  smėlynais  su  nuskurusia,  sausa  žole.  Arpachšadas 
atėjo  pas  Abromą  ir  paprašė  leisti  gyvuliams  pailsėti. 

-  Greitai  prasidės  dykuma  ir  nieks  nežino,  kiek  teks  ja  keliauti, 
kol  pasieksime  žaliuosius  plotus.  Geriau  jau  leiskime  gyvuliams  pri- 
siėsti,  atgauti  jėgas.  O  mums  irgi  truputis  poilsio  visai  nepakenktų. 

-  Nerimauji?  -  paklausė  Abromas. 

Arpachšadas  nusišypsojo. 

-  Ne,  Abromai,  visi  ramūs.  Ir  nekantrių  nėra.  Tik  tu  vienas  rūpi¬ 
niesi.  Mes  sekame  tau  iš  paskos.  Tavo  kelias  yra  ir  mūsų  kelias.  Tik 
nesuprantu,  kam  skubėti,  juk  tikriausiai  mūsų  laukia  ilga  kelionė. 

Abromas  nusijuokė  ir  pripažino,  kad  Arpachšadas  buvo  teisus. 
Buvo  pats  laikas  vienai  ar  dviem  paroms  pasistatyti  palapines. 

Nuo  tos  dienos  jų  kelionės  tempas  vėl  pasidarė  toks,  koks  buvo 
valdant  Terachui.  Jiems  prireikė  daugiau  nei  keturių  metų  laikų,  kad 
keliaudami  nuo  oazės  prie  oazės  pereitų  Tadmoro  dykumą  ir  pasiektų 
Damaską.  Čia  jie  išvydo  nepažįstamų  medžių  ir  vaisių,  miestų,  ku¬ 
riuos  aplenkdavo  iš  tolo,  įsitaisydami  pačiose  prasčiausiose  pievose, 
kad  neužsitrauktų  vietos  gyventojų  pykčio. 

Visi  taip  priprato  prie  tokio  klajoklių  gyvenimo,  kad  veik  užmiršo, 
jog  vieną  dieną  jam  ateis  galas. 

Kartais  jiems  ilgiau  sustojus  vienoje  vietoje  vienas  ar  kitas  gen¬ 
ties  narys  sukurdavo  šeimą  su  mergina  ar  vyru,  sutiktais  prekiaujant 
ar  prie  šaltinio.  Abromas  laimindavo  tokį  pasirinkimą.  Dėl  to  genty¬ 
je  gimdavo  vis  daugiau  vaikų.  Tik  vienos  moters  įsčios  vis  dar  buvo 
tuščios  -  Sarajos,  Abromo  žmonos.  Tačiau  gentainiai  nustojo  ją  varstę 
žvilgsniais.  Net  Sililė  susilaikydavo  ir  nepersekiodavo  jos  su  savo  pa¬ 
tarimais,  taip  pat  nustojo  Sarajai  raportuoti,  ką  apie  ją  kalbėjo  gen¬ 
ties  moterys.  Atrodė,  lyg  visi  būtų  supratę,  kad  jei  Abromas  kantriai 
laukia,  kol  Sarajos  pilvas  taps  vaisingas,  tai  ir  jie  turį  palaukti.  O  kol 

kas  Lotas,  Abromo  sūnėnas,  bus  jiems  kaip  sūnus.  Tik  pati  Saraja  jau 
nebegalėjo  kęsti  tuščio  savo  pilvo. 

Vieną  dieną  ji  įėjo  į  bendrą  moterų  palapinę  kaip  tik  tuo  metu, 
kai  jauna  žmona  gimdė  savo  pirmagimį.  Ji  buvo  jaunesnė  už  Sarają, 
išblyškusi  kaip  lapas,  didelių  juodų  akių,  pilnos  krūtinės.  Tai  buvo 
Leklė.  Diena  po  dienos  Saraja  stebėjo,  kaip  iš  pradžių  apvalėjo  jos 
pilvas,  paskui  ir  visas  kūnas:  klubai,  sėdmenys,  krūtys,  pečiai  ir  net 
skruostai  bei  lūpos.  Kiekvieną  dieną  ji  ją  stebėjo  pavydulingu  žvilgs¬ 
niu.  Žinoma,  Abromo  gentyje  buvo  kitų  moterų,  kurios  laukėsi,  ta¬ 
čiau  Saraja  manė,  kad  kitos  nė  iš  tolo  grožiu  negalėjo  prilygti  Leklei. 
Saraja  slapčia  jai  pavydėjo,  mylėjo  ją,  bet  ir  nekentė  taip  nuožmiai, 
kad  kartais  naktį  nesudėdavo  bluosto.  Ir  nors  paprastai  Saraja  veng¬ 
davo  moterų  palapinės,  kai  kuri  nors  iš  jų  gimdydavo,  Leklės  gimdy¬ 
mo  nenorėjo  praleisti. 

Vos  įžengusi  į  palapinę  ji  suprato,  kad  viskas  vyksta  ne  taip,  kaip 
turėtų.  Leklė  inkštė,  plaukai  buvo  prilipę  prie  prakaituoto  veido,  at¬ 
vira  burna,  išdžiūvusiomis  lūpomis  ji  gulėjo  stiklinėmis  akimis,  lyg 
skausmas  būtų  sukaustęs  visą  jos  kūną.  Taip  praėjo  visa  diena.  Pri¬ 
buvėjos  kartojo  užkalbėjimus,  vis  trynė  Leklei  pilvą  ir  šlaunis  švelniu 
mėtiniu  aliejumi.  Jos  kalbėjo  ir  elgėsi  įprastai,  tačiau  Saraja  matė, 
kaip  jų  veiduose  vis  didėjo  nerimas.  Leklė  dejavo,  duso,  paskui  vėl 
dejavo,  akys  visąlaik  buvo  stiklinės,  užverstos  į  viršų. 

Po  pietų  ji  jau  nebeatsakinėjo,  kai  į  ją  kreipdavosi.  Galiausiai 
pribuvėjos  paprašė  Sarają  ir  Sililę,  kad  šios  padėtų  masažuoti  Leklę, 
mat  atrodė,  kad  kraujas  stoja  normaliai  tekėjęs  jos  kūnu.  Tačiau  Sa- 
rajai  uždėjus  delnus  ant  Leklės  pilvo,  pastarosios  šonai  ir  krūtys  dide¬ 
liais  tamsiais  speneliais  degė  karščiu. 

Daugiau  nedelsdamos  pribuvėjos  išdėstė  palapinėje  ant  žemės 
gimdymo  lenteles.  Prilaikydamos  Leklę  jos  mėgino  ištraukti  jos  vai¬ 
ką  į  gyvenimą.  Tai  buvo  žiauri,  ilga  ir  pražūtinga  kova.  Pribuvėjos 
įkišo  rankas  į  gimdyvės  pilvą  ir  galiausiai  iš  jo  ištraukė  mažutėlį  vai¬ 
kelį,  mergaitę  maža  burnele,  jau  pasiruošusią  juoktis  ir  verkti.  Saulei 
pasiekus  horizontą,  Saraja  ir  Sililė  išėjo  iš  palapinės.  Jos  drebėjo,  gal¬ 
vose  ir  krūtinėse  joms  dar  aidėjo  Leklės  klyksmai,  kuriuos  tik  mirtis 
sugebėjo  nutildyti. 

Nepratardamos  nė  žodžio  Sililė  ir  Saraja  pažiūrėjo  viena  j  kitą. 
Tai,  ką  Sililės  lūpos  nutylėjo,  vis  dėlto  išdavė  senstelėjęs  jos  veidas: 
„Bent  jau  tu  nemirsi  tokia  mirtimi.“ 

Saraja  kurį  laiką  stebėjo  saulę  -  kraujo  lašelį  pasaulio  pakrašty. 
Švytinti  pilnatis,  besiartinančios  nakties  ženklas,  pakibo  danguje.  Tvy¬ 
rojo  karštis.  Toks  tirštas  karštis,  kad  net  vakaro  vėjelis  nesugebėjo  jo 
išsklaidyti.  Saraja  papurtė  galvą  ir  pakankamai  garsiai,  kad  Sililė 
išgirstų,  sušnibždėjo: 

-  Tu  klysti,  Leklės  mirtis  manęs  negąsdina.  Aš  jai  pavydėjau,  kai 
ji,  tokia  graži  ir  pilna,  tryško  gyvenimu.  Aš  vis  dar  jai  pavydžiu. 

*  *  * 

Tą  vakarą  Saraja  padarė  tai,  ko  buvo  atsižadėjusi  nuo  tada,  kai 
Ab romas  tapo  jos  vyru.  Ji  atvėrė  vieną  iš  savo  palapinės  skrynių  ir  iš 
ten  išsitraukė  krepšelį,  kuriame  buvo  kedro  drožlių  saujelė  ir  medinė 
dažyta  Nintu  statulėlė.  Nepaisydama  to,  kad  Saraja  nepasitikėjo  to¬ 
kiais  dalykais,  Sililė  niekada  nepanoro  ja  atsikratyti. 

Į  ažūrinį  indą  variniu  dangčiu  ji  įmetė  keletą  žarijų  ir  vengdama 
pašalinių  žvilgsnių  paliko  palapines.  Šviečiant  mėnuliui  Saraja  perėjo 
kalvą,  nusileido  į  pakalnę.  Ir  kai  įsitikino,  kad  susirado  nuošalią  vie¬ 
tą,  tarp  kelių  akmenų  užkūrė  mažą  lauželį. 

Parkritusi  ant  kelių,  nieko  negalvodama  Saraja  sulaukė,  kol  iš 
laužo  liko  tik  žarijos,  o  tada  įmetė  į  jį  kedro  drožlių.  Kai  iš  laužo  ėmė 
verstis  pakankamai  tiršti  dūmai,  ji  iš  už  diržo  išsitraukė  Abromo  do¬ 
vanotą  ploną  dramblio  kaulo  peiliuką.  Staigiu  judesiu  perrėžė  kairios 
rankos  delną,  paskui  dešinį.  Tada  čiupo  medinę  statulėlę  ir  ritinėda¬ 
ma  tarp  delnų  drėkino  ją  savo  krauju  murmėdama: 

O  Nintu,  menstruacijų  valdove, 

Nintu,  tu  sprendi,  ar  moters  pilvas  duos  gyvybę, 

Nintu,  mylimoji  valdove,  kuri  paleidi  į  pasaulį  žmogų,  priimk 
Sarajos,  savo  dukros,  maldą, 

O  Nintu,  valdove,  kuri  paleidi  į  pasaulį  žmogų,  tau  į  rankas 
Galingasis  Enki  įdavė  gimdymo  lentelę,  tu  laikai  žirkles  virkštelei 
Nukirpti, 

NintUy  išklausyk  mane ,  išgirsk  savo  dukros  skausmą 
Ir  neapleisk  jos. 

Kedro  dūmai  badė  akis,  balsas  pasidarė  gergždžiantis,  Saraja  nu¬ 
tilo.  Paskui,  žvelgdama  į  mėnulį,  ji  atsistojo.  Prie  pilvo  prispaudusi 
statulėlę  toliau  rypavo: 

O  Nintuy  Enlilio  pirmojo  sese ,  įsitikink ,  kad  Sarajos  vidus  būtų 
Vaisingas  ir  švelnus  kaip  Dilumo  datulė. 

O  NintUy  tu  sprendiy  ar  moters  pilvas  duos  gyvybę  y 
Leisk  Sarajai  gimdytu  atleisk  jai  jos  tylą  ir  panieką , 

Kad  tavo  visagalybė  raganavimus  ir  užkeikimus  išsklaidytų , 
Kad  jie  išgaruotų  kaip  sapnas , 

Kad  išsinerciau  aš  iš  jų}  kaip  gyvatė  išsineria  iš  senos  odosy 
O  NintUy  sugerk  mano  kraujo  lašusy  kaip  rasą  nuo  vagų. 
Užtikrinky  kad  mano  vyro  Abromo  sėklos  medus  taptų  gyvybe. 

Dar  septynis  kartus  ji  kartojo  savo  maldą,  kol  kraujas  iš  žaizdų 
nustojo  tekėjęs.  Tada  dideliu  akmeniu  sutraiškė  žarijas  ir  grįžo  į  pala¬ 
pines. 

Saraja  atsargiai  ėjo  Abromo  palapinės  link.  Lempos  joje  jau  bu¬ 
vo  užgesintos.  Laimei,  Abromas  nebuvo  įsitraukęs  į  tas  nesibaigiančias 
naktines  kalbas  su  Arpachšadu  ir  keletu  senių,  kurie  galėdavo  jį  užlai¬ 
kyti  iki  aušros. 

Įėjimą  dengianti  drobė  buvo  palikta  pusiau  atlenkta,  kad  į  pala¬ 
pinę  patektų  gaivaus  oro.  Saraja  tyliai  ją  nuleido.  Mėnulio  šviesa, 
prasiskverbusi  pro  palapinės  audinį,  virto  prieblanda,  kuri  padėjo  Sa¬ 
rajai  išvengti  piliorių  ir  skrynių.  Abromas  buvo  čia,  jis  gulėjo  nuogas 
ant  kilimų  ir  kailių  kalno,  savo  guolyje.  Jis  kvėpavo  lėtai  ir  vienodai 
kaip  giliai  įmigęs  žmogaus,  kuris  nieko  nesapnuoja. 

Saraja  švelniai  įkišo  Nintu  statulėlę  tarp  kailių  po  Abromo  kojo¬ 
mis.  Ji  pakėlė  jo  tuniką  ir  atsiklaupė  šalia  vyro.  Suėmė  delnais  jo  lytį 
ir  švelniai  paglostė.  Abromui  tebemiegant,  šioji  tapo  ilga,  sustandėjo 
tarp  Sarajos  pirštų.  Abromo  krūtinė  ir  pilvas  ėmė  virpėti.  Saraja  ilgais 
banguotais  plaukais  apklojo  vyro  kūną,  švelniai  vos  vos  jį  lytėjo  spe¬ 
nelių  galiukais,  priglaudė  lūpas  prie  jo  kaklo,  smilkinio,  surado  jo 

burną.  Abromas  pramerkė  akis,  atrodė,  lyg  nesuprastų,  kur  baigiasi 
sapnas  ir  prasideda  tikrovė.  Jis  sumurmėjo: 

-  Saraja? 

Saraja  tylėjo,  ji  toliau  glamonėjo,  atiduodama  savo  klubus  jo  ran¬ 
koms,  savo  krūtinę  jo  burnai.  Jie  atrodė  lyg  du  šešėliai.  Du  paklaikę, 
nuo  geismo  vaitojantys  šešėliai,  vyras  ir  moteris.  Abromas  vis  dar 
kuždėjo  jos  vardą:  „Saraja,  Saraja!“,  lyg  bijotų,  kad  nesulaikys  jos, 
kad  ši  ištirps  jam  tarp  rankų  net  tada,  kai  Saraja  apglėbė  jį  kuo  giliau, 
priėmė  jį  į  savo  pilvą.  Jie  spaudė  vienas  kitą  savo  glėbyje,  lyg  būtų 
išalkę  vienas  kito  kūno,  nepasotinamo  geismo  apsėsti  džiaugėsi  kiek¬ 
viena  mylimo  kūno  dalele.  Abu  suvokė,  kad  mylėjosi  kitaip  nei  visa¬ 
da,  mažiau  varžydamiesi,  aistringiau.  Visą  Sarajos  kūną  užliejo  iš  Ab- 
romo  sklindančios  malonumo  bangos,  lyg  ji  būtų  tapusi  tokia  plati 
kaip  ištisa  šalis,  tokia  lengva  ir  vandeninga  lyg  dangus  su  jūra,  persi¬ 
pynę  horizonte.  Tada  ją  užliejo  jos  pačios  malonumo  bangos,  pilvas 
ir  strėnos  įsitempė,  Sarajai  užėmė  kvapą,  ji  pasinėrė  į  savo  malonu¬ 
mą.  Abromas  ją  apvertė  guolyje.  Saraja  abiem  rankom  apsikabino 
vyro  sprandą,  lyg  prisikabintų  prie  didžiulio  kylančio  paukščio,  Ab- 
romo  kvėpavimas  glostė  Sarajai  veidą  ir  krūtinę,  ji  leidosi  užvaldoma 
vyro  bangavimo. 


*  *  * 

Vėliau,  kai  dar  krūtinė  ir  klubai  buvo  skausmingi  nuo  patirto 
malonumo,  Saraja  pakuždėjo: 

-  Abromai,  aš  esu  nevaisinga  moteris.  Jau  tiek  metų  man  tarp 
šlaunų  nebepasirodo  kraujas.  Tavo  sėkla  veltui  krinta  į  mano  pilvą, 
lyg  kristų  į  dulkes. 

-  Aš  tai  žinau,  -  atsakė  Abromas  taip  pat  švelniai  kaip  Saraja.  - 
Visi  tai  žino,  ir  jau  seniai. 

-  Aš  tave  apgavau,  -  tvirtino  Saraja.  -  Sausa  kaip  dulkė,  negalin¬ 
ti  tau  duoti  vaikų,  tokia  aš  jau  buvau,  kai  atėjai  į  Uro  šventovę  manęs 
pasiimti.  Tada  neišdrįsau  tau  to  prisipažinti.  Laimė,  kad  mane  pasi¬ 
imsi  tu,  buvo  tokia  didelė,  jog  visa  kita  man  buvo  nesvarbu. 

-  Ir  aš  tai  žinojau.  Žinojau,  kad  Ištaręs  šventosios  atnašautojos  - 
tai  moterys  be  menstruacijų.  Kas  gi  Ore  to  nežino? 

Saraja  pasirėmė  ant  alkūnės,  kad  geriau  įsižiūrėtų  į  vyro  veidą. 
Abromo  veidas,  apšviestas  blyškios  mėnulio  šviesos,  buvo  lygus  ir 
tviskantis  lyg  sidabrinė  kaukė.  Toks  gražus  jis  dar  niekad  nebuvo. 
Tokio  ramaus,  švelnaus  grožio,  kad  net  Sarajai  užspaudė  gerklę.  Dre¬ 
bančiais  pirštais  ji  paglostė  jam  antakius,  švelniai  perbraukė  per  skruos¬ 
tus  iki  pirmų  barzdos  plaukelių. 

-  Tai  tada  kodėl?  Kodėl  tu  ėmei  mane  į  žmonas,  jei  žinojai?  Be¬ 
vaikę  žmoną! 

Abromas  priglaudė  savo  lūpas  prie  Sarajos  krūtinės,  pabučiavo 
šiltą  apskritą  jos  krūtį,  švelnų  lyg  šilkas  spenelį. 

-  Todėl,  kad  tu  Saraja.  Man  nereikia  kitos  žmonos,  aš  noriu  tavęs. 

Saraja  pakratė  galvą,  ją  kamavo  daugybė  klausimų,  ji  nesuprato 

Abromo. 

-  Tavo  dievas  tau  pažadėjo  tautą.  Kaip  gi  tu  turėsi  tautą,  jei  tavo 
žmona  tau  nepagimdys  nė  vieno  sūnaus? 

Abromas  kiek  pašaipiai  šyptelėjo. 

-  Mano  Viešpats  man  nesakė:  „Tu  pasirinkai  ne  tą  žmoną.“  Tai¬ 
gi  aš,  Abromas,  esu  laimingai  vedęs. 

Saraja  atsisėdo  lovoje,  žvelgė  į  jį  tylėdama,  šie  žodžiai  turėjo  ją 
visiškai  nuraminti,  tačiau  Sarajai  jų  nepakako.  Priešingai,  kūnas  visai 
pamiršo  ką  tik  patirtą  malonumą,  dabar  jai  buvo  tik  liūdna. 

Kodėl  Sarajos  nedžiugino  Abromo  žodžiai?  Negi  jų  nepakako, 
kad  išreikštų  tą  meilę  ir  gerumą,  apie  kuriuos  galėjo  tik  svajoti? 

Ne,  nes  jai  atrodė,  kad  Abromas  nesuvokia,  kokia  svarbi  yra  jos 
padaryta  klaida,  kaip  ji  slegia  Sarają  ir  kaip  krinta  galbūt  visiems  lai¬ 
kams  ne  tik  ant  jų,  bet  ant  visų,  kurie  juos  lydi. 

-  Aš  tave  mylėjau  tada,  prie  upės,  kai  puoliau  tau  į  glėbį,  kai 
bėgau  nuo  tėvo  man  išrinkto  vyro,  -  vos  girdimu  balsu  pradėjo  pasa¬ 
koti  Saraja.  -  Troškau  tavo  bučinio. 

Galiausiai  Saraja  jam  papasakojo,  kodėl  ėjo  į  kassaptu  lūšną  nu¬ 
sipirkti  sausros  žolelių.  Kaip  nuo  jų  vos  nemirė,  ir  kaip,  nors  ir  žino¬ 
dama,  kad  jis  su  tėvu  išvyko  iš  Uro  miesto,  vis  dėlto  nenustojo  lauku¬ 
si  jo  bučinio. 

-  Vargu  ar  buvo  galima  mane  pavadinti  suaugusia  moterim.  Aš 
suklydau  nežinia  dėl  ko  labiau:  ar  kad  buvau  jauna,  ar  kad  man  reikėjo 

tavęs.  Man  ir  šiandien  vis  dar  reikia  tavęs,  tačiau  tokia  aš  tau  nenau¬ 
dinga.  Tau  reikia  motinos  taviems  vaikams,  vaisingos  žmonos,  kuri 
padėtų  įgyvendinti  tai,  ko  iš  tavęs  tikisi  tavasis  dievas,  -  pakartojo  ji. 

Ab romas  papurtė  galvą.  Jis  sugriebė  jos  rankas  ir  prispaudė  sau 
prie  krūtinės. 

-  Klysti,  man  reikia  tavęs.  Tavo  trūkumas  yra  mano  laimė.  Tas, 
kuris  man  kalba,  Tas,  kuris  mane  kviečia  ir  mane  veda,  žino,  kokia 
tu  esi.  Lygiai  kaip  ir  aš.  Jam  taip  pat  patinka,  kad  būtent  tu  esi  šalia 
manęs.  Tu  esi  Jo  malonėje,  aš  tai  žinau. 

Jis  įnirtingai  bučiavo  Sarajos  delnus.  Staiga  atitraukė  galvą,  su¬ 
pratęs,  kad  ką  tik  lūpomis  palietė  šviežias  žaizdas,  kurias  ji  pasidarė 
atsiduodama  Nintu  malonei.  Saraja  pastebėjo,  kaip  pyktis  iškreipė 
Abromo  veidą. 

-  Ką  tu  padarei?  -  suriko  jis. 

Ji  pakilo  iš  guolio  ir  iš  po  avių  kailių  ištraukė  Nintu  statulėlę. 
Saraja  stovėjo  nuoga  priešais  jį,  su  statulėle  rankose,  nuoširdumo  ir 
baimės  kupinomis  akimis  paaiškino: 

-  Nevaisinga  moteris  galėtų  praryti  ir  žemių,  dumblo,  kautis  su 
pabaisom  ar  piktosiomis  dvasiomis,  jeigu  tik  tai  padėtų  grąžinti  jos 
įsčioms  gyvybę.  Šiandien  jaunoji  Leklė  mirė  gimdydama  dukrą.  Ne¬ 
paisant  visos  savo  meilės  tau,  Abromai,  aš  norėčiau  mirti  tokia  mirtimi. 

Abromas  pašoko  ant  kojų  priešais  ją,  jo  lytis  dar  buvo  ilga  nuo 
patirto  malonumo.  Blyškioje  mėnulio  prieblandoje  jo  bruožai  tary¬ 
tum  nubluko,  lyg  jis  visai  neturėtų  veido.  Jo  krūtinė  kilojosi  tankiai, 
taip  pat  tankiai  jis  kvėpavo. 

-  Šį  vakarą  savo  krauju  glosčiau  Nintu,  -  pralemeno  Saraja  ro¬ 
dydama  statulėlę.  -  Tavo  sėkla  mano  pilve.  Sakoma,  kad  jei  ji  ten 
įteka,  kai  ir  vyras,  ir  moteris  jaučia  didžiausią  malonumą,  tada  sėkla 
būna  gyvybingesnė,  judresnė... 

Ji  nutilo,  manė,  kad  Abromas  ims  rėkti,  galbūt  net  suduos  jai. 
Tačiau  jis  tik  ištiesė  ranką.  Abromo  balse  nebuvo  pykčio: 

-  Atiduok  man  tą  lėlę. 

Drebančia  ranka  Saraja  ištiesė  statulėlę  Abromui.  Šis  paėmė  ją 
delnu  uždengdamas  Nintu  veidą.  Nuo  vieno  pilioriaus  jis  nukabino 
trumpą  lenktą  bronzinį  kardą  -  tvirtą,  sunkų  ginklą,  kuriuo  Saraja 

matė  jį  pjaunant  ėriukams  galvas.  Nuogas,  nesijaudindams  dėl  to, 
kad  visai  neprisidengęs,  jis  išėjo  iš  palapinės.  Pasidėjęs  ant  žemės  ke¬ 
letu  kirčių  sutrupino  dievuką  ir  kaukdamas  kaip  žvėris  vienu  mostu 
išbarstė  tolyje  jo  šipulius. 

Kai  grįžo  į  palapinę,  Saraja  jau  buvo  susisukusi  į  tuniką.  Jos  kūnas 
lyg  gūžėsi  nuo  baimės  ir  pažeminimo,  tačiau  Saraja  stengėsi  stovėti 
tiesiai.  Akys  buvo  sausos,  burna  tvirtai  sučiaupta.  Tačiau  nepaisant 
to,  kad  buvo  tvanku,  ji  atrodė  lyg  drebėtų  nuo  šalčio. 

Abromas  priėjo  prie  Sarajos,  paėmė  jos  rankas  ir  pakėlė  prie  savo 
lūpų.  Prispausti  prie  lūpų  pirštai  nustojo  drebėję.  Paskui  pabučiavo 
delnus,  liežuviu  braukė  per  žaizdas  taip  švelniai,  kaip  motina  bučiuoja 
savo  vaikui  žaizdeles,  kad  nustotų  skaudėjusios.  Prisitraukdamas  Sarają 
prie  savęs  sumurmėjo: 

-  Uro  dievai  norėjo,  kad  tu  aukotum  jautį,  kol  jis  nusmeigs  tave, 
teisindamiesi  tuo,  kad  tau  tarp  šlaunų  nebėga  kraujas.  Mano  tėvas 
Terachas  ir  visi,  kas  jį  palaikė,  nepritarė  mano  pasirinkimui,  nes  mes 
mylėjomės  vien  dėl  malonumo.  Žinau,  ko  kasdien  tave  klausinėjo 
Cila.  Žinau,  kokiais  žvilgsniais  buvai  varstoma.  O  aš  palikau  tave 
vieną  kęsti  tuos  klausimus  ir  gėdą.  Neradau  žodžių  tavo  skausmui 
nuraminti.  Kaip  jiems  visiems  paaiškinti,  kad  mano  vedybinės  laimės 
su  Saraja  netemdė  joks  šešėlis?  Kad  aplink  mane  augančius  sūnus  ir 
dukras,  kuriuos  Saraja  būtų  galėjusi  duoti,  man  pakeitė  auganti  jos 
meilė  man?  Visi  jie  šaukėsi  dievų,  kalbėjo  apie  klaidas  ir  atgailą.  Visi 
tavo  pilve  matė  tik  blogį.  O  aš,  matydamas  vien  jų  patiklumą  ir 
prietaringumą,  palikau  tave  vieną  kęsti. 

Jis  nutilo.  Saraja  sulaikė  kvapą.  Abromas  ištarė,  pagaliau  ištarė 
tuos  žodžius,  kurių  ji  taip  seniai  laukė.  Jie  kirbėjo  Sarajos  kūne,  de¬ 
gantys,  bet  švelnūs  kaip  žiemą  valgomas  medus. 

-  Te  šiandien  tavęs  nepaliečia  nei  jų  baimės,  nei  prietarai.  Pasi¬ 
tikėk  mano  kantrybe  taip,  kaip  aš  pasitikiu  tavimi.  Tu  manai,  kad 
Abromo  dievas  dar  nėra  tavo  dievas.  Esi  tikra,  kad  Jo  negirdėjai,  ne¬ 
jautei  Jo  buvimo.  Tačiau  dar  nežinia,  ar  tos  sausros  žolelės  nebuvo 
tau,  Saraja,  Uro  galingojo  dukra,  Jo  duotas  ženklas,  kad  tau  paro¬ 
dytų  anų  adoracijų  tuštybę?  Kas  žino,  gal  tai  buvo  Jo  tau  parodytas 
kelias,  vedęs  į  mano  ir  tavo  santuoką?  Harane  jis  man  pasakė:  „Palik 

savo  tėvo  namus.“  Jis  man  nesakė:  „Tolinkis  savo  žmonos  Sarajos, 
kuri  negali  iš  tavo  sėklos  išnešioti  vaiko.“  Jis  pasako  apie  tai,  ko  neno¬ 
ri.  Tai,  ko  nori,  Jis  irgi  pasako.  Jis  man  sako:  „Tu  būsi  palaiminimas. 
Laiminsiu  tave  laiminančius.“  O  kas  gi  mane  kasdien  laimina  dau¬ 
giau  nei  mano  žmona  Saraja?  Jis  man  žadėjo  tautą,  -  ir  duos  ją.  Taip 
kaip  duos  man  pažadėtąją  žemę.  Saraja,  mano  meile,  daugiau  nežeisk 
savęs  gėdos  peiliu,  nes  tau  nieko  nestinga  ir  tavo  skausmas  yra  mano 
skausmas. 

Abromas  numetė  nuo  Sarajos  pečių  tuniką,  ši  nukrito  ant  žemės. 
Pabučiavęs  jai  petį  pasakė: 

-  Eikš  gulti  šalia  manęs.  Šiąnakt,  kaip  ir  visas  kitas  naktis,  kol 
mano  Viešpats  Dievas  parodys  mums  žemę,  kurioje  galėsime  įsikurti. 


160 


iš  SKAITINIAI.ORG 


Salemas 


Tai  atsitiko  nepraėjus  nė  mėnesiui. 

Jau  kelios  dienos  kalvos,  kuriomis  jie  ėjo,  atrodė  apvalesnės,  žalesnės. 
Nei  medžių  lapų,  nei  žolių  nedengė  dulkių  sluoksnis.  Nereikėjo  ieškoti 
šaltinių  ar  tenkintis  stovinčiu  vandeniu,  kuriuo  buvo  girdomi  gyvuliai. 
Iš  vieno  slėnio  į  kitą  tekėjo  upeliai,  kartais  pakankamai  gilūs,  kad  būtų 
galima  juose  plaukioti.  Daug  visokių  vabzdžių,  taip  būna  tik  derlingo¬ 
se  žemėse.  Vieną  rytą  pradėjo  lyti.  Abromas  nusprendė,  kad  tą  dieną  jie 
niekur  nekeliaus:  tegu  lietus  išplauna  avims  vilną  ir  palapinių  drobes. 
Kai  į  pavakarę  nustojo  liję,  iš  debesų  išlindo  saulė.  Visi  nustėro  išvydę, 
kokioje  gražioje  vietoje  jie  buvo  apsistoję. 

Nors  per  keletą  dienų  nebuvo  čia  sutikę  nė  gyvos  dvasios,  kiek¬ 
vienas  suprato,  kad  šios  žemės  kažkam  priklausė.  Pievas  juosė  sienos, 
gyvuliai  buvo  pramynę  takelius.  Buvo  tylus  vakaras,  kai  kiekvienas 
prie  laužo  tyliai  svajojo  apie  laimę,  kuri  juos  aplankytų,  jei  Abromo 
dievas  paskirtų  jiems  panašią  žemę. 

Brėkštant  kitam  rytui,  Saraja  pašoko  iš  miegų.  Salia  jos  Abromo 
jau  nebuvo,  tačiau  jo  vieta  dar  buvo  šilta.  O  įėjimą  dengianti  drobė 
dar  siūbavo. 

Ji  tyliai  atsikėlė,  greit  išlindo  į  lauką  ir  dar  spėjo  pamatyti  staigiai 
tolstantį  savo  vyrą.  Ilgai  nesvarsčiusi  pasekė  jam  iš  paskos. 

Abromas  leidosi  bėgti.  Nesulėtindamas  žingsnio,  taškydamas  į 
šonus  vandens  čiurkšles  jis  perbėgo  upelį,  tada  dingo  miškelyje,  lanku 
supusiame  kalvos  viršūnę.  Saraja  leidosi  jam  pavymui  į  medžių  tankmę. 
Ji  nebematė  Abromo,  tačiau  girdėjo,  kaip  po  jo  skubiais  žingsniais 

traškėjo  sausos  šakos.  Baigiantis  miškeliui,  ji  sustingo.  Vos  atgaudama 
kvapą  Saraja  pasislėpė  už  žalio  ąžuolo  kamieno.  Maždaug  už  šimto 
žingsnių,  ant  kalvos  viršūnės  įbridęs  į  aukštą,  šlaunis  siekiančią  žolę 
nejudėdamas  stovėjo  Ab romas.  Jis  stovėjo  nugara  į  Sarają,  šiek  tiek 
pakelta  galva,  pusiau  ištiestomis  rankomis,  lyg  kažko  laukė. 

Nors  aplink  tebuvo  vėjelio  judinamas  gaivus  ryto  oras. 

Saraja  stovėjo  sustingusi  kaip  ir  jis.  Laukė  kokio  nors  judesio  ar 
garso. 

Tačiau  nieko  keista  nei  išgirdo,  nei  pamatė. 

Jai  į  veidą  pūtė  vėjelis.  Bangavo  žolės.  Mažyčiai  geltoni  ir  mėlyni 
drugeliai  plazdeno  virš  tuoj  sužydėsiančių  javų.  Medžiuose  čiauškėjo 
paukščiai.  Kai  kurie  pakilo,  tūpė  ant  kitų  šakų.  Jokia  šviesa  nesklido 
nei  iš  dangaus,  nei  nuo  žemės,  tik  tekanti  saulė  auksine  šviesa  spalvi¬ 
no  storus  kamuolinius  debesis.  Nevyko  nieko  ypatinga,  kaip  įprasta, 
ryte  pasaulis  kėlėsi  dienai. 

Visgi  ji  buvo  tikra:  Ab  romas  bendrauja  su  dievu. 

Abromas  klausėsi  savo  nematomo  dievo  balso. 

Saraja  negalėjo  suprasti,  kaip  dievas  galėjo  taip  neišsiduoti  jokiu 
ženklu.  Neparodyti  savo  veido,  nei  jokios  šviesos? 

Gal  Abromas  ir  kalbėjosi  su  savo  dievu,  tačiau  Saraja  tikrai  jo 
negirdėjo. 

Ji  tematė  pievoje  stovintį  vyrą,  kurį  supo  nieko  nenutuokiantys 
vabzdžiai  ir  paukščiai,  o  šis  žvelgė  į  dangų,  lyg  būtų  netekęs  proto. 

Gali  būti,  kad  tai  tetruko  labai  trumpai,  tačiau  Sarajai  pasirodė 
priešingai.  Staiga  Abromas  iškėlė  rankas.  Nuaidėjo  riksmas. 

Paukščiai  nutilo  čirškę. 

Abromas  dar  kartą  sušuko. 

Saraja  išgirdo  du  skiemenis.  Nežinomą  žodį. 

Išsigandusi  ji  pasileido  bėgti.  Kuo  tyliau.  Karščio  išmuštu  veidu, 
lyg  būtų  pamačiusi  tai,  ko  jai  negalima  matyti. 

*  *  * 

Vėliau  rugius  trinančiai  Sililei  ir  Lotui,  kuris  klausėsi  Sarajos 
išsižiojęs,  ji  pasakojo: 

-  Tikrai  nebuvo  nieko  ypatinga.  Galiu  jus  patikinti,  jokio  jude¬ 
sio.  Abromas  irgi  nejudėjo.  Ir  net  jei  jis  kalbėjo,  tai  aš  jo  balso  tikrai 
negirdėjau.  Ir  tai,  ką  jis  matė,  mano  akims  liko  neregima. 

Tyli  Sililė  nepatikliai  papurtė  galvą. 

-  Tačiau  Abromas  ištarė  savo  dievo  vardą,  -  žavėjosi  Lotas,  jis 
buvo  pasirengęs  dar  kartą  išklausyti  tą  pačią  istoriją. 

-  Aš  nesupratau,  kad  tai  buvo  vardas,  -  prisipažino  Saraja.  —  Kai 
jis  sušuko,  išgirdau  tik  du  garsus.  Panašius  į  tuos,  kuriuos  skleidžia 
Arpachšado  pučiamas  avino  ragas,  kai  jis  nori  sukviesti  kaimenę  į 
vieną  vietą.  Tik  iš  Abromo  paskui  sužinojau:  „Vienintelis  Dievas 
kalbėjo  su  manimi.  Jis  man  pasakė  savo  vardą  -  Jahvė.“ 

-Jahvė!  -  pakartojo  Lotas  juokdamasis.  -  Jahvė!  Kaip  lengva,  ir 
norėdamas  nepamirši.  Teisybė,  kad  panašu  į  rago  garsą:  jahv! 

-  Tik  įsivaizduokite,  dievas,  kurio  net  negalima  pamatyti,  kuris 
su  mumis  nekalba,  o  savo  vardą  pasako  tik  vienam  žmogui!  Negana 
to,  pasako  tada,  kai  pats  to  užsinori,  -  suburbėjo  Sililė.  -  Įdomu, 
kam  mums  toks  dievas  reikalingas?! 

-  Kad  surastų  gražų  kraštą,  turtingą,  kur  bus  pilna  vandens!  - 
šaltai  atšovė  Lotas.  -  Negi  negirdi,  ką  sako  Saraja.  Abromo  dievas  ne 
tik  savo  vardą  pasakė,  bet  dar  ir  tai,  kad  šita  žemė  nuo  šiol  priklauso 
mums.  Pats  gražiausias  kraštas,  kokį  mums  teko  matyti  nuo  tada,  kai 
palikome  Haraną.  Bet  tu,  Sililė,  jau  esi  per  sena,  kad  galėtum  įvertinti 
laukus,  pilnus  žolės.  Nes  jau  niekas  nebenori  su  tavimi  juose  voliotis... 

-  Och  tu,  vaikiūkšti!  -  pagrūmojo  Sililė  ir  mediniu  pagaliu  tvojo 
Lotui  per  užpakalį.  -  Užčiaupk  bent  kiek  savo  srėbtuvę.  Gal  aš  ir  esu 
per  sena  tam,  apie  ką  tu  galvoji,  bet  tau  dar  pienas  nuo  lūpų  ne- 
nudžiūvęs,  tad  pats  apie  tai  irgi  nesvajok! 

-  Taip  ir  maniau,  -  nusijuokė  Lotas  visai  nesikarščiuodamas.  - 
Per  sena,  kad  pamatytum  krašto  grožį,  ir  per  sena,  kad  pastebėtum 
vyrišką  grožį  to,  kuris  visai  dar  neseniai  buvo  berniukas,  tačiau  dabar 
jau  tikras  vyras! 

-  Jūs  tik  paklausykit!  -  pratrūko  juoku  Sililė,  apstulbusi  Loto 
kalbos  rimtumu. 

Lotas  pasitempęs  atsistojo  priešais  Sililę  ir  Sarają:  lankstus,  ran¬ 
kos  ant  šonų,  akys  ir  lūpos  provokuojamai  šypsojosi  šmaikščia  šyp- 

senele,  Lotas  vaidino  vyrą.  Tačiau  nors  ir  slėpdamos  savo  nuostabą, 
abi  moterys  turėjo  pripažinti,  kad  jis  buvo  teisus.  Pastaruoju  metu 
jos  nekreipė  dėmesio  j  Lotą,  tad  ir  toliau  jį  matė  tik  kaip  energingą, 
garbingą,  jautrų  paaugusį  berniuką.  Tuo  tarpu  Lotas,  kaip  daugelis 
jaunuolių,  per  trumpą  laiką  labai  ištįso.  Jis  net  praaugo  jas  visa  galva. 
Po  tunika  matyti  lankstūs  ir  raumeningi  pečiai,  jie  buvo  platesni  nei 
anksčiau;  skruostus  ir  burną  dengė  lengvi,  švelnūs  tamsūs  pūkeliai  ir 
kibirkštėlės  jo  akyse  buvo  visai  ne  vaikiškos.  Būtent  taip  jis  šypsojosi 
Sarajai,  rodydamas  rausvus  savo  skruostus  ir  šiek  tiek  gergždžiančiu 
balsu  murmėdamas: 

-  Kai  kiekvieną  dieną  matai  tetos  grožį,  gali  pritrūkti  kantrybės 
laukiant,  kada  tapsi  vyru. 

Sililė  užrėkė,  tačiau  staiga  nustojo,  lyg  apsimesdama,  kad  nieko 
nebuvo,  tada  nuvarė  Lotą  toliau.  Sis  kiek  paėjęs  bambėdamas  prisėdo. 
Ir  tik  tada,  kai  Lotas  atsuko  joms  nugarą,  Saraja  ir  Sililė  linksmai 
susižvalgė. 

-  Ne  jis  vienas  taip  mano,  -  tyliu  balsu  pripažino  Sililė.  -  Tavo 
grožis  kaitina  kraują  visiems  jauniems  dykaduoniams  eržiliukams. 
Jau  būtų  pats  laikas  Abromui  nuspręsti  baigti  kelionę.  Tada  mūsų 
eržiliukai  turės  statyti  miestą,  -  galės  išlieti  savo  energiją. 

Saraja  kurį  laiką  tylėjo.  Įmetė  grūdų  į  gilų  indą,  žiūrėjo,  kaip  jie 
traiškomi  po  Sililės  kilojamo  pagalio  dūžiais. 

-  Gal  jau  tikrai  daugiau  nereiks  keliauti?  Abromas  tikina,  kad  jo 
dievas  tikrai  mums  duoda  šitą  žemę.  Sako,  kad  ji  priklauso  mums 
šiandien,  priklausys  mums  ir  vėliau,  visiems  tiems,  kurie  gims  po 
mūsų. 

Sililė  nepatikliai  pakraipė  galvą.  Kadangi  Saraja  vėl  tylėjo,  tai 
Sililė  pakėlė  galvą.  Nereikėjo  nieko  sakyti,  jos  abi  susiprato  be  žodžių. 

-  Kas  žino?  -  švelniai  tarstelėjo  Sililė.  -  Galbūt  jis  sako  tiesą. 

-Abromas,  grįžęs  į  palapinę,  drebėjo  iš  džiaugsmo.  Puolė  ir  api¬ 
pylė  mane  bučiniais.  Bučiavo  man  pilvą  kartodamas  jam  dievo  pasa¬ 
kytus  žodžius:  „Duodu  tau  šią  žemę,  kad  čia  išdygtų  tavo  sėkla!“  O 
kai  jam  pasakiau,  kad,  nepaisant  visų  jo  pastangų,  mano  žemėje  kal¬ 
vos  ir  slėniai  nėra  derlingi,  jis  beveik  užpyko.  „Tu  nesupranti!  Jei 
Jahvė  taip  kalba,  vadinasi,  jis  galvoja  apie  tave,  mano  žmoną,  tą,  į 

kurią  krinta  mano  sėkla!  Pakentėk  dar,  ir  mano  Viešpats  tau  įrodvs 
savo  visagalybę.“ 

Sililė  pamaskatavo  miltuotais  pirštais. 

-  Hmm.  Kas  žino?  -  pakartojo  ji. 

-  O  apie  Abromą  negalėčiau  pasakyti,  kad  jis  kantrus,  -  linksmi¬ 
nosi  Saraja.  -  Galiu  pasakyti,  kad  jis  nepraleidžia  nei  vieno  ryto,  nei 
nakties  nesuteikęs  savo  dievui  progos  sudaigint  jo  sėklą! 

Juoko  kibirkštėlės  šokinėjo  jų  akyse,  susižvalgiusios  abi  užsikva¬ 
tojo.  Skambiu,  džiaugsmingu,  nerūpestingu  juoku. 

Tolėliau  nuo  jų  ant  kojų  pašokęs  Lotas  klausinėjo: 

-  Ko  juokiatės?  Ko  jūs  juokiatės? 

*  *  * 

Kitą  dieną  jie  priėjo  didelį  slėnį,  nusidriekusį  prie  kalnų  gran¬ 
dinės.  Mirgėjo  spalvos:  žalia  pievų,  geltona  javų  ir  gėlių,  laukai  buvo 
margi  tarsi  nuausta  juosta.  Pievose  ganėsi  gyvuliai,  dirbo  žmonės. 

Susižavėjimą  nutraukė  nusivylimas.  Kodėl  Abromo  dievas  pa¬ 
skyrė  jiems  šią  žemę? 

Saraja,  atsisukusi  į  Abromą,  trumpai  pasakė  tai,  ką  galvojo  visi: 

-  Šios  žemės  yra  nuostabios,  tačiau  atrodo,  kad  jos  jau  kažkam 
priklauso.  Ar  tikrai  čia  galime  pasistatyti  palapines  ir  statyti  miestą? 

Abromas  ilgai  stebėjo  prieš  akis  plytintį  vaizdą.  Bet  kuriuo  atve¬ 
ju  Jahvė  norėjo,  kad  prieš  įsikeldamas  į  šį  kraštą  jis  įvertintų  jo  grožį. 
Taip,  ši  žemė  buvo  pasirengusi  išmaitinti  ir  juos.  Nei  vakaruose,  nei 
pietuose  nebuvo  matyti  baltų  avių  kaimenių,  nei  tamsių  stambesnių 
gyvulių  bandų.  Jis  tarstelėjo: 

-  Ir  mums  čia  užteks  vietos. 

-  Gali  būti,  -  vangiai  atsakė  Arpachšadas.  -  Tačiau  Saraja  teisi: 
vos  tik  mūsų  gyvuliai  ims  gerti  upių  vandenį,  vos  imsime  semti  šalti¬ 
nių  vandenį,  iškart  kils  ginčų. 

Abromas  nusišypsojo,  neslėpdamas  savo  veido.  Jau  seniai  jis  ne¬ 
buvo  toks  linksmas  ir  ramus.  Atrodė,  kad  niekas  negalėtų  jo  nuliū¬ 
dinti.  Jis  linktelėjo  galva. 

-  Taip,  šis  kraštas  yra  pusiau  apgyventas.  Pažiūrėkit,  ten,  kalno 
viršūnėje,  matyti  miestas.  Eime. 

Jis  paprašė  atvaryti  tris  geriausius  vežimus,  pakinkytus  gražiau¬ 
siais  mulais.  Paliepė  vežimų  vidų  iškloti  švariomis  paklodėmis  ir  tarė: 

-  Sukraukite  į  šiuos  vežimus  visą  vakarykščią  ir  šiandien  ryte 
keptą  duoną.  Prie  duonos  pridėkite  ir  visą  kitą  turimą  gerą  maistą: 
šviežiai  skerstų  ėriukų,  šviežiai  vakar  ar  užvakar  skintų  vaisių. 

Nuvežkime  visa  tai  dovanų  štai  to  miesto  gyventojams. 

Viena  moteris  skardžiu  balsu  sušuko: 

-  Tu  mus  palieki  basus.  Kuo  gi  mes  patys  rytoj  maitinsimės? 

-  Nežinau,  -  atsakė  Abromas,  -  bus  matyt.  Galbūt  miesto  gy¬ 
ventojai  mums  irgi  atsidėkos  vaišėmis... 

Abromas  buvo  toks  tikras,  kad  net  jei  kai  kam  jo  žodžiai  ir 
skambėjo  per  drąsiai,  vis  tiek  visi  suprato,  kad  jiems  neliko  kito  kelio, 
kaip  sekti  paskui. 


*  *  * 

Kaitinant  popiečio  saulei  jie  pajudėjo  keliuku  miesto  link. 

Abromo  žmonės  nutįso  ilga  virtine.  Daugiau  nei  tūkstantis  vyrų, 
moterų,  vaikų,  bent  dvigubai  tiek  avių  ir  ožkų,  jau  neskaičiuojant 
vežimų,  apkrautų  palapinėmis  ir  kita  manta,  bei  mulų  ir  asilų  ban¬ 
dos.  Iš  tolo  buvo  galima  matyti  sandalais  ir  klumpėmis  apautų  kojų 
keliamus  dulkių  debesis.  Buvo  girdėti  avių  mekenimas,  ratų  cypimas 
ir  net  po  padais  girgždantys  akmenys. 

Vos  tik  jiems  ėmus  artėti  prie  miesto,  suskambo  ragų  ir  būgnų 
pavojaus  signalas.  Abromas  pristabdė  žingsnį,  ėjo  lėtai,  viena  ranka 
remdamasis  lazda,  kitą  uždėjęs  mului  ant  nugaros,  prie  pakinktų.  Jis 
norėjo,  kad  už  miesto  sienų  besibūriuojantys  miestiečiai  galėtų  juos 
apžiūrinėti  kiek  širdis  geidžia,  kol  įsitikins,  kad  jie  taikūs  ir  artinasi 
prie  miesto  be  ginklo  rankose,  be  piktų  kėslų. 

Vis  dėlto  jiems  prisiartinus  prie  akinančio  baltumo  sienų  tiek, 
kad  juos  jau  buvo  galima  apšaudyti  strėlėmis,  vieninteliai  didžiuliai 
mėlynai  dažyti  miesto  vartai  atrodė  užsklęsti  amžiams. 

Tarp  sienos  plyšių  knibždėjo  galvos  ir  ietys.  Tai  vienur,  tai  kitur 
siauruose  bokšteliuose  sušmėžuodavo  žmogaus  šešėlis. 

Abromas  iškėlė  lazdą,  visi  sustojo.  Prisidėjęs  rankas  prie  burnos, 
jis  ėmė  šaukti: 

-Aš  vardu  Abromas.  Mes  taikūs  žmonės.  Aš  ir  mano  tauta  nori¬ 
me  pasveikinti  tuos,  kurie  išpuoselėjo  šitą  žemę  ir  pastatė  šį  miestą! 

Paleidęs  lazdą,  jis  ištiesė  dešinę  ranką  Sarajai,  kaire  sugriebė  Loto 
ranką.  Paprašė,  kad  visi  pasektų  jo  pavyzdžiu.  Už  rankų  susikibusios 
šeimos  atrodė  lyg  vynuogių  kekės.  Paskui  visi  prisiartino  prie  Abro- 
mo  ir  Sarajos,  sustojo  pusmėnuliu,  juos  stebintiems  miestiečiams  jie 
buvo  kaip  ant  delno:  be  jokio  ginklo. 

Taip  kepinami  saulės  jie  gan  ilgai  išstovėjo. 

Paskui  staiga  sucypę  prasivėrė  vartai  ir  garsiai  poškėdami  plačiai 
atsilapojo. 

Vartuose  pasirodė  kariai.  Dvi  ryškiomis  tunikomis  vilkinčių  ir 
ietimis  bei  skydais  ginkluotų  karių  kolonos  tvirtu  žingsniu  artėjo  prie 
Abromo  ir  jo  pasekėjų.  Kai  kurie  jų  išsigandę  instinktyviai  atsitraukė 
atgal.  Tačiau  kadangi  Abromas  nekrustelėjo  nė  per  žingsnį,  ir  kiti 
grįžo  į  savo  vietas. 

Kai  tarp  Abromo  ir  karių  liko  koks  dvidešimt  žingsnių,  šie  susto¬ 
jo  lyg  suakmenėję.  Kiekvienas  pastebėjo,  kad  iečių  kotus  jie  įsmeigė  į 
žemę  smaigaliais  į  dangų,  o  ne  į  jų  krūtines,  ir  kad  kariai  buvo  pa¬ 
našūs  į  juos:  tokiais  pat  anglies  juodumo  antakiais,  barzdomis  ir  plau¬ 
kais.  Nenešiojo  jie  nei  perukų,  nei  gobtuvų,  kaip  šumerai  ar  akadai, 
bet  keistas,  spalvotas  kepurėles.  Jų  išdažyti  vokai  tamsiai  blizgėjo,  tamsi 
buvo  ir  jų  veido  oda. 

Nuo  miesto  vartų  ataidėjo  pučiamas  ragas.  Švelnus,  sodrus  rago 
garsas. 

Atsiskyrę  nuo  margos  šurmuliuojančios  minios,  priekyje  ėjo  koks 
dešimt  vyrų.  Jie  buvo  apsirengę  ilgais  ryškiai  raudonos  ir  mėlynos 
spalvos  berankoviais,  visų  galvas  puošė  dideli  geltoni  turbanai.  Ūgtelėję 
berniukai  laikė  jiems  virš  galvų  iškeltas  palmių  šakas,  taip  užtikrinda¬ 
mi  nors  kokį  pavėsį. 

Tie  dešimt  vyrų  buvo  pagyvenę,  apvaliais  pilvais,  o  jų  ilgos  barz¬ 
dos  gulė  ant  aukso  ir  jaspio  vėriniais  nukabintų  krūtinių.  Jie  šypsojosi. 
Ta  šypsena  stebino,  nes  visi,  o  visų  pirma,  žinoma,  Saraja,  atpažino, 
kad  tai  buvo  ta  pati  šypsena,  kuri  jau  nuo  pat  ryto  puošė  jos  vyro  veidą. 

Miesto  garbingieji  sustojo.  Paleidęs  Sarajos  ir  Loto  rankas,  Ab¬ 
romas  iš  arčiausiai  stovėjusio  vežimo  išėmė  duonos.  Jis  nusilenkė  pa- 

čiam  vyriausiajam,  kuris  atrodė  pats  kilmingiausias  ir  dėvėjo  puošniau¬ 
sius  drabužius.  Abromas  jį  pagarbiai  pasveikino  ir  įteikė  jam  duonos. 

-  Aš  esu  Abromas.  Aš  ir  visa  mano  tauta  esame  taikūs  žmonės. 
Mus  vadina  hebrajais,  keliaujančiais  žmonėmis,  nes  atkeliavom  iš  to¬ 
li.  Štai  jums  duona,  kurią  iškepėme  šiandien  ir  vakar.  Man  didelė 
garbė  pasidalyti  ja  su  šio  miesto  gyventojais,  nors  miestas  turtingas  ir 
gali  išsikepti  daugybę  duonos. 

Jų  vyriausiasis  ištiesė  žieduotas  rankas  duonai  paimti,  paskui  per¬ 
davė  ją  kitiems,  jį  supusiems.  O  tuo  metu  už  jų  smalsūs  ir  šurmu¬ 
liuojantys  miesto  gyventojai,  prasilaužę  pro  kareivių  sieną,  brovėsi 
kuo  arčiau  ateivių.  Miestiečių  vaikai  šūkavo  ir  maivėsi,  kad  tik  pa¬ 
trauktų  ateivių  vaikų  dėmesį. 

Vyriausiasis  iškėlė  ranką.  Dar  kartą  suskambo  rago  garsas,  visi 
nutilo. 

-Aš  vardu  Melchizedekas.  Esu  šios  tautos,  šių  žemių  ir  šio  mies¬ 
to,  kurį  vadina  Salemu,  karalius.  Nuo  upės  rytuose  iki  jūros  krantų 
vakaruose  gyvena  kitos  tautos,  jų  kraštą  vadiname  Kanaanu. 

Jis  dėstė  lėtai,  pagalvodamas,  kalbėjo  amoritų  kalba,  keistu,  dar 
niekad  Sarajai  negirdėtu  akcentu. 

-  Aš,  Melchizedekas,  Salemo  ir  Kanaano  valdovas,  mes  priima¬ 
me  tave,  Ab romai,  ir  visus  tave  lydinčiuosius.  Jums  atvertos  mūsų 
durys.  Dievo  iš  aukštybių,  dangaus  ir  žemės  Sukūrėjo,  vardu  laiminu 
tavo  atvykimą. 

Stojo  gili  tyla. 

Abromas  atsisuko  į  Sarają.  Jo  veidas  spindėjo  džiaugsmu.  Gar¬ 
siai,  kad  visi  išgirstų,  Abromas  tarė: 

-Ar  visi  girdėjot?  Salemo  karalius,  valdovas  Melchizedekas,  mus 
laimina  Viešpaties  vardu.  Esame  priimami  kaip  broliai. 

Tokia  laimė  truko  kokius  dešimt  metų. 

Gyvenimas  panėšėjo  į  nesibaigiančią  šventę:  stalai  buvo  nukrau¬ 
ti  Salemo  gyventojų  ir  atėjūnų  maistu,  per  kraštus  liejosi  alus,  nenu¬ 
tilo  pasakos,  vieni  kitais  žavėjosi,  vieni  kitus  suprato.  Buvo  sutarta, 
kad  Abromas  mokės  dešimtinę  nuo  kiekvieno  savo  bandos  gyvulio, 
kuris  ganysis  Kanaano  pievose.  Taip  pat  buvo  nutarta,  kad  jie  nesi- 
statys  sau  miesto,  kad  neužgožtų  gražiojo  Salemo,  ir  kad  jie  ir  toliau 
kilos  savo  palapines  iš  vienos  pievos  į  kitą,  kaip  tai  darė  jų  tėvai. 

Karalius  Melchizedekas  ir  garbingieji  vis  klausinėdavo  Abromą  apie 
jo  šalį  ir  apie  visus  kitus  kraštus,  kuriuos  šiam  teko  išvysti  ilgos  kelionės 
iki  Salemo  metu.  Jie  stebėjosi,  kaip  Ab romui,  nepaisant  to,  kad  reikėjo 
pereiti  šimtą  kalnų  ir  klonių,  upių  ir  dykumų,  vis  dėlto  pavyko  rasti 
kelią  į  Kanaaną.  Šie  nieko  nebuvo  girdėję  apie  šumerus  ar  akadus,  bet 
jiems  pavyko  įkalbėti  Sarają  ant  dar  minkštos  molio  lentelės  parodyti 
šumerų  ir  akadų  raštą.  Jie  buvo  apstulbę:  negi  tikrai  šie  ženklai  gali 
reikšti  daiktus,  gyvūnus,  žmones,  spalvas  ir  net  jausmus! 

Galiausiai  miestiečiai  išklausinėjo  Abromą,  ką  šis  žinąs  apie 
Viešpatį.  Jie  patys  Jį  garbino,  nes  tai  buvo  jų  tėvų  Dievas,  visais  lai¬ 
kais  jiems  užtikrinęs  santaiką  ir  turtus  šiose  žemėse.  Tačiau  jie  dar 
niekada  nebuvo  girdėję  nematomo  Viešpaties  balso.  Dar  niekam  iš 
jų  Jis  nebuvo  patikėjęs  savojo  vardo. 

Jahvė. 

O  Melchizedekas  oriai  pareiškė,  kad  nepaisant  to,  jog  Abromą 
lydėjo  marga  tauta,  kurios  žmonių  gyslomis  ir  netekėjo  jo  paties  krau- 

jas,  vis  dėlto  Abromas  buvo  toks  pat  kilmingas  karalius  kaip  ir  Mel- 
chizedekas.  Jaunatvišku  balsu,  bet  išdidžiai  jis  tvirtino,  kad  lenkiasi 
Abromui  nepaisydamas  amžiaus  skirtumo  ir  kad  lenkiasi  labai  pagar¬ 
biai  kaip  prieš  sau  lygų. 

Paskui  jį  Abromui  nusilenkė  ir  garbingieji  su  visais  Salemo  gy¬ 
ventojais. 

Vėliau  Melchizedekas  atsisuko  į  tyliai  ir  tiesiai  stovinčią  Sarają  ir 

tarė: 

-  Abromai,  jei  leisi,  nusilenksiu  ir  tavo  žmonai  Sarajai.  Galbūt 
tau  ir  taviškiams  jos  grožis  yra  kasdienis,  ir  jūsų  akys  nedega  susižavėji¬ 
mu  į  ją  žiūrėdamos,  bet  man  tai  pati  gražiausia  moteris,  kokią  tik 
Viešpats  kada  leido  sutikti.  Neabejoju,  kad  ji  ne  šiaip  sau  šalia  tavęs, 
kad  Jis  davė  šią  moterį  kaip  tavo  būsimos  gražios  tautos  ženklą. 

Melchizedekas  nusilenkė  Sarajai.  Paskui,  spausdamas  savo  ilgą 
barzdą  prie  krūtinės,  paėmė  Sarajos  tunikos  kampą  ir  priglaudė  sau 
prie  lūpų.  Atsitiesdamas  drebančiomis  lūpomis,  taip,  kad  tik  Saraja 
išgirstų,  sušnibždėjo: 

-  Esu  senis,  bet  tik  šiandien  supratau,  kokia  tai  laimė,  -  jei  būčiau 
jaunas,  negalėčiau  susitaikyti,  kad  tu  priklausai  ne  man. 

*  *  * 

Saraja  manė,  kad  jiems  pasiekus  pažadėtąją  žemę  Abromas  lieps 
pastatyti  miestą.  Tikrą  miestą  su  plytų  namais,  naujumu  kvepiančio¬ 
mis  gatvelėmis,  kiemais,  durimis  ir  stogais.  Taip,  didingą  miestą.  Mat, 
tiesą  pasakius,  Saraja  ilgėjosi  gražiojo  Ūro.  Tvirto,  amžino,  nepajudi¬ 
namo  zikurato  grožio.  Ir  savojo  kambario  vėsos  Ichbi  Sum  Usuro 
namuose,  sodo  kvapų,  garso,  kai  odinis  maišas  prisipildo  vandens, 
naktį  čiurlenančio  baseino. 

Ne  ją  vieną  buvo  išvarginęs  nuolatinis  palapinių  rinkimas  ir  sta¬ 
tymas,  ne  jai  vienai  buvo  atsibodę  sekti  paskui  alkanų  gyvulių  bandą. 
Tačiau  diena  po  dienos  kiekvienas  vis  labiau  vertino  Kanaano  krašto 
gėrybių  gausą. 

Vienoje  vietoje  buvo  galima  išbūti  net  du  ar  tris  metų  laikus. 
Atrodė,  kad  medus  ir  pienas  tiesiog  sunkėsi  iš  tų  kalvų  ir  klonių, 
kuriuose  jie  buvo  apsistoję.  Lietus  keisdavo  sausrą,  šilumą  -  vėsa,  nei 

viena,  nei  kita  per  ilgai  neužtrukdavo.  Dėl  maisto  gausos  vaikų  skruos¬ 
tai  rausvėjo,  gyvuliai  stambėjo.  Sūnūs  peraugdavo  tėvus.  Taip  bėgant 
dienoms  visi,  net  Saraja,  pamiršo  išsvajotąjį  miestą. 

Jų  palapinės  vis  didėjo,  jose  atsirado  drobinėmis  perskyromis  atskirti 
kambariai.  Abromo  paliepimu  buvo  pasiūta  erdvi,  baltais  ir  juodais 
dryžiais  išmarginta  palapinė,  kurioje  galėjo  susirinkti  visų  šeimų  vyres¬ 
nieji.  Salemo  moterys  ateives  išmokė  dažyti  vilną  ir  liną  ryškiomis, 
džiugiomis  spalvomis,  parodė  originalių  audimo  motyvų.  Taigi  pilkos 
ir  juodos  tunikos  su  berankoviais  greitai  buvo  nukištos  į  skrynias.  Jie 
ėmė  rengtis  raudonai,  mėlynai,  rudai,  geltonai. 

Per  dvejus  metus  piemenų  ir  keliaujančių  prekiautojų  nešamas 
gandas  apie  Kanaano  turtus  ir  ten  vyraujančią  santaiką,  apie  Abromo 
ir  Melchizedeko  išmintį  pasklido  taip  plačiai,  kad  apie  tai  kalbėjo 
visos  aplinkinės  tautos. 

Nuo  šiaurės  ir  rytų  pusių  ėmė  plūsti  gentys,  iš  pradžių  pavienės, 
paskui  vis  dažnesnės.  Jos  atkeliaudavo  su  savo  negausiomis  sulysusių 
gyvulių  bandomis.  Tėvai  ir  sūnūs  lenkėsi  Ab romui  su  ta  pačia  vilti¬ 
mi,  tardami  tuos  pačius  žodžius: 

-  Abromai,  sklinda  gandas  apie  tave  ir  tavo  nematomąjį  dievą, 
kuris  tave  saugo  ir  rodo  kelią.  Ten,  iš  kur  atvykome,  yra  tik  skurdas, 
perdžiūvusi  žemė  ir  barniai.  Jei  leistum  su  tavimi  pasilikti,  dėl  visko 
tau  paklustume  ir  sektume  tave  visur  ir  visada.  Tarnautume  tavo  die¬ 
vui,  aukotume  jam  aukas  taip,  kaip  tu  mus  išmokytum.  Mums  būtu¬ 
mei  lyg  tėvas,  o  mes  tau  atstotume  sūnus. 

Buvo  tokių,  kuriems  teko  pereiti  tris  dykumas,  kol  iš  pietų  pusės 
pasiekė  turtingas  Kanaano  žemes.  Pietiečiai  atrodė  turtingesni  ir  la¬ 
biau  išprusę  negu  tie  iš  šiaurės  ir  rytų,  tačiau  visi  vienodai  norėjo 
priklausyti  Abromo  tautai. 

-  Ten,  iš  kur  atvykome,  mūsų  žemes  skalavo  didžiulė  upė,  ji 
tokia  ilga,  kad  niekas  nežino,  kur  yra  jos  ištakos,  ir  tokia  turtinga, 
kad  mūsų  žemėms  nieko  nestigo,  -  pasakojo  jie.  -  Ten  valdo  visaga¬ 
lis  karalius,  kuris  kartu  yra  ir  gyvasis  mūsų  dievas.  Jis  vadinamas  fara¬ 
onu.  Sėdi  šalia  kitų  dievų,  pusiau  žmonių,  pusiau  paukščių,  kačių  ar 
avinų.  Jo  miestai  ir  pilys  yra  pasakiško  grožio,  o  jo  tėvų  kapavietės 
dar  didingesnės.  Tačiau  faraono  galybė  išsekina  tuos,  kurie  jam  tar- 

nauja.  Jis  traiško  tarnaujančius  žmones  kaip  muses.  Mums  badas  ne¬ 
baisus,  bijome  tarnystės  jam  ir  patyčių. 

Ab romas  niekam  neatsakė,  dalijosi  Kanaano  ganyklomis  su  vi¬ 
sais  naujai  atvykusiaisiais.  Jis  su  tokiu  malonumu  laimindavo  jų  pasi¬ 
rodymą,  kaip  kad  Melchizedekas  jį  palaimino  prie  Salemo  vartų.  Ne¬ 
paisant  to,  kad  pats  Abromas  buvo  visiškai  atsidavęs  savo  Viešpačiui, 
jis  niekada  nevertė  kitų  išpažinti  jo  dievą,  jo  tolerancijai  nebuvo  ribų. 
Visame  Kanaane  jis  buvo  pristatęs  daugybę  altorių  ir  nepraleisdavo 
nė  vienos  dienos  Jam  nepaaukojęs  ir  nesušukęs  Jo  vardo:  Jahvė!  Jahvė! 
Jokios  negandos  nekamavo  Abromo,  jam  tik  sunku  buvo  pakelti  Jo 
tylą.  Kiekvieną  mielą  dieną  Abromas  tikėdavosi,  kad  jo  Viešpats  iš 
aukštybių,  būtent  taip  jis  dabar  Jį  vadindavo,  vėl  prabils  ir  duos  jam 
naują  užduotį. 

Bet  Jahvė  tylėjo.  Ką  gi  Jis  būtų  galėjęs  pasakyti  Abromui?  Juk 
kaip  ir  buvo  žadėta,  Abromas  turėjo  tautą,  ji  vis  didėjo,  Abromo  var¬ 
das  skambėjo  visų  lūpose. 

Nepaisant  to,  kad  Saraja  jam  nepagimdė  nė  vieno  sūnaus,  nei  dukros! 

Jiems  įsikūrus  Kanaano  krašte  žmonės  nustojo  stebėjęsi  tuo,  kad 
Saraja  nevaisinga. 

Vyrą  ar  moterį,  bendrakeleivį  nuo  pat  Harano  ar  atėjūną  -  visus 
pavergdavo  Sarajos  grožis. 

Ji  skleidė  tokią  pilnatvę  ir  gerovę,  kad  žmonės  nejautė  jai  jokio 
pavydo  ir  susitikę  su  ja  tvardė  savo  žemiškas  aistras.  Visi  suprato,  kad 
Abromas,  turėdamas  šalia  savęs  tokią  grožybę  ir  ją  mylėdamas,  kaip 
vyras  myli  žmoną,  niekad  neliūdėjo,  nepaisant  to,  kad  jie  nesusilaukė 
palikuonių. 

Viskas  buvo  gerai.  Laimė  ir  santaika  pripildė  jų  širdis  bei  sielas. 
Visi  džiaugėsi  kasdiene  gerove.  Jokia  neganda  nedrumstė  svaiginančios 
jų  ramybės.  Jaunatviško  grožio  Saraja,  plokščiu  pilvu,  švelniais  skruos¬ 
tais,  mergaitiškais  pečiais,  krūtine  ir  klubais,  tapo  jų  laimingo  gyve¬ 
nimo  simboliu,  gyvenimo,  kurį  jiems  davė  Jahvė,  Abromo  dievas. 

Jie  gan  ilgai  nepastebėjo,  kad  jų  akyse  dėjosi  neįmanomas  daly¬ 
kas  -  laikas  visai  nelietė  Sarajos  grožio.  Bėgo  dienos,  metų  laikai, 
metai,  o  Saraja,  rodės,  bus  amžinai  jauna. 

Iš  pradžių  šie  burtai  Sarają  džiugino,  vėliau  ėmė  kelti  baimę. 

*  *  * 

Vieną  vasaros  vidurdienį,  kaip  įprasta  per  patį  karštį,  Saraja 
maudėsi  upės  įlankoje.  Aplink  augantys  medžiai  gaubė  ją  kaip  kam¬ 
bario  sienos.  Šioje  vietoje  uoloje  vanduo  buvo  išgraužęs  gilią  duobę  - 
gamtos  sutvertas  baseinėlis,  pakankamai  gilus,  kad  būtų  galima  jame 
nardyti,  spindėjo  mėlynai  žalsva  spalva.  Dažnai  Saraja  čia  maudyda¬ 
vosi  nuoga.  Paskui  iššokdavo  iš  vandens  drebėdama,  nors  virš  jos 
galvos  palinkusią  lapiją  svilindavo  saulė,  ir  atsiguldavo  ant  dar  vėsių 
uolų,  nugludintų  žiemos  potvynių,  todėl  švelnių  kaip  oda.  Dažniau¬ 
siai  jai  atsigulus  vokai  apsunkdavo  ir  ji  užsnūsdavo. 

Bet  šį  kartą  miegus  išblaškė  kažkoks  keistas  garsas.  Ji  atsisėdo  ir 
pamanė,  kad  tai  greičiausiai  koks  nors  žvėris.  O  gal  tiesiog  nukrito 
sausa  medžio  šaka.  Apsidairiusi  nieko  nepastebėjo  ir  daugiau  to  keisto 
garso  nebegirdėjo. 

Saraja  gulėjo  ant  krūtinės,  pakreipusi  galvą,  skruostą  priglaudusi 
prie  uolos.  Virš  jos  pasigirdo  šmaikštus  juokas.  Tarp  medžių  pasi¬ 
rodęs  kūnas  sugriebė  jos  tuniką  ir  ją  pakėlęs  strimgalviais  metėsi  į 
vandenį.  Saraja  atpažino. 

-  Lotai! 

Iš  vandens  išlindo  išsišiepusi  Loto  galva.  Garsiai  kvatodamas  jis 
mojavo  iškėlęs  peršlapusius  Sarajos  drabužius.  Si  susigūžė  kuo  labiau 
slėpdama  savo  nuogą  kūną. 

-  Lotai!  Nekvailiok.  Atiduok  mano  tuniką  ir  dink  iš  akių! 

Du  šuoliai  ir  Lotas  jau  stovėjo  prie  jos  kojų.  Net  nespėjus  Sarajai 
sukrutėti,  Lotas  švystelėjo  jos  drabužius  kuo  toliau  ir  parkritęs  ant 
kelių  sugriebė  Sarają  per  blauzdas.  Kaip  paklaikęs  puolė  bučiuoti  jos 
kelius,  šlaunis,  siekdamas  pasiekti  liemenį  ir  jį  apkabinti.  Klykdama 
Saraja  abiem  rankom  įsikibo  jam  į  plaukus.  Atsitraukusi  atgal  ir  tren¬ 
kusi  jam  per  veidą  ji  ištraukė  savo  kojas  iš  Loto  gniaužtų.  Toliau 
Saraja  grūmėsi  nebesigėdydama  savo  nuogo  kūno  -  jai  pavyko  įremti 
vieną  koją  Lotui  į  petį,  kitą  į  krūtinę.  Tada  stumtelėjo  jį  kiek  tik 
turėjo  jėgų,  bet  Lotas  buvo  nuožmus,  jis  tikrai  suaugo.  Tuomet  Lotas 
nustojo  taip  stipriai  spaudęs,  tačiau  Sarajos  nepaleido.  Gašliai  kvato¬ 
damas,  apsvaigęs  nuo  aistros  jis  siekė  savo:  sugriebęs  Sarają  už  plaukų, 
uždėjo  ranką  jai  ant  krūtinės.  įniršęs  Sarajos  kūnas  sutvirtėjo,  su  nauju 
jėgų  antplūdžiu  ji  nuvertė  Lotą  ant  šono,  spyrė  jam  į  tarpukojį  ir  iš 
visų  jėgų  trenkė  per  veidą. 

Skausmo  ir  nuostabos  apakintas  Lotas  kūlvirsčių  nusirito  uola 
žemyn  ir  pliumptelėjo  į  vandenį.  Pašokusi  ant  kojų  Saraja  susirado 
savo  tuniką  ir  staigiai  į  ją  susisuko,  tunika  buvo  permirkusi.  Inkšda¬ 
mas  kaip  nuskriaustas  vaikas,  Lotas  išsiropštė  iš  vandens.  Kurį  laiką 
gulėjo  susirietęs  ant  kranto,  atsargiai  trindamas  po  strėnų  raiščiu  su- 
standėjusią  savo  lytį.  Skausmas  ir  sutrikimas  kreipė  Loto  veidą.  Sara¬ 
ja  nužvelgė  jį,  tačiau  jai  Loto  nepagailo. 

-  Kaip  tau  negėda?  Juk  tu  Abromo  sūnėnas! 

Lotas  atsistojo,  veidas  buvo  išbalęs,  pasmakrė  drebėjo. 

-  Atleisk  man,  -  sumurmėjo  jis.  -  Tu  tokia  graži. 

-  Ar  to  pakanka  mane  užpulti?  Juk  aš  esu  Abromo  žmona?  Negi 
buvai  pamiršęs?  Tai  neatleistina. 

-  Pakanka,  nes  tu  tikrai  per  daug  graži! 

Jis  veik  rėkė.  Nusuko  akis,  atsisėdo  ant  uolos,  atsukdamas  Sara- 
jai  nugarą.  Lotas  negalėjo  liautis: 

-  Tu  nieko  nepastebi.  Aš  tave  matau  kiekvieną  dieną.  Naktį  lan¬ 
kai  mane  sapnuose.  Ryte  pramerkiu  akis  galvodamas  apie  tave. 

-  O  neturėtum. 

-  Lyg  galėčiau  rinktis.  Juk  širdžiai  neįsakysi. 

-  Kaip  drįsti  burną  praverti  tokiems  žodžiams?  Jeigu  išgirstų  Ab¬ 
romo  dievas... 

-  Tegu  girdi  Abromo  dievas,  jeigu  tik  nori!  -  šiurkščiai  pertraukė 
Lotas.  -  Tu  manęs  negirdi.  Net  nepastebi,  kad  aš  esu  šalia  tavęs  daug 
dažniau  nei  Abromas.  Nematai,  kad  aš  tau  esu  atidesnis  nei  jis.  Kiek¬ 
vieną  darbą,  kurį  man  skiri,  atlieku  su  džiaugsmu.  Bet  ir  tada  manęs 
nepastebi.  O  kai  tari  mano  vardą,  man  vis  dar  atrodo,  kad  bari  mane 
kaip  vaiką.  Bet,  Saraja,  aš  jau  ne  vaikas.  Užaugo  mano  kūnas,  mano 
mintys  ir  mano  lytis. 

Staiga  Saraja  pasijuto  labai  nejaukiai,  sutriko.  Loto  balsas  skaus¬ 
mingai  drebėjo.  Kaip  ji  galėjo  iki  šiol  nepastebėti,  kad  Lotas  kenčia? 
Jis  buvo  teisus.  Ji  jo  nepastebėjo.  Net  ir  matydama,  koks  gražus  vyras 
išaugo,  -  buvo  grakštesnis  ir  švelnesnis  nei  Abromas,  lankstus,  kiek 
moteriško  grožio  -  ji  ir  toliau  su  juo  elgėsi  kaip  su  linksmu,  žaidimus 
mėgstančiu  vaiku,  koks  jis  buvo  kadaise.  Tuo  tarpu  tikriausiai  visos 
Kanaano  merginos  ėjo  miegoti  su  mintimi  apie  Lotą:  svajodamos 
kada  nors  jį  gauti  į  vyrus. 

Sarajai  vėl  sukilo  pyktis.  Ji  mąstė,  ką  išmintinga  būtų  galima  pa¬ 
sakyti  Lotui,  kad  jj  nuramintų.  Bet  žvelgdamas  į  Sarają  ryškiomis, 
blizgiomis  lyg  dažytomis  akimis  jis  ją  perprato: 

-  Žinau,  apie  ką  mąstai.  Žinau  visus  žodžius,  kuriuos  gali  ištarti 
norėdama  mane  pasmerkti  ar  paguosti.  Mąstai  apie  Abromą,  kad  jis 
man  lyg  tėvas.  Dar  pasakysi,  kad  esi  man  lyg  motina. 

-  O  ar  tai  ne  tiesa?  Ar  ne  pati  didžiausia  nuodėmė  geisti  savo 
motinos,  savo  tėvo  žmonos? 

Lotas  kraupiai  užsikvatojo. 

-  Abromas  man  ne  tėvas!  Beje,  jis  ir  nenorėjo  juo  tapti  -  nepa¬ 
noro  manęs  įsisūnyti.  O  tu,  tu  sakai:  „Aš  tavo  motina“,  bet  tu  nesi 
panaši  į  jokią  motiną! 

-  Lotai! 

Ilgus  metus  mylėjau  tave  kaip  motiną,  tai  tiesa.  Bet  kas  gi  šian¬ 
dien  tave  gali  laikyti  motina?  Net  aš  negaliu. 

-  Ką  nori  tuo  pasakyti? 

Lotas  įkišęs  ranką  į  vandenį  apsišlakstė  veidą  ir  krūtinę  taip  be¬ 
viltiškai,  lyg  gelbėtųsi  nuo  svilinančios  saulės,  nepaisant  to,  kad  jos 
spinduliai  neprasiskverbė  pro  tankią  lapiją. 

-Jie  visi  lyg  apakę.  Bet  tu,  tu  juk  ne  tokia  kaip  jie. 

Jis  sučiupo  Sarajos  pirštus.  Laikė  tvirtai,  nors  Saraja  ir  stengėsi 
juos  ištraukti.  Lotas  juos  pabučiavo  ir  kuo  švelniau  su  didele  pagarba 
priglaudė  sau  prie  galvos. 

-  Saraja,  aš  tave  visada  mylėjau.  Visa  savo  širdimi,  kiekviena  sa¬ 
vo  kūno  dalele,  kuri  tik  gali  mylėti.  Taip  mylėjau,  kad  net  apsidžiau¬ 
giau,  kai  sužinojau,  kad  tu  pakeisi  man  motiną.  Ir,  mano  laimei  ir 
nelaimei,  aš,  be  Abromo,  buvau  vienintelis,  kuriam  teko  pažinti  tavo 
švelnią  odą,  tavo  kūno  stangrumą  ir  šilumą.  Anksčiau  mane  priglaus- 
davai.  Tai  buvo  seniai,  bet  viską  labai  gerai  atsimenu,  lyg  būtų  buvę 
vakar.  Mes  net  kelis  kartus  esame  gulėję  vienoje  lovoje.  Aš  esu  pra¬ 
budęs  šalia  tavęs,  jautęs  tavo  krūtinės  kvapą. 

-  Lotai! 

-  Kiekvieną  dieną,  kiek  tik  atsimenu,  regėdavau  tavo  veidą.  Kiek¬ 
vieną  kartą  tą  patį  tobulą  veidą. 

Staigiai  truktelėjusi  Saraja  ištraukė  savo  pirštus  iš  Loto  rankų. 
Dabar  jau  ji  vengė  Loto  žvilgsnio.  Bet  Lotas  kalbėjo  toliau: 

-  Kaip  jie  to  nepastebi?  Buvau  vaikas,  paskui  ūgtelėjęs  berniu¬ 
kas,  dabar  aš  jau  vyras.  Laikas  paliko  pėdsakus  mano  kūne.  Jį  pa¬ 
keitė.  Tuo  tarpu  tavyje,  Saraja,  jis  neįspaudė  nė  vienos  raukšlelės. 
Tos,  kurios  mano  vaikystėje  buvo  jaunos  merginos,  šiandien  vaikšto 
apsunkusiais  klubais,  suglebusiais  nuo  gimdymų  pilvais.  Jų  akys  ir 
lūpos  raukšlėjasi,  išryškėja  kakta  ir  kaklas. 

Bet  tavo  veide  nepastebiu  jokio  laiko  ženklo.  Tavo  oda  skais¬ 
tesnė  nei  tų,  kurios  norėtų,  kad  jas  glostyčiau  už  krūmų.  Laikas  tavęs 
visai  nepalietė  -  štai  kokia  tiesa. 

-  Nutilk,  -  maldavo  Saraja. 

Lotas  nulenkė  galvą  ir  sušnibždėjo: 

-  Prašyk  ko  nori,  tik  nenorėk,  kad  liaučiausi  tave  mylėjęs,  kaip 
vyras  myli  moterį. 


*  *  * 

Vieną  iš  naktų,  kai  Abromas  ir  Saraja,  dar  apsvaigę  nuo  glamo¬ 
nių,  prietemoje  ilsėjosi  vienas  šalia  kito,  Saraja  papasakojo,  kaip  Lo¬ 
tas  ją  užklupo  prie  upės.  Abromas  pradėjo  juoktis: 

-Jeigu  ką  nors  Loto  aistra  gali  nustebinti,  tai  tik  tave,  Saraja,  visi 
kiti  jau  seniai  tai  pastebėjo.  Kai  valdovas  Melchizedekas  paklausė  Lo¬ 
tą,  kodėl  šis  nėra  linkęs  dažnai  aukoti  Viešpačiui  iš  aukštybių,  Lotas 
atšovė,  kad  įsitikins  Jahvės  buvimu  tik  tada,  kai  šis  jam  pasirodys 
tavo  atvaizdu! 

Jie  drauge  nusijuokė.  Paskui  Saraja  kalbėjo  toliau: 

-  Kai  Lotas  buvo  jaunas  berniukas,  mums  dar  keliaujant  iš  Ha- 
rano,  jis  labai  domėdavosi  tavo  dievu.  Norėdavo,  kad  ištisas  valandas 
pasakočiau  tai,  ką  esi  apie  jį  sakęs.  Dabar  Lotas  jau  vyras  ir  tvirtina 
negalįs  manęs  mylėti  nei  kaip  motinos,  nei  kaip  tetos,  nes  laikas  ma¬ 
no  kūne  nepalieka  jokių  žymių.  Ar  ir  tu  taip  manai?  Kad  laikas  manęs 
nekeičia? 

Abromas  lyg  sustingo.  Paskui  šiltu  džiaugsmingu  balsu  pritarė 
Sarajai. 

-  Ar  tai  tik  nebus  koks  prakeiksmas?  Gal  taip  mane  baudžia  tavo 
dievas?  -  vienu  iškvėpimu  paklausė  Saraja. 

Abromas  pasikėlė,  nutraukė  juos  dengusį  apklotą.  Ilgu  bučiniu 
lūpomis  nukeliavo  nuo  Sarajos  kaklo  iki  ten,  kur  prasideda  šlaunys. 

-  Kasnakt  mano  kūnas  -  pirštai,  širdis,  burna  -  džiaugiasi  gerda¬ 
mas  tavo  grožį.  Tiesa,  besikeičiantys  metų  laikai  jo  neįveikia.  O  juk 
turėtų  būti  atvirkščiai:  kiekviena  nauja  diena  nepaliaujamai  artina 
mus  prie  mirties,  kaip  nepaliaujamai  kantriai  asilas  girgždina  van¬ 
dens  ratą  keldamas  šulinio  vandenį.  Bet  tai  negalioja  mano  žmonai: 
šiandien  ji  tokia  pat  gaivi  kaip  pirmą  kartą,  kai  išvydau  ją  nuogą. 

-  Ar  tavęs  tai  nebaugina? 

-  Ne,  kodėl  turėtų  bauginti? 

-  Ar  nebijai,  kad  kitiems  tas  irgi  kelią  nerimą  kaip  Lotui,  tik  jie 
bus  ne  tokie  švelnūs  ir  mažiau  sukalbami?  Ar  nebijai,  kad  tavo  žmo¬ 
na  taps  kitiems  pavydo,  graužaties  ir  neapykantos  šaltiniu? 

Abromas  šyptelėjo,  jis  buvo  ramus. 

-  Kanaane  nerasi  nė  vieno  vyro,  kuris  netrokštų  tavęs  išvysti. 
Kaipgi  galėčiau  to  nepastebėti?  Nėra  tokio  vyro  ar  moters,  kurie  ne¬ 
pavydėtų  Abromui  ir  Sarajai.  Bet  nė  vienas  jų  neišdrįs  padaryti  to,  ką 
išdrįso  mano  sūnėnas.  Nes  jie  žino,  kad  mums  vos  atvykus  į  Salemą 
Melchizedekas  pastebėjo,  kad  pats  Jahvė  apdovanojo  tave  grožiu,  kuris 
yra  skirtas  ne  man  vienam,  bet  visam  Kanaanui.  Dievas  dovanoja 
tavo  grožį  visai  Abromo  tautai.  Mano  gražioji  žmona,  kuri  negali 
duoti  vaikų,  yra  amžinos  mūsų  laimės  aruodas.  Viešpats  iš  aukštybių 
sustabdo  laiką  virš  tavo  galvos,  nes  tu  esi  lyg  Jo  mums  duotas  ženklas 
apie  tas  grožybes,  kurias  Jis  gali  sukurti.  Kas  iš  Abromo  žmonių  išdrįs 
suteršti  tobulą  Dievo  kūrinį? 

Saraja  norėjo  pasipriešinti,  pasakyti,  kad  ji  taip  nesijautė,  kad  jai 
labiau  rūpėjo  sustojęs  laikas  ir  nepaliaujamas  noras  išnešioti  jam  vai¬ 
ką.  Ji  norėjo  pasakyti,  kad  tik  vyras  gali  išsigalvoti  tokių  dalykų,  kad 
Abromo  dievas  nieko  panašaus  nei  sakė,  nei  žadėjo  -  tik  tautą  ir  pa¬ 
likuonių.  Tačiau  Abromas  neleido  jai  prabilti  apiberdamas  gla¬ 
monėmis  ir  dar  kartą  išlaisvindamas  savo  geismą. 

Vėliau  gulinčiai  tamsoje  ir  klausančiai  miegančio  vyro  kvėpavi¬ 
mo  Sarajai  pasidarė  graudu.  Sukandusi  lūpas  ir  stipriai  užmerkusi 
akis  ji  stengėsi  sulaikyti  ašaras. 

Kad  kas  žinotų,  kaip  ji  troško  vis  apvalėjančio  pilvo  ir  raukšlių 
veide!  Kas  jai  iš  to  grožio,  jei  ji  negali  sukurti  gyvybės,  jis  niekam 
nereikalingas  kaip  saulės  išdeginta  pieva.  Kas  galėtų  atsisakyti  pirmo¬ 
jo  vaiko  klyksmo,  jo  juoko  vardan  bevaisio  grožio? 

Kankinama  daugybės  skaudžių  klausimų,  apimta  pykčio  ir  baimės 
Saraja  negalėjo  užmigti.  Nuo  tada,  kai  jie  išvyko  iš  Harano,  dar  nie¬ 
kada  Sarajos  taip  nekankino  abejonės. 

O  jeigu  Abromas  klysta?  Jeigu  jis  yra  apsėstas  meilės  savo  dievui 
ir  noro  daryti  žygdarbius?  Gal  iš  dangaus  sklindantis  garsas  tebuvo  jo 
fantazijos  vaisius  ar  piktųjų  dvasių  žabangos?  Nes  ko  vertas  dievas, 
kuris  net  negali  padaryti  taip,  kad  tarp  jos  šlaunų  bėgtų  nuotakų 
kraujas? 

Išaušus  rytui  Kanaano  laimė  ėmė  griūti.  Abromo  gentį  papildžiu- 
siųjų  gretos  staiga  dar  pagausėjo. 

Didžiuma  atkeliaudavo  iš  šiaurės,  kartais  net  iš  miestų.  Atkeliau¬ 
davo  be  gyvulių,  tačiau  kiekvienas  išmanė  kokį  nors  amatą. 

—  Mūsuose  buvo  prastas  derlius.  Ilgą  laiką  nelijo,  laukai  išdžiūvo 
ir  upėse  boluoja  neapsemti  dugno  akmenys. 

Abromas  nedvejodamas  pasiūlydavo  jiems  likti.  Netrukus  nebu¬ 
vo  nė  mažiausio  Kanaano  žemės  lopinėlio,  kuris  nemaitintų  galvijų. 
Atėjus  rudeniui  niekas  neišardė  savo  palapinės.  Ganyklų  žolė  pasi¬ 
darė  trumpa  ir  šiurkšti.  Pirmą  kartą  didžiojoje  baltai  juodoje  pala¬ 
pinėje  kartu  su  Abromu  čia  atvykę  senbuviai  paklausė: 

-  Ar  tau  niekas  nekelia  baimės? 

-  O  ko  turėčiau  bijoti? 

-  Ar  neatrodo,  kad  Kanaano  žemėje  mūsų  jau  per  daug? 

Abromas  atsakė: 

-  Aukščiausiasis  Dievas  man  paskyrė  būtent  šią,  o  ne  kokią  kitą 
žemę  ir  nenurodė  ribų,  iki  kur  mano  žmonės  gali  apsigyventi. 

Buvo  tokių,  kurie  manė,  kad  atėję  blogi  laikai  gali  nubrėžti  tą 
žemės  ribą  ne  ten,  kur  Abromas  būtų  norėjęs.  Tačiau  jie  nutylėjo. 
Saraja  irgi  nieko  nesakė.  Abromas  tapo  toks  savimi  pasitikintis,  toks 
užtikrintas,  kad  abejonės  ir  klausimai  atsimušdavo  į  jį  tarsi  strėlės  į 
bronzinį  skydą.  Jis  vis  rečiau  ėmė  dalytis  guoliu  su  Saraja.  Toji  su 
kartėliu  pasiskundė  Sililei: 

-  Net  pati  gražiausia  žmona  gali  pabosti  vyrui.  Dabar  Abromui 
pakanka  vien  pagalvoti  apie  malonumą,  kurį  gali  patirti  su  manimi, 
ir  jam  nebereikia  iš  tiesų  jo  patirti. 

—  Dar  neteko  girdėti,  kad  kokiam  vyrui  tai  būtų  pabodę!  -  pa¬ 
juokavo  Sililė.  -  Vos  bekrutą  ir  vos  kokį  sakinį  besurezgą  jie  vis  dar 
manosi  esą  tikri  eržilai. 

Net  nenusišypsojusi  Saraja  papurtė  galvą: 

-  Abromas  žino,  kad  rytoj  mano  veidas  ir  kūnas  bus  tokie  pat 
kaip  šiandien.  Ir  kad  pažvelgęs  į  mane  neišvys  nieko,  ko  nebūtų  regėjęs 
iki  šiol.  Tai  kam  skubėti? 

Tačiau  Saraja  pasakė  ne  viską,  apie  ką  mąstė,  ir  Sililė  tai  žinojo. 

Jaunosios  moters  širdgėlą  matė  ir  Lotas.  Prisipažinęs  mylįs,  jis  vėliau 
vengė  bet  ko,  kas  galėtų  supykdyti  Sarają.  Tačiau  nuolat  buvo  šalia, 
visuomet  švelnus  ir  tylus.  Kartais  vakarus  jie  leisdavo  drauge,  klausyda¬ 
miesi  stovyklos  dainų  ir  muzikos,  pasakų  ir  legendų,  kurias  sekdavo 
pro  šalį  keliaują  pirkliai  ar  neseniai  prisijungusios  genties  senoliai. 

Kartais  Saraja  pagaudavo  save  stebinčią  dailų  Loto  veidą.  Pasa¬ 
koriui  pasakius  ką  nors  juokinga,  Saraja  net  krūpteldavo,  kai  Lotas 
pratrūkdavo  juoku.  Ją  apimdavo  keistas  džiaugsmo  ir  švelnumo  jaus¬ 
mas,  o  kartu  imdavo  kirbėti  sąžinė  matant,  kad  jis  visuomet  šalia  ir 
jai  toks  dėmesingas.  Saraja  sakydavo  Lotui: 

-  Kodėl  neini  pas  merginas?  Jos  tavęs  laukia.  Tavo  vieta  ten. 

Bet  ji  nedrįsdavo  pridurti,  kad  vieną  gražią  dieną  Lotas  turėsiąs 

vesti. 

Sis  mesdavo  į  ją  įdėmų  ir  švelnų  žvilgsnį.  Papurtęs  galvą 
atsakydavo: 

-  Mano  vieta  šalia  tavęs.  Nenoriu  niekur  kitur. 

Tuomet  kartais  Saraja  jį  apkabindavo.  Spausdavo  prie  krūtinės, 
kaklą  apipildavo  bučiniais  ir  leisdavosi  bučiuojama  taip,  kaip  tuo¬ 
met,  kai  Lotas  dar  buvo  vaikas.  Sililė,  užklupusi  juos  taip  besimyluo¬ 
jančius,  imdavo  bartis: 

-  Tu  išvesi  jį  iš  proto! 

-Aš  nesu  jo  motina,  bet  galiu  būti  sesuo!  -  nuraudusi  atkirsdavo 
Saraja. 

-Jis  tave  seserimi  laikyti  pradės,  kai  karvės  ims  skraidyti!  -  rim¬ 
tai  supykusi  bardavosi  Sililė.  -  Lotą  myliu  ne  mažiau  nei  tu,  bet  tai, 
kaip  tu,  gražuole,  ir  jam  abejingas  Abromas  su  juo  elgiatės,  yra  žiau¬ 
ru.  Turėsite  jam  liepti  vesti,  pasiimti  savo  gyvulius  ir  keliauti  gimdyti 
vaikų  į  Negebo  tyrių! 

Sililė  buvo  teisi.  Sarajos  krūtinę  sukaustydavo  šaltis  ir  baimė  per¬ 
smelkdavo  strėnas  -  jųdviejų  su  Abromu  klaidų  vis  daugėjo. 

Vieną  naktį  Saraja  susapnavo  blogą  sapną,  kurio  neišdrįso  nie¬ 
kam  papasakoti,  ypač  Sililei.  Ji  susapnavo  save  išlipančią  iš  upės  ten, 
kur  Lotas  ją  užklupo  besimaudančią.  Tačiau  Loto  ten  nebuvo. 

Saraja  buvo  apsupta  daugybės  vaikų:  mergaičių  ir  berniukų.  Vai¬ 
kai  buvo  keisti  -  jų  pilvai  išsipūtę,  tarsi  lauktųsi,  o  veidai  beformiai, 
visiškai  tušti  -  be  burnų,  nosių,  be  akių  ir  antakių.  Nors  vaikų  veidai 
neturėjo  bruožų,  visi  jie  buvo  labai  panašūs.  Tačiau  Sarajos  tai  neišgąs¬ 
dino.  Apsupta  pulko  vaikų  ji  ėjo  ganyklomis.  Kanaanas  buvo  gražus 
kaip  visada.  Ką  tik  įdirbti  laukai  buvo  pilni  nepaprasto  grožio  gėlių. 
Jos  buvo  ilgais  stiebais  ir  dideliais  geltonais  vainiklapiais.  Krykštau¬ 
dami  iš  džiaugsmo,  Saraja  su  vaikais  pasileido  bėgti  norėdami  prisis¬ 
kinti  tų  gėlių.  Prisiartinę  pamatė,  kad  jų  stiebai  nusėti  tokių  aštrių 
dyglių,  kad  gėlių  neįmanoma  paimti  į  rankas.  O  vietoj  vainiklapių  - 
į  kaitrią  saulę  panašūs  liepsnos  kamuoliai.  Jie  žeidė  akis,  degino  lau¬ 
kus  ir  džiovino  medžius.  Saraja  ėmė  klykti  iš  siaubo.  Ji  norėjo  įspėti 
Abromą,  Melchizedeką  ir  visus  genties  vyresniuosius:  „Saugokitės, 
gėlės  viską  sunaikins,  jos  pavers  Kanaaną  dykuma!“  Tačiau  nepaisant 
to,  vaikai  liko  linksmi,  ją  glostė,  ramino  ir  rodydami  į  savo  didelius 
pilvus  kalbėjo:  „Nebijokite!  Nieko  tokio!  Žiūrėk,  kokie  dideli  mūsų 
pilvai.  Iš  mūsų  gims  visos  jūsų  padarytos  klaidos  ir  ištuštėjus  laukams 
galėsite  maitintis  jomis.“ 


*  *  * 

Po  keleto  dienų,  kai  Saraja  jau  buvo  nusprendusi  įtikinti  Lotą 
išsirinkti  sau  žmoną  ir  palikti  ją  ramybėje,  šis  su  pašaipiu  apmaudu 
pareiškė: 

-  Abromas  žaidžia  tėvą. 

-  Ką  nori  pasakyti? 

-  Tarp  naujai  atvykusiųjų  iš  Damasko  yra  berniukas,  kuris  nė 
per  žingsnį  nuo  jo  nesitraukia.  O  gal,  tiksliau,  Abromas  jį  laiko  prie 
savęs.  Manyk,  kaip  nori. 

-  O  kokio  jis  amžiaus? 

-  Vienuolikos  ar  dvylikos  metų.  Jam  tiek  pat,  kiek  buvo  man, 
kai  tapai  mano  motina. 

Lotas  nusišypsojo  taip,  tarsi  būtų  paragavęs  surūgusio  persiko. 
Patraukęs  pečiais  pridūrė: 

-  Gražus  berniukas,  puikiais  garbanotais  plaukais,  didele  burna 
ir  ilga  nosimi,  kokios  patinka  moterims.  Be  to,  jis  klastingas  ir  žais¬ 
damas  sukčiauja,  pats  mačiau.  Jis  moka  Abromą  apžavėti.  Ir  yra  daug 
lipšnesnis  nei  aš. 

—  Kodėl  jis  bastosi  su  Abromu?  -  paklausė  Sililė.  -  Ar  neturi  nei 
tėvo,  nei  motinos? 

-  Turi  viską,  ko  reikia.  O  kartu  ir  visą  Abromo  dėmesį. 

-  Parodyk  man  jį,  -  paprašė  Saraja. 

Berniukas  buvo  vardu  Eliezeras  ir  būtent  toks,  ko  pibūdino  Lo¬ 
tas.  Dailus,  judrus,  lipšnus  ir  patrauklus.  Tačiau  Sarajai  jis  nepatiko 
iš  pat  pirmo  žvilgsnio.  Ji  ir  pati  nežinojo  kodėl.  Galbūt  dėl  to,  kad 
šypsodamasis  palenkdavo  galvą  į  šoną.  O  gal  dėl  akių,  kurias  pusiau 
dengė  sunkūs  vokai. 

-  Bet  juk  tu  pavydi?  -  atsiduso  Sililė. 

Kaip  visuomet,  nieko  neslėpdama  pridūrė: 

-  Žinoma,  turi  tam  priežasčių.  Tačiau  šis  berniukas  -  gera  nau¬ 
jiena.  Abromas  pagaliau  suvokė,  kad  jau  norėtų  tapti  tėvu.  Su  tuo 
Eliezeru  jis  patiria  tėvystės  džiaugsmą.  Ar  galima  dėl  to  priekaištauti? 
Tai,  kad  tavo  vyras  norėjo  tapti  didelės  tautos  karaliumi  nežinoda¬ 
mas,  ką  reiškia  būti  tėvu,  man  jau  buvo  pradėję  kelti  nerimą. 

-  Na,  o  man  šitas  berniukas  visiškai  nepatinka,  -  atkirto  Saraja. 

Pirmai  progai  pasitaikius  ji  paklausė  Abromą: 

-  Kas  tas  berniukas,  kuris  nuolat  šalia  tavęs? 

-  Eliezeras?  Vieno  gyvulių  augintojo  iš  Damasko  sūnus. 

Abromo  veidą  nušvietė  šypsena. 

-Jis  tau  labai  patinka? 

-  Tai  žaviausias  vaikas  visame  Kanaane.  Žavus  jis  ne  tik  pažiūrėti. 
Berniukas  protingas  ir  narsus.  Jis  greitas  mokytis  ir  paklusnus. 

-  Bet  jis  jau  turi  tėvą,  Abromai.  Juk  dviejų  jam  nereikia. 

Nuo  Abromo  veido  dingo  šypsena.  Pirmą  kartą  per  visą  vedy¬ 
binį  gyvenimą  Saraja  pamatė,  kad  jis  pamiršo  savo  meilę. 

Jie  stovėjo  žiūrėdami  vienas  kitam  į  akis  ir  tylėjo  bijodami,  kad 
tai,  ką  ištars,  užgaus  labiau  nei  mestas  akmuo.  Saraja  suprato,  kad 

tai,  apie  ką  jau  daugel  dienų  mąstė,  yra  tiesa.  Jos  grožio  nebepakako. 
Moterį  slėgė  kaltės  jausmas.  Ar  ji  jautėsi  kaltesnė  nei  Abromas? 

Kaip  įmanydama  švelniau  tarė: 

-  Jau  seniai  žinojau,  kad  vieną  dieną  tai  įvyks.  Niekas  savo  ne¬ 
vaisingai  žmonai  nėra  buvęs  geresnis. 

Abromas  piktai  žiūrėdamas  į  Sarają  tylėjo  ir  laukė,  ką  ji  kalbės 
toliau. 

-  Mes  abu  Lotą  visuomet  laikėme  savo  sūnumi.  Ir  ne  tik  dėl 
tokio  susitarimo,  mums  jis  tikras  sūnus  jau  daugelį  metų.  Kodėl  tu 
teiki  pirmenybę  kažkokiam  menkai  pažįstamam  berniukui,  kuris  tu¬ 
ri  tėvą  ir  motiną,  kai  tuo  tarpu  galėtum  įsisūnyti  Lotą  ir  jis  pratęstų 
tavo  giminę,  jei  jau  aš  tau  negaliu  pagimdyti  giminės  pratęsėjo? 

-  Lotas  yra  mano  brolio  sūnus.  Jau  vien  todėl  jis  turi  vietą  šalia 
manęs,  ir  šiandien,  ir  rytoj,  -  išeidamas  iš  palapinės  šaltai  atkirto 
Abromas. 

Buvo  ką  tik  sutemę.  Kaip  ir  daugel  kartų  pastaruoju  metu,  naktį 
Abromas  praleido  ne  Sarajos  glėbyje. 

*  *  * 

Kita  žiema  buvo  vėjuota,  tačiau  be  lietaus.  Žemė  taip  išdžiūvo, 
kad  ją  dirbti  pasidarė  beveik  neįmanoma.  Atėjus  pavasariui  lietaus 
vis  dar  nebuvo  ir  sėklos  dirvoje  nesudygo,  nes  sudžiūvo.  Prasidėjus 
pirmiesiems  vasaros  karščiams,  nuo  kurių  virš  ganyklų  net  virpėjo 
oras,  visiems  kilo  mintis,  kad  užklups  badas. 

Nebebuvo  nė  dienos,  kad  Saraja,  kaip  ir  daugelis,  nesibaimintų 
dėl  rytojaus.  Ji  vis  prisimindavo  savo  blogą  sapną.  Kartais  jai  atrody¬ 
davo,  kad  Kanaano  žemė  pasidarė  tokia  kaip  jos  pilvas  -  graži,  bet 
nevaisinga. 

Ji  būtų  norėjusi  atverti  savo  širdį  Abromui,  dar  kartą  jį  paklausti: 
„Ar  esi  tikras,  kad  tavęs  neklaidina  mano  grožis?  Ar  nemanai,  kad 
suteikdamas  man  tokį  grožį  tavasis  dievas  nori  pasakyti,  kad  mano 
kaltės  yra  daugiau  nei  tau  atrodo?  Ir  kad  turiu  išeiti,  kol  mano  įsčių 
sausra  dar  neapėmė  ir  Kanaano  ganyklų?“ 

Bet  vos  tik  ji  užsimindavo  apie  tai,  kas  jai  neduodavo  ramybės, 
Sililei,  ši  imdavo  garsiai  šaukti  priversdama  Sarają  nutilti: 

-  Kokia  puikybė,  dukra  mano,  manyti,  kad  lietus  priklauso  nuo 
tavęs!  Netgi  Ore,  kur  jūs,  galingieji,  galėjote  save  laikyti  pasaulio  cen¬ 
tru,  vienos  klaidos  nepakakdavo,  kad  dėl  jos  dievai  atimtų  lietų!  Ir 
dar  štai  ką  tau  pasakysiu:  tavo  paistalai  vyro  tarp  šlaunų  nesugrąžins. 

Visą  tą  laiką  atrodė,  kad  Abromas  dėl  visko  nerimauja  mažiau¬ 
siai.  Nebuvo  nė  dienos,  kad  išvykdamas  drauge  nepasiimtų  ir  Elieze- 
ro.  Jie  keliaudavo  iš  ganyklos  į  ganyklą,  nakvodavo  po  atviru  dangu¬ 
mi,  jūros  pakrantėje  užmesdavo  tinklus,  mokydavosi  iš  nendrių  pinti 
pintines  ir  demblius,  drožti  ragus  bei  dresuoti  mulus. 

Juos  matant  kartu  Sarajai  užgniauždavo  gerklę.  Burnoje  pasida¬ 
rydavo  taip  rūgštu,  tarsi  ji  kramtytų  dar  nesunokusią  citriną.  Ji  visaip 
mėgino  save  įtikinti,  klausyti  Sililės  patarimų:  „Viskas  gerai.  Vadina¬ 
si,  taip  turi  būti.  Mylėk  tą  vaiką,  kaip  myli  Abromas,  ir  vėl  būsi  lai¬ 
minga.  Kas  tau  daugiau  lieka?“ 

Tačiau  pamilti  Eliezerą  Sarajai  niekaip  nepavyko. 

Galiausiai  vieną  dieną  į  dryžuotąją  juodai  baltą  palapinę  atėjo 
Melchizedekas. 

-  Abromai,  sėklos  nedygsta,  ganyklų  žolė  džiūva  ir  upėse  bei  šuli¬ 
niuose  senka  vanduo.  O  ir  mūsų  atsargos  visai  menkos.  Niekas  nepa¬ 
mena,  kad  kada  nors  šiose  medaus  ir  pieno  žemėse  būtų  buvęs  badas. 
Tačiau  Kanaane  taip  padaugėjo  gyventojų,  kad  jis  visų  nebeišmaitina. 

-  Šią  žemę  mums  paskyrė  Aukščiausiasis.  Kodėl  Jis  turėtų  nu¬ 
marinti  ją  badu? 

-  Tu  tai  žinai  geriau  už  visus,  juk  Jis  kalbasi  tik  su  tavimi. 

Abromas  sudvejojo.  Suraukė  antakius.  Melchizedekas  palietė  jo 

ranką  ir  švelniai  kalbėjo  toliau: 

-Abromai,  man  reikia  tavo  pagalbos.  Matome,  kad  pats  nesi  dėl 
nieko  tikras.  Kad  nusiramintume,  turime  žinoti  Jahvės  valią.  Ar  pa¬ 
meni,  kaip  prie  Salemo  sienų  sutikau  tave  šiais  žodžiais:  „Abromas 
yra  mano  brangiausias  draugas.“ 

Abromas  apkabino  jį  ir  tarė: 

-Jei  šį  išbandymą  mums  siunčia  Jahvė,  Jis  man  tai  praneš. 

Abromas  liepė  paaukoti  jaunų  telyčių,  avinų  ir  ėriukų.  Kartu  su 
Eliezeru  jie  nuėjo  ir  šlovindami  Jahvės  vardą  patraukė  į  tas  Kanaano 
vietas,  kur  stovėjo  altoriai.  Tačiau  jau  po  dienos  jis  pripažino: 

—  Aukščiausiasis  nekalba  su  manimi.  Bet  reikia  laukti,  juk  visa, 
kas  vyksta,  turi  prasmę. 

-  Kam  reikalingas  toks  dievas,  jei  nepadeda,  kai  jam  aukojame?  - 
kažkas  išdrįso  pasakyti. 

Abromo  burna  net  persikreipė  iš  pykčio,  bet  šiaip  ne  taip  susi- 
tvardęs  jis  tarė: 

-Jūs  gyvenote  dešimt  laimingų  metų.  Tai  buvo  tokie  laimingi  ir 
turtingi  metai,  kad  pavydėjo  visi  Kanaano  kaimynai.  Tačiau  vos  užklu¬ 
pus  pirmajai  sausrai,  apie  tai  pamiršote.  Manykite,  ką  norite.  Tačiau 
aš  sakau:  mes  pažinome  laimę,  o  dabar  žinome  ir  tai,  kas  yra  sunku¬ 
mai.  Jahvė  nori  įsitikinti,  kad  Juo  tikime  net  tuomet,  kai  užeina  sunkūs 
laikai. 


*  *  * 

Sausra  truko  dar  metus.  Išdžiūvo  šuliniai,  ganyklos  pagelto  ir 
galiausiai  virto  dulkėmis.  Suskeldėjo  javų  laukai  ir  juose  knibždėte 
knibždėjo  gyvačių,  tykojusių  bent  kokio  grobio.  Išnyko  žiogai,  o  vėliau 
ėmė  nykti  ir  paukščiai.  Gyvulių  kaimenės  pašėlo  -  nei  iš  šio,  nei  iš  to 
puldavo  bėgti  ir  stipriai  susižalodavo.  O  kartais  saulėje  gyvuliai  kris¬ 
davo  negyvi,  arba  juos  pakirsdavo  nakties  šaltis. 

Karalius  Melchizedekas  atidarė  indus  su  grūdais,  kurie  Salemo 
rūsiuose  buvo  atidėti  juodai  dienai,  tačiau  jų  buvo  per  mažai.  Visi 
vaikščiojo  išbadėję,  pilkais  veidais  ir  įdubusiais  skruostais.  Saraja  ne¬ 
trukus  nebedrįso  jiems  rodytis.  Kaip  ir  visi,  ji  lyso,  tačiau  moters 
grožiui  tai  nekenkė. 

-  Man  gėda  dėl  savo  išvaizdos,  -  vieną  vakarą  ji  prasitarė  Sililei, 
kai  nei  viena,  nei  kita  niekaip  negalėjo  užmigti.  -  Gėda,  kad  net  būda¬ 
ma  tokia  sulysusi  esu  graži,  kai  tuo  tarpu  kitos  moterys  krūtyse  nebe¬ 
turi  pakankamai  pieno,  kad  išmaitintų  savo  vaikus. 

Vietoj  atsakymo  ji  teišgirdo  švėkštimą. 

-  Silile? 

Sililė  gulėjo  susirietusi  ir  visa  drebėdama  sunkiai  kvėpavo.  Ji 
karščiavo,  nuo  karščio  jai  buvo  išsiplėtę  vyzdžiai. 

-  Kas  tau?  -  sudejavo  Saraja. 

Sililei  teko  sukaupti  visas  jėgas,  kad  pajėgtų  atsakyti: 

-  Tai  prasidėjo  po  pietų...  Ir  ne  man  vienai...  Tai  nuo  van¬ 
dens.  . .  Nuo  sugedusio  vandens. . . 

Saraja  liepė  pakviesti  Lotą  ir  pribuvėją.  Sililę  apvyniojo  ant¬ 
klodėmis  ir  kailiais.  Ji  ėmė  prakaituoti  ir  griežti  dantimis.  Retkarčiais 
praverdavo  lūpas,  ir  pasimatydavo  pabalusios  dantenos. 

-  Sililė  miršta  nuo  karštinės,  -  pareiškė  pribuvėja. 

-Ji  pažįsta  žoles,  žinos,  kas  ją  išgelbės!  -  sušuko  Lotas. 

-  Ji  tokios  būsenos,  kad  negalės  mums  pasakyti,  kaip  padėti, 
Sililė  nebegali  kalbėti,  -  užgniaužta  gerkle  pripažino  Saraja. 

Nakčiai  įpusėjus  Sililė  jau  buvo  be  sąmonės.  Nuo  karščio  jai  įdubo 
akys.  Pribuvėja  buvo  iškviesta  ir  į  kitas  palapines,  kur  vyko  tokie  pat 
siaubingi  dalykai.  Lotas  primygtinai  vis  mėgino  pagirdyti  Sililę  alu¬ 
mi.  Si  duso,  springo,  vėmė,  o  paskui  kurį  laiką  atrodė,  kad  jai 
palengvėjo. 

Ryte,  aušros  šaltyje  Sililė  atmerkė  akis.  Atrodė,  kad  atgavo  są¬ 
monę,  ji  vis  graibstė  Lotą  ir  Sarają  už  rankų.  Šie  klausinėjo,  kur  rasti 
žolių  ir  kaip  ją  gydyti.  Sililė  mirksėjo.  Vos  girdimu  balsu  ji  tarė: 

-  Atėjo  mano  valanda.  Keliauju  į  požemių  pasaulį.  Juo  geriau. 
Vienos  burnos  jau  nebereikės  maitinti. 

-  Sililė! 

-  Nieko  nebepakeisi,  mano  dukra.  Visi  gimsta  ir  miršta.  Ir  tai 
yra  gerai.  Tu  buvai  didžioji  mano  gyvenimo  laimė,  mano  dievaite. 
Nesikeisk,  lik  visuomet  tokia,  kokia  esi.  Net  Abromo  dievas  parklups 
prieš  tave  ant  kelių,  aš  tai  žinau. 

-  Nepamiršk,  kad  jis  neturi  kūno,  -  ašaroms  srūvant  skruostais 
dar  mėgino  juokauti  Saraja. 

Sililė  išspaudė  šypseną. 

-  Bus  matyti... 

Saraja  atsiklaupė  ir  priglaudė  galvą  moteriai  prie  krūtinės,  kaip 
tai  darydavo  vaikystėje.  Si  buvo  veik  šalta,  nors  ir  purtoma  karščio. 
Sililė  švelniai  paglostė  Sarajai  galvą. 

-  Lotai...  Lotai,  -  sukaupusi  paskutines  jėgas  dar  sušnabždėjo 
Sililė,  -  pamiršk  Sarają  ir  susirask  žmoną. 

Sililė  mirė  prieš  pat  saulėlydį. 

*  *  * 

Tą  rytą  Saraja  ilgai  stovėjo  prie  savo  palapinės  apimta  pykčio.  Ji 
nebeverkė.  Aplinkui  liejosi  raudos.  Nuo  šiol  dėl  praradimo  skausmo 
ir  sunkaus  gyvenimo  Kanaane  neišdžiūvusios  liko  vienintelės  upės  - 
ašarų! 

Staiga  Saraja  pasuko  didžiosios  Abromo  palapinės  link.  Aplink  jį 
būriavosi  vyrai  ir  kažką  karštai  aptarinėjo.  Už  kelių  žingsnių  sėdėjo  ir 
Eliezeras. 

Abromas  buvo  paniręs  į  savus  apmąstymus,  jo  veidas  buvo  griežtas 
ir  pavargęs,  panašus  į  smėlio  nugludintą  uolą.  Tačiau  vos  pamatęs 
Sarają,  visiems  lipė  išeiti  ir  palikti  juos  vienus.  Eliezeras  liko  sėdėti 
ant  pagalvėlės.  Saraja  tarė: 

-  Paliepimas  išeiti  galioja  ir  tau,  berniuk. 

Eliezeras  liepsningu  žvilgsniu  permetė  ją  nuo  galvos  iki  kojų.  Jis 
laukė  Abromo  užtarimo.  Tačiau  tas  rankos  mostelėjimu  liepė  jam 
išeiti. 

-  Nebūk  tokia  šiurkšti  Eliezerui,  -  paprašė  Abromas  vos  tik  jie 
liko  vieni.  -  Jis  nekaltas  dėl  to,  kad  siaučia  badas,  be  to,  vakar  pasi¬ 
mirė  jo  tėvas  ir  motina. 

Norėdama  nusiraminti,  Saraja  giliai  kvėpavo: 

-  Ir  dar  dešimtys  žmonių  mirs  šiandien.  Šįryt  mirė  Sililė. 

Abromas  netarė  nė  žodžio,  tik  apsiblausė  jo  žvilgsnis  ir  jis  nulei¬ 
do  galvą. 

Tyloje  Sarajos  balsas  skambėjo  tarsi  botago  kirčiai. 

-  Koks  gi  tai  dievas,  Abromai,  jei  jis  negali  išmaitinti  nei  tavo 
tautos,  nei  sugrąžinti  tavo  žmonos  įsčioms  vaisingumo? 

-  Saraja! 

-  Tai  tavo  dievas,  Abromai,  bet  ne  mano. 

Abromo  rankos  ėmė  drebėti.  Jo  krūtinė  ėmė  aukštai  kilotis  ir 
kraujas  tvinksėti  smilkiniuose.  Saraja  išsigando.  Ji  prisiminė  karščiuo¬ 
jančią  Sililę.  O  jei  jis  irgi  susirgo  šia  liga?  Ji  žengė  jo  link,  sugriebė 
rankas  ir  ėmė  jas  bučiuoti: 

-  Ar  tik  tu  nesergi?  -  sunerimo. 

Pritrūkęs  oro  ir  negalėdamas  ištarti  nė  žodžio,  Abromas  papurtė 
galvą.  Staiga  jis  čiupo  Sarają  už  pečių,  prispaudė  ją  prie  krūtinės  ir 
panardino  veidą  jos  plaukuose. 


187 


iš  SKAITIN1AI.ORG 


Sara 

-Jis  su  manimi  nebesikalba,  Saraja.  Jahvė  tyli! 

Saraja  jį  švelniai  atstūmė. 

-  Ar  dėl  to  turėtum  nuleisti  rankas,  Abromai? 

Abromas  nepatenkintai  kažką  bambėdamas  nusisuko. 

-  Tavo  dievas  tyli,  -  vėl  pridūrė  Saraja,  -  tačiau  apie  tai  turite 
žinoti  tik  tu  ir  jis.  Abromas,  mano  vyras  Abromas,  kuris  yra  lygus 
Melchizedekui,  kuris  mus  atvedė  čia  iš  paties  Harano,  kuris  į  Kanaa¬ 
no  žemę  priėmė  kiekvieną,  norėjusį  čia  pasilikti,  jis  nėra  nebylys!  Mes 
esame  čia,  prie  tavo  palapinės,  ir  laukiame,  kad  mums  prabiltum. 
Tie,  kurie  sekė  paskui  tave,  jie  dreba  nuo  bado  ir  karštinės,  bet  yra 
čia.  Jie  laukia  Abromo  įsakymo  išardyti  palapines. 

-  Išardyti  palapines?  Bet  kur  eiti?  Vien  apie  tai  ir  tegalvoju  jau 
dienų  dienas.  Kanaanas  yra  apsuptas  bado  ir  dykumos  -  ir  šiaurėje,  ir 
rytuose,  ir  pietuose.  O  vakaruose  -  jūra! 

-  Pietuose,  už  dykumos,  yra  faraono  žemės. 

Abromas  apstulbęs  metė  į  ją  įdėmų  žvilgsnį. 

-  Tu  juk  ne  blogiau  už  mane  žinai,  kas  kalbama  apie  faraoną.  Jis 
labai  žiaurus  ir  ima  į  vergiją  kiekvieną  žmogų,  kad  čiulptų  jo  kraują  ir 
prakaitą. 

-  Taip.  Tačiau  girdėjau  ir  tai,  kad  jo  žemės  labai  derlingos,  mat 
jas  girdo  didelė  upė,  ir  kad  jų  miestai  aptekę  turtų. 

-  Faraonas  laiko  save  dievu! 

-  Ir  kodėl  gi  tai  turėtų  gąsdinti  tą,  kurio  vardą  yra  ištaręs 
Aukščiausiasis? 

Abromas  įdėmiai,  veriančiu  žvilgsniu  žiūrėjo  į  Sarają.  Ar  ji  iš  jo 
šaiposi? 

-  Abromai,  -  jau  švelniau  kalbėjo  Saraja,  -  nejau  nesupranti, 
kad  turi  apsispręsti  pats,  niekieno  nepadedamas?  Likti  Kanaano  žemėje 
būtų  blogiausia  išeitis.  Mes  čia  mirsime.  O  drauge  mirs  ir  visi  mus 
priėmę  Salemo  žmonės.  Kuo  rizikuosime,  jei  paprašysime  faraoną 
pagalbos?  Pasiųs  mus  myriop?  Bet  mūsų  ir  taip  laukia  mirtis. 

Abromas  tylėjo,  o  Saraja  kalbėjo  toliau: 

-  Tavo  dievas  tyli,  o  tu  nelyg  vaikas,  kuris  pyksta  ant  tėvo,  kad 
tas  jam  abejingas.  Aš,  Saraja,  kuri  visiems  laikams  iškeičiau  Inanos  ir 
Ea  globą  į  tavąją,  noriu  išgirsti,  ką  tu  nusprendei. 

*  *  * 

Dar  tą  patį  vakarą  Abromas  pranešė  Melchizedekui  jau  ryt  iške¬ 
liaująs  į  faraono  šalį.  Susijaudinęs  Melchizedekas  jį  apkabino  ir 
pažadėjo,  kad  Kanaano  žemė  visuomet  bus  jo  namai.  Kai  tik  baigsis 
sausra,  Abromas  galėsiąs  grįžti  ir  būsiąs  sutiktas  su  didžiausiu 
džiaugsmu. 

Abromas  paprašė  Melchizedeką  dar  vienos  malonės. 

-  Sakyk,  ko  nori,  bent  jau  dabar  pažadu  patenkinti  tavo  prašymą. 

-Jaunojo  Eliezero  iš  Damasko  tėvai  yra  mirę.  Prieš  tave  stovėda¬ 
mas  pareiškiu,  kad  nuo  šiol  jį  laikau  savo  sūnumi.  Noriu  paprašyti 
tavęs:  kol  būsiu  išvykęs  pas  faraoną,  laikyk  Eliezerą  šalia  savęs.  Nie¬ 
kas  nežino,  kas  mūsų  ten  laukia.  Jei  žūsiu,  Eliezeras  galės  likti  Kana¬ 
ano  žemėje  kaip  mano  įpėdinis. 

Melchizedekui  toks  sprendimas  atrodė  išmintingas.  Tačiau  Lo¬ 
tas,  tai  sužinojęs,  lediniu  balsu  nusišaipė: 

-  Berods  Abromas  rado  sau  sūnų,  badmečio  sūnų,  -  pranešė  jis 
Sarajai. 

Jie  traukė  lėtai,  eidavo  tik  trumpomis  valandėlėmis  per  ryto  ir 
vakaro  vėsą.  Tokia  buvo  Abromo  valia,  kad  neišsekintų  silpniausiųjų  - 
žmonių  ir  gyvulių,  kurių  raumenis  surijo  Kanaano  alkis. 

Jūra  neįtikimai  spindėjo.  Jos  platybė  akino,  kvaišino  žvilgsnį. 
Didžiuma  žmonių  nebuvo  prie  to  pratę.  Naktį  jos  gaudesys  kėlė  ne¬ 
rimą  ir  trikdė  miegą.  Kita  vertus,  jūra  juos  maitino.  Abromas  parodė, 
kaip  pinti  tinklus  ir  kaip  juos  užmesti  nuo  uolų  ar  stovint  vandenyje 
bekraščiuose  auksinio  smėlio  paplūdimiuose.  Jis  taip  pat  parodė,  kaip 
smėly  rinkti  geldeles,  pintinėmis  gaudyti  jūros  vėžius.  Būdami  su  juo, 
vaikai  vėl  pradėjo  kvatotis  ir  greitai  mokėsi. 

Saraja  žiūrėdavo  į  juos  užplūsta  švelnumo.  Ji  prisiminė  pirmuo¬ 
sius  žodžius,  kuriuos  Abromas  jai  ištarė  ant  Eufrato  kranto:  „Aš  žve- 
joju.  Dabar  pats  metas  gaudyti  varles  ir  vėžius.  Jei  niekas  tavęs 
neužgriūna  su  riksmais!“ 

Jie  prieidavo  kaimus,  kur  namai  buvo  pašiūrės.  Pro  nendres  švilpė 
jūros  vėjas.  Juos  pastebėdavo  einančius  iš  toli:  margaspalvė,  lėtai  ju¬ 
danti  vilkstinė,  kurią  lydėjo  praretėjusio  s  kaimenės  gyvulių  pilka  ap¬ 
dulkusia  vilna.  Juos  sutikdavo  įtariai  ir  drauge  smalsiai.  Tačiau  Ab¬ 
romas,  nors  ir  nedaug  buvo  likę  gyvulių,  išmainydavo  avį  į  džiovintą 
žuvį,  datules,  šviežius  kvapnius  žalumynus,  figas  ir  žinias. 

Jis  sakydavo: 

-  Traukiame  pas  faraoną,  nes  šiaurėje,  iš  kur  einame,  siaučia 
badas. 

Jam  atsakydavo: 

-  Būk  atsargus.  Faraonas  daug  kariauja.  Jis  nemėgsta  svetimšalių. 
Pasiima  moteris  ir  gyvulius,  o  vyrus  ir  vaikus  nužudo.  Jo  kareivių  yra 
visur,  jų  neįtikėtinai  daug,  jie  gerai  apsirengę  ir  ginkluoti.  Jis  sakosi 
esąs  dievas  ir  visi  tuo  tiki  -  jis  toks  galingas.  Sako,  kad  jis  gali  pakeisti 
gamtą.  Gali  iššaukti  liūtis  ar  sausrą.  Sako,  jį  supa  vien  auksas.  Auksu 
dengti  rūmai,  net  jo  žmonų  kūnai  auksiniai. 

Abromas  su  lengva  pašaipa  suraukdavo  antakius: 

-  Žmonos  iš  aukso? 

Seni  žvejai  imdavo  juoktis,  rodydami  į  Sarają: 

-  Žinoma,  ne  tokios  gražios  kaip  taviškė.  Bet  taip  žmonės  pasa¬ 
koja.  Žmonos  iš  aukso.  Faraonas  nori  apsisupti  gražiausiais  daiktais. 
Tokia  jo  galia. 

Nepatikliai  ir  susirūpinęs  Abromas  kraipydavo  galvą.  Kartais  liep¬ 
davo  pastatyti  dryžuotąją  juodai  baltą  palapinę.  Ten  jis  išklausydavo 
vienų  skundų,  kitų  pasiūlymų.  Daugelis  klausdavo: 

-  Ką  pasakysime  faraonui,  kai  šis  atsiųs  pas  mus  kareivius? 

-  Kad  mums  reikia  tik  šiek  tiek  žolės,  kur  galėtume  ganyti  ir 
dauginti  savo  bandas.  Daugiau  nieko. 

-  O  jei  jis  norės  paimti  mūsų  moteris,  kaip  sako  žvejai? 

Abromas  pažvelgė  į  Sarają  ir  pusiau  piktai,  pusiau  pašaipiai  atsakė: 

-  Tie  žvejai  taip  bijo  faraono,  kad  vaizduojasi  jį  esant  visagalį. 
Tai  man  labai  primena  Akado  ir  Šumero  karalystes. 

*  *  * 

Tačiau  visuose  kaimuose  jie  išgirsdavo  tuos  pačius  įspėjimus.  Fa¬ 
raonas  turįs  nenugalimą  kariuomenę.  Faraonas  esąs  dievas.  Kartais  jo 
galva  virsdavusi  į  sakalo,  jaučio  ar  avino.  Faraonas  nepasotinamai 
trokštąs  grožio:  tiek  savo  miestų,  tiek  moterų. 

Saraja  jautė,  kaip  aplink  stiprėja  baimė.  Faraono  vardas  kaip  su¬ 
temų  šešėlis  ėjo  iš  lūpų  į  lūpas  temdydamas  veidus. 

Abromas  pasitraukė  vienumon,  ištisas  dienas  laikėsi  atokiai  nuo 
visų.  Saraja  numanė,  kad  jis  atsiskyrė  šauktis  Jahvės  vardo,  tikėdama¬ 
sis  Jo  patarimo.  Tačiau  Abromui  grįžus  jo  veide  buvo  matyti  kartus 
nusivylimas.  Jis  tylėjo.  Tik  žvelgė  į  Sarają  taip,  tarsi  sakytų:  „Tu  įkal- 

binėjai  mane  vesti  savo  tautą  pas  faraoną.  Dabar  matai,  kokį  pavojų 
mums  užtraukė  šis  sprendimas.“ 

Lotas  pagavo  šį  žvilgsnį  ir  viską  suprato.  Tą  patį  vakarą  jis  atnešė 
Ab romui  paskutinį  alaus  ąsotį,  likusį  iš  Kanaano.  Jiems  išgėrus  du 
kaušelius,  jis  tarė: 

-  Pažiūrėk,  kiek  mūsų,  Abromai.  Visa  tauta.  Tūkstančiai.  Ne¬ 
skaitant  gyvulių,  nors  ir  kaip  smarkiai  praretėjo  mūsų  kaimenės.  Sa¬ 
kytum,  tikras  skėrių  antplūdis!  Kas  nepabūgtų  išvydęs  mus  ateinančius 
į  savo  žemę? 

-  Ką  nori  pasakyti? 

-  Kasdien  vis  labiau  artėjame  prie  faraono  žemės.  Reikia  pasisaugoti. 

Ab  romas  karčiai  nusijuokė: 

-  Nežinau  čia  nė  vieno,  kuris  apie  tai  nemąstytų. 

-Aš  turiu  sumanymą:  leisk  man  eiti  pirmam  su  keliais  bičiuliais, 
kad  sužinotume,  kur  yra  faraono  kareiviai. 

-  Kas  iš  to? 

-  Sužinotume,  kiek  jų  yra,  kokios  jų  pajėgos,  kuriuos  kelius  jie 
saugo,  ar  mūsų  laukia,  ar  būsim  jiems  staigmena. 

-  Nori  su  jais  susikauti?  Vos  pakelsi  ranką,  tau  ją  nukirs!  -  sušuko 
Abromas.  -  Juo  labiau,  kad  einame  pas  faraoną  prašyti  pagalbos.  Kas 
gi  kaunasi  su  tuo,  ką  prašo  išmaldos? 

-Ar  kas  nors  nori  kautis?  -  atsakė  Lotas.  -  Priešingai.  Aš  tenoriu 
susitikti  su  faraono  kareiviais.  Mes  būsim  būrelis  žmonių,  pasiunti¬ 
niai.  Jie  nepamanys,  kad  skėriai  nori  užplūsti  jų  ganyklas.  Galėsime 
juos  paprašyti  teisės  įeiti  į  Egipto  žemes.  Jie  mums  leis  arba  uždraus. 
Tuomet  bent  žinosime,  ką  manyti. 

-Jie  paprasčiausiai  jus  užkapos. 

Dabar  jau  Lotas  iš  aukšto  šyptelėjo: 

-  Puiku,  taip  aš  įrodysiu,  kad  net  nebūdamas  Abromo  sūnus  esu 
vertas  jo  vardo. 

Abromas  nepastebėjo  pašaipos.  Jis  pasitarė  su  vyresniaisiais.  Visi 
sutiko,  kad  pasiūlymas  protingas.  Dvidešimt  jaunuolių  pasisiūlė  lydėti 
Lotą. 

Jie  iškeliavo  kitą  dieną,  be  jokios  mantos,  išskyrus  mulą,  pakrau¬ 
tą  nedideliu  kiekiu  vandens  bei  maisto  ir  jų  lazdomis.  Saraja  apsika- 

bino  Lotą.  Bučiavo  jam  akis  ir  kaklą,  šnabždėjo  švelnius  žodžius  ir 
maldavo  saugotis.  Nerimo  suspausta  širdimi  ilgai  akimis  lydėjo  smėlio 
kalvos  pašlaitėje  tolstantį  būrelį. 

*  *  * 

Pasiuntiniams  išvykus,  Abromas  vedė  vilkstinę  dar  lėčiau  nei  pa¬ 
prastai.  Visi  laukė  grįžtančio  Loto  ir  jo  bendražygių.  Bijojo  horizon¬ 
te,  iš  už  kalvos,  kopos  ar  palmių  miškelio,  išvysti  pasirodančius  fara¬ 
ono  kareivius. 

Pagaliau  vieną  popietę,  kai  jūros  paviršius  priminė  saulės  išlydy¬ 
tą  sidabrą  ir  kai  visi  slėpėsi  šešėlyje,  jie  parsirado. 

Kai  nurimo  džiugesys  ir  glėbesčiavimaisi,  jie  papasakojo,  kad  už 
mažiau  kaip  keturių  dienų  kelio,  perėjus  kopas  ir  pakrantės  uolas, 
prieini  Egiptą. 

-  Nėra  žalesnio  krašto.  Net  Kanaanas  prieš  badmetį  nebuvo  toks 
žalias.  Ir  tokio  bekraščio.  Kur  pažvelgsi,  visur  tik  turtai. 

-  O  faraono  kareiviai?  -  nekantraudamas  paklausė  Abromas. 

-  Nematėme  nė  vieno!  -  sušuko  Lotas.  -  Jokių  kareivių!  Tik 
mažų  ir  didelių  gyvulių  kaimenės.  Keliai,  plytų  namai,  kaimai, 
sandėliai,  visa  tai  matėme,  bet  jokių  kareivių. 

-  Ką  kalbėjo  žmonės  jus  išvydę?  -  kažkas  paklausė. 

-  Nieko,  -  šyptelėjo  Lotas,  -  tiksliau,  nieko,  ką  būtume  supratę. 
Jie  nemoka  mūsų  kalbos.  Be  to,  jiems  ant  skruostų  visai  neauga  plau¬ 
kai.  Taip,  visų  vyrų  pasmakrės  tokios  pat  glotnios  kaip  moterų.  O  jų 
būdas,  regis,  yra  toks  pat  minkštas  ir  taikingas  kaip  jų  skruostų  švel¬ 
numas.  Mus  kelis  kartus  sutiko  su  miežiniu  alumi.  Skaniausiu,  kokį 
esu  kada  gėręs.  Prisimenu  jo  skonį  ir  pavadinimą:  būza! 

Pasigirdo  juokas. 

-  Vadinasi,  tai,  ką  pasakoja  žvejai,  yra  netiesa? 

-  Iš  to,  ką  patys  matėme,  -  patvirtino  Loto  bendražygiai,  -  fara¬ 
ono  žemė  yra  tokia  taiki,  tokia  svetinga,  kokią  tik  galima  įsivaizduo¬ 
ti.  Nematėme  nė  vieno  į  vergą  panašaus  žmogaus,  nei  prižiūrėtojo  su 
rimbu  rankoje,  kaip  mums  pasakojo. 

Tačiau  džiaugsmas  ir  viltis  nepajėgė  visiškai  išsklaidyti  nerimo. 
Argi  jie  galės  įsikurti  faraono  žemėje  taip  paprastai,  nieko  neprašę  ir 
nieko  nebijodami? 

Svarstymai  ir  nuomonės  paskendo  klegesyje  ir  sąmyšyje,  kurie 
nurimo  tik  vakarop,  atėjus  metui  rūpintis  gyvuliais.  Per  visą  šį  laiką 
Abromas  susimąstęs  laikėsi  nuošaliai.  Dienai  baigiantis  jis  pasitraukė 
aukoti  Jahvei.  Visiškai  sutemus  grįžo  prie  Sarajos,  kuri  dengė  stalą 
nusipraususiam  ir  švariai  persirengusiam  Lotui. 

Abromas  prisėdo  šalia  jų  blausioje  lempų  šviesoje.  Saraja  padavė 
jam  duonos.  Šis  ją  paėmė,  tačiau  netikėtai  sulaikė  ir  pabučiavo  Sarajos 
pirštus.  Moteris  ir  Lotas  pažvelgė  į  jį  įdėmiau  supratę,  kad  Abromas 
priėmė  sprendimą.  Prieš  prabildamas  jis  padalijo  duoną  į  tris  dalis. 

-  Aš  manau,  kad  žvejai  sakė  tiesą.  Faraono  kareiviai  pas  mus 
pasirodys.  Tuo  neabejoju. 

Lotas  jau  žiojosi  prieštarauti.  Tačiau  Abromas  pakėlė  ranką  ir  jį 
sulaikė. 

-  Tu  jų  nematei,  tačiau  tie,  kurie  tave  matė  faraono  žemėje,  pa¬ 
pasakos  kareiviams.  Būtent  taip  yra  numatyta. 

-  Iš  kur  tu  žinai? 

-  Saleme  visi  iš  faraono  žemių  grįžę  pirkliai  pasakodavo  tą  patį. 
Jų  karavanai  be  kliūčių  stumdavęsi  per  Egipto  žemes.  Dieną  dvi  jų 
niekas  neklausinėdavęs,  niekas  nesiteiraudavęs:  „Ką  čia  veikiate?“  ar 
„Kur  einate?“,  „Kas  jūsų  maišuose  ir  pintinėse?“  Paskui  staiga  priešais 
išdygdavę  faraono  kareiviai. 

-  Kodėl  mus  išleidai,  jei  visa  tai  žinojai?  -  pašoko  supykęs  Lotas. 

-  Todėl,  kad  tu  to  norėjai.  Visi  to  norėjo.  Ir  teisingai.  Dabar  visi 
mūsiškiai  žino,  kad  Egipto  žemė  yra  tokia  vešli,  kaip  žmonės  pasako¬ 
ja.  Sis  žinojimas  padės  įveikti  kareivių  baimę.  Nors  pats  žinojau,  kad 
Salemo  pirkliai  nemeluoja. 

Abromas  patenkintas  nusišypsojo.  Saraja  irgi  nusišypsojo.  Abro- 
mo  gudrybė  jai  patiko. 

-  Jie  ateis  ir  įvykdys  faraono  įsakymus,  -  toliau  kalbėjo  Abro¬ 
mas,  nenuleisdamas  akių  nuo  Sarajos.  -  Jie  apžiūrės  mūsų  bandas, 
įsitikins,  ar  mes  turtingi,  ar  skurdžiai.  Ir  išvys  mano  žmonos  grožį.  Jei 
dar  apie  jį  nieko  nežino.  Jie  kreipsis  į  mane  ir  paklaus:  „Ar  čia  tavo 
žmona?“  Aš  atsakysiu:  „Taip,  tai  Saraja,  mano  žmona.“  Tuomet  jie 
mus  užkapos  ir  išsiveš  Sarają  į  faraono  rūmus.  Štai  kaip  viskas  bus. 

Stojo  gūdi  tyla.  Lotas  atsipeikėjo  pirmasis  ir  šaižiu  balsu  paklausė: 

-  Iš  kur  viską  taip  gerai  žinai? 

Abromas  jam  neatsakė.  Jis  vis  nenuleido  akių  nuo  Sarajos.  Ji 
nežymiai  linktelėjo  galvą. 

-  Abromas  teisus.  Jei  tai,  ką  žmonės  pasakoja,  yra  tiesa,  viskas 
turi  įvykti  būtent  taip. 

-  Tuomet  turime  tave  paslėpti!  -  sušuko  Lotas.  -  Galime  tave... 
aprengti  vyru.  Arba  išsuodinti  tavo  veidą.  Apmuturiuoti  koją  skar¬ 
malais,  lyg  slėptum  žaizdą.  Arba... 

-  Kareivius  gali  apgauti  tik  pirmą  dieną,  gal  ir  antrą,  —  ramiai 
atsakė  Abromas.  -  Bet  ateis  laikas,  ir  kas  nors  pasakys  jiems,  kad 
Abromo  žmona  gražiausia  moteris,  kokią  tik  kada  regėjo  akys.  Karei¬ 
viai  tik  dar  labiau  įsius,  kad  leidosi  apgaunami,  ir  išsigąs  faraono 
rūstybės. 

Jie  vėl  nutilo,  tada  Saraja  paklausė: 

-  Tai  ką  mums  daryti? 

-  Nieko  panašaus  neatsitiks,  jei  pasakysiu,  kad  tu  mano  sesuo. 

Saraja  ir  Lotas  neteko  žado. 

-Jei  pasakysiu,  kad  tu  man  sesuo,  -  kalbėjo  Abromas,  -  faraonas 
galbūt  pakvies  tave  į  savo  rūmus.  Taip,  būtinai  pakvies.  Jis  norės  tave 
pamatyti.  Tačiau  jam  nieko  nereikės  iš  manęs  atimti.  Nei  iš  mūsų  visų. 

-  Tu  nori  atiduoti  Sarają  faraonui?  -  sušuko  pašokdamas  pykčio 
iškreiptu  veidu  Lotas.  -  Kad  nebūtum  nužudytas?  Tai  tokia  ta  didžiojo 
Abromo  narsa! 

-  Ne,  -  atsakė  Abromas,  -  aš  nenoriu  atiduoti  Sarajos.  Ir  mano 
baimė  čia  niekuo  dėta. 

-  Suprantu,  -  sušnabždėjo  išbalusi  Saraja,  sulaikydama  Lotą  už 
rankos. 

-  Kalbame  ne  apie  mano,  o  apie  mano  tautos  gyvenimą,  -  kalbėjo 
Abromas.  -  Apie  ją  turime  mąstyti. 

-  Ne!  -  sušuko  Lotas.  -  Nenoriu  apie  tai  galvoti.  Tu  neturi  teisės 
apie  tai  galvoti! 

Saraja  palietė  ranka  Loto  skruostą. 

-  Taip.  Abromas  teisus. 

Liūdnos  ir  nuolankios  jos  akys  blizgėjo.  Tuomet  Abromas  atsi¬ 
stojo,  pastūmė  Lotą  į  šalį  ir  ją  apkabino: 

—  Tu  mus  visus  išgelbėsi,  —  tarė  jis  maldaujamai. 
-Jei  tavo  dievas  šito  nori. 


*  *  * 

Abromo  spėjimas  buvo  teisingas. 

Jie  be  kliūčių  priėjo  žemų  baltų  namų  miestą  Migdolą.  Visi  galėjo 
įsitikinti,  kad  Lotas  pasakojo  tiesą.  Gyventojai  jiems  šypsojosi.  Be¬ 
barzdžiai  vyrai  glotniais  skruostais  sveikino  juos  nesuprantama,  van¬ 
dens  teliūškavimą  primenančia  sklandžia  kalba.  Vandens  čia  buvo 
visur.  Migdolas  buvo  pastatytas  prie  pat  Nilo  atšakos.  Sodus,  ganyk¬ 
las,  palmių  ir  apelsinų  giraites  supo  kruopščiai  prižiūrėti  kanalai.  Jiems 
buvo  leista  juose  pagirdyti  gyvulius.  Atsidėkodamas  Abromas  įteikė 
porelę  purplelių.  Visi  ėmė  juoktis.  Jie  susikalbėdavo  rodydami  žen¬ 
klus,  mykdami,  plodami  rankomis. 

Kai  gyvuliai  atsigėrė,  Abromas  paskelbė: 

-  Dabar  eisime  prie  upės.  Gal  ten  rasime  pūdymą  gyvuliams 
ganytis? 

Į  faraono  šalies  gilumą  vedantis  kelias  buvo  platus,  apsodintas 
ūksmingomis  palmėmis.  Abromas  akylai  žvalgydamasis  ėjo  pirmas. 
Už  jo,  priešais  didžiąją  koloną,  ėjo  Lotas  ir  jaunieji  jo  bendražygiai. 
Kaip  buvo  paliepęs  Abromas,  moterys  stovėjo  vežimuose,  kuriuos  iš 
visų  pusių  supo  į  vieną  bandą  suvaryti  gyvuliai. 

Laukuose  dirbantys  vyrai  ir  moterys  subėgdavo  prie  kelio  į  juos 
pažiūrėti.  Stebėjosi  barzdotais  vyrais  -  vaikai  juokdamiesi  trynėsi  sau 
skruostus. 

Staiga  kelias  išėjo  prie  upės,  per  kurią  driekėsi  didžiulis  medinis 
tiltas.  Priešais  tiltą,  ant  jo  ir  dar  kitame  krante  stovėjo  faraono  kareiviai. 

Du  ar  trys  šimtai.  Galbūt  daugiau. 

Glaudžiai  išsirikiavę,  suglaudę  skydus.  Taip  glaudžiai,  kad  žiurkė 
neprasmuktų. 

Jauni  bebarzdžiai  vyrai,  strėnas  apsijuosę  juostomis,  pečius  apsi¬ 
dengę  trumpais  gobtuvais.  Jie  buvo  be  šalmų,  jų  plaukai  -  juodi, 
tankūs  ir  blizgą.  Vieni  laikė  ietis  ir  apskritus  skydus,  kiti  buvo  gin¬ 
kluoti  lankais.  Visi  turėjo  užsikišę  už  juosmens  durklą  ar  prie 
strėnjuostės  pasikabinę  po  akmeninę  buožę. 

Abromas  sustojo  ir  iškėlė  lazdą.  Lotas  ir  kiti  jį  apsupo.  Už  jų 
vyrai  šūksniais  ėmė  stabdyti  vežimus  ir  gyvulius.  Didžiulių  vežimų 
ratai  liovėsi  girgždėję. 

Kareiviai  sustojo  į  dvi  kolonas.  Atkišę  ietis  jie  apsupo  Abromą  ir 
vilkstinės  pirmagalį.  Tie,  kurie  buvo  kitame  krante,  užėjo  ant  tilto. 

Prie  Abromo  priėjo  trys  vyrai,  laikę  paauksuotas  lazdas.  Ant  jų 
apsiaustų  buvo  prisiūti  bronziniai  lapai,  o  jų  dilbius  saugojo  ilgos 
varinės  apyrankės.  Jie  irgi  buvo  bebarzdžiai.  Amžiaus  raukšlių  išva¬ 
gotais  skruostais.  Tik  vienas  iš  trijų  turėjo  galvos  dangalą:  keistą  aukštą 
šalmą,  panašų  į  perlenktą  maršką,  ant  kurio  virš  kaktos  buvo  pritai¬ 
syta  nedidelė  bronzinė  avino  galva.  Nedvejodamas  jis  įsmeigė  žvilgsnį 
į  Abromą. 

-  Mano  vardas  Cūt  Fenatas.  Aš  tarnauju  gyvajam  Merikarės 
dievui,  dvilypės  šalies  faraonui. 

Jie  nustebo,  kad  taip  gerai  jį  supranta.  Vyras  kalbėjo  amoritų 
kalba  veik  be  akcento.  Jo  žvilgsnis  nukrypo  į  Lotą,  kitus.  Šaltos  švies- 
rudės  akys  vėl  grįžo  prie  Abromo: 

-  Ar  žinai,  kad  esi  įėjęs  į  faraono  žemes? 

-  Taip,  žinau.  Atėjau  prašyti  jį  pagalbos.  Mano  vardas  Abromas. 
Sausra  išvarė  mane  iš  Kanaano  žemės,  kur  gyvenau  su  savo  tauta. 
Ten  siaučia  badas.  Saulė  apnuogino  žemę  ir  visa,  kas  gyva,  miršta. 
Ketinu  prašyti  gerąjį  faraoną  skirti  man  žolingą  plotą,  kad  galėtų  at¬ 
sikurti  mano  kaimenės  ir  kad  mano  žmonėms  nereiktų  apraudoti 
mirusių  vaikų. 

Faraono  valdinys  kurį  laiką  tylėjo  suraukęs  antakius,  abejonių 
iškreiptomis  lūpomis.  Gal  jis  norėjo  dar  labiau  įbauginti?  Gal  tik  mėgi¬ 
no  suprasti  Abromo  žodžius?  Galėjai  girdėti  neramų  gyvulių  bliovi¬ 
mą,  kanopų  trepenimą,  bet  nė  vieno  žodžio. 

Paskui  staiga,  nepajudėjęs  iš  vietos,  karininkas  kažką  įsakė  savo 
kalba.  Kareiviai  nuskubėjo  išilgai  kolonos  iki  vežimų.  Jie  pastūmė  į 
šalį  gyvulius,  visa  kaimenė  sujudo.  Lotas  buvo  bepuoląs  prie  jų. 

-  Ne,  nejudėk! 

Vienas  karininkas,  kuris  iki  šiol  tylėjo,  kažką  sušuko.  Kiti  karei¬ 
viai  atstūmė  Lotą  ir  jo  bendražygius.  Iečių  smaigalius  įbedę  Abromui 
į  strėnas,  privertė  jį  pasitraukti  į  šalikelę.  Ten,  už  jų  kareiviai  laipino 

iš  vežimų  moteris.  Tai  truko  ilgai.  Tas,  kuris  pasivadino  Cūt  Fenatu, 
stovėjo  abejingas. 

Neiškentęs  Lotas  paklausė: 

-  Ką  jūs  darote? 

Cūt  Fenatas  nė  nepažvelgė  į  jį.  Ab romas  pasakė: 

-Jie  vykdo  faraono  įsakymą.  Stovėkite  ramiai.  Nesibaiminkite. 

Šįkart  Cūt  Fenatas  atsigręžė  į  Abromą,  atidžiai  jį  nužvelgė,  pas¬ 
kui  palingavo  galvą  ir  šyptelėjo. 

Kareiviai  grįžo  varydami  būrelį  moterų.  Pačių  jauniausių,  pačių 
gražiausių. 

Kai  jos  visos  sustojo,  Cūt  Fenatas  rankos  mostu  liepė  kareiviams 
pasišalinti.  Jis  priėjo  arčiau,  paeiliui  tyrė  visų  veidus.  Retkarčiais  auk¬ 
suota  lazda  pakeldavo  veidą  dengiantį  šydą.  Priėjęs  Sarają  sustojo.  Ji 
nuleido  akis.  Jis  žiūrėjo  į  ją  taip  ilgai,  kad  ji  galiausiai  pakėlė  vokus  ir 
griežtai  pažvelgė  jam  į  akis. 

Cūt  Fenatas  palingavo  galvą. 

-  Kuo  ji  vardu? 

-  Saraja. 

Jis  pritariamai  linktelėjo,  tarsi  šis  vardas  jį  tenkintų.  Kažką  pa¬ 
liepė  savo  kalba.  Kiti  karininkai  priėjo,  apsupo  Sarają,  atskyrė  ją  nuo 
kitų  moterų. 

-  Jus  nori  matyti  faraonas,  -  pasakė  Cūt  Fenatas,  atsigręžęs  į 
Abromą.  -  Tave  ir  tavo  žmoną,  tą,  kurios  vardas  Saraja. 

-  Ji  man  ne  žmona,  —  nemirktelėjęs  atsakė  Abromas.  -  Ji  man 
sesuo. 

Nustebęs  faraono  valdinys  susimąstė. 

-  Sesuo?  Mums  sakė,  kad  atvykai  su  žmona  -  gražiausia  moteri¬ 
mi,  kokia  tik  yra  gimusi  pas  jus,  anapus  dykumos,  šalia  Salemo  mies¬ 
to.  Žvelgiu  į  šitą  moterį,  vardu  Saraja,  ir  neįsivaizduoju,  kaip  gali 
turėti  dar  gražesnę  žmoną. 

-  Iš  kur  žinai,  kad  mes  iš  Salemo?  -  sušuko  Lotas,  nesitverdamas 
pykčiu. 

Cūt  Fenatas  paniekinamai  nusijuokė: 

-  Faraonas  žino  viską. 

Jis  priėjo  prie  Sarajos. 

-  Ar  tai  tiesa?  Ar  tu  sesuo  tam,  kuris  sakosi  esąs  Abromas? 

-  Taip,  -  patikino  ji  nedvejodama. 

Cūt  Fenatas  dar  kartą  įdėmiai  ją  nužvelgė.  Jo  žvilgsnis  buvo  ve¬ 
riantis,  toks  įdėmus,  kad  Sarajai  pasirodė,  jog  stovi  prieš  jį  nuoga. 
Galiausiai  jis  atsigręžė  į  Abromą  ir  paskelbė: 

-  Mes  paimsime  vieną  jūsų  mulais  traukiamą  vežimą.  Faraonas 
nori  pamatyti  ir  tai.  Tad  tavo  seseriai  nereikės  eiti  pėsčiai.  O  savo 
žmonėms  paskirk  vadą,  kol  tavęs  nebus.  Palydėsime  juos  ten,  kur 
galės  pasistatyti  savo  palapines  ir  ganyti  bandas,  kol  faraonas  nuspręs 
jūsų  likimą. 

Prie  Sarajos  artinosi  žalia  toga  apsirengusi  moteris,  jos  kaklą  puošė 
raudonų  akmenukų  vėrinys,  kuris  kabojo  jai  tarp  krūtų,  oda  buvo 
tamsi,  o  dantys  švytėjo  pieno  baltumu.  Ji  grožiu  veik  nenusileido 
Sarajai.  Moteris  žemai  nusilenkė: 

-  Aš  esu  Hagara.  Kol  būsi  tarp  šių  sienų,  laikyk  mane  savo  tar¬ 
naite.  Ji  atsitiesė,  pliaukštelėjo  delnais,  sukeldama  ant  kojų  kokią 
dešimtį  jaunučių  mergaičių.  Visos  ką  nors  laikė  rankose:  švarių  dro¬ 
bių,  kvapniųjų  aliejų  indelį  ar  tepalo  kūnui,  šukas,  skrynelių  su  dra¬ 
bužiais  ir  papuošalais. 

-  Tavo  kelionė  buvo  ilga  ir  varginanti,  mes  tau  paruošėme  mau¬ 
dynes,  -  paaiškino  Hagara.  -  Malonėk  sekti  paskui...  Dar  tardama 
šiuos  žodžius  ji  jau  sukosi  ruošdamasi  lipti  nuo  terasos.  Saraja  pa¬ 
klusniai,  net  nuolankiai  pasekė  Hagarai  iš  paskos,  jai  pavymui  pasu¬ 
ko  ir  jaunos  mergaitės. 

Taip,  kelionė  tikrai  buvo  ilga  ir  varginanti.  Kol  pasiekė  Neni 
Nepsu  miestą  su  faraono  rūmais,  jiems  teko  net  šešis  kartus  keltis  per 
Nilo  atšakas  ir  nukarti  ilgą  kelią  per  derlingus  Egipto  žemės  plotus. 
Kadangi  visą  kelią  Saraja  keliavo  viena,  be  Abromo,  tai  leidosi  į  ap¬ 
mąstymus  apie  žiaurųjį  faraoną,  įsivaizdavo,  kokių  pažeminimų  jai 
teks  iškęsti.  Nuo  šiol  ji  buvo  Abromo  sesuo! 

Po  teisybei,  juo  toliau  Saraja  keliavo,  juo  didesnę  nuoskaudą  jautė, 
juo  labiau  pyko  ant  Abromo.  Taip,  ji  pati  sutiko  su  tokiu  Abromo 
sprendimu,  bet  nemanė,  kad  visą  laiką  sekama  Cūt  Fenato,  faraono 
kario,  žvilgsnio  jausis  tokia  nesaugi,  vieniša  ir  apleista. 

Tačiau  vos  išvydus  Neni  Nepsu  sienas,  baimė  ir  pyktis  kaipmat 
išgaravo.  Viskas  čia  dvelkė  prabanga,  pilnatve,  švelnumu.  Nors  rūmai 
buvo  neaprėpiamo  dydžio,  atrodė  grakštūs.  Akinančio  baltumo  sie¬ 
nas  puošė  vešlių  ryškiai  raudonų  gėlių  kaskados.  Sienas  jungė  ištai¬ 
gingų  terasų  ansamblis  su  akmeninėmis  ir  medinėmis  dažytomis  ar 
net  paauksuotomis  kolonadomis,  sujungtomis  daugybe  laiptų. 

Nugludintu  akmeniu  išklotose  salėse,  kuriose  tvyrojo  maloni  vėsa, 
sienos  buvo  išpieštos  dar  niekad  neregėtais  vaizdais.  Miegamųjų  nišose 
daugybė  statulų,  kalnai  patalų,  sidabru  ir  auksu  išmarginti  baldai. 
Kur  bepažvelgtum  nuo  terasos,  visur  sodai,  baseinai,  kanalai.  Basei¬ 
nai  buvo  tokie  platūs,  kad  juose  galėjo  plaukioti  valtys.  O  už  aukštų 
medinių  tvorų  gyveno  pačių  keisčiausių  gyvūnų:  dramblių,  liūtų, 
beždžionių,  tigrų,  gazelių,  žirafų  ir  netgi  tokių  gan  bjaurios  išvaizdos 
padarų,  kuriuos  jie  vadino  kupranugariais. 

Tiesą  pasakius,  Sarajos  akys  dar  nebuvo  mačiusios  tokio  grožio. 
Net  patys  gražiausi  Uro  miestai,  kurių  prisiminimą  Saraja  labai  bran¬ 
gino,  negalėjo  prilygti  šiai  prabangai.  Ji  ką  tik  buvo  taip  maloniai 
priimta  į  patį  rūmų  vidų,  kaip  tenutinka  sapnuose. 

Tarnaitė  Hagara  prisiartino  prie  bronza  papuoštų  durų,  saugomų 
dviejų  karių,  šie  buvo  pasidabinę  berankoviais  ir  strėnų  raiščiais,  ku¬ 
rie  švytėjo  sidabru  išsiuvinėtais  lapais.  Hagarai  mostelėjus  ranka,  ka¬ 
riai  atsitraukė  į  šonus,  durys  atsivėrė.  Saraja  paskui  Hagarą  įžengė  į 
aukštą,  malonios  šviesos  sklidiną  salę. 

Iš  pradžių  Saraja  užuodė  keistą  aitrų  medaus  kvapą,  paskui  jos 
akis  nudžiugino  ilgas  baseinas,  apsuptas  kolonų.  Jis  buvo  pripildytas 
ne  vandens,  bet  asilės  pieno. 

Hagara  pastebėjo  Sarajos  veide  nuostabą.  Ji  džiugiai  nusišypsojo. 

-  Nėra  nieko  geriau  mūsų  odai  kaip  asilės  pienas  su  medumi.  Jis 
nuplauna  nuovargį  ir  blogus  prisiminimus.  Saugo  mūsų  grožį  geriau 
nei  bet  koks  kvapusis  tepalas.  Nors  ir  sakoma,  kad  tau  to  visai  nerei¬ 
kia,  vis  dėlto  pats  faraonas  įsakė  paruošti  tau  šias  maudynes. 

Saraja  dar  norėjo  kai  ko  klausti,  bet  nespėjo.  Jaunų  mergaičių, 
sekusių  iš  paskos,  rankos  jau  kėlė  nuo  jos  tuniką,  palikdamos  Sarają 
nuogą.  Tarnaitė  Hagara  irgi  nusimetė  drabužius.  Jos  klubai  ir  krūtys 
buvo  didesni  nei  Sarajos,  moters  kūnas  būtų  buvęs  tobulas,  jei  ne 
rausvas  tarp  pečių  iškilęs  randas. 

Švelniai  paėmusi  Sarają  už  rankos,  nuvedė  ją  prie  baseino  laipte¬ 
lių.  Pienas  buvo  šiek  tiek  šiltas.  Saraja  niro  į  jį  iš  lėto,  mėgaudamasi 
švelniomis  pieno  bangelėmis,  apgaubusiomis  ją  iki  juosmens. 

-  Baseino  viduryje  yra  akmeninė  lova,  -  pranešė  Hagara.  Ji  pa¬ 
rodė  Sarajai,  kaip  reikia  ant  jos  atsigulti:  ant  pilvo.  Ant  lovos  buvo  ir 
maža  medinė  pakylėlė  su  šalavijų  prikimšta  iškilia  pagalvėle,  ant  ku¬ 
rios  Saraja  padėjo  galvą. 

-  Giliai  kvėpuok,  -  pasakė  Hagara.  -  Šalavijai  išvalys  tau  nosį 
nuo  kelio  dulkių. 

Hagaros  palieptos  ant  baseino  krašto  klūpėjusios  mergaitės  at¬ 
nešė  kvapiųjų  aliejų  ir  tepalų.  Patyrusia  ranka  ji  ėmė  masažuoti  Sara- 
jos  pečius  ir  strėnas,  taip  teliūškuodama  pieną  ir  keldama  kvapnias 
pieno  bangeles. 

Saraja  užsimerkė,  ji  paniro  į  malonumą,  kurio  visai  nesitikėjo. 
Trumpam  prisiminė  Abromą:  ar  ir  jį  faraonas  sutiko  taip  švelniai.  Ji 
dar  pagalvojo,  kad  veltui  jie  taip  bijojo  Egipto  karaliaus.  Argi  galin¬ 
gasis  karalius,  kuris  taip  priima  nepažįstamuosius,  atėjusius  prašyti 
pagalbos,  gali  būt  toks  piktas,  kaip  apie  jį  pasakoja?  Ar  tik  nebūsime 
patikėję  piktais  liežuviais?  O  jei  taip  ir  buvo?  Tada  jie  su  Abromu 
melavo  veltui.  Ir  ar  tik  tas  melas,  turėjęs  juos  apsaugoti,  nepražudys? 
Ar  gulėtų  ji  dabar  pieno  voniose,  jei  faraonas  žinotų  tiesą  -  kad  ji  yra 
Abromo  žmona? 

-  Ar  tau  pasakė,  kas  aš?  -  paklausė  ji  Hagarą. 

-  Saraja,  Abromo,  to,  kur  tiki  nematomu  viešpačiu,  sesuo.  Taip 
pat  girdėjau,  kad  laikas  yra  bejėgis  tavo  grožiui.  Ar  tiesa? 

-  Iš  kur  visa  tai  žinai? 

-  Mano  valdovė,  naujausioji  faraono  žmona,  sakė.  Beje,  žmonos 
ir  tarnaitės  nuo  vakar  tik  ir  tekalba  apie  tavo  atvykimą. 

—  O  faraonas,  iš  kur  jis  apie  mane  sužinojo? 

Hagara  nusikvatojo. 

—  Faraonas  žino  viską. 

Saraja  užsimerkė,  širdis  trankėsi.  Ar  tikrai  faraonas  žino  viską? 

Hagaros  masažas  darėsi  intensyvesnis,  dar  labiau  liūliuojantis. 
Nepaisydama  naujo  rūpesčio,  Saraja  jautė,  kaip  pamažu  dingsta  nuo¬ 
vargis.  Sunkios  kelionės  ir  karščio  užgrūdintas  kūnas  lyg  tirpo  pieno 

baseine.  Ir  toliau  įgudusiais  pirštais  masažuodama  Sarajai  nugarą,  Ha- 
gara  žaismingai  sučiauškėjo: 

-  Mano  valdovė  man  ir  sako:  „Rytoj  tu  patarnausi  tai,  kuri  ana¬ 
pus  rytų  dykumos  laikoma  gražiausia  moterimi.“  Ji  man  dar  sakė: 
„Aš  išrinkau  tave,  Hagara,  nes  esi  pati  gražiausia  iš  mano  tarnaičių, 
dar  pažiūrėsim,  ar  šalia  tavęs  suspindės  tos  amoritės  grožis.“ 

-  Tai  tiesa,  -  pritarė  Saraja,  -  tu  labai  graži.  Tavo  klubai  gražesni 
už  manuosius. 

-  Tai  todėl,  kad  tu  dar  neturi  vyro  ir  nesi  gimdžiusi. 

-  O  tu  turi  vaikų? 

Hagara  kiek  patylėjo  prieš  atsakydama.  Paspaudusi  vieną  Sara- 
jos  petį  ji  apvertė  moterį  ant  nugaros.  Masažuodama  jai  šlaunis,  Ha¬ 
gara  pasakojo: 

-  Gimiau  toli  pietuose,  ant  Nendrių  jūros  kranto.  Mano  tėvas 
buvo  turtingas,  turėjo  miestą,  kuris  prekiavo  su  tuo  kraštu,  iš  kurio 
esi  kilusi.  Tai  todėl  kalbu  tavo  kalba.  Jis  mane  išleido  į  žmonas,  kai 
buvau  penkiolikos,  ir  aš  pagimdžiau  dukrelę.  Kai  mano  mergaitė  bu¬ 
vo  dvejų,  faraonas  pradėjo  karą  su  mano  tėvu.  Jo  kareiviai  nužudė  ir 
vaiką,  ir  mano  vyrą.  O  mane  parsivedė  čia.  Mėginau  bėgti  -  kvailai 
pasielgiau.  Strėlė  perdrėskė  nugarą.  Nuo  to  laiko  faraonas  negali  siū¬ 
lyti  manęs  į  žmonas  kam  panorėjęs.  Aš  esu  tarnaitė.  Kartais  gailiuosi, 
kad  taip  atsitiko,  kartais  ne. 

Nustebusi  ir  sujaudinta  Hagaros  atvirumo,  Saraja  nesumojo,  ką 
atsakyti.  Ištraukusi  ranką  iš  pieno  ji  paglostė  Hagaros  petį,  švelniai 
perbraukė  delnu  per  randą.  Jos  draugiškai  pasižiūrėjo  viena  į  kitą. 

-  Jau  nebeliūdžiu,  -  dar  pridūrė  Hagara.  -  Tokia  jau  moterų 
dalia.  Vyrai  mus  atiduoda,  vyrai  mus  paima.  Jie  žudosi  tarpusavy, 
dar  kiti  nusprendžia  dėl  mūsų  likimo. 

Drebėdama  Saraja  užmerkė  akis.  Jai  norėjosi  papasakoti  Haga- 
rai,  kaip  ji  su  Abromu  pabėgo  iš  Šumero.  Ir  kiek  jėgų  jai  tas  kainavo. 
Ir  kaip  ji  šiandien  melavo.  Ir  kad  suprato,  jog  Abromas  toks  pat  kaip 
kiti  vyrai! 

Hagara  atsiduso. 

-  Galbūt  vieną  dieną  aš  išeisiu  iš  šitų  rūmų?  O  gal  tą  dieną  aš  jau 
nebenorėsiu  išeiti?  Gyvenimas  čia  gali  būti  labai  malonus.  Ilgainiui  ir 
tu  tai  pastebėsi. 

-  Ilgainiui? 

-  Mano  valdovė  -  pavydi  žmona,  ji  tavęs  bijo  net  nemačiusi, 
tačiau  dar  nežino,  kad  tikrai  neklysta.  Vos  tave  išvydęs  faraonas  ne¬ 
teks  žado. 

Saraja  atsisėdo. 

-  Ką  nori  pasakyti?  O  kas  toliau?  -  nuostaba  trumpam  sustingdė 
tarnaitės  veidą.  Paskui  suokalbiškai  ir  gudriai  šypsodamasi  ji  uždėjo 
savo  švelnius  delnus  ant  Sarajos  krūtinės,  užkabindama  delnais 
spenelius: 

-  O  kas  tu  nori,  kad  būtų?  Ką  gi  daro  vyrai,  kai  dėl  moters  ne¬ 
tenka  žado?  Net  jeigu  tai  faraonas.  Mes  tave  aprengsim,  iškvėpinsim, 
išdažysim,  padabinsim  papuošalais,  o  tada  tu  nusilenksi  dvilypės  šalies 
dievui.  -  Saraja  sugriebė  Hagarą  už  rankų,  pastarosios  glamonės  ją 
glumino  ne  mažiau  nei  baisūs  žodžiai. 

-  O  tada? 

-  O  tada  tu  nei  tarnaitė,  nei  vergė.  Jeigu  jam  pasirodys,  kad  tik¬ 
rai  esi  pati  gražiausia  moteris,  o  aš  tuo  neabejoju,  jis  paims  tave  į 
žmonas,  prieš  tai  įsitikinęs,  kad  guolyje  tu  jam  gali  suteikti  tiek  malo¬ 
numo,  kiek  jis  iš  tavęs  tikisi. 


*  *  * 

Saraja  žengė  terasa  į  priekį.  Švelnioj  vakaro  prietemoj  čia  susirin¬ 
ko  ištisa  minia.  Tiek  vyrai,  tiek  moterys  -  visi  išdažytais  veidais,  pasi¬ 
puošę  visokiomis  grožybėmis,  papuošalais,  jų  kaklai  ir  rankos  žibėjo 
auksu. 

Terasa  vedė  tiesiai  į  didelę  rūmų  salę.  Tarp  kolonų,  skiriančių 
lauką  nuo  salės,  grojo  jauni  muzikantai.  Braukdami  per  stygas,  ištemp¬ 
tas  ant  lenkto  medžio,  ir  pūsdami  buliaus  ragą,  jie  įstengė  išgauti 
gražią  žemų  ir  aukštų  garsų  melodiją. 

Visų  veidai  pasisuko  į  Sarają.  Suskambo  gongas.  Muzika  nutilo. 
Viskas  vyko  ne  taip,  kaip  Saraja  tikėjosi. 

Su  kiekvienu  jos  žingsniu  toga  dailiai  vinguriavo  tarp  moters 
šlaunų,  gražiai  gaubė  jos  klubus.  Sunki  bronzos  ir  kalcito  karūna  puošė 
jos  galvą,  prilaikydama  šukuoseną.  Ilgas  ryškiai  žalių  lazurito  akme¬ 
nukų  vėrinys  gulė  ant  togos  audinio  per  patį  Sarajos  krūtinės  vidurį, 

taip  dar  labiau  išryškindamas  jos  krūtis.  Dažai  pabrėžė  ir  taip  neįtikėti¬ 
nai  taisyklingą  Sarajos  veidą.  Visai  neseniai,  kai  Hagara  apibraukė  jai 
akis,  Saraja  pagavo  tarnaitės  žvilgsnį:  su  nuostaba  ir  pasigėrėjimu  Ha¬ 
gara  žiūrėjo  į  Sarajos  veidą.  Saraja  jautėsi  graži,  tiesiog  žydinti. 

Pakankamai  graži,  kad  stotų  prieš  faraoną.  Ir  kad  turėtų  drąsos 
jam  išpažinti  tą  melą,  kurį  pagimdė  Abromo  baimė.  Reikėjo  tai  pa¬ 
daryti  anksčiau,  nei  faraonas  visiems  laikams  sudrums  jos  gyvenimą. 

Tarnai  skyrėsi  prieš  Sarają  duodami  jai  kelią,  sekė  ją  geidulingais 
žvilgsniais,  tyrė  nuo  galvos  iki  kojų,  murmėdami  susižavėjimo  žodžius. 
Faraonas  buvo  čia,  jis  sėdėjo  dideliame  mediniame,  liūtų  kailiais  nu¬ 
klotame  soste  su  avių  galvomis,  išdrožtomis  ant  atkalčių.  Merikaras, 
vienuoliktasis  dvilypės  šalies  karalius-dievas. 

Visų  pirma  Sarają  nustebino  smulkus,  nuogas  faraono  liemuo: 
jo  pečius  dengė  tik  permatoma  skraistė.  Nors  faraono  oda  atrodė 
švelni,  tačiau  veidas  buvo  panašus  į  kaukę.  Keistas  auksinis  ragelis 
kabojo  jo  pabarzdėje.  Veidas  buvo  taisyklingų,  švelnių  bruožų,  skruos¬ 
tai  spindėjo.  Lūpos  buvo  paryškintos  raudonu  tepalu,  akys  —  tamsia 
spalva,  o  antakiai  pratęsti  mėlynai.  Galvą  dengė  iš  auksinio,  odinio  ir 
šilkinio  audinio  susuktas  dangalas.  Taip  faraonas  atrodė  nežemiškas. 
Už  jo  sosto  iš  abiejų  pusių  stovėjo  du  aukšti  tamsūs  lyg  naktis  vyrai, 
ant  kiekvieno  galvos  -  saulės  formos  karūna. 

Abromas  buvo  čia,  stovėjo  tarp  rūmų  tarnų,  apsirengęs  purpuri¬ 
ne  tunika,  tokio  jo  Saraja  dar  niekada  nebuvo  mačiusi.  Ji  ieškojo 
Abromo  žvilgsnio.  Sis  stengėsi  likti  nepastebėtas. 

Saraja  padarė  taip,  kaip  Hagara  jai  buvo  liepusi  -  priėjo  prie 
faraono  visai  arti.  Vienas  kitą  jie  įdėmiai  nužvelgė,  bet  nė  vienas  net 
nekrustelėjo. 

Antras  dalykas,  nustebinęs  Sarają,  -  tai,  kad  ją  tiriančio  Merika- 
ro  kaukėje  ji  neįžvelgė  nė  trupinėlio  jausmo,  nei  malonumo.  Nors  šis 
ją  apžiūrinėjo  be  jokių  skrupulų.  Iš  pradžių  veidą,  dalelė  po  dalelės, 
paskui  visą  kūną.  Bet  be  jokios  nuostabos  ar  gašlumo,  kuriuos  Saraja 
buvo  pratusi  matyti  kitų  vyrų  veiduose. 

Sutrikusi  ji  nuleido  akis,  nedrįso  praverti  burnos  ir  ištarti  žodžius, 
kuriuos  buvo  paruošusi.  Taip  stovėjo  susigėdusi,  ir  Sarajai  atrodė, 
kad  jos  grožis  blanko,  geso.  Kad  kiekvienas  esantis  salėje  matė  ją  vys- 

rančią.  Tačiau  švelniu,  lengvu  balsu  su  akcentu  faraonas  pareiškė: 

-  O  tavoji  sesuo,  Abromai  iš  Salemo,  tokia  graži,  kaip  ir  buvo 
pasakota.  Labai  graži. 

Saraja  pakėlė  akis,  atsikvėpė,  norėjo  padėkoti.  Bet  pratylėjo.  Fa¬ 
raonas  jau  buvo  nusukęs  nuo  jos  žvilgsnį.  Jis  atidžiai  klausė  Abromo 
atsakymo: 

-  Jaučiuosi  didžiai  pagerbtas,  bet  ir  labai  nustebintas,  kad  tu, 
faraone,  tiek  daug  apie  mus  žinai.  Aš  beveik  nieko  negirdėjau  apie 
tave  ar  tavo  šalį. 

-  Galiu  pasakyti,  iš  kur  sužinau  viską,  kas  vyksta  už  mano  akių. 
Prekeiviai  zuja  pirmyn  atgal,  jie  viską  girdi  ir  mato.  Ir  jei  nepatiki  visko 
ką  matę  faraono  kariams,  praranda  savo  prekes.  Argi  ne  paprasta?  Taip 
sužinojau,  kad  tu  tiki  vienu  dievu,  Viešpačiu,  nors  ir  nematai  jo. 

-  Tai  tiesa. 

Saraja  klausėsi  šių  tauškalų  užgniaužusi  savo  pyktį.  Negi  tik  tokio 
susižavėjimo  iš  faraono  ji  tesulaukė? 

Saraja  dar  girdėjo,  kaip  faraonas  klausė  Abromą: 

-Jei  tavo  dievas  nematomas  ir  neturi  jokio  pavidalo,  iš  kur  žinai, 
kad  jis  yra?  Kaip  supranti,  ar  jam  patinki,  ar  ne? 

-  Girdžiu  jo  balsą.  Jis  man  pasako,  ką  turiu  daryti,  rodo  man 
kelią,  kuriuo  turiu  eiti.  Jo  žodis  yra  man  įrodymas. 

Visi  tarnai,  išskyrus  gal  kelias  moteris,  stebėjo  Merikarą  su  Abro- 
mu  ir  klausė  jų  išmintingo  pokalbio.  Saraja  stengėsi  užslopinti  savo 
nepasitenkinimą.  Argi  blogai,  kad  faraonas  neprarado  žado  ją  išvydęs? 
Gal  Abromas  buvo  teisus,  kai  įkalbėjo  ją  apsimesti  jo  seserimi.  Priešin¬ 
gai  nei  jai  sakė  tarnaitė  Hagara,  faraonas  jos  visai  negeidė,  ir  greičiausiai 
visai  nenorėjo  matyti  jos  savo  žmona. 

Saraja  tai  kartojo  sau,  ir  jai  turėjo  palengvėti.  Tačiau  taip  nebuvo. 

Nenumaldomas  gėdos  jausmas  degino  jai  skruostus.  Ji  kietai  su¬ 
čiaupė  lūpas:  pyko  ant  Abromo,  pyko  ant  faraono!  Saraja  siuto  dėl 
žeidžiančio  jų  abejingumo,  dėl  jų  nekantrumo  stoti  vienam  priešais 
kitą  ir  vilioti,  grožėtis  savo  išmintimi.  Štai  faraonas  klausydamas  Ab¬ 
romo  iš  nuostabos  suraukia  savo  dailius  antakius,  nuo  veido  nuslysta 
griežtumo  kaukė,  ir  nepatikliu  abejonių  kupinu  balsu  klausia: 

-  Be  kūno  ir  burnos? 

-Jam  to  nereikia.  Jo  žodžių  pakanka,  -  švelniu,  ramybe  dvelkiančiu 
balsu  atsakinėjo  Abromas. 

Jis  buvo  tikras  savimi,  bebaimis.  Nesijaudino  ir  dėl  to,  kad  fara¬ 
onas  paniekino  jo  žmonos,  dabar  jau  sesers,  grožį!  Faraonas  pakilo 
nuo  sosto,  užkliudydamas  Sarają  tarsi  pamirštą  sapną,  prisiartino  prie 
pat  visa  galva  už  jį  žemesnio  Abromo. 

-  Sakai,  tavo  dievas  sukūrė  pasaulį? 

-  Taip. 

-  Visus  pasaulius?  Nakties  ir  dienos,  blogio  ir  gėrio  ir  tą,  kuriame 
gyvena  mirusieji  ir  dar  negimę? 

-  Visus. 

-A...  O  kaip? 

-  Savo  valia. 

Pažeminta  Saraja  nedrįso  pažvelgti  dvariškiams  į  akis.  Ji  norėjo 
pasitraukti,  išnykti,  pabėgti  į  kokią  nuošalią  rūmų  priebėgą.  Bet  kaip 
tik  tada  faraonas  atsisuko.  Nužvelgė  ją  įdėmiau  nei  lig  tol.  Jo  vyzdžiai 
spindėjo  žalia  ir  pilkai  auksine  spalva,  putlios  lūpos  šmaikščiai  šypso¬ 
josi.  Jam  judant  raumeningu  kūnu  bėgiojo  šešėliai.  Kad  ir  pykdama, 
Saraja  pastebėjo,  jog  jis  gražus,  patrauklus,  nors  ir  svetimas  dėl  neįpras¬ 
tos  išvaizdos. 

-  Kaip  galima  sukurti  pasaulį  teturint  valią?  Kažkas  turi  užmegz¬ 
ti  vaisių,  jį  pagimdyti.  Kaip  tavo  viešpats,  būdamas  vienas,  galėjo 
sukurti  tai,  kas  gali  gimti  tik  iš  dviejų  kūnų?  Manau,  Abromai,  kad 
tu  klysti.  Mūsų  išminčiai  jau  seniai  tai  apmąstė,  daugybę  kartų.  Jie 
sako,  kad  Atumas  atsirado  pats  iš  savęs,  puikus,  nepakartojamas.  Ta¬ 
čiau  jo  nepakako,  reikėjo  moters,  kuri  gimdytų.  Todėl  jis  masturba- 
vosi  ir  išleido  savo  sėklą  į  tuštumą.  Taip  gimė  Su,  oras,  kuriuo  tu 
kvėpuoji.  Atumas  dar  kartą  paėmė  savo  lytį  į  ranką  -  taip  sukūrė 
Tefnutę,  pasaulio  drėgmę.  Ir  tik  tada  iš  Su  ir  Tefnutės  gimė  Kebas, 
mūsų  žingsnius  nešiojanti  žemė,  ir  Nutė,  dangus,  kuriuo  džiaugiasi 
mūsų  akys.  O  aš,  Merikaras,  naudojuosi  savo  valia.  Bet  tik  tam,  kad 
pasirinkčiau,  kur  išlieti  savo  sėklą  ir  užmegzti  vaisių. 

Jis  nusišypsojo.  Visi  aplink  juokėsi  ir  plojo.  Vis  dar  šypsodamasis 
faraonas  pakėlė  dešinę  ranką,  taip  duodamas  ženklą  nutilti.  Ištiesęs 
ranką  ir,  nutaikęs  ją  lyg  strėlę  į  Abromą,  apsisukęs  ties  juo  sustojo. 

—  Vis  dėlto  tu  man  patinki,  Abromai.  Žmogus,  kuris  tiki  dievu 
vien  todėl,  kad  girdi  jo  balsą,  negali  būti  barbaras.  Mano  tėvas  Akto- 
sas  trečiasis  irgi  išmanė  žodžių  galią.  Jis  man  parašė  pamokymų,  kur 
sakoma:  „Būk  žodžio  meistras,  ir  sėkmė  bus  tavo  rankose,  kalba  yra 
karaliaus  kalavijas.  Žodis  galingesnis  už  bet  kokį  ginklą,  kalba  -  už 
bet  kokią  kovą.“ 

Per  salę  nuvilnijo  pritarimo  šurmulys.  Faraonas  grįžo  į  savo  krėslą. 
Bet  šį  kartą  praeidamas  pro  Sarają  jis  sučiupo  ją  už  rankos.  Si  su¬ 
virpėjo.  Ploni,  tačiau  tvirti  pirštai  prisitraukė  ją  prie  karališkojo  sos¬ 
to,  tada  paleido.  Suskambo  įsakmus  faraono  balsas: 

-  Muzikos,  linksmybių,  maisto! 

*  *  * 

Maisto  buvo  tiek,  kad  būtų  pakakę  pasotinti  ištisą  tautą.  Giedojo 
dainininkės  graudžiais  balsais,  šokėjos,  lanksčiais,  jaudulingais  klubais, 
sukosi  kaip  vijurkai,  susilenkdamos  tai  į  ratą,  tai  į  kriaušę.  Buvo  ir  magų, 
jie  mesdavo  į  žemę  lazdą,  ir  ši  virsdavo  gyvate,  tarnaitėms  iš  tarpkrūčių 
traukė  balandžius,  jų  valia  į  orą  pakildavo  baisiausi  vorai,  tyro  vandens 
baseinai  užsiliepsnodavo,  vien  žvilgsniu  jie  lankstė  kardo  ašmenis. 

Faraonas  valgė  nedaug,  atsainiai  pasilinksmino  ir  toliau  kalbėjo 
su  Abromu:  apie  jo  dievą,  apie  šumerų  ir  akadų  miestus,  apie  karus  ir 
apie  Kanaano  kraštą.  Valgydamas,  linksmindamasis  ar  kalbėdamas 
jis  neišleido  iš  akių  Sarajos.  Tačiau  jai  nieko  nesakė.  Prakalbo  tik 
tada,  kai  Abromas  pareiškė,  kad  ji  mokanti  šumerų  raštą. 

Faraonui  paliepus,  buvo  atnešta  šviežio  molio  ir  lazdelių,  kurio¬ 
mis  jo  raštininkai  rašydavo  ant  papiruso.  Saraja,  molyje  raitydama  ir 
vingiuodama  dailius  brūkšnelius,  išraižė  keletą  žodžių.  Dūręs  pirštu  į 
žodį,  primenantį  žvaigždę,  faraonas  paklausė: 

-  Ką  tai  reiškia? 

-  Karalius-dievas. 

-  O  čia? 

—  Shu  -  ranka. 

-  O  ką  reiškia  visas  sakinys? 

-  Karalius-dievas  stipriomis  ir  švelniomis  rankomis. 

Faraonas  šyptelėjo.  Pirštų  galiukais  jis  perbraukė  per  išraižytą  molį 
ir  įspaudė  į  jį  savo  pirštus.  Paskui  švelniai  uždėjo  delną  ant  Sarajos 
rankos.  Si  juto  savo  oda  drėgną  molio  vėsą. 

-  O  ar  šokti  moki  taip  pat  gražiai  kaip  rašai?  -  paklausė  faraonas. 

Saraja  sudvejojo.  Ji  žvilgtelėjo  į  Abromą.  Sis,  nusukęs  akis,  kalbėjo¬ 
si  su  vienu  dvariškiu.  Taigi  netarusi  nė  žodžio  ji  atsistojo.  Trinktelėjo 
gongas,  muzika  liovėsi  grojusi.  Šokėjos  nustojo  šokusios,  atsitraukė, 
padarydamos  vietos  Sarajai.  Liovėsi  dvariškių  šurmulys.  Dabar  Ab- 
romas  įsistebeilijo  į  Sarają. 

Ji  atsistojo  priešais  Abromą,  iškėlė  rankas  pečių  aukštyje.  Švel¬ 
niai  sulingavo  klubais.  Išlenkė  rankas:  vieną  plaštaką  nuleido  po  smak¬ 
ru,  kitą  iškėlė  virš  akių.  Kojos  slystelėjo  į  šoną  ir  taukštelėjo  kulnais. 
Paskui  atsitraukė  į  kitą  šoną  ir  taukštelėjo  dar  kartą.  Tada  muzikan¬ 
tai  suprato:  jie  timpteldavo  pirštais  arfų  stygas  kaskart  Sarajai 
taukštelėjus  koja.  Švelnus  fleitos  ir  obojaus  garsas  atkartojo  Sarajos 
klubų  judesius. 

Ji  nesąmoningai  užmerkė  akis.  Iš  laimės,  kad  nustebino  faraoną, 
kad  prikaustė  jo  žvilgsnį,  ji  svaigo  nuo  savo  grakštumo.  Sarajos  kūnas 
nepamiršo  jaučio  gundymo  šokio.  Jis  lankstėsi  ir  judėjo  su  tokia  pat 
stulbinama  aistra,  kuri  kadaise  įkaitindavo  jautį.  Tik  šiandien  ji  kai¬ 
tino  faraono  širdį. 

Saraja  tai  pastebėjo,  kai  paskutinį  kartą  suplojusi  delnais  sustin¬ 
go  -  tik  krūtinė  kilojosi  atgaudama  kvapą  -  visa  salė  stovėjo  nuščiu¬ 
vusi.  Faraonas  atsistojo,  priėjo  prie  Sarajos.  Jo  akių  vyzdžiai  buvo 
išsiplėtę,  žaižaravo.  Ji  pamanė,  kad  štai  jis  nori  ją  paliesti,  bet  farao¬ 
nas  pasisuko  į  Abromą.  Jo  balsas  nebuvo  toks  lengvas  ir  skambus 
kaip  anksčiau: 

-  Abromai,  duosiu  tau  žaliuojančių  laukų  gyvuliams,  grūdų  ta¬ 
vo  tautai.  Kol  Kanaano  laukai  vėl  sužaliuos  pievomis.  Rytoj  Cūt  Fe- 
natas  nuves  tave  pas  saviškius.  Tavo  sesuo  liks  pas  mane.  Gali  būti, 
kad  ji  taps  mano  laukas  ir  mano  grūdas. 

Sarają  pažadino  priešaušrio  vėsa.  Tarytum  šaltas  delnas  būtų  pri¬ 
gludęs  prie  jos  nuogos  krūtinės.  Ji  pašoko  mėgindama  nusimesti  įsi¬ 
vaizduojamą  ranką. 

Pro  kambario  pertvaras  buvo  matyti  terasoje  degančios  dervos 
plazdenimas.  Jis  buvo  pripildęs  kambarį  gelsvai  rausvos  šviesos. 

Tik  dabar  Saraja  galutinai  atsipeikėjo. 

Netoli  jos  gulintis  faraonas  sujudėjo. 

Tai  jau  nebuvo  tas  pats  faraonas,  bet  nuogas,  lygių  skruostų  ir 
švelnios  odos  vyras,  miegantis  valties  formos  lovoje,  dideliuose,  šešėlių 
gaubiamuose  pataluose.  Jo  plaukai  buvo  trumpi  ir  garbanoti  tarsi 
vaiko,  pečiai  tvirti.  Ant  vieno  peties  Saraja  pastebėjo  dantų  žymes,  - 
tai  ji  naktį  jam  krimstelėjo  iš  malonumo. 

Saraja  norėjo  paglostyti  jo  pečius,  pabučiuoti.  Tačiau  ji  vis  dėlto 
susilaikė. 

Nuleido  akis,  žiūrėjo  į  savo  pilvą,  šlaunis,  krūtis.  Nebuvo  matyti 
jokių  žymių.  Jos  buvo  vidinės:  dar  ir  dabar  Sarajos  kūnas  degė  malo¬ 
numu,  kurį  jai  suteikė  faraono  glamonės.  Tai  buvo  didžiulė  palaima, 
į  kurią  ji  visa  pasinėrė,  iš  pradžių  baimindamasi,  paskui  užsimiršusi. 

Kaip  tai  galėjo  nutikti? 

Ji  prisiminė  glamones,  ir  kūnu  perbėgo  šiurpuliai.  Pavyko  nuvy¬ 
ti  šį  prisiminimą,  bet  tada  ją  užplūdo  mintys  apie  Abromą. 

Saraja  nuvijo  mintis  ir  apie  jį.  Dabar  ji  nekentė  Abromo.  Te- 
troško  daugiau  niekada  jo  nematyti  ir  negirdėti. 

Jeigu  faraonui  jos  reikia,  jeigu  jis  patyrė  tiek  pat  malonumo  kiek 
ir  ji,  tai  kodėl  gi  visiems  laikams  nelikti  Abromo  seserimi? 

Net  ir  Abromo  dievas  jai  kėlė  neapykantą! 

Gėda  suspaudė  gerklę.  Saraja  užsidengė  delnais  veidą,  susirietė  į 
kamuoliuką  ir  stipriai  prispaudė  prie  krūtinės  kelius. 

Tačiau  nepravirko.  Faraono  ranka  apsivijo  Sarajos  liemenį.  Gla¬ 
monėdama  ji  pakilo  iki  moters  kaklo.  Saraja  suvirpėjo,  inkšdama  kaip 
žvėrelis  ji  staiga  prisišliejo  prie  faraono.  Apglėbė  delnais  lygius  jo  skruos¬ 
tus  -  buvo  pasiilgusi  jo  lūpų,  jo  ilgo  lankstaus  kūno  ant  savo  klubų. 

Troško  degančių  auksinių  faraono  akių,  geidulingo  jo  kūno,  ku¬ 
ris  mėgavosi  ja  iki  beprotystės. 


*  *  * 

Dar  tik  švito.  Saraja  stovėjo  už  permatomų  kambario  pertvarų. 
Per  retą  širmą  ji  stebėjo  iš  lėto  nuo  sodų  ir  baseinų  pasitraukiančią 
tamsą. 

Jau  nebenorėjo  gulėti  lovoje  prie  faraono.  Nenorėjo  ir  jo  aistros. 

Ji  stengėsi  apie  nieką  negalvoti.  Nieko  nejausti. 

O  kad  aistra  degantis  kūnas,  sužadintas  glamonių,  virstų  šaltu 
akmeniu! 

Prisiminė  tarnaitę  Hagarą  ir  jos  randą  ant  nugaros. 

Jei  bėgtų  iš  čia,  ar  ir  į  ją  būtų  paleista  strėlė? 

Bet  kur  bėgti? 

Ar  buvo  visame  Egipte  vieta,  kur  būtų  galima  išlikt  nepastebėtai 
faraono? 

Ji  karčiai  susijuokė  ir  pati  sau  sušnabždėjo: 

-  Faraonas  žino  viską! 

Faraonas  pašoko  iš  miego  inkšdamas  kaip  vaikas.  Atsisėdo.  Burna 
buvo  pravira. 

-  Saraja! 

Sėdėdamas  savo  didelėje  lovoje-valtyje  jis  išskėtė  rankas,  griežtu 
ir  įsakmiu  balsu  pakartojo: 

-  Saraja! 

-  Aš  čia. 

Pamatė  ją  nuogą  ir  sušalusią  stovinčią  prie  širmos.  Faraonas  sušuko: 

-  Ką  tik  regėjau  baisų  sapną!  Tavo  tautos  badas  pasidarė  mano 
tautos  badu.  Mano  baseinai  buvo  pilni  gyvačių  ir  krokodilų.  Mano 

žmonos  puvo  mano  glėbyje  ir  kažkoks  balsas  šaukė,  kad  tu  ne  Abro- 
mo  sesuo,  bet  jo  žmona. 

Saraja  priėjo  prie  lovos,  prie  faraono.  Švelniai  paglostė  jam  skruos¬ 
tą.  Paskui  nutraukė  nuo  lovos  didelę  antklodę  ir  j  ją  įsisupo. 

-  Tai  tiesa,  aš  esu  Saraja,  Abromo  žmona. 

Faraonas  sukaukė  nežmonišku  balsu: 

-  Ką  tu  man  padarei? 

Saraja  atsitraukė,  jautėsi  nurimusi,  jai  palengvėjo.  Atsitraukė  at¬ 
sargiai,  stebėdama  faraono  rankas,  lyg  norėtų  apsisaugoti  nuo  jo  ki¬ 
rčių.  Jis  klykė  toliau: 

-  Kodėl?  Kodėl  tu  man  melavai? 

-  Nes  Abromas  bijojo,  kad  dėl  manęs  tu  jį  nužudysi  -  kad  galėtum 
paimt  mane  į  žmonas.  Aš  irgi  bijojau,  kad  jo  nenužudytum. 

Faraonas  piktai,  paniekinamai  nusikvatojo: 

—  Baimė! 

-  Taip,  faraono  baimė! 

Jis  sukikeno.  Staiga  pajuto  sau  ant  peties  Sarajos  įkandimą.  Pa¬ 
lietė  jį,  atsistojo.  Dvejojo,  nesiryžo  prieiti  prie  Sarajos,  krestelėjo  gal¬ 
vą,  lyg  būtų  norėjęs  atsikratyti  tos  minties. 

-  Tai  Abromo  dievas  iš  aukštybių  negali  jūsų  apsaugoti  nuo 
baimės? 

Saraja  panarino  galvą,  nieko  neatsakė. 

-  Tu  ir  tavo  vyras  labai  suklydote.  Faraonas  nesušers  jūsų  kroko¬ 
dilams.  Tėvas  yra  man  parašęs:  „Nebūk  piktas.  Pavalgydink  alkaną, 
turtinga  tauta  nesukyla  maištui.  Būk  didis  ir  amžinas  meile,  kurią  tu 
sėji.“  Pakartok  šiuos  žodžius  Abromui. 

Jis  sučiaupė  lūpas,  veidas  buvo  šaltas  -  vyras  vėl  užsidėjo  faraono 
kaukę,  vaidino  abejingą.  Bet  vis  dėlto  žengė  žingsnį  Sarajos  link,  suėmė 
abiem  rankom  josios  veidą  ir  tiesiai  į  jį  iššvokštė: 

-  O  tu  -  neįsakysiu  tavęs  išplakti,  nei  užmėtyti  akmenimis,  no¬ 
riu  išsaugoti  atminimą  apie  tobulą  tavo  kūną.  Taip  tu  irgi  gyvensi 
nešiodama  mudviejų  atminties  skausmą. 

Padabinta  auksu  kakta  ir  krūtine,  siūbuodama  keistoj  karklo  pin¬ 
tinėj,  pritvirtintoj  ant  dramblio  nugaros,  Saraja  buvo  palydėta  į  sto¬ 
vyklavietę.  Kareivių  kolona  ėjo  priešais  ją,  o  tūkstantinė  smulkių  ir 
stambių  galvijų  -  mulų,  asilų  -  banda  sekė  paskui. 

Tarytum  karalienė,  grįžtanti  iš  faraono  rūmų,  tarytum  Nilo  die¬ 
vaitė.  Tačiau  Abromas  ją  pasitiko  nė  nepažvelgęs  ton  pusėn  ir  neuždavęs 
Sarajai  jokio  klausimo.  Lotas  vienintelis  puolė  ją  pasitikti.  Norėjo  jai 
nulipančiai  nuo  dramblio  prilaikyti  koją,  bet  visiškai  girtas  parpuolė 
ant  žemės.  Kol  Sarajos  nebuvo  stovykloj,  jis  kiekvieną  dieną  ištuštin¬ 
davo  daugybę  egiptietiško  alaus  ąsočių.  Lotas  pratrūko  juoku,  jo  akys 
buvo  paraudusios;  pagaliau  svyruodamas  atsikėlė.  Saraja  nepanoro  jo 
apkabinti  -  tiek  dvokė  alumi.  Netarusi  nė  žodžio,  nė  karto  nenusišyp¬ 
sojusi  tiems,  kurie  ją  supo  sužavėti  tokiomis  iškilmingomis  grįžtuvėmis, 
Saraja  pradingo  jai  pastatytos  palapinės  angoj.  Po  kurio  laiko  tarnaičių 
lūpomis  pranešė,  kad  nori  pabūti  viena  ir  pailsėti  po  ilgos  kelionės. 
Lotas  ėmė  protestuoti  ir  tikino  visus  būtinai  turįs  ją  pamatyti.  Tačiau 
buvo  šaltai  atstumtas. 

Net  Abromas  nemėgino  įeiti  į  žmonos  palapinę.  Nepaisant  to, 
šiandien  visi  triukšmingai  jį  sveikino.  Vyrai,  užsikėlę  jį  ant  pečių, 
nešiojo  tarp  palapinių  šaukdami  jo  ir  Jahvės  vardus. 

Argi  faraonas  nenusilenkė  jų  visagaliui  Viešpačiui?  Faraonas  jų 
nežudė,  nepaėmė  į  vergiją,  o,  priešingai,  įteikė  Ab romui  tiek  dovanų, 
kad  jo  tauta  vėl  gali  jaustis  turtinga! 

Iki  vidurnakčio  grojant  fleitoms  žmonės  šoko  aplink  laužus,  ku¬ 
rių  kibirkštys  sūkuriais  kilo  aukštyn  ir  tamsoje  priminė  švytinčių 
vabzdžių  būrius. 

Alus  ir  vynas  liejosi  upeliais.  Džiaugsmo  ir  palengvėjimo  jausmas 
buvo  toks  didelis,  kad  visi  užmiršo  Sarają.  Nieks  nepastebėjo,  kad  jos 
nėra  šalia  vyro,  kol  Loto  riksmai  neatitraukė  jų  nuo  visų  malonumų. 

Keturiomis  priešais  Sarajos  palapinę,  nuo  alaus  ir  ašarų  užkimu¬ 
siu  balsu  jis  bliovė: 

-  Saraja,  pasirodyk!  Jau  taip  seniai  tavęs  nemačiau.  Pasirodyk, 
Saraja! 

Loto  tunika  buvo  purvina,  suplėšyta,  veidas  apdraskytas.  Akys 
paklaikusios,  užputojusios  lūpos.  Jis  puolė  prie  palapinės  kuolo, 
norėdamas  j  j  pabučiuoti,  bet  parkrito  ir  į  jį  susižeidė  krūtinę. 

Lotą  pakėlė,  bet  jis  dar  atrado  jėgų  priešintis  ir  toliau  rėkė: 

-  Šokit!  Šokit  kaip  kokie  silpnapročiai...  Neklauskit,  kodėl  ma¬ 
no  teta  Saraja  grįžo  kaip  karalienė!  Likit  bailiai,  darykit  kaip  Abro- 
mas  -  jis  gi  nieko  neklausia.  Jo  visagalis  Dievas  irgi  tyli.  Cha,  cha, 
cha.  Jos  sūnėnas  vienintelis  nori  žinoti.  Man  nusispjaut  ant  faraono 
asilų  ir  mulų.  Aš,  Lotas,  noriu  žinoti!  O  klausimas  toks:  kodėl  Saraja 
grįžo  atgal  nelygu  karalienė? 

Jis  negražiai  nusijuokė,  dūrė  pirštu  į  jį  supančius  veidus,  ieško¬ 
damas  Abromo,  tačiau  jo  neišvydęs  naujais  riksmais  išliejo  savo  pa¬ 
sišlykštėjimą  įsikibdamas  į  arčiau  stovintį  vyrą: 

-  Nežinai  kodėl?  Aha,  tu  nežinai?  Tai  aš  pasakysiu.  Tai,  ko  ji 
niekada  nenorėjo  daryti  su  Lotu,  Abromo  sesuo,  ji  tą  padarė  su  fara¬ 
onu.  Ir  štai  vėl  mes  visi  turtingi,  apipilti  auksu,  kurį  Saraja  pelnė  per 
faraono  uodegą! 

Jam  trenkė  per  galvą  ir  taip  nutildė.  Šventė  baigėsi.  Širdys  ap¬ 
sunko  ir  užsivėrė  kaip  Sarajos  palapinė. 

*  *  * 

Kitą  dieną  naujas  karavanas,  lydimas  Cūt  Fenato,  pasirodė  sto¬ 
vyklavietėje.  Aukštasis  faraono  karininkas  neatsiuntė  nei  naujų  kai¬ 
menių,  nei  grūdų,  o  tris  skrynias,  prikrautas  aukso  bei  sidabro  ir  pri¬ 
tvirtintas  ant  dramblio  nugaros.  Nuo  jo  pirmiausia  nulipo  šydu  pri¬ 
sidengusi  moteris. 

Nekreipdami  dėmesio  į  faraono  kareivius,  kurie  su  ietimis  ran¬ 
kose  apsupo  stovyklą,  Abromo  žmonės  priėjo  artyn.  Kiekvienas  norėjo 
pamatyti  skrynias,  kurias  Cūt  Fenatas  pastatė  priešais  didžiąją 

dryžuotąją  juodai  baltą  palapinę.  Antraip  nei  vakar  dieną,  niekas 
nešaukė,  nerodė  jokio  džiaugsmo,  nepuolė  glėbesčiuotis.  Nors  ir  nė 
vienas  jų  savo  gyvenime  nebuvo  matęs  tokių  turtų. 

Cūt  Fenatas  išdidžiai,  kupinas  puikybės  atsistojo  priešais  Abromą: 

-  Faraonas  tau  duoda  vieną  parą  surinkti  kaimenes,  išardyti  pa¬ 
lapines  ir  palikti  jo  žemes.  Jei  tu  ar  kas  kitas  iš  tavo  tautos  čionai  grįš, 
sutiks  mirtį.  Faraonas  tau  ir  tavo  žmonai  linki  laimingo  kelio.  Jis 
tikisi,  kad  ilgai  jį  prisiminsite. 

Abromas  nusišypsojo: 

-  Pasakyk  faraonui,  tegu  neabejoja,  kad  Abromo  tauta  jį  ilgai 
prisimins.  Mūsų  gera  atmintis.  Tegu  visagalis  Dievas  laimina  jį  už 
visa  gera. 

Abromas  kojos  spyriu  uždarė  skrynias  ir  paklausė: 

-  Kas  ta  šydu  prisidengusi  moteris,  kuri  su  tavim  atvyko? 

Cūt  Fenatas  atsainiai  mostelėjo  ranka: 

-  Tai  paskutinis  faraono  dosnumo  gestas  tavo  žmonai. 

Netrukus  Sarajos  palapinėje  savo  veidą  atidengė  ir  pagarbiai  nu¬ 
silenkusi  prabilo  tarnaitė  Hagara: 

-  Faraonas  mane  atėmė  iš  buvusios  šeimininkės  ir  pasiuntė  tar¬ 
nauti  tau,  nes  nenori,  kad  jo  rūmuose  liktų  bet  kas,  kas  primintų  tave. 

Hagara  pakėlė  galvą  su  laiminga  šypsena  veide,  kuri  nepradingo 
net  ir  pamačius  karčiai  suspaustas  Sarajos  lūpas.  Tarnaitė  sugriebė 
Sarajos  rankas  ir  egiptiečių  papročiu  uždėjo  jas  sau  ant  kaktos,  pas¬ 
kui  ant  krūtinės. 

-  Suprantu,  kad  tokie  faraono  žodžiai  tave  skaudina.  Jis  liepė 
man  juos  pasakyti,  vos  išvysiu  tave.  Tai  padaryta,  dabar  gali  užmiršti. 
Iš  širdies  sakau:  būk  mano  šeimininkė  ir  aš  jausiuosi  laimingiausia 
moteris.  Būsi  man  balzamas  nugaros  žaizdoms,  o  aš  tau  būsiu  ištiki¬ 
ma  ir  pasiryžusi  dėl  tavęs  mirti. 

Saraja  švelniai  ją  apkabino. 

-  Nebijok.  Niekada  nepareikalausiu  iš  tavęs  tokios  aukos.  Kokia 
laimė,  kad  būsi  mano  tarnaitė.  Tik  čia  neturėsi  tokių  patogumų  kaip 
pas  faraoną  -  nei  rūmų,  nei  baseinų,  o  tik  palapines  ir  ilgas  dienas 
klajonių  pėsčiomis  iš  vienos  vietos  į  kitą. 

Hagara  linksmai  nusijuokė: 

-  Aš  išmoksiu  ruošti  asilių  pieną  arbūzų  žievėse!  Daugiau  negyven¬ 
siu  rūmuose  -  tu  man  atvėrei  narvelio,  kuriame  buvau  įkalinta,  duris. 

Saraja  jau  rengėsi  paprašyti  valgių  ir  gėrimų,  tik  staiga  išgirdo 
keistus  riksmus.  Kilstelėjusios  palapinės  uždangą,  moterys  pamatė 
gestikuliuojančius  jaunuolius,  susibūrusius  aplink  Lotą.  Abromas,  ap¬ 
suptas  genties  vyresniųjų,  išėjo  iš  savo  dryžuotosios  palapinės. 

Jaunimo  būry  kažkas  sušuko: 

-  Gal  Lotas  ir  girtas,  bet  jo  klausimas  teisingas.  Kodėl  faraonas 
mus  išvaro,  nors  kartu  dovanoja  tokius  turtus? 

Abromo  balsas  sugriaudėjo,  nustelbdamas  visus  riksmus: 

-  Todėl,  kad  sapne  jį  aplankė  Jahvė  ir  atskleidė,  kas  laukia  jo  ir 
jo  tautos,  jei  blogai  su  mumis  elgsis.  Faraonas  pabūgo  Aukščiausiojo 
Viešpaties  pykčio  ir  jam  pakluso.  Šiomis  dovanomis,  kurias  Jahvė 
įteikia  mums  faraono  rankomis,  jis  parodo,  kad  mūsų  išbandymas 
baigtas.  Štai  kokia  tiesa,  ir  ji  vienintelė! 

Rytoj  išardysim  palapines  ir  pasuksim  Kanaano  link,  tai  žemė, 
kurią  Jis  man  skyrė. 

Hagara  švelniai  apkabino  Sarają  per  liemenį: 

-  Tavo  vyras,  -  sušnabždėjo  ji,  -  moka  kalbėti.  Dabar  suprantu, 
kodėl  faraonas  nepanoro  su  juo  turėti  reikalų. 

*  *  * 

Tausodami  didžiules  savo  kaimenes  ir  aplenkdami  Sūro  dyku¬ 
mą,  jie  tik  po  metų  pasiekė  Kanaaną. 

Per  šiuos  metus  Saraja  kreipdavosi  į  Abromą  tik  tada,  kai  tai 
būdavo  neišvengiama.  Ji  nė  karto  nepriėmė  jo  savo  palapinėj.  Ir  nie¬ 
kada  neatleido  Lotui  žodžių,  kuriuos  šis  ištarė  jai  grįžus  iš  faraono 
rūmų.  Abromo  sūnėnas  voliojosi  jai  prie  kojų,  žeminosi  viešai  atgai¬ 
laudamas,  mėgino  teisintis  tuo,  kad  tada  buvo  didžiai  nuliūdęs  ir 
prisigėręs.  Bet  Saraja  kaskart  jam  atsukdavo  nugarą. 

Pagaliau  Lotas  liovėsi  aimanavęs.  Jis  ėjo  pačiam  vilkstinės  gale, 
skęsdamas  kaimenės  sukeltose  dulkėse,  o  artėjant  vakarui  prisigerda¬ 
vo  kaip  kiauras  maišas.  Gulėdavo  girtas  pernakt,  o  kartais  iki  vidu¬ 
dienio.  Retkarčiais  jį  visą  susikruvinusį  tekdavo  kaip  maišą  užkelti 
ant  mulo,  nes  pats  jau  nebepaeidavo. 

Nė  karto  Abromas  nesiėmė  jam  pamokslauti. 

Tiesą  sakant,  mėnesių  mėnesiais  visi  buvo  nuleidę  galvas.  Juos 
slėgė  akmeninis  aukštai  karklo  pintinėj  ant  savojo  dramblio  sėdinčios 
Sarajos  žvilgsnis. 

Ji  niekada  nenusiimdavo  papuošalų,  kuriuos  jai  dovanojo  farao¬ 
nas.  Jų  auksas  ant  josios  kaktos,  kaklo  ir  krūtinės  taip  akinamai 
spindėjo  saulėje,  kad  tas,  kas  būtų  drįsęs  pakelti  į  ją  akis,  būtų  išdegęs 
vyzdžius. 

Tik  vakarais,  jai  nulipus  nuo  to  pamėkliško  gyvulio,  keletas  mo¬ 
terų  paslapčiomis  mėgindavo  įsižiūrėti  į  Sarajos  veidą.  Jos  tikėjosi  išvysti 
širdgėlos  ar  atgailos  žymių,  bet  tepamatydavo  abejingumą  ir  grožį.  Tą 
patį  neįtikėtiną  grožį:  be  jokios  raukšlelės,  be  jokios  senėjimo  žymės. 
Nei  kaitri  saulė,  nei  jūros  vėjas  nebuvo  tam  grožiui  pakenkę. 

Vieną  pavasario  rytą,  kai  jie  pagaliau  buvo  visai  netoli  Kanaano, 
vilkstinėj  pasigirdo  šurmulys.  Visi  pasuko  galvas  dramblio  link. 
Aukštai  savo  karklo  valtelėje  Saraja  sėdėjo  užsimetusi  ant  galvos  rau¬ 
doną  šydą,  siekiantį  iki  liemens.  Pro  jį  moteris  galėjo  visus  matyti, 
bet  jos  veido  niekas  negalėjo  įžiūrėti. 

Ir  kitą,  ir  dar  kitą  dieną  ji  buvo  prisidengusi  tuo  pačiu  šydu.  O 
paskui  ir  visas  likusias  dienas.  Nuo  šiol  Saraja  neišeidavo  iš  palapinės 
be  raudonojo  šydo.  Vieni  manė,  kad  gal  pernakt  jos  veidas  pasikeitė, 
kad  ji  nebe  tokia  graži.  O  gal  faraono  rūmuose  ji  užsikrėtė  raupsais  ir 
nenori,  kad  kas  nors  apie  tai  sužinotų.  Bet  greit  visi  pastebėjo,  kad 
Abromas  elgiasi  taip,  tarsi  nieko  neįprasta  nebūtų  atsitikę.  Jis  nieko 
jos  neklausinėjo. 

Pamažėl  gandai  ir  beprotiškiausi  spėjimai  nurimo.  Visi  pagaliau 
suprato,  nors  žodžiai  ir  nebuvo  ištarti:  Saraja  nenori,  kad  jos  pyktis  ir 
grožis  visus  slėgtų. 

Ji  pavargo  savo  išvaizda  visiems  priminti,  koks  buvo  tikrasis  jų 
genties  praturtėjimo  šaltinis. 

Tačiau  vienam  žmogui  jos  rūstybė  nė  kiek  nemažėjo.  Vieninte¬ 
lis,  kuris  galėjo  pakelti  jos  šydą  ir  maldauti  atleidimo,  bet  to  nedarė, 
-  jos  vyras  Abromas. 

Visiems  kitiems  labai  palengvėjo.  Jie  priprato  prie  raudonojo  Sa¬ 
rajos  šydo.  Žmones  net  kiek  raminamai  veikė  tai,  kad  jiems  nereikėjo 
kasdien  matyti  tobulo  ir  nevystančio  Sarajos  grožio,  jie  tik  retkarčiais 

turėdavo  progos  pasigrožėti  ne  tokiu  amžinu  tarnaitės  Hagaros  grožiu. 

Į  palapines  vėl  grįžo  juokas.  Pagaliau  kiekvienas  drąsiau  pradėjo 
džiaugtis  dėl  to,  kad  jau  visai  netoli  Kanaano  žemė. 

*  *  * 

Kai  pasiekė  Salemą,  lijo.  Pro  lietaus  ir  vėjo  gūsius  jie  išvydo  žaliuo¬ 
jančius  laukus  ir  kalvas.  Keliai  buvo  pažliugę,  pritvinkę  riebaus  pur¬ 
vo,  ir  jų  didžiulės  kaimenės  judėjo  pirmyn  daugiau  nesukeldamos 
dulkių  debesų. 

Melchizedekas  išpuolė  jų  pasitikti.  Jį  sekė  trimitininkai,  būgni¬ 
ninkai  ir  džiaugsmingi  gyventojų  sveikinimai.  Visi  žavėjosi  turtais 
tų,  kurie  paliko  jų  kraštą  pakąsti  bado,  o  grįžo  rubuiliai.  Daugybė 
žmonių  spietėsi  apie  dramblius.  Jų  straubliai  ir  neįtikėtinai  didelės 
ausys  kėlė  juoką. 

Bet  kai  Saraja  pasisveikino  su  Melchizedeku  nenusiėmusi  šydo, 
senojo  karaliaus  veide  pasirodė  nuostaba  ir  liūdesys.  Jis  jau  norėjo 
kažko  klausti,  bet  jo  ir  Abromo  žvilgsniams  susidūrus  nutilo. 

Melchizedekas  plačiai  išskėtė  rankas.  Visur  skambėjo  džiaugs¬ 
mingos  dainos,  padėkos  Aukščiausiajam  už  jo  geradarystes.  Nesu¬ 
laukęs,  kol  baigsis  glėbesčiavimaisi,  kažkoks  paauglys  juos  stumtelėjo, 
ir  Abromas  sušuko: 

-  Eliezerai! 

Eliezeras  iš  Damasko  gerokai  paaugo,  ūgiu  veik  susilygino  su 
Abromu.  Jo  garbanos  krito  ligi  pečių,  pirmieji  barzdos  pūkeliai  dengė 
smakrą.  Eliezeras  apkabino  įtėvį  su  tikra  sūnaus  meile.  Visi  pastebėjo, 
kaip  Abromo  akys  sudrėko  iš  susijaudinimo. 

S  į  vakarą  pirmą  kartą  nuo  tada,  kai  jie  paliko  Kanaaną,  suskam¬ 
bo  Abromo  juokas.  Jis,  užgožęs  šventinės  muzikos  garsus,  pasklido 
taip  toli,  kad  Hagara,  ruošusi  jau  pasitraukusios  iš  šventės  Sarajos 
guolį,  staiga  paklausė,  kas  tas  jaunuolis,  gebąs  padaryti  Abromą  tokį 
laimingą. 

Saraja  palaukė,  kol  Hagara  nuvilks  jai  tuniką  ir  įtrins  nugarą  švel¬ 
niu  aliejumi,  ir  tik  tada  pavargusiu  ir  abejingu  balsu  atsakė: 

-  Tai  Eliezeras  iš  Damasko.  Abromas  jį  pasirinko  vietoj  sūnaus, 
kurio  negaliu  duoti.  Jis  malonus  ir  moka  apžavėti.  Saugokis  jo  mei- 

lingu  žvilgsnių.  Jis  kaip  tie  vaisiai,  kurie  vilioja,  kai  saulė  ir  karštis 
išdžiovina  lūpas.  Tu  jų  prisilieti  ir  esi  apnuodytas. 

-  Kodėl  taip  sakai? 

-  Gal  iš  pavydo?  Taip  manė  mano  brangioji  Sililė.  O  gal  todėl, 
kad  nuo  šiol  moku  atskirti  gėrį  nuo  blogio,  nepriklausomai  nuo  jo 
pavidalo. 

Grįžimą  jie  šventė  septynias  dienas.  Kiekvieną  rytą  Abromas  ir 
Melchizedekas  su  genties  vyresniaisiais  susirinkdavo  dryžuotojoje  juo¬ 
dai  baltoje  palapinėje,  ir  Abromas  pasakodavo  apie  Nilo  kraštą,  apie 
tai,  kokius  klausimus  jam  užduodavo  faraonas  apie  jo  Viešpatį. 

Melchizedekas  savo  ruožtu  pasakojo  apie  tai,  kaip  lietus  grįžo  į 
Kanaano  žemę:  lygiai  taip  pat  netikėtai,  kaip  buvo  pradingęs.  Ir  toks 
lietus,  kokio  jie  iki  tol  nebuvo  matę.  Patį  viduvasarį,  bet  be  audrų. 
Lijo  dažnai,  bet  nestipriai.  Lietus  pagirdė  ištroškusią  žemę,  bet  jos 
neužtvindė.  Per  žiemą  prisipildė  visi  šuliniai  ir  šaltiniai.  O  pavasarį 
vėl  viskas  aplink  sužaliavo  kaip  anksčiau. 

-  Rudeniop,  -  kalbėjo  Melchizedekas  Abromui  švelniai  šypso¬ 
damasis,  -  kai  pamačiau,  kad  lietus  viską  užgydo,  supratau,  kad 
Viešpats  rūpinasi  tavimi.  Sakiau  sau:  „Abromui  ir  jo  tautai  viskas 
gerai.  Netrukus  jie  bus  čia.  Jahvė  rengia  jiems  Kanaaną,  kaip  nuota¬ 
ka  rengiama  vestuvių  nakčiai.“ 

Visi  patenkinti  ir  pragiedrėję  ėmė  juoktis. 

Vieną  dieną  jiems  taip  šnekučiuojantis  įsiveržė  Lotas  ir  šiurkščiai 
pareiškė: 

-  Noriu  pasikalbėti  su  Abromu! 

Visi  iškart  pamanė,  kad  jis  girtas  ir  ims  smurtauti.  Ir  nors  Loto 
veidas  buvo  raudonas,  akys  užtinusios,  o  drabužiai  netvarkingi,  jis 
buvo  blaivus.  Abromas  pakvietė  Lotą  sėstis: 

-  Kalbėk,  klausau  tavęs. 

-  Noriu  pasakyti  tau  paprastą  dalyką.  Daugiau  negaliu  kęsti  ta¬ 
vo  permainingumo.  Noriu  paimti  savo  kaimenę,  žmones,  kurie  norės 
su  manimi  iškeliauti,  ir  persikelti  į  man  priklausančias  žemes.  Tik 
nesakyk,  kad  tavo  dievas  tam  prieštarauja.  Man  nusispjaut  ant  tavo 
dievo. 

Melchizedekas  suraukė  antakius.  Pasigirdo  piktas  šurmulys.  Ta¬ 
čiau  visus  nustebino  švelnus  Abromo  atsakymas: 

-  Suprantu  tave  ir  pritariu.  Klausyk,  Lotai,  tu  man  esi  daugiau  nei 
sūnėnas.  Esi  man  brolis,  kaip  man  buvo  tavo  tėvas.  Man  visad  būsi 
brangus  kaip  ir  tavo  tėvas  Haranas.  Ir  nebus  tarp  mūsų  jokių  ginčų. 

-  Tai  leidi  man  paimti  tą  žemę?  Man  vienam?  -  pakartojo  Lotas. 

-  Taip.  Pritariu  tavo  sprendimui.  Jis  pakankamai  išmintingas. 
Aš  ne  tik  leidžiu  tau  pasirinkti  žemes,  bet  siūlau  pasirinkti  tas  ganyk¬ 
las,  kurios  atrodys  tinkamiausios  tavo  kaimenei  ir  žmonėms,  tapsian- 
tiems  tavo  šeima.  Jei  pasuksi  į  kairę,  aš  -  į  dešinę,  o  jei  trauksi  dešinėn, 
aš  eisiu  kairėn. 

Lotas  pašoko  išraudęs  labiau  nei  tada,  kai  įėjo  į  palapinę.  Jis 
nužvelgė  prieš  jį  stojusius  veidus  ir  kaip  iššūkį  ištarė: 

-  Aš  imu  žemes  Jordano  lygumoj,  į  rytus  nuo  Salemo. 

-  Bet  tai  pačios  derlingiausios  žemės  visame  Kanaane,  -  pasipik¬ 
tinęs  sušuko  Melchizedekas,  -  visus  metus  ji  yra  drėkinama  ir  tokia 
graži  tarytum  Viešpaties  sodas! 

-  Geras  pasirinkimas,  -  įsiterpė  Abromas. 

Jis  šypsojosi  ir  linksėjo  galva.  Melchizedekas  dar  mėgino  protes¬ 
tuoti,  bet  Abromas  pastarąjį  sustabdė.  Jis  pakilo  ir  apkabino  Lotą. 

-  Aš  laimingas,  kad  mano  brolis  gyvens  turtingose  žemėse. 

-  Ir  vis  dėlto,  -  sušuko  kažkuris,  -  mąstyk,  Abromai!  Jis  paima  iš 
tavęs  pačią  derlingiausią  žemę,  o  jo  kaimenė  tesudaro  penktadalį 
tavosios. 

Abromas,  apkabinęs  Loto  pečius,  pakartojo: 

-  Aš  pasiūliau  Lotui  rinktis.  Jis  pasirinko.  Viskas  gerai. 

Visą  vakarą  Salemo  namuose  ir  daugybėje  palapinių,  įsikūrusių 
aplink  miestą,  vien  tik  ir  tebuvo  kalbama  apie  Abromo  dosnumą 
sūnėnui  Lotui.  Iki  šiol  nieks  nebuvo  girdėjęs,  kad  kas  nors  taip  leng¬ 
vai  būtų  perleidęs  savąjį  turtą  kitam.  Abromas  buvo  stipri  asmenybė, 
tad  jo  dosnumas  darė  dar  didesnį  įspūdį.  Dėl  šio  poelgio  jis  visų  aky¬ 
se  pelnė  dar  daugiau  pagarbos. 

Kalbos  apie  šį  įvykį  greit  pasiekė  Hagaros  ausis,  o  pastaroji  jį  tuoj 
pat  persakė  savo  šeimininkei.  Saraja  neįstengė  nuslėpti  šypsenos.  Ab¬ 
romo  gerumas  ją  sujaudino,  ir  sujaudino  daug  labiau  nei  kitus.  Jis 
pasielgė  taip  pat  nelauktai,  kaip  tada,  kai  pagrobė  ją  iš  Oro  šventyk¬ 
los.  Toks  elgesys  su  Lotu  sušvelnino  Sarajos  pyktį  vyrui. 

Kitą  rytą  Abromas,  Melchizedekas  ir  daugybė  kitų  susirinko  prie 
kelio,  jie  norėjo  pamatyti  Lotą  jo  kaimenės  priešaky  ir  tuos,  kurie 
nusprendė  išvykti  su  juo.  Pasirodė  ir  Saraja.  Lotas  įsmeigė  žvilgsnį  į 
raudonąjį  šydą,  kuriuo  kaip  paprastai  ji  buvo  prisidengusi.  Atrodė, 
kad  nuo  to  žvilgsnio  šydas  užsiliepsnos.  Visi  tikėjosi,  kad  Saraja  vis 
dėlto  parodys  savo  veidą  ją  dievinančiam  sūnėnui  ir  taip  pagaliau  jį 
paguos,  nuramins.  Saraja  priėjo  prie  Loto. 

-Atėjau  su  tavim  atsisveikinti. 

Lotas  tylėjo.  Jis  dvejojo.  Buvo  skaudu  žiūrėti  į  jo  perkreiptą  bur¬ 
ną,  girtavimo  suniokotą  veidą.  Lotas  visiems  kėlė  gailestį.  Jo  tyla  pri¬ 
vertė  visus  sustingti.  Saraja  tikėjosi,  kad  jis  ištars  bent  žodį,  kuris  leis 
atsisveikinant  jį  apkabinti. 

Deja!  Pragertu  balsu  jis  pašaipiai  tarė: 

-  Kas  gi  čia  prabilo  iš  po  šydo?  Faraono  tarnaitė? 

Saraja  degančia  krūtine,  išraudusiais  nuo  pažeminimo  skruostais 
žengė  atgal.  Ji  jau  rengėsi  kažką  užgauliai  atsakyti,  tik  staiga  sugavo 
plačią  greta  Abromo  stovinčio  Eliezero  šypseną.  Buvo  matyti,  kad  jis 
pasijuto  laimingas,  nujausdamas  barnį! 

Saraja  sučiaupė  lūpas  ir  Lotui  bei  visiems  susispietusiems  aplink 
atsukusi  nugarą  žengė  savo  palapinės  link. 

Visi  atkreipė  dėmesį,  kad  Abromas  nepakėlė  rankos  jai  sulaikyti 
ir  nepravėrė  burnos. 


*  *  * 

Dienas,  kurios  sekė  išsiskyrus  su  Lotu,  bandoms  pasklidus  žaliuo¬ 
jančiose  ganyklose,  Abromas  leido  lygiai  taip,  kaip  prieš  kelerius  me¬ 
tus,  iki  badmečio.  Lydimas  Eliezero  jis  skersai  išilgai  vaikštinėjo  po 
Kanaano  žemę:  lipo  į  kalvas,  leidosi  į  slėnius,  ėjo  nuo  altoriaus  prie 
altoriaus  aukodamas  aukas  ir  šaukdamas  Jahvės  vardą. 

Saraja  gi  paprašė  Melchizedeką  skirti  jai  vežimą  ir  keletą  vyrų, 
kurie  galėtų  pastatyti  jos  palapinę  pietinėje  Salemo  pusėje.  Ten  ji 
rado  platų  slėnį,  apaugusį  žydinčiais  lauro  medžiais,  apsuptą  skardžių 
ochros  spalvos  viršūnėmis,  iš  kur  tekėjo  vėsūs  upeliai. 

Melchizedeko  paklausta,  ar  nenorėtų  palaukti  grįžtant  Abromo, 
kad  nesijaustų  vieniša  tokioj  didelėj  erdvėj,  Saraja  atsakė: 

-  Aš  jau  seniai  jaučiuosi  vieniša.  Abromui  terūpi  jo  dievas.  Gal 
tai  ir  gerai.  Jeigu  jis  panorės  su  manimi  kalbėti,  pasakyk,  kad  įsikūriau 
Hebrono  slėnyje.  Jis  žinos,  kaip  mane  rasti. 

Abromas  pasirodė  po  mėnesio.  Pačiam  vidudieny.  Vienas,  be  Elie- 
zero.  Hagara  ir  Saraja  pirmiau  jį  išgirdo  nei  pamatė,  nes  Abromo 
balsas  šaukiant  Sarają  aidėjo  per  visą  slėnį: 

-  Saraja!  Saraja,  kur  tu?  Saraja! 

Tuo  metu  ji  kepė  bandeles  su  kvapniom  žolelėm  ir  sūriu.  Hagara 
užlipo  ant  kalvelės,  kad  galėtų  toliau  matyti: 

-  Gal  jam  kas  negera  atsitiko,  -  susirūpinusi  tarė. 

Saraja  apžvelgė  kelius,  artimiausias  giraites,  upelių,  tekančių  per 
ganyklas,  pakrantes,  bet  nieko  nepamatė. 

-  Saraja!  -  vis  šaukė  Abromas. 

-  Gal  jis  sužeistas,  -  sunerimo  Hagara. 

-  Eik  jo  link,  -  paliepė  Saraja.  -  Eik  ta  kryptim,  iš  kur  sklinda  jo 
balsas. 

Kai  Hagara  nutolo,  Saraja  užsimetė  ant  galvos  savo  raudonąjį 
šydą.  Ji  pamatė,  kaip  Abromas  išėjo  iš  alyvmedžių  giraitės  šalia  kelio 
į  Jordaną.  Hagara  suriko  ir  prisijungė  prie  jo.  Abromas  ėmė  keistai 
gestikuliuoti  tarsi  susijaudinęs  vaikas.  Kai  tik  jie  priartėjo,  Saraja  su¬ 
prato,  kad  Abromas  nebuvo  nei  sužeistas,  nei  užkluptas  bėdos.  Jis 
vos  gaudė  kvapą  ir  spindėjo  šypsena. 

-  Saraja!  Jis  vėl  man  prakalbo! 

Abromas  ėmė  juoktis,  be  atvangos,  linksmai  kaip  jaunuolis.  Jis 
plojo  rankomis,  sukosi  ratu. 

-Jis  vėl  prabilo!  Jis  pašaukė  mane:  „Abromai!“  Kaip  tada,  Hara- 
ne:  „Abromai!“  O  aš  jam  atsakiau:  „Aš  esu  čia,  mano  Viešpatie.  Aš 
čia!“  Jau  kiek  laiko  šito  laukiau!  Kiek  dienų  klajojau  po  Kanaaną 
šaukdamas  jo  vardą. 

Ir  vėl  Abromas  ėmė  rėkauti,  juoktis  pro  ašaras,  atrodė  lyg  pa¬ 
mišęs  nelyginant  Lotas,  kai  prisigerdavo.  Jis  sugriebė  Hagarą  per  lie¬ 
menį  ir  ėmė  su  ja  šokti,  o  tarnaitė  pratrūko  palaimos  kupinu  juoku. 

Po  savo  šydu  Saraja  šypsojosi.  Tarsi  apgirtęs  iš  džiaugsmo  Abro¬ 
mas  išdrąsėjo,  paleido  Hagarą  ir  ėmė  suktis  su  Saraja.  Du  tris  kartus, 
visas  suprakaitavęs  jis  dainavo,  šokčiojo,  atrodė,  kad  fleitos  akompa¬ 
navo  jo  šokiui.  Hagara  juokėsi  iš  visos  širdies.  Sarajos  šydas  plevėsavo 

kaip  ir  jos  tunikos  skvernai.  Kol  pagaliau  Abromas,  užkliuvęs  už  ak¬ 
mens,  susverdėjo  ir  išsitiesė  visu  ilgiu  ant  žemės  kartu  su  Saraja.  Ha- 
gara  padėjo  jai  atsikelti. 

-  Na,  jau  užteks,  liaukis  kvailiojęs  kaip  vaikas.  Tu  visai  išsekęs,  - 
tarė  Saraja. 

-  Nuo  vakar  nieko  nevalgiau,  nei  gėriau,  -  linksmai,  pūškuoda¬ 
mas  kaip  jautis  atsakė  Abromas. 

-  Eikš  atsisėsti.  Atnešiu  ko  nors  atsigerti. 

-  Noriu  papasakoti,  ką  Jis  man  pasakė. 

-  Spėsi.  Pirmiau  atsigerk  ir  pavalgyk.  Hagara,  atnešk  pagalvėlių, 
vandens  ir  vyno. 

Pati  ji  nuėjo  atnešti  ką  tik  iškeptų  bandelių,  vynuogių  ir  granatų, 
nuskintų  ant  Hebrono  kalvos.  Prieš  tai  dar  liepė  Hagarai  ištiesti  bal¬ 
dakimą  virš  Abromo,  kad  jis  galėtų  atsipūsti  šešėlyje. 

Paskui  pati  atsisėdo  šalia  ir  nenusiėmusi  šydo  laiminga  žiūrėjo, 
kaip  godžiai  Abromas  valgė. 

Šiam  pasisotinus,  Hagara  atnešė  ąsotį  vandens  ir  švarią  drobulę. 
Abromas  nusišluostė  rankas  ir  veidą.  Tada  Saraja  tarė: 

-  Klausau  tavęs. 

-  Jau  buvau  netoli  šios  vietos.  Galvojau  eiti  iki  tavęs.  Ir  staiga 
pasklido  balsas,  iš  visur.  Kaip  Harane.  Lygiai  kaip  Harane,  pameni? 

-  Ką  turėčiau  atsiminti,  Abromai?  Aš  gi  nemačiau  tavo  dievo,  o 
tik  tave  -  susijaudinusį  ir  lakstantį  kaip  šiandien. 

Abromo  veide  sušmėžavo  nusivylimo  šešėlis,  ir  jis  trumpam  su¬ 
raukė  antakius.  Vyras  įdėmiai  žvelgė  į  šydą,  kuris  neleido  įžiūrėti  Sa- 
rajos  veido  išraiškos.  Tada  krestelėjo  galvą,  tarsi  vytų  šalin  apmaudą, 
ir  kalbėjo  toliau: 

-  Tai  truko  neilgai.  Jahvė  pasakė:  „Dabar  pakelk  akis  ir  pasižiūrėk 
iš  tos  vietos,  kurioje  stovi,  į  šiaurę  ir  į  pietus,  į  rytus  ir  į  vakarus,  nes 
visą  kraštą,  kurį  matai,  amžinai  atiduosiu  tau  ir  tavo  palikuonims. 
Padarysiu  tavo  palikuonis  gausius  tarsi  žemės  dulkės.  Jei  kas  galėtų 
suskaityti  žemės  dulkes,  tai  ir  tavo  palikuonys  galėtų  būti  suskaityti. 
Pakilk,  pereik  išilgai  ir  skersai  kraštą,  nes  tau  jį  atiduosiu.“ 

Abromas  nutilo,  jo  akys  blizgėjo.  Jis  garsiai  nusijuokė.  Hagara 
irgi  ėmė  laiminga  juoktis.  Bet  Saraja  liko  rimta.  Ji  nė  nekrustelėjo. 

Abromas  ir  Hagara  nutilo  matydami,  kaip  kilojasi  Sarajos  krūtinė. 
Pagaliau  žodžiai  suvirpino  šydą  ties  jos  burna: 

-  Gausius  tarsi  žemės  dulkės? 

Saraja  pakartojo  veik  rėkdama: 

-  Padarysiu  tavo  palikuonis  gausius  tarsi  žemės  dulkės! 

Abromas  pašoko  norėdamas  numalšinti  kylantį  Sarajos  pyktį.  Ir 

pareiškė  tokį  argumentą: 

-  Būtent  taip  pasakė  Jahvė:  „Padarysiu  tavo  palikuonis  gausius 
tarsi  žemės  dulkės.“ 

-  Melas!  -  suriko  Saraja  išsitiesdama  visu  ūgiu.  -  Melas! 

Ji  pagriebė  ąsotį  ir  sviedė  į  Abromą.  Šiam  pavyko  ranka  nukreip¬ 
ti  jį  nuo  savęs.  Ąsotis  sudužo  prie  Hagaros  kojų,  ji  spėjo  atšokti  į 
šoną.  Saraja  vėl  suriko  iš  visų  jėgų: 

-  Melas! 

-Jahvė  taip  pasakė,  -  savo  ruožtu  suriko  Abromas. 

-  O  kas,  be  tavęs,  dar  tai  girdėjo? 

-  Nepiktžodžiauk! 

-  O  tu  nemeluok!  Svarbiausia,  nesityčiok  iš  manęs.  Kaip  tu  pa¬ 
darysi,  kad  tavo  sėkla  pasidaugintų?  Juk  negali  turėti  nė  vieno  sūnaus 
ir  esi  žeminamai  pasiskyręs  šitą  gyvatę  Eliezerą  įpėdiniu... 

Kojos  spyriu  Abromas  apvertė  padėklą  su  maisto  likučiais: 

-  Nutilk.  Tu  nežinai,  ką  sakai.  Esi  kupina  pagiežos  ir  apmaudo. 
Ar  bent  žinai,  ką  apie  tave  kalba,  matydami  su  šiuo  juokingu  šydu, 
po  kuriuo  slepiesi? 

-  O  taip,  puikiausiai  žinau,  Abromai!  Puikiai  žinau,  ką  jie  mato: 
nieko.  Visiškai  nieko.  Lygiai  kaip  niekas  nemato  tavo  dievo.  Taip, 
tokia  aš  esu!  Nevaisinga  moteris,  kurią  galima  paimti,  atiduoti,  vėl 
atsiimti,  ir  niekada  jokia  gyva  būtybė  čia  neužsimegs.  Niekada.  Ma¬ 
ne  aplenkia  laikas:  jokio  ženklo,  jokios  raukšlelės,  nieko.  NIEKO! 

Ji  taip  rėkė,  kad  aidėjo  visas  Hebrono  slėnis.  Paskui  priplojo  prie 
savo  veido  šydą  ir  tarė: 

-  Sį  šydą  turėtum  palaiminti,  Abromai.  Nes  tavo  žmona,  kuri 
yra  niekas,  be  jo  taptų  didžiuliu  priekaištu  tau. 

-Jahvė  pažadėjo,  kad  aš  turėsiu  įpėdinį!  -  suriko  Abromas,  kel¬ 
damas  rankas  į  dangų,  iš  pykčio  išplėstomis  akimis.  -  Aukščiausiasis 
Viešpats  tai  pažadėjo.  Ir  taip  bus.  Viskas,  ką  jis  žada,  išsipildo! 

Saraja  skaudžiai  nusikvatojo.  Vienu  šuoliu  ji  atsidūrė  priešais  Ab- 
romą  ir  sugriebusi  jo  ranką  prispaudė  sau  prie  pilvo: 

-  O!  Taip!  Jau  kiek  metų  tu  dainuoji  tą  pačią  dainelę?  „Mano 
Visagalis  Viešpats  padarys  stebuklą!“  Kodėl  iki  šiol  to  stebuklo  nėra? 
Kodėl  iki  šiol  mano  pilvas  liko  plokščias,  jei  tavo  dievas  gali  daryti 
stebuklus?  Tavo  palikuonys  bus  gausūs  tarsi  žemės  dulkės?  Iš  kieno 
gi  įsčių  gims  tavoji  tauta?  Gal  apvaisinsi  visas  Kanaano  žmonas,  ku¬ 
rios  jau  dabar  į  tave  žiūri  kaip  į  pusdievį?  O  kodėl  gi  ne?  Vėl  galėsi 
sakyti,  kad  esu  tavo  sesuo.  Lotas  buvo  teisus  -  visi  su  tuo  susitaikys... 

Abromas  suriaumojo  ir  truktelėjo  savąją  ranką  iš  Sarajos  gniaužtų. 
Si  ją  paleido  ir  patį  atstumdama  kumščiais  ėmė  daužyti  į  krūtinę. 
Atgavusi  kvapą  vėl  ėmė  rėkti: 

-  Kodėl  tavo  dievas  nepasirūpina  manimi?  Gali  man  paaiškinti? 
Ne...  Jahvė  su  tavim  kalbėjo.  Tau  pažadėjo.  Ir  tu  juokiesi,  šoki  iš 
džiaugsmo.  O  aš  verkiu!  Aš  slepiuosi!  Aš  lieku  tuščia.  O!  Kokie  gražūs 
pažadai!  Liaukis  girdėjęs  vien  savo  pamišimo  balsą,  Abromai.  Nu¬ 
stok  matęs  tai,  ko  niekas  kitas  nemato  ir  pažvelk  tiesai  į  akis:  mano 
pilvas  iki  šiol  tuščias.  Tu  nesugebėjai  jo  užpildyti.  Net  faraonui  tai 
nepavyko! 

Abromas  sustaugė  kaip  laukinis  žvėris,  ir  Hagara  puolė  prie  Sa¬ 
rajos,  manydama,  kad  jis  tuoj  ją  sudraskys.  Bet  Abromas  tik  pastūmė 
Sarają,  ir  ši  atsitrenkė  į  palapinę,  o  pats  metėsi  šalin  ir  dingo. 

Saraja  prarado  Sililę,  prarado  Lotą.  O  dabar  praranda  ir  Abromą. 

Jai  liko  tik  Hagara.  Hagara  buvo  švelni,  dėmesinga,  paslaugi. 
Tačiau  Sarajai  ji  negalėjo  atstoti  Sililės.  Hagara  nežinojo  Sarajos  pra¬ 
eities.  Tai  ne  savas  žmogus:  ne  iš  Ūro,  ne  iš  šumerų.  Ji  negalėjo  Sara¬ 
jai  priminti  nieko  iš  to  laimingo  gyvenimo,  kai  kiekvieną  vakarą  Sa¬ 
raja  guldavo  su  Abromu  j  vieną  guolį.  Tų  laikų,  kai  ji  dar  tikėjo,  kad 
Abromo  dievas  padarys  stebuklą.  Hagara  negalėjo,  kaip  Sililė,  bet 
kada  iš  jos  pasišaipyti,  prireikus  išbarti  ar  išrėžti  į  akis  žiaurios  tiesos, 
nuo  kurios  Sarajai  būtų  palengvėję. 

Dar  blogiau,  Hagara  tryško  jaunyste.  Gyvenimas  dailiai  išlenkė 
jos  klubus.  Pažvelgus  į  Hagarą  atrodė,  kad  jos  kūnas  virpėjo  geismu, 
kad  ji  viliojo  vyrų  sėklą,  tarsi  išsiskleidusi  gėlė  bites.  Hagarai  pakaktų 
vienos  meilės  nakties  ir  ji  imtų  lauktis.  Jai  tektų  kęsti  tą  gražią  ateinančio 
vaiko  kančią.  Kai  Saraja  apie  tai  susimąstydavo,  jai  labiau  norėjosi  būti 
visai  vienai,  kad  Hagara  nesimaišytų  akyse. 

Todėl  vienintelis  malonumas,  kuris  dar  liko  Sarajai,  buvo  ištisi 
vienatvės  ir  abejingumo  mėnesiai.  Tik  būdama  viena  ir  viskam  abe¬ 
jinga  Saraja  jautėsi  gerai. 

Kartais  naktį  jai  neduodavo  ramybės  sapnai.  Saraja  sapnuodavo 
save  faraono  glėby,  atsidavusią  malonumui. 

Ji  nubusdavo  burnoje  jusdama  kartumo  skonį,  skaudančiu  kūnu, 
sukaustyta  geismo.  Saraja  kąsdavo  sau  į  kumštį,  taip  mėgindama  uždu¬ 
sinti  besiveržiantį  skausmą  ir  aistrą.  Kodėl  negalėjo  išverkti  viso  savo 
kūno,  ištirpdinti  jo  ašaromis  tarsi  jis  būtų  iš  druskos,  paversti  jį  van¬ 
deniu,  kurį  sugertų  išdžiūvusi  žemė?  Net  šitai  jai  buvo  nepajėgiama. 

Tai  dėl  faraono  prakeiksmo:  „Taip  tu  irgi  gyvensi  nešiodama  mud¬ 
viejų  atminties  skausmą.“ 

Vėliau  vieną  rytą,  vos  tik  jai  nubudus,  Hagara  pranešė: 

-  Abromas  pastatė  savo  palapines  netoli  nuo  mūsų.  Jis  liepė  savo 
žmonėms  įsikurti  Hebrono  slėnyje. 

Hagara  sakė  tiesą.  Slėnyje  paeiliui  kilo  daugybė  palapinių.  Gy¬ 
vuliai  pasklido  taip  toli,  kiek  tik  užmatė  akis.  Ore  tauškėjo  į  žemę 
kalamų  kuolelių  garsas.  Kilo  drobinis  miestas.  Dar  prieš  vidurdienį 
buvo  pastatyta  didžioji  dryžuotoji  juodai  balta  palapinė. 

Hagara  tarė: 

-  Įsikurdamas  netoli  čia  Abromas  nori  parodyti  tau  savo  švel¬ 
numą.  Gal  norėtum,  kad  jį  pasveikinčiau  tavo  vardu? 

Saraja  neatsakė.  Atrodė,  nė  negirdi. 

Tegu  Abromas  toliau  gyvena  iliuzijomis:  gali  Hebrono  slėnį  pri¬ 
pildyti  savo  „tauta“,  sakyti,  kad  Eliezeras  iš  Damasko  yra  jo  sūnus.  Ar 
tai  turėtų  mane  sujaudinti?  Ar  taip  Abromo  dievas  išpildo  savo 
pažadus?  Tai  nesudrumstė  Sarajos  vienatvės  ir  abejingumo. 

Net  tada,  kai  Abromas  atsiuntė  Sarajai  tris  tarnaites,  kad  jai  būtų 
geriau  patarnaujama. 

-  Galit  grįžt  iš  kur  atėjusios,  -  joms  pasakė  Saraja.  -  Hagara  man 
gerai  patarnauja  ir  man  jos  pakanka. 

Tada  Abromas  atsiuntė  pilnas  pintines  vaisių,  šviežiai  skerstų 
ėriukų,  paukščių,  lino  drobių  ir  kilimų  žiemai.  Saraja  nepriėmė  šių 
dovanų  taip  pat,  kaip  nepriėmė  Abromo  siųstų  tarnaičių.  Tačiau  šį 
kartą  Abromas  nenusileido  Sarajai:  liepė  dovanas  nunešti  atgal  ir  pa¬ 
likti  prie  jos  palapinės. 

Hagara,  išvyniodama  kilimus  Sarajos  guolio  pakojy,  pavydžiai 
atsiduso. 

-  Kai  ko  iš  tavęs  išmokau:  štai  kaip  reikia  elgtis  su  vyru,  kad  jis 
tavęs  pasiilgtų  ir  rodytų  palankumą! 

Šie  Hagaros  žodžiai  Sarają  suerzino.  Ji  ėmė  mažiau  kalbėtis  su 
tarnaite,  įprato  vos  prašvitus  išeiti,  kopti  baltomis  uolomis,  ten  žemai 
palikdama  lygumą,  -  kopti  į  Kirjat  Arbos  kalvos  viršūnę. 

Tik  čia  ji  galėdavo  kiek  norinti  mėgautis  visiška  vienatve.  Čia 
viskas  dvelkė  ramybe:  pavasarinė  šviesa,  gurguliuojantys  upeliai,  saulės 

pažadinti  šalavijų  ir  rozmarino  kvapai.  Kartais  Sarajai  pasidarydavo 
įdomu  stebėti,  kaip  ten  apačioje,  slėnyje,  verda  gyvenimas.  Kartais 
tarp  daugybės  siluetų  ji  pastebėdavo  tą,  kurio  žingsnis  buvo  greites¬ 
nis,  kuris  toliau  nei  kiti  nueidavo  nuo  stovyklos.  Ji  neabejojo,  kad  tai 
buvo  Abromas. 

Vos  atpažinusi  dažniausiai  paleisdavo  jį  iš  akių,  susidomėdavo 
paukščiais  ar  imdavo  stebėti  lėtai  judančius  šešėlius. 

*  *  * 

Vieną  dieną  Hagara  jai  pranešė: 

-  Žmonės  kalba,  kad  tiems,  kurie  įsikūrę  Jordano  miestuose, 
Sodomoje  ir  Gomoroje,  gresia  karas.  Ten,  kur  gyvena  tavo  sūnėnas 
Lotas.  Kalbama,  kad  Sodomos  žmonės  prikaupę  tiek  turtų,  jog  ap¬ 
linkiniai  karaliai  pavydi  ir  yra  pasirengę  tuos  turtus  užgrobti. 

-  Iš  kur  žinai? 

-  Eidama  parsinešti  naujų  maišų  pienui  laikyti  sutikau  Eliezerą. 
Jis  išaugo  į  didelį  vyrą.  Nepaisant  to,  kad  dar  jaunas,  vyrams  susirin¬ 
kus  į  dryžuotąją  palapinę,  sėdi  šalia  Abromo.  Mokosi  vadovauti. 

-  Ar  tai  jis  tau  taip  sakė? 

-  Taip.  Bet  moterys  iš  slėnio  mane  patikino,  kad  taip  ir  esą.  Pa¬ 
sakojo,  kad  jis  sparčiai  mokosi  ir  kad  jam  tai  patinka. 

-  Neabejoju,  -  tarstelėjo  Saraja. 

-  O  jis  dailus,  yra  kur  akis  paganyti.  Merginos  prunkščioja  jam 
už  nugaros  ir  pešasi  tarpusavy,  kad  atkreiptų  į  save  dėmesį.  O  jis 
vaikšto  iškėlęs  galvą  lyg  jaunas  avinas,  kuris  didžiuojasi  ką  tik  išsika¬ 
lusiais  ragiukais. 

Hagara  nusijuokė,  apsimesdama,  kad  šaiposi  iš  jo,  tačiau  balsas 
išdavė  moters  susijaudinimą. 

-  Žinau,  kad  tau  jis  nepatinka,  -  pripažino  ji.  -  Neatsakau  į  jo 
žvilgsnius,  bet  žinau,  kad  jam  patinku.  Kuo  mažiau  kreipiu  į  jį  dėme¬ 
sio,  tuo  labiau  jam  patinku. 

-  Žinoma,  kad  patinki!  Kuriam  gi  vyrui  galėtum  nepatikti? 

Jos  abi  nusijuokė.  Paskui  Saraja  surimtėjusi  pridūrė: 

-  Eliezeras  yra  išverstaskūris.  Nesileisk  jo  mulkinama.  Ir  netikėk, 
kad  kada  nors  jam  bus  patikėta  valdyti  Abromo  tautą.  Niekada  taip 
nebus. 

-  Kodėl  gi  ne? 

-Jis  niekad  to  nenusipelnys. 

Pašnairavusi  j  Sarają,  Hagara  kurį  laiką  tyliai  krapštėsi  viena,  bu¬ 
vo  įsižeidusi.  Saraja  priėjo  prie  jos,  paglostė  jai  galvą  ir  parėmė  savąją 
Hagarai  ant  peties. 

-  Nepyk  ant  manęs  už  karčius  žodžius.  Nesu  kokia  surūgėlė. 
Net  jei  ir  gyvenu  atsiskyrusi  nuo  kitų,  net  jei  ir  nebenoriu  gulėti  vyro 
glėbyje,  nors  ir  esu  jo  žmona.  Tiesa,  pavydžiu  tau.  Bet  aš  trokštu 
matyti  tave  vis  didėjančiu  pilvu,  nešiojančią  vaikelį.  Kai  ateis  ta  die¬ 
na,  ištiesiu  tau  ranką.  Tačiau  šalinkis  Eliezero.  Jis  pamirš  tave  vos  tu 
tapsi  jo  moterim. 

Taip  pakalbėjusi  Saraja  susimąstė:  „O  ar  tikrai  nesu  surūgėlė? 
Jeigu  mano  veidas  sentų  kaip  kitų,  ar  jame  nematyčiau  liūdesio 
pėdsakų  -  sausų  surauktų  lūpų,  kaip  moterų,  kurios  jau  nesitiki  iš 
savo  vyrų  jokių  staigmenų  nei  malonumų?“ 

Saraja  nesivargino  ieškoti  atsakymų  į  savo  pačios  klausimus.  Bet 
ji  pastebėjo,  kad  Hgara  vis  dažniau  nusileisdavo  į  slėnį.  Kiekvieną 
dieną  ji  surasdavo  kokią  nors  priežastį,  kad  galėtų  nusileisti  į  Abromo 
palapinių  miestą.  Kai  grįždavo,  priešingai  negu  paprastai,  būdavo  ne¬ 
kalbi,  nieko  nepasakodavo  apie  sutiktus  žmones  ar  išgirstas  kalbas. 
Saraja  neabejojo,  kad  Hagara,  nepaisydama  josios  patarimo,  dažnai 
matydavosi  su  Eliezeru. 

Ji  tik  kilstelėjo  pečius.  Pagaliau  Hagara  buvo  pakankamai  su¬ 
brendusi  moteris  ir  jos  reikalas,  kokį  vyrą  ji  sau  pasirinko. 

*  *  * 

Vieną  popietę  tarp  Abromo  palapinių  kilo  didžiulis  triukšmas. 
Saraja  pamatė  į  visas  puses  lakstančius  žmones.  Ir  tas  blaškymasis  vis 
nesiliovė.  Ji  pradėjo  nerimauti  manydama,  kad  atsitiko  kokia  nelaimė. 
Užsimetė  savo  raudonąjį  šydą  ir  jau  rengėsi  eiti  pati  sužinoti,  kas  gi 
atsitiko,  bet  pasirodė  uždususi  Hagara: 

-  Karas!  Ab romas  išvyksta  į  karą!  Tavo  sūnėnas  įkalintas  Sodo¬ 
moj,  Abromas  vyksta  jo  laisvinti. 

-  Betgi  jis  neturi  kariuomenės,  -  nustebo  Saraja.  -  Nei  jokių 
ginklų,  tik  lazdas!  Ir  jis  nemoka  kautis! 

Tą  akimirką  stovykloje  nuaidėjo  trimitai,  slėny  pasigirdo  šūksniai. 
Abromo  vadovaujama  žmonių  kolona  išsirikiavo  prie  palapinių  eilės. 
Buvo  girdėti  moterų  ir  vaikų  riksmas. 

-Jis  jau  išžygiuoja?  -  nustebo  Saraja.  -  Abromas  tikrų  tikriausiai 
pamišo. 

-  Betgi  kažkas  turi  išlaisvinti  tavo  sūnėną,  kitaip  jis  bus  nužudytas, 
—  su  priekaišto  gaidele  atsakė  Hagara. 

Saraja  jos  veik  nesiklausė.  Ji  įsmeigė  žvilgsnį  į  koloną,  kuri  tolo 
Jordano  keliu.  Tokia  negausi  kolona!  Ji  mėgino  įžiūrėti  prieky  žygiuo¬ 
jantį  Abromą  ir  atspėti,  kaip  jis  apsirengęs  ir  kuo  ginkluotas  prieš 
mūšį.  Jis  greičiausiai  pasiėmė  savo  trumpąjį  bronzos  kardą.  Jo  kariai, 
be  abejo,  ginkluoti  dar  prasčiau.  Ji  įžiūrėjo  lazdas  ant  pečių  ir  ietis, 
kurios  buvo  skirtos  ginti  mulams  ir  jaučiams. 

Tikri  pamišėliai! 

Saraja  norėjo  bėgti,  pasivyti  Abromą  ir  pasakyti:  „Tu  negali  taip 
apsiginklavęs  eiti  kautis! 

Eini  į  pražūtį.  Tie,  kurie  nugalėjo  Sodomą  ir  Gomorą,  yra  galingi. 
Jie  nužudys  tave  ir  visus,  kurie  su  tavimi!“ 

Bet  Abromas  jos  neklausytų,  po  šios  ilgos  tylos  kokią  pagaliau  ji 
turi  teisę  aiškinti  jam,  kas  yra  protinga  ir  kas  ne. 

Paskui  ji  prisiminė  Lotą.  Hagara  teisi  -  Lotas  pavojuje.  Puiku, 
kad  Abromas  nori  jį  gelbėti.  Dar  pagalvojo:  „Lotas  taip  seniai  laukia 
nors  kokio  Abromo  meilės  ženklo.  Neturiu  teisės  tam  trukdyti.  O  jei 
ryt  ar  poryt  išgirsiu  žinią,  kad  jie  abu  žuvo.“ 

Baimė  sugniaužė  krūtinę.  Baimė,  tokios  jau  seniai  nebuvo  paty¬ 
rusi,  surakino  juosmenį. 

Dabar,  po  tokio  ilgo  išsiskyrimo  Saraja  troško  pamatyti  Abromo 
veidą,  pabučiuoti  jo  lūpas  prieš  šiam  iškeliaujant  į  karą.  Perbraukti 
ranka  per  Abromo  drabužius,  paliesti  jo  kaktą,  akių  vokus.  Nusišyp¬ 
soti  jam,  kad  neišeitų  kariauti  nešinas  žmonos  priekaištais  ir  šalčiu. 

Bet  Abromas  jau  buvo  toli.  Kolona  pradingo  Hebrono  rytuose. 

-  Viešpatie,  ką  aš  padariau!  -  sušuko  Saraja  Hagaros  nuostabai. 

Ji  staiga  išbėgo  iš  palapinės  ir  ėmė  kopti  į  Kirjat  Arbos  kalvos  viršūnę, 

iš  kur  buvo  matyti  visa  Hebrono  lyguma,  Kanaano  kalnai  ir  upės. 

Tai,  ką  ji  išvydo  užlipusi  į  kalvos  viršūnę,  pribloškė.  Iš  pietų, 
vakarų  ir  iš  rytų  Abromo  kolonos  link  ėjo  kitos  kolonos  ir  jungėsi 
prie  pastarojo.  Kariai  ėjo  iš  visur:  iš  slėnių,  kalnų,  iš  kaimų,  įsikūru¬ 
sių  tarp  ganyklų,  nuo  pat  Druskos  jūros  pakrančių!  Tarytum  kriok¬ 
liai,  tarsi  upeliai,  subėgantys  į  upę  ir  ją  užtvindantys  prieš  pasukdami 
į  šiaurę. 

Hagara  pasivijo  ją  visa  uždususi.  Saraja  su  palengvėjimu  juokėsi 
ir  rodė  pirštu  į  dulkių  debesį  virš  Abromo  kariuomenės. 

-  Žiūrėk!  Gal  jie  ir  nekaip  ginkluoti,  bet  kokia  jų  galybė. 
Tūkstančiai! 

Tą  patį  vakarą  Saraja  liepė  išardyti  jos  palapinę  ir  palikusi  kalvą, 
kur  jau  daug  laiko  gyveno  viena,  įsikūrė  tarp  savųjų. 

Ji  tik  dabar  sužinojo,  kad  nuo  pirmosios  jos  įsikūrimo  Hebrone 
dienos  Abromas  buvo  bet  kam  uždraudęs  statytis  palapinę  šalia  josios. 
Saraja  gi  nesudvejojusi  ryžtingai  įsikūrė  šalia  kitų.  Ir  po  tokio  ilgo  laiko 
galėjai  vėl  ją  matyti  be  raudonojo  šydo,  po  kuriuo  ji  lig  tol  slėpėsi. 

Visi  pastebėjo,  kad  praėjęs  laikas  taip  ir  nepaliko  jokios  žymės 
nei  Sarajos  kūne,  nei  jos  veide.  Bet  elgėsi  taip,  lyg  tai  būtų  visiškai 
normalu,  ir  niekas  nesiėmė  šito  neįprasto  reiškinio  aptarinėti. 

Vienintelis,  parodęs  nuostabą,  buvo  Eliezeras  iš  Damasko.  Jis 
veik  nepažinojo  Sarajos  -  ilgą  laiką  ją  buvo  matęs  tik  su  šydu.  Jį 
apėmė  smalsumas.  Atsidūręs  greta  jis  tapo  neįprastai  malonus  ir  šil¬ 
tas  -  tiek  pamotės  grožis  jį  sujaudino. 

—  Tu  dar  gražesnė,  nei  prisimenu.  Buvau  dar  vaikas...  Abromas 
man  dažnai  kalbėjo  apie  tavo  grožį.  Net  nemaniau,  kad  jo  žodžiuose 
tiek  tiesos.  Laimingas  tave  matydamas  tarp  mūsų.  Esu  tikras,  kad 
tėvas  pamištų  iš  džiaugsmo  tai  sužinojęs.  Jei  tau  ko  nors  prireiks, 
kreipkis  į  mane.  Esu  pasiruošęs  padaryti  viską,  ką  padarytų  mylintis 
sūnus.  Man  tai  bus  didžiausia  laimė. 

Saraja  nieko  neatsakė,  tik  įdėmiai  žiūrėjo  į  jį.  Bet  neatrodė,  kad 
Eliezerą  tai  bent  kiek  varžė. 

-  Aš  norėjau  eiti  į  karą  kartu  su  Abromu,  mano  tėvu,  -  toliau 
kalbėjau  jis  kiek  sutrikęs.  -  Mano  vieta  šalia  jo,  kasdien  gailiuosi,  kad 
to  nepadariau. 

-  Tuomet  kodėl  vis  dar  esi  čia?  -  paklausė  Saraja,  ironiškai  kils¬ 
teldama  antakius. 

-  Mano  tėvas  Abromas  to  norėjo!  -  sušuko  Eliezeras  su  tokiu 
nuoširdumu,  kokį  tik  sugebėjo  išspausti.  -  Jis  norėjo,  kad  likčiau  čia, 
kol  jo  nebus,  kad  galėčiau  jį  pakeisti,  jeigu  prireiktų. 

-Jį  pakeisti? 

-  Abromas  mane  išmokė,  ką  turėčiau  daryti. 

Sarajos  juokas  buvo  toks,  kad  Eliezero  pasipūtimas  akimirksniu 
subliūško. 

-  Ko  bebūtų  Abromas  tave  išmokęs,  mano  berniuk,  tu  niekada 
negalėsi  jo  pakeisti.  Nė  nesvajok.  Daryk  kaip  aš  -  sukaupk  kantrybę 
ir  lauk,  kol  mano  vyras  grįš. 


*  *  * 

Vasara  prabėgo  be  jokių  naujų  žinių  iš  Abromo,  išskyrus  tą,  kad 
jo  armija  užėmė  Sodomą,  bet  Loto  ten  jau  nerado.  Miestas  buvo 
ištuštėjęs,  gyventojai  pabėgę,  turtai  išgrobstyti.  Tada  Abromas  vijosi 
plėšikus  šiaurės  kryptimi,  gal  net  už  Damasko. 

Daugiau  naujienų  nebuvo,  laikas  bėgo  lėtai,  nerimas  didėjo.  Ru¬ 
denį  pasklido  gandas,  kad  Abromo  armija  sutriuškinta.  O  jis  pats 
greičiausiai  žuvo.  Sį  gandą  Sarajai  perdavė  Hagara,  bet  ši  paliepė  jai 
užsičiaupti: 

-  Plepalai!  Netikiu  nė  vienu  žodžiu. 

-  Bet  taip  kalba,  -  tarsi  atsiprašydama  pratarė  Hagara.  -  Ir  aš 
pamaniau,  kad  bus  geriau,  jei  tu  išgirsi  tai  iš  mano  lūpų. 

-  Kas  taip  kalba? 

Hagara  nusuko  akis. 

-  Eliezeras  ir  kiti. 

Saraja  tiesiog  suspiegė  iš  pykčio. 

-  Iš  kur  jie  išgirdo  tokias  naujienas?  Kas  jiems  atnešė?  Nemačiau 
jokio  pasiuntinio. 

-  Taip  kalba  Saleme.  Ir  kitur. 

-  Kvailystė.  Piktos  kalbos!  Žinau,  kad  Abromas  gyvas,  jaučiu  tai! 

Saraja  nepridūrė,  kad  nuo  šiol  ji  kasnakt  sapnuojanti  Abromą, 

savo  vyrą,  savo  mylimąjį.  Jaunąjį  Abromą  iš  Ūro,  savo  sužadėtinį  Ab¬ 
romą,  Harano  Abromą.  Tą,  kuris  jai  atnešė  apklotą  šaltą  naktį  Eufra- 

to  pakrantėje,  tą,  kuris  ieškojo  Kanaano  žemės  pasikliaudamas  vien 
tikėjimu  savo  dievu.  Abromą,  kuris  šaukė  iš  malonumo  jos  glėbyje  ir 
kuris  nuolat  kartojo:  „Nenoriu  kitos  žmonos,  trokštu  Sarajos.“  Tą, 
kuriam  visai  nebuvo  svarbu,  kad  ji  nevaisinga,  ir  kuris  jai  teikė  tiek 
malonumo  savo  bučiniais,  rankomis  ir  savo  lytim. 

Ir  kad  dabar  kiekvieną  naktį  ji  prabunda  apimta  siaubo  ir  būda¬ 
ma  tikra,  kad  myli  Abromą  taip,  kaip  pirmąją  jų  susitikimo  dieną.  Ir 
kad  šita  meilė  nebuvo  niekur  dingusi,  gal  tik  kiek  apiblukusi.  O  taip, 
dabar  ji  jautė,  kad  viską  jam  atleidžia  ir  kad  geidžia  jo  kaip  anksčiau. 
Saraja  jautėsi  jo  žmona  visam  gyvenimui,  nepaisydama  savojo  nevai¬ 
singumo.  Nepaisydama  faraono  ir  net  Visagalio  Viešpaties,  kuris  il¬ 
gam  iš  jos  atimdavo  Abromo  mintis  ir  širdį.  Taip  ji  sutikdavo  kiek¬ 
vieną  aušrą:  išmušta  prakaito,  pašiurpusi  nuo  minties,  kad  gal  nieka¬ 
da  daugiau  negalės  priglausti  savo  lūpų  prie  Abromo  lūpų. 

Hagara  nuleido  galvą  be  galo  sutrikusi.  Saraja  suėmė  jos  smakrą 
ir  pakėlė  tarnaitės  galvą: 

-  Žinau,  iš  kur  tas  eina.  Eliezeras  laiko  savo  norus  realybe.  Jis 
turėtų  priprasti  būti  niekas.  Galės  pasijusti  Abromo  sūnumi  ir  jo  pa¬ 
veldėtoju  tik  tada,  kai  žuvusio  Abromo  kūnas  gulės  prieš  mano  akis. 
O  tai  atsitiks  ne  rytoj.  Gali  jam  šitą  perduoti  nuo  manęs,  jei  nori. 

*  *  * 

Kai  atšalo  ir  virš  Hebrono  kalvų  iškrito  sniegas,  pasirodė  pasiun¬ 
tinys.  Abromas  ne  tik  buvo  gyvas,  jis  nugalėjo. 

-Jis  grąžino  Lotą  ir  jo  šeimą  į  Sodomą,  ir  visas  moteris,  kurias 
buvo  pagrobę  Sinaro,  Elasaro,  Elamo  ir  Goimo  karaliai.  Abromas 
grįžta  iš  Damasko  su  maisto  ir  aukso  grobiu.  Visame  kelyje  jį  sveiki¬ 
na  grįžtantį  ir  visi  sako,  kad  jo  nematomasis  dievas  stipresnis  už  visus 
kitus.  Tie  sveikinimai  lėtina  jo  grįžimą,  bet  jis  jau  būsiąs  čia  greičiau 
nei  po  mėnesio. 

Laužų  ugnis  ir  šokiai  nustelbė  nakties  šaltį.  Žmonos,  dukterys, 
seserys  buvo  apsvaigusios  iš  džiaugsmo  ir  susijaudinimo  -  jos  taip 
ilgai  laukė  žinių  iš  savo  artimųjų.  Bet  Eliezero  veide  Saraja  pagavo 
nusivylimo  šešėlį  -  jis  vis  dar  klausinėjo  pasiuntinį,  kažką  jam  aiški¬ 
no,  niekaip  nenorėdamas  patikėti  naujienomis.  Ir  kai  pagaliau  su- 

prato,  kad  viskas  yra  tiesa,  jo  veido  išraiška,  kuria  mėgino  rodyti 
džiaugsmą,  labiau  panėšėjo  į  nusivylimą  nei  į  palengvėjimą. 

Hagara,  kaip  ir  daugelis  kitų,  buvo  apstulbinta  tokio  jo  elgesio. 

-  Buvai  teisi  dėl  Eliezero.  Atleisk,  kad  nepatikėjau  tuo,  ką  apie  jį 
sakei.  Greičiausiai  dėl  to,  kad  per  ilgai  buvau  vieniša.  Tokiu  atveju 
bet  kokia  šypsena  pavergia. 

Ji  kimiai  susijuokė  ir,  veidu  prigludusi  prie  Sarajos  krūtinės, 
šnabždėjo: 

-  Pavydžiu  tau,  kad  turi  tokį  puikų  vyrą  kaip  Ab romas.  Nu¬ 
galėtoją,  kuris  pilnas  nekantrumo  netrukus  atsidurs  tavo  glėbyje!  Po 
kelių  dienų  visos  Hebrono  palapinės  drebės  iš  meilės  malonumų.  Ko¬ 
kia  aš  vargšė!  Man  teliks  užsikimšti  ausis  ir  gerti  šalavijų  arbatą! 

Saraja  ją  švelniai  apglėbė,  labai  rimta  ir  kažko  sunerimusi,  lyg 
būtų  ko  išsigandusi. 

-  Kas  atsitiko?  -  nustebusi  paklausė  Hagara. 

-  Nieko,  -  atsakė  Saraja. 


*  *  * 

Saraja  laukė  Abromo  savo  palapinėj,  o  ne  su  kitomis  žmonomis, 
kurios  susibūrė  prie  stovyklavietės  prieigų.  Kai  jis  pakėlė  palapinės 
uždangą  ir  išvydo  ją  be  šydo,  visiškai  nuogą,  pradėjo  drebėti. 

Artėjo  prie  jos  tarsi  jaunuolis.  Drovus,  sužavėtas,  užgniaužta  ger¬ 
kle.  Abromas  krito  ant  kelių  priešais  Sarają,  nedrąsiai  ją  apkabino  ir 
priglaudė  savo  galvą  prie  josios  klubų. 

Saraja  panardino  pirštus  į  jo  plaukus.  Kaip  jis  pražilo!  Ji  palietė 
gilias  raukšles,  išvagojusias  jo  kaktą,  įdegusius  pečius.  Ilgainiui,  bėgant 
metams  jo  oda  pasidarė  nebe  tokia  švelni,  ne  tokia  stangri  ir  balta 
kaip  pienas  tose  vietose,  kurias  nuo  saulės  dengė  tunika. 

Saraja  jį  nurengė,  pabučiavo  kaklą,  palaižė  jo  randus  ir  raume¬ 
ningą  pilvą.  Jis  kvepėjo  žole  ir  dulkėmis.  Saraja  irgi  ėmė  drebėti,  kai 
ją  paėmė  ant  rankų  ir  nunešė  į  guolį.  Abromas  praskleidė  jos  šlaunis 
taip,  kaip  praskleidžiamas  švelnus  vaisius. 

Ir  jie  daugiau  nepratarė  nė  žodžio,  kol  jų  kvėpavimas  nenurimo 
iš  laimės  vėl  pasijusti  Abromu  ir  Saraja. 

*  *  * 

Jau  buvo  gili  naktis,  kai  Abromas  pagaliau  prakalbo: 

-  Aš  buvau  kare,  koviausi,  ir  Aukščiausiasis  man  padėjo.  Bet  ne¬ 
buvo  nė  dienos,  kad  neprisiminčiau  tavęs.  Tavo  meilė  -  vienintelė 
jėga,  kuri  teikė  stiprybės  mano  rankoms  ir  palaikė  ryžtą  laimėti. 

Saraja  šypsojosi,  bet  jo  nepertraukė. 

-  Mąsčiau  apie  tavo  pyktį.  Kuo  toliau  buvau  nuo  Kanaano  ir 
kuo  labiau  man  sekėsi  mūšiuose,  tuo  labiau  supratau  tavo  žodžių 
tiesą.  Grįžtant  atgal  Jahvė  vėl  prabilo  man  ir  tada  aš  jam  pasakiau: 
„Viešpatie  Dieve,  kas  man  iš  tavo  dovanų,  nes  aš  lieku  bevaikis  ir 
mano  namų  įpėdinis  yra  damaskietis  Eliezeras.“  Bet  jis  man  atsakė: 
„Jis  nebus  tavo  paveldėtojas.  Tavo  paveldėtojas  gims  iš  tavęs  paties.“ 

Abromas  nutilo.  Jis  sunkiai,  nerimastingai  kvėpavo.  Saraja  dar 
stipriau  prisiglaudė  prie  jo.  Abromas  pakartojo: 

-  „Tavo  paveldėtojas  gims  iš  tavęs  paties.“  Štai  kokie  buvo  Jahvės 
žodžiai.  Daugiau  nieko  negaliu  pridurti,  bet  nesuprantu,  kaip  tai 
galėtų  atsitikti. 

-  O  aš  suprantu,  -  po  neilgos  tylos  atsakė  Saraja.  -  Tavo  dievas 
nepakeis  manųjų  įsčių.  Neverta  nė  tikėtis.  Bet  Eliezeras  blogas,  blo¬ 
gesnis,  nei  tu  manai.  Tavo  minis  būtų  jį  pradžiuginusi,  visi  šitai  matė. 

-  Man  apie  tai  pasakojo,  bet  šitai  ne  taip  svarbu.  Net  jeigu  jį 
išvarysiu,  man  tai  neduos  tikro  sūnaus. 

-  Hagara  duos  tau  sūnų. 

-  Hagara,  tavo  tarnaitė? 

-  Ji  graži  ir  jau  yra  gimdžiusi. 

Abromas  sustingo  nutilęs,  nedrįsdamas  pažvelgti  į  Sarają. 

-  Šito  aš  tavęs  prašau,  -  toliau  kalbėjo  Saraja.  -  Abromas  negali 
likti  be  įpėdinio,  gimusio  iš  jo  sėklos.  Pats  tavo  dievas  tau  tą  sako. 

-  O  ar  Hagara  sutiks?  Aš  jau  nebe  jaunuolis. 

-  Ji  svajoja  turėti  tikrą  vyrą  tarp  savo  šlaunų.  Be  to,  ji  dievina 
tave  lygiai  taip,  kaip  tu  savąjį  Viešpatį! 

Abromas  vėl  nutilo,  pamėgino  prieblandoje  sugauti  Sarajos 
žvilgsnį.  Pirštų  galais  švelniai  palietė  jos  lūpas. 

-  Tu  dėl  to  kentėsi.  Tai  bus  ne  tavo  vaikas. 

-Aš  būsiu  stipri. 

—  Hagara  patirs  su  manimi  malonumą.  Tai  bus  kančia  tau. 
Saraja  nusišypsojo  mėgindama  nuslėpti  kylančias  ašaras. 

-  Aš  išgyvensiu  tai,  ką  tu  išgyvenai  pas  faraoną. 

Tačiau  Saraja  buvo  silpnesnė,  nei  manė  esanti. 

Skausmas  užplūdo  jau  pirmąją  naktį  po  Hagaros  apsilankymo 
Abromo  palapinėje.  Eidama  miegoti  ji  prisiminė  Hagaros  randą,  ku¬ 
ris  lyg  perlamutrinė  siūlė  ėjo  nuo  vieno  peties  ligi  kito,  ir  jai  net  širdis 
apmirė.  Prieš  akis  iškilo  vaizdas,  kaip  Abromas  prie  to  rando  pri¬ 
glaudžia  lūpas  ir  apipila  jį  bučiniais. 

Nuo  tų  minčių  Sarajai  taip  ėmė  mausti  visą  kūną,  kad  iki  pat 
aušros  nesudėjo  nė  bluosto.  Ji  negalėjo  tverti  savo  guolyje. 

Rytojaus  dieną  Saraja  kaip  galėdama  vengė  ir  Abromo,  ir  Haga¬ 
ros.  Tačiau  vos  pradėjus  temti  jai  vėl  taip  ėmė  diegti  širdį,  tarsi  į  ją 
būtų  susmigusios  bronzinės  adatos.  Atėjus  nakčiai  ji  atsistojo  prie 
savo  palapinės  užsklandos  ir  ėmė  klausytis.  Išgirdo,  žinoma,  vilio¬ 
jantį  Hagaros  juoką.  Paskui  išgirdo  jos  dejones  ir  net  Abromo  ato¬ 
dūsius. 

Kad  atgautų  kvapą,  Saraja  išėjo  iš  palapinės.  Deja!  Ji  dar  aiškiau 
girdėjo  savo  vyro  ir  tarnaitės  pasitenkinimo  garsus.  Aplinkui  nebuvo 
nė  gyvos  dvasios.  Susirietusi  tarsi  senutė,  Saraja  rankomis  užspaudė 
ausis  ir  užsimerkė.  Tačiau  taip  buvo  dar  blogiau.  Užsimerkus  prieš 
akis  iškilo  Abromo  lytis,  dailūs  Hagaros  klubai  ir  jos  mėgavimasis 
malonumu.  Su  visomis  smulkmenomis  ji  matė  tai,  ko  visai  nenorėjo 
matyti. 

Tarsi  būtų  girta,  Saraja  ėmė  vemti. 

Kitą  dieną  pasiėmusi  gertuvę  pieno,  šiek  tiek  duonos,  alyvuogių 
ir  avikailį,  sukaupusi  drąsą  ji  išėjo  iš  stovyklos  ir  pasuko  Kirjat  Arbos 

kalvos  link.  Po  atviru  dangumi,  svajodama  apie  įvairiausius  vaikų 
veidelius,  pagaliau  užmigo  ir  nakvojo  čia  dvi  naktis.  Į  stovyklą  grįžo 
šypsodamasi. 

Hagaros  veide  irgi  švietė  šypsena.  Kurį  laiką  abi  nedrįso  nė 
pažvelgti  viena  į  kitą,  tačiau  galiausiai  Saraja  ėmė  juoktis  ir,  pagavusi 
Hagarą  į  glėbį,  sušnabždėjo  į  ausį: 

-  Aš  laiminga,  bet  jaučiu  pavydą,  ir  jis  stipresnis  už  mane. 

-  Tau  nebėra  priežasties  pavydėti,  -  atsiduso  Hagara.  -  Šįryt 
Ab romas  išėjo  skelbti  Jahvės  vardą  Kanaane  ir  prie  altorių,  kuriuos 
pats  jam  pastatė,  atnašauti  aukas. 

Ir  iš  tiesų  pavydas  tarsi  išgaravo. 

Saraja  nekantriai  laukė  rytojaus.  Ir  ji  labiau  už  visus  nudžiugo 
Hagarai  pranešus,  kad  jai  tarp  šlaunų  nebesirodo  kraujas. 

Nuo  tos  dienos  Saraja  Hagaros  nebelaikė  paprasta  tarnaite.  Ap¬ 
supo  ją  dėmesiu  ir  švelnumu,  nelyginant  motina  savo  dukterį.  Haga¬ 
rai  toks  elgesys  patiko.  Nors  pilvas  dar  buvo  vos  matyti,  ji  nustojo 
trynusi  grūdus  miltams,  palapinės  tvarkymo  darbus  paliko  kitoms 
tarnaitėms  ir  nebekilnojo  jokių  sunkių  daiktų.  Moterys  su  ja  leisdavo 
ištisas  popietes,  atnešdavo  medaus  pyragaičių,  kvapnių  tepalų  ir  api¬ 
pildavo  gražiais  žodžiais,  tarsi  Hagara  būtų  tikroji  Abromo  žmona. 

Ji  tiesiog  švytėjo.  Saraja  pastebėjo,  kad  Hagaros  lūpos  pasidarė 
putlesnės  ir  švelnios  tarsi  šilkas.  Suapvalėjo  skruostai,  akys  ėmė  la¬ 
biau  spindėti  ir  žvilgsnis  pasidarė  švelnesnis.  Judesiai  lėtesni  ir  pa¬ 
našūs  į  šokėjos.  Ji  juokėsi  žemu  balsu,  atlošdama  atgal  pečius  ir  at¬ 
kišdama  priekin  krūtinę.  Nusnūsti  eidavo  bet  kuriuo  dienos  metu, 
kada  tik  panorėjusi,  tarsi  visas  pasaulis  suktųsi  aplink  ją.  Atsikeldavo 
tik  pavalgyti.  Ji  turėjo  visas  galimybes  mėgautis  kūdikio  laukimo 
stebuklu. 

Matant  ją  tokią  -  kasdien  vis  apvalesnę  ir  laimingesnę  -  Sarajos 
širdį  vėl  ėmė  graužti  pavydas. 

Dažnai  rasdavo  dingstį  nutolti  nuo  savo  palapinės  ir,  vogčiomis 
pasišalinusi,  praleisdavo  naktį  Abromo  glėbyje,  tarsi  tai  galėtų  ją  nuo 
visa  ko  apsaugoti.  Kartu  ji  tikėjosi,  kad  taip  nors  truputį  paerzins 
Hagarą. 

Tačiau  vieną  karštą  vasaros  vakarą,  jau  ketindama  įeiti  į  Abromo 
palapinę,  kurios  durų  užsklanda  buvo  pakelta,  kad  patektų  gryno  oro, 

Saraja  pamatė  jį  klūpantį  priešais  savo  tarnaitę.  Hagara  buvo  pakėlusi 
savo  tuniką  iki  pat  kaklo,  o  Abromas  švelniai  glostė  jos  nuogą  pilvą! 

Sarajai  net  kvapą  užėmė,  ir  ji  šoko  atgal.  Tačiau  negalėjo  ne¬ 
pažiūrėti,  ką  Abromas  ten  daro.  Tas  buvo  pasilenkęs  ir  priglaudęs 
skruostą  bei  ausį  prie  išsipūtusio  nuo  jame  pulsuojančios  gyvybės  pil¬ 
vo.  Jo  žili  plaukai  dengė  Hagaros  krūtis  su  padidėjusiomis  ir  pa¬ 
tarmėj  usiomis  aureolėmis. 

Ji  girdėjo  švelnų  Abromo  šnabždesį,  kuris  sukrėtė  ją  iki  pat  šir¬ 
dies  gelmių. 

Girdėjo  ir  Hagaros  kvaksėjimą,  Abromo  bučinius  į  stipriai  atsi¬ 
kišusį  pilvą  ir  jo  džiaugsmui  savo  kūną  atidavusios  Hagaros  burkavimą. 

Draskoma  pavydo,  degančia  galva  ji  pabėgo.  Ir  žinojo,  kad  šįkart 
pavydas  nebesiliaus  jos  graužęs.  Jautėsi  pernelyg  silpna,  kad  tai  ištvertų. 

*  *  * 

Kartą,  kai  Hagara  laukėsi  jau  septintą  mėnesį,  ji  pasibjaurėjusi 
atstūmė  Sarajos  jai  atneštą  patiekalą. 

-  Ji  žalia!  -  sušuko.  -  Ir  prieskoniai  netinkamai  parinkti.  Tai 
netinka  mano  padėties  moteriai. 

Saraja  suglumusi  pažvelgė  į  ją  ir  iš  pradžių  nieko  nesakė.  Paskui 
staiga  ją  užliejo  pyktis. 

-  Kaip  drįsti  taip  su  manimi  kalbėti? 

-  Aš  tik  sakau,  kad  ši  mėsa  blogai  iškepta,  -  įžūliai  neatlyžo 
Hagara.  -  Tu  dėl  to  nekalta,  kartais  taip  tiesiog  nutinka. 

-Jei  tavimi  rūpinuosi,  tai  dar  nereiškia,  kad  tapau  tavo  tarnaite. 

Hagara  nusišypsojo. 

-  Nepyk!  Juk  tu  privalai  rūpintis  manimi.  Aš  nešioju  Abromo 
kūdikį. 

Saraja  iš  visų  jėgų  jai  skėlė  antausį. 

-  Kuo  tu  save  laikai? 

Vartydama  išgąsčio  pilnas  akis,  viena  ranka  trindama  skruostą,  o 
kita  apsikabinusi  pilvą  Hagara  ėmė  šauktis  pagalbos.  Nekreipdama  į 
tai  dėmesio,  tiesiog  įniršusi  Saraja  ėmė  šaukti: 

—  Tu  nesi  Abromo  žmona.  Tesi  pilvas,  nešiojantis  Abromo  sėklos 
vaisių  ir  nieko  daugiau.  Tesi  pasiskolintas  pilvas.  Esi  mano  tarnaitė, 

kuri  buvo  apvaisinta.  Nejau  manai  turinti  čia  kokių  nors  teisių?  Ma¬ 
nai  galinti  man  įsakinėti?  Man,  Sarajai,  Abromo  žmonai? 

Atskubėjo  moterys  ir  mėgino  sučiupti  Sarają  už  rankų  bijoda¬ 
mos,  kad  ji  ir  vėl  skels  antausį  Hagarai. 

Saraja  su  jėga  išsilaisvino: 

-  Nebūkit  kvailos.  Aš  jos  juk  neužmušiu! 

Netrukus  ji  jau  stovėjo  priešais  Abromą. 

-  Hagarai  užleidau  savo  vietą  tavo  guolyje,  tačiau  dabar,  kai  lau¬ 
kiasi,  ji  įsivaizduoja  esanti  tavo  žmona.  Tai  nebepakenčiama. 

Abromas  taip  nuliūdo,  kad  atrodė,  tarsi  jo  veidas  suglebo.  Paėmęs 
Sarają  už  pečių,  prisitraukė  prie  savęs. 

-  Aš  tave  įspėjau,  kad  kentėsi. 

-  Tai  ne  kančia,  -  melavo  Saraja.  -  Tiesiog  Hagara  manęs  vi¬ 
siškai  nebegerbia.  Aš  nebepakęsiu  jos  buvimo  šalia. 

Abromas  sunkiai  atsiduso,  lėtai  atsisėdo  ir  paklausė: 

-  O  ką  aš  turėčiau  daryti? 

-  Turi  išsirinkti  vieną  iš  mūsų:  arba  Hagarą,  arba  Sarają. 

Abromas  be  jokio  džiugesio  nusišypsojo: 

-  Aš  jau  seniai  pasirinkau.  Mano  žmona  esi  tu,  o  ji  -  tavo  tar¬ 
naitė.  Su  savo  tarnaite  gali  elgtis  kaip  tinkama. 

-  Tuomet  aš  ją  išvarysiu. 

Hebrono  lygumą  Hagara  paliko  dar  tą  patį  vakarą.  Verkdama, 
nešina  dideliu  pilvu  ir  su  ryšuliu  ant  peties  išėjo,  kur  akys  vedė. 

Tris  dienas  Saraja  jautė  didžiulę  gėdą  dėl  savo  pavydo.  Jai  buvo 
gėda  dėl  savo  žiaurumo  ir  užsispyrimo.  Gėda  dėl  išdžiūvusių  įsčių. 
Nors  skradžiai  žemėn  prasmek. 

Tačiau  niekas  negalėjo  jos  priversti  bėgti  paskui  Hagarą  ir  ją  su¬ 
grąžinti.  Nei  skausmo  perkreiptas  Abromo  veidas.  Ir  net  mintys  apie 
Eliezerą  iš  Damasko,  kuris  šiuo  metu  buvo  kažkur  toli  lygumoje  ir 
turbūt  džiaugėsi  vėl  tapęs  Abromo  paveldėtoju. 

Ketvirtos  dienos  rytą  Saraja  išgirdo  moterų  džiaugsmo  šūksnius. 
Jai  net  burna  išdžiūvo  atpažinus  Hagaros  balsą. 

Saraja  išskubėjo  iš  palapinės  nežinodama,  ar  čia  imti  plūstis,  ar 
viską  jai  atleisti.  Tačiau  Abromas  jau  bėgo  pasitikti  savo  tarnaitės. 

Visų  myluojama  Hagara  verkė,  juokėsi  ir  verkšleno.  Saraja  pa¬ 
matė,  kaip  ji  puola  Abromui  ant  kaklo.  Abromas  švelniai  tarsi  ėriu¬ 
kas  jai  tarė: 

-  Ateik,  ateik  prigulk.  Viską  mums  papasakosi,  bet  pirmiausiai 
turi  prigulti  ir  užvalgyti. 

Niekas,  nė  vienas  vyras  ir  nė  viena  moteris,  nedrįso  pakelti  akių  į 
Sarają.  Abejingu  veidu,  nurijusi  gėdą,  pyktį  ir  pavydą  Saraja  prisiarti¬ 
no  pasiklausyti  istorijos,  kurią  porino  Hagara.  Toji  atrodė  susisielo¬ 
jusi,  bet  jos  veidas  švytėjo  laime. 

-  Tai  įvyko  užvakar.  Buvau  ištroškusi  ir  priėjau  šaltinį,  esantį 
šalia  kelio,  vedančio  į  Sūrą,  bijojau,  kad  netrukus  teks  eiti  per  dyku¬ 
mą.  Staiga  šalia  savęs  pajutau  kažką  esant.  Tas  kažkas  buvo  panašus  į 
žmogų,  tačiau  aš  tarsi  žinojau,  kad  jis  ne  žmogus.  Jis  neturėjo  veido, 
tačiau  turėjo  nugarą  ir  balsą.  Jis  manęs  paklausė:  „Ką  čia  veiki?“  Aš 
atsakiau,  kad  mane  išvarė  mano  šeimininkė  Saraja  ir  kad  aš  netrukus 
mirsiu  dykumoje  su  kūdikiu  pilve.  O  jis  dar  labiau  prisiartino  ir  tarė: 
„Ne,  grįžk  iš  kur  atėjusi.  Tu  pagimdysi  sūnų  ir  pavadinsi  jį  Izmaeliu. 
Jahvė  išgirdo  tavo  sielvarto  šauksmus  ir  žino,  kad  tave  pažemino  tavo 
šeimininkė.  Tavo  sūnus  bus  nesutramdomas  tarsi  laukinis  žirgas.  Jis 
stos  prieš  visus  ir  visi  atsisuks  prieš  jį.  Jis  bus  kaip  iššūkis  savo  bro¬ 
liams.“  Štai  kas  buvo  pasakyta. 

Hagara  nutilo.  Ji  tiesiog  švytėjo.  Niekas  nedrįso  nė  žodžio  ištarti, 
niekas  nieko  neklausė.  Abromas  lingavo  savo  žila  galva  tarsi  raudodamas. 

Hagara  pamatė  apsiniaukusį  atokiau  nuo  kitų  moterų  stovinčios 
Sarajos  veidą.  Nuo  Hagaros  lūpų  dingo  šypsena,  ji  paėmė  Abromo 
ranką  ir  padėjo  ją  sau  ant  pilvo: 

-  Aš  sakau  tiesą,  turite  manimi  tikėti.  Tas,  kuris  kalbėjo  tavo 
dievo  vardu,  man  liepė  sugrįžti  pas  tave.  Jis  man  pasakė:  „Net  jei  tavo 
šeimininkė  ir  toliau  tave  žemins,  turėsi  tai  ištverti.“  Taigi  grįžau  kuo 
greičiau,  kad  tu  pats  galėtum  sutikti  savo  sūnų  ir,  jam  išėjus  iš  mano 
įsčių,  paimti  jį  ant  rankų. 

Saraja  mąstė:  „Melas!  Tai  ne  aš  ją,  o  ji  mane  žemina.  Su  manimi, 
Saraja,  savo  šeimininke,  elgiasi  nelyg  su  savo  tarnaite.  Ir  kas  gi  ja 
patikės?  Melas  ir  tai,  kad  su  ja  kalbėjo  Abromo  dievas!  Ta  jos  sukurta 
istorija  apsuks  Abromui  galvą!“ 

Tačiau  Saraja  nieko  nepasakė.  Dar  kartą  Hagaros  ji  neišvarys  - 
visų  akyse  taptų  dar  žiauresnė  ir  jos  dar  labiau  nemėgtų.  Be  to,  tai 
būtų  visai  nenaudinga.  Drėgnomis  nuo  ašarų  akimis  Abromas  glostė 
Hagaros  pilvą: 

-  Aš  tikiu  tavimi!  Tikiu  tavimi,  Hagara.  Žinau,  kaip  Aukščiau¬ 
siasis  Dievas  mums  praneša  savo  valią.  Ilsėkis,  rūpinkis  savimi  ir  pa- 
gimdyk  man  sūnų. 

Atsisukęs  akimis  susirado  Sarają: 

-  Ir  nepamiršk,  kad  Saraja  -  tavo  šeimininkė.  Jei  ji  nebūtų  norėju¬ 
si,  aš  niekada  nebūčiau  buvęs  su  tavimi,  kad  pagimdytum  man  sūnų. 
Nepiktnaudžiauk  savo  laime  norėdama  padaryti  ją  silpną  ir  sukelti 
pavydą. 

Jam  dar  nebaigus  sakyti,  Saraja  nuėjo  sau. 

Savo  pavydo  Saraja  daugiau  niekada  nerodė.  Tačiau  šis  jausmas 
ją  graužė  tarsi  kirminas  vynuogienoją. 

Hagarai  pajutus  pirmuosius  gimdymo  skausmus,  Saraja  pakvietė 
pribuvėjas,  pati  suruošė  drobės  atraižų,  skausmą  malšinančių  tepalų, 
užplikė  žoles  verdančiu  vandeniu  ir  įsitikino,  kad  viskas  vyksta 
sklandžiai.  Paskui  pasislėpė  palapinės  gilumoje  ir  užsikimšo  ausis,  kad 
negirdėtų  nei  Hagaros,  nei  naujagimio  klyksmų. 

Tačiau  rytojaus  dieną  ji  atėjo  pabučiuoti  savo  vyro  sūnaus,  kuris 
buvo  pavadintas  Izmaeliu.  Taip  ilgai,  kaip  tik  pajėgė,  ji  šypsojosi  džiū¬ 
gaujančiam  Abromui,  kuris,  iškėlęs  naujagimį  į  dangų,  garbino  Jahvės 
vardą.  Paskui  ji  išėjo  iš  stovyklos.  Valandų  valandas  ėjo  kur  akys  vedė, 
ėjo  pasikėlusi  tuniką,  kad  lygumos  vėjas  nuslopintų  ją  deginančią 
pavydo  ugnį. 

O  Abromas  savo  džiaugsmą  išnešiojo  po  visą  Kanaaną  ir  visur 
dėkojo  savo  dievui  už  sūnų,  kurį  jam  padovanojo  Hagara.  Tačiau 
grįžo  jis  gana  greitai.  Dryžuotojoje  juodai  baltoje  palapinėje  jis  va¬ 
landų  valandas  praleisdavo  žavėdamasis  Hagara,  kuri  ištisą  dieną  tik 
ir  žindė  Izmaelį.  Tuomet  Abromas  pradėdavo  juoktis.  Tai  buvo  Sa- 
rajai  nepažįstamas  juokas,  kuris  netrukus  ėmė  skambėti  vis  dažniau 
ir  dažniau. 

Kai  sūnus  paaugo,  Abromas  ėmė  žaisti  su  juo.  Ištisas  valandas, 
švelniai  stebimi  Hagaros,  šūkaudami,  krykštaudami  ir  juokdamiesi, 

Abromas  ir  Izmaelis  apsikabinę  voliodavosi  ant  kilimų  ar  sausoje  žolėje. 
Danguje  ieškodavo  paukščio  formos  debesų,  žaisdavo  su  vabzdžiais 
ir  džiaugdavosi  mažiausia  smulkmena. 

Tas  juokas  Sarajai  kėlė  šleikštulį,  o  jų  džiaugsmas  draskė  širdį  ir 
ji  pradėjo  nebemiegoti  naktimis.  Vidurnaktį  ji  palikdavo  palapinę  ir 
klajodavo  nelyg  ramybės  nerandantis  vaiduoklis.  Tamsoje  gaivus  oras 
kartais  užgesindavo  ją  deginančią  pavydo  ugnį. 

Tačiau  ji  buvo  pernelyg  išdidi  ir  užsispyrusi,  kad  parodytų  savo 
kančią.  Ji  prisiversdavo  paimti  Izmaelį  ant  rankų  ir  jį  liūliuodavo  jaus¬ 
dama  saldų  vaiko  kvapą.  Priglaudusi  mažytę  jo  galvelę  sau  ant  peties, 
prisimerkusi  švelniai  jį  sūpuodavo,  kol  šis  užmigdavo.  Paskui  krečiama 
karščio  vėl  pasitraukdavo.  Net  ašaros  neatgaivindavo  degančių  jos 
skruostų. 

Ji  tvardėsi  kaip  galėdama,  o  dienos  virto  amžinybe.  Saraja  sulyso. 
Jos  grožis  pasidarė  kažkoks  keistas,  tarsi  perregimas.  Oda  nors  ir  ne- 
susiraukšlėjo,  bet  tapo  šiurkštesnė  ir  grubesnė,  tarsi  deginama  iš  vi¬ 
daus  ji  pasidarė  tokia  jautri,  kad  nebegalėjo  pakęsti  būti  liečiama, 
net  ir  Abromo  rankų. 


*  *  * 

Antrąją  savo  žiemą  Izmaelis  pradėjo  vaikščioti,  juokdamasis 
daužyti  indus  ir  tarti  pirmuosius  žodžius.  Kartą  jis  priėjo  prie  Sarajos 
ir  atsirėmė  jai  į  kojas.  Kaip  paprastai  toji  pasilenkė  paimti  jį  ant  rankų. 
Suraukęs  antakius  Izmaelis  atstūmė  jos  rankas  ir  pažiūrėjo  į  ją  taip, 
tarsi  nepažinotų.  Piktai  žiūrėdamas  sušuko  nelyg  išgąsdintas  lauki¬ 
nio  plėšrūno  jauniklis  ir  klykdamas  paspruko  Hagarai  į  glėbį. 

Saraja  nusisuko,  tarsi  vaikas  būtų  jai  sudavęs. 

Šįkart  pavydas,  tiesiog  nepakeliamas  pavydas  ją  užvaldė  iki  pačių 
širdies  gelmių. 

Pradėjus  temti  Saraja  patraukė  keliu,  vedančiu  į  Kirjat  Arbos  kal¬ 
vą.  Buvo  vėsu,  artinosi  šalnos.  Tačiau  jos  kūnas  degė,  tarsi  ji  stovėtų 
ant  šiaudų  fakelų  laužo.  Prisiminė  Izmaelio  žvilgsnį  ir  visa,  ką  teko 
per  visą  šį  laiką  ištverti,  Saraja  suprato,  kad  daugiau  taip  negali. 

Salia  kelio  ji  išgirdo  vandens  čiurlenimą.  Vanduo  tekėjo  tiesiog 
kunkuliuodamas.  Nieko  negalvodama  ji  puolė  į  ledinį  vandenį.  Upė 

nebuvo  gili,  tačiau  srovė  plakėsi  jai  į  strėnas,  kol  ji  pilnomis  riešku¬ 
čiomis  šlakstėsi  pilvą  ir  veidą. 

Saraja  pamanė,  kad  taip  kandžiojama  šalčio  ji  galėtų  prastovėti 
tol,  kol  nusilps  kūnas,  nuvys  grožis  ir  ją  nusineš  laikas,  nelyginant 
vanduo  nusineša  nulaužtą  šaką. 

Taip!  Štai  ką  ji  turi  daryti  -  stovėti  vandenyje,  kol  galiausiai  nu¬ 
silps  jos  kūnas!  Vanduo  nugludina  pačias  tvirčiausias  uolas,  kodėl  gi 
jis  negalėtų  sunaikinti  niekam  nereikalingo  Sarajos  grožio? 

Visa  drebėdama  ji  pakėlė  akis  į  žvaigždėtą  dangų.  Vaikystėje  jai 
pasakodavo,  kad  tūkstančius  žvaigždžių  danguje  vieną  po  kitos  įžiebė 
galingieji  Oro  dievai.  Ji  prisiminė  eiles,  išmoktas  dar  tais  laikais,  kai 
buvo  naivi  ir  ištroškusi  pažinti  gyvenimą  šventoji  atnašautoja: 

Kai  dievai  kūrė  žmogųy 
Dirbo  sunkiai  ir  be  atvangos : 

Jų  triūsas  buvo  svarbus , 

Tai  darbas  be  pabaigos. . . 

Ir  tada  jai  iš  lūpų  išsiveržė  šauksmas,  toks  stiprus,  kad  sudrebino 
viską  aplinkui: 

-Jahve,  padėk  man!  Aukščiausiasis  Abromo  Dieve,  padėk  man! 
Daugiau  negaliu!  Nebegaliu  ištverti  mane  deginančio  pavydo  ir  ne¬ 
vaisingumo.  Išbandymas  pernelyg  sunkus.  Jahve!  Tu  prabyli  į  Haga- 
rą!  Tu  ją  guodi  ir  jai  padedi,  o  man  nieko!  Jau  tiek  laiko  praėjo,  o  tu 
tyli.  Tu  išgirsti  mano  tarnaitės  skundą,  bet  mano  šauksmo,  kuri  esu 
tavo  išrinktojo  žmona,  Abromo  žmona,  tu  negirdi.  Koks  nepakelia¬ 
mas  tavo  tylėjimas!  O  Jahve!  Būk  ne  vien  Abromo  Dievas.  Kaip  jis 
gali  sukurti  savo  tautą,  jei  neįžiebi  naujos  gyvybės  mano  kūne?  Kaip 
padaryti  pradžią,  jei  Saraja  tėra  sausra?  Kaip  gali  mano  vyrui  pažadėti 
žmones  ir  tautą,  jei  aš  negaliu  duoti  gyvybės?  Jei  esi  toks  galingas, 
kaip  kad  sako  Abromas,  tai  viską  žinai.  Tu  žinai,  kodėl  tada  seniai 
išgėriau  kassaptu  žolių.  O  Jahve,  juk  padariau  tai  iš  meilės  Abromui! 
Jei  neketini  atleisti  man  iš  naivumo  ir  meilės  padarytos  klaidos,  tai 
kam  Abromo  širdyje  įžiebei  tiek  vilties?  O  Jahve,  padėk  man! 

Taip,  aš  taip  rėkiau. 

Labai  gerai  prisimenu.  Pakėlusi  į  dangų  veidų,  iškėlusi  rankas, 
jusdama  sopantį  kūną  rėkiau  taip,  kaip  liūtė  riaumoja  į  mėnulį:  „Jah¬ 
ve,  padėk  man!  Padėk  man!“ 

Be  jokios  gėdos  kreipiausi  į  Aukščiausiąjį  Abromo  Viešpatį.  Nela¬ 
bai  tikėdama,  kad  Jis  mane  išgirs.  Bet  man  reikėjo  išrėkti  savo  skausmą. 

Tada  dar  buvau  Saraja.  Ir  viskas  buvo  nepaprastai  sunku. 

Šiandien,  kai  nurimusi  laukiu,  kol Jahvė  atims  man  kvėpavimą, 
atsiminusi  tai  šypsausi. 

Upelis,  kuriame  šalau,  visai  netoli  nuo  čia.  Dabar  sėdėdama 
priešais  olą,  kuri  bus  mano  kapas,  matau  mėtų  krūmus  ant  jo  pa¬ 
krantės.  Tą  naktį  temačiau  vien  akmenis  ir  tamsą.  Aš  taip  ilgai  išbu¬ 
vau  šaltame  vandenyje,  kad  galėjau  nuvirsti.  Bet  ne.  Jahvė  to  ne¬ 
norėjo. 

Prašvitus  nuėjau  pas  Abromą  ir  jam  tariau: 

-Man  labai  sunku,  mano  vyre.  Negaliu  įveikti  savo  pavydo.  Bet 
ir  nenoriu  daryti  tau  gėdos,  nenoriu  apkartinti  tavo  laimės,  kurią  tau 
teikia  sūnus.  Leisk  man  pasistatyti  palapinę  nuošaly  nuo  stovyklos, 
tenai,  aukščiau,  tarp  medžių. 

Suabejojau,  ar  pasakyti  jam,  kad  šaukiau  Jahvės  vardą  netekda¬ 
ma  kvapo.  Tuomet  jam  reiktų  papasakoti  ir  kiek  išstovėjau  lediniame 
upelio  vandeny.  Bet  kam ?  Visiems  ir  taip  atrodžiau  kaip  tikra  be¬ 
protė.  Neverta  didinti  jo  skausmo. 

Abromas  klausėsi  manęs  tylėdamas.  Dabar,  kai  Izmaelis jau  gebėjo 
užsiropšti  jam  ant  kelių,  rodės,  kadAbromui  visai  tas  pats,  ar  aš  esu, 
ar  ne.  Jis  mane  pabučiavo  ir  leido  persikelti. 

Savo  atokioje  palapinėje  viena,  net  be  tarnaitės,  pagaliau  užmi¬ 
gau.  Miegojau  dvi  ar  tris  paras  iš  eilės.  Prabusdavau  tik  atsigerti  tru¬ 
putėlį  pieno. 

Šis  miegas  man  buvo  kaip  glamonė.  Nurimau.  Net  gebėjau  iš 
savęs  pasijuokti.  Kodėl  nuolat  mėginu  kovoti,  vis  grįžtu  prie  to,  kas 
buvo  taip  seniai?  Kam  tiek  riksmų,  tiek  dramų?  JukAbromo  įpėdinis 
gimė,  ir  nuo  šiol  jis  galės  turėti  tikrų  palikuonių.  Argi  ne  tokia  buvo 
mano  valia?  Žinoma,  vaiko  motina  buvo  Hagara.  Bet  argi  tai  labai 
svarbu.  Izmaelis  netruks  užaugti  ir  visi  jį  vadins  Abromo  sūnumi. 
Niekam  nerūpės,  iš  kieno  pilvo  jis  išėjo. 

Apie  visa  tai  mąsčiau  su  šypsena,  mėgindama  atvesti  save  į  išmin¬ 
ties  kelią.  Ir  jaučiau,  deja,  kad  man  tai  nelabai  pavyksta.  Tokia  jau 
aš  buvau.  Nuo  pat  tada,  kai  ėmiau  nešioti  šitą  naštą,  niekada  ne¬ 
galėjau  susitaikyti. 

Vieną  rytą  merkdama  upėje  skalbinius,  ant  savo  rankų  išvydau 
mažas  tamsias  dėmeles.  Netaisyklingų  formų,  panašias  į  dėmes  ant 
žievės.  Vakare  ir  vėl  gerai  apžiūrėjau.  Jos  man  pasirodė  dar  tam¬ 
sesnės.  Rytą,  vos  prabudusi,  ištiesiau  rankas  ryto  prieblandoj  ir  iš  nau¬ 
jo  jas  apžiūrėjau.  Dėmės  nepranyko  ir  buvo  aiškiai  matyti.  Ryškesnės 
nei  vakar. 

Kitomis  dienomis  ėmė  silpti  rankų  ir  kojų  raumenys.  Visas  kūnas 
ėmė  keistis!  Geriau  save  apžiūrėjusi  pastebėjau  raukšles  ant  pilvo,  gi¬ 
lesnes  nei  iki  šiol.  Kitą  dieną  atsirado  nauja  raukšlė,  dar  kitą  ir  vėl. 
Taip,  mano  pilvas  pradėjo  prarasti  stangrumą.  Apžiūrėjau  savo  krūtis: 
jos  buvo  ne  tokios  apvalios  ir  labiau  nusvirusios.  Dar  ne  visai  išglebu¬ 
sios  —  ne  ožkos  speniai  —  bet  ir  ne  ankstesnio  stangrumo. 

Kilstelėjau  jas  —  tilpo  į  delną.  Įdubusios  ten,  kur  anksčiau  buvo 
iškilios.  Paėmusi  platų  dubenį  nubėgau  atsinešti  vandens,  kad  galėčiau 
jame  pamatyti  savo  veidą.  Raukšlės!  Raukšlės  paakiuose,  aplink  akis. 

ant  skruostų,  ties  šnervėm,  dešimtys  mažučių  raukšlių  aplink  lupasi 
Be  to,  įdubę  skruostai,  susiraukšlėjęs  kaklas... 

Veidas  pasidarė  mano  amžiaus  moters  veidu.  Aš  pasenau. 

Pašokau  šaukdama  iš  džiaugsmo.  Iš  laimės  ėmiau  šokti  kaip  mer¬ 
gaitė  po  pirmojo  pabučiavimo.  Pagaliau,  pagaliau  aš  pradėjau  senti. 
Baigta  su  tuo  jaunatvišku  grožiu,  kuris  taip  ilgai  manęs  neapleido  ir 
skleidė  netikrą  spindesį. 

Mažiausiai  mėnesį  nesilioviau  savęs  apžiūrinėjusi,  vis  ieškojau 
savo  atspindžio  vandenyje,  skaičiavau  raukšles,  mačiau,  kaip  nyksta 
krūtys,  kaip  raukšlėjosi  pilvas.  Ir  kiekvieną  kartą  atradusi  naujų  senėji¬ 
mo  žymių  svaigau  iš  džiaugsmo. 

Jeigu  kas  nors  iš  apačios,  prie  Abromo palapinės,  matė  mane,  turėjo, 
be  abejo,  pagalvoti:  „Štai  Saroj  a  viena  ant  savo  šlaito.  Skendėdama 
pavyde,  ji  iš  tikrųjų  netenka  proto.  “ 

Manęs  visai  nejaudino,  kad  kitiems  galėjau  atrodyti  pamišėlė. 
Laikas  pagaliau  pripažino  mano  kūną.  Kaip  kūdikis  guldomas  į  lopšį, 
taip  laiko  buvau  įguldyta  į  savo  amžiaus  išvaizdą.  Su  šiuo  amžiumi 
ir  jį  atitinkančiu  kūnu  mano  kančia  galėjo  liautis:  juk  nebegaliu  gim¬ 
dyti  sulaukusi  tokių  metų.  Pirmą  kartą  nuo  tada,  kai  žemutiniame 
Ūro  mieste  sutikau  kassaptu,  pasidarė  normalu  ir  natūralu,  kad  krau¬ 
jas  daugiau  netekės  tarp  mano  šlaunų. 

O!  Koks  tai  palengvėjimas. ! 

„Ką  gali  žinoti,  gal  Jahvė  ir  išgirdo  mane ?  —  sakiau  sau.  —  Jis 
išgirdo  mano  skundą.  Negalėdamas  pakeisti  mano  įsčių,  jis  panaiki¬ 
no  nevystančio  grožio  stebuklą  ir  guodžia  mane  senatvės  džiaugsmais.  “ 

Štai  kuo  aš  patikėjau!  Ir  kaip  mačiau  darant  Abromą,  ištiesiau 
rankas  į  viršų  atsuktais  delnais  ir  dėkojau  Jahvei.  Pirmą  kartą  aš 
meldžiausi  jam  ir  ištariau  Aukščiausiojo  Viešpaties  vardą.  Kokia 
puikybė! 

Po  kelių  dienų  Abromas  atėjo  iki  manęs,  rimtas  ir  susirūpinęs. 
Pamaniau,  kad  kažkas  atsitiko  Hagarai  arba  jo  sūnui  Izmaeliui.  Gal 
jis  nori,  kad  aš persikelčiau  dar  toliau.  Stovėjau  viskam  pasirengusi. 
Pasiruošusi  sutikti  ir  jo  nuostabą,  kai  mane  pamatys. 


251 


iš  SKAITINIAI.ORG 


Sara 

Nieko  panašaus  neįvyko.  Jis  trumpam  sustingo,  kiek  labiau  suraukė 
antakius,  metė  veik  abejingą  žvilgsnį  į  mano  kaktą  ir  kaklą,  bet  nepra¬ 
tarė  nė  žodžio.  Neuždavė  jokio  klausimo.  O  ir  iš  tiesų,  kaip  galėjai 
nustebinti  vyrą  kaip  Abromas,  kurio  paties  skruostai  buvo  gerokai  su- 
bliuškę,  mėlyni  ratilai  aplink  akis  ir  palinkusi  nugara. 

Aš  jį  patogiai  įtaisiau,  atnešiau  gerti  ir  valgyti.  Kai  pagaliau  jis 
įsmeigė  į  mane  savo  žvilgsnį,  tariau: 

-  Klausau  tavęs,  mano  vyre. 

— Jahvė  man  kalbėjo  šį  rytą.  Jis  man  paskelbė: , Aš  sudarysiu  San¬ 
dorą  tarp  manęs  ir  tavęs.  Tu  būsi  mūsų  Sandoros  garantas.  Tu,  tavo 
vaikai  ir  jų  vaikų  vaikai.  Apip j  austysite  apyvarpio  odą  —  kiekvieno 
vyriškio  iki  aštuntos  dienos  -  ir  tai  bus  ženklas  Sandoros  tarp  manęs  ir 
jūsų.  Taip  mano  Sandora  bus  jūsų  kūne  amžina.  “ 

Abromas  nutilo,  pakėlęs  antakius  laukė,  kol  pratarsiu  žodį.  Bet 
aš  nepravėriau  burnos.  ApieAbromo palikuonis  buvau  pasakiusi  dau¬ 
giau  nei  reikia. 

Abromas  nusišypsojo.  Pirmoji  jo  šypsena  atėjus  į  mano  palapinę. 
Ir  jis  pridūrė,  tarsi  bijodamas,  kad  aš  ne  viską  supratau: 

-Aukščiausiasis  save  pašvenčia  mums. 

Prisiminiau  savo  raukšles  ir  taip  pat  nusišypsojau.  Abromas  suti¬ 
ko  mano  šypseną  nepatikliai.  Jis  uždėjo  savo  plačią  plaštaką  man  ant 
kelių  ir  virpančiu  balsu  pridūrė: 

—  Tikrai.  Netgi  jei  nelabai  tuo  tiki.  Klausyk.  Jahvė  man  dar  štai 
ką  pasakė:  „Daugiau  nebebūsi  vadinamas  Abromu,  bet  tavo  vardas 
bus  Abraomas,  nes  padariau  tave  tautų  daugybės  tėvu.  O  savo  žmo¬ 
nos  Sarajos  nebevadinsi  Saraja,  nes  jos  vardas  bus  Sara.  Aš  ją  irgi 
palaiminsiu.  “ 

Jam  ištarus  šiuos  žodžius,  man  pasirodė,  kad  dangus  virš  mūsų 
ėmė  drebėti,  o  gal  tai  buvo  mano  pilvas. 

Mano  lūpos  irgi  ėmė  drebėti.  Prisiminiau,  kaip  rėkiau  įsibridusi 
į  upelį,  ir  pagalvojau  apie  stebuklą,  kuris  sugrąžino  man  amžių  ir 
panaikino  nevystančio  grožio  kerus.  Pagalvojau  ir  apie  tai,  kad  šį 
kartą  Abromas  sako  tikrą  tiesą  —  jo  dievas  pagaliau  ateina  man  į 
pagalbą  ir  palaiko  mane. 

Bet  šito  neparodžiau.  Po  tiek  laiko  buvo  sunku  patikėti  nauja 
viltimi.  Be  to,  tereikėjo  pamatyti,  kaip  mudu  dabar  atrodėme  —  se¬ 
nutė  Saraja  ir  pražilęs  Abromas,  mintis,  kad  galim  vėl  atsidurti 
viename  guolyje,  atrodė  juokinga.  Juo  labiau  įsivaizduoti  mane  nėščią. 

Ne,  nieko  nebenoriu  žinoti  apie  Jahvės  pažadus. 

Uždėjau  savąją  ranką  ant  Abromo  delno. 

—  Gerai,  tegul  būsiu  Sara.  Manęs  tai  nevaržo.  Ir  Abraomo  vardą 
malonu  tarti. 

Abraomas  pažvelgė  į  mane  kaip  jaunuolis,  jo  akys  sublizgo  kiek 
pašaipiai  ir  džiugiai.  O  lūpos  prisilietė  prie  manųjų,  primindamos 
tas,  kurios  mane  kadaise  pavergė  ant  Eufrato  krantų. 

-  Tu  tuo  netiki,  tiesa ? 

-  Kuo  gi? 

—  Na,  neišsisukinėk.  Puikiausiai  žinai.  Juk  girdėjai,  ką  sakiau. 

-Abraomai,  —  kadangi  nuo  šiol  toks  tavo  vardas,  -  ar  tu  nepa¬ 
stebėjai,  kad  aš  pasenau  ? 

-  Pasenai ?  Ne.  Man  tik  atrodo,  kad  tavo  veidas  atitinka  tavo 
metus,  ir  aš  tuo  labai  patenkintas!  Sara,  meile  mano.  Jahvė  tau  pra¬ 
neša:  Jis  laimina  tave  ir  sako,  kad  tavo  sūnaus  vardas  bus  Izaokas.  Ko 
dar  galėtum  norėti ? 

—  Klausyk,  Abraomai,  liaukis  svajojęs,  mielasis  vyre.  Iš  kokio  pil¬ 
vo  išeis  tas  sūnus ?  Tasai  Izaokas ? 

-  Iš  tavojo.  Iš  Saros  pilvo.  Iš  kieno  dar? 

—  Ir  nuo  kieno  sėklos? 

—  Manosios!  Koks  dar  klausimas.  Ak  taip,  supratau.  Tu  manai, 
kad  aš  jau  nieko  negaliu,  taip? 

Aš  tiesiog  negalėjau  sulaikyti  juoko  priepuolio. 

—  Ogi  atvirkščiai.  Tu  bet  ką  gali.  Bet  aš  tokio  amžiaus...  man  jau 
baigta.  Nepakanka  tapti  Sara,  kad  galėčiau  pagimdyti  sūnų.  Esu 
raukšlėta  ir  nevaisinga,  kokia  ir  turiu  būti.  Moterys  yra  moterys,  Ab¬ 
raomai.  Netgi  aš. 

—  Tauškalai!  Ar  negirdi  Jahvės  žodžių.  Net  aš  pats  buvau  suabe¬ 
jojęs.  Bet  Jahvė  supyko:  „Manai,  kad  yra  dalykų,  kurių  Jahvė  negali, 
kad  Jis  per  silpnas?“  Sara,  pakaktų,  kad  mes...  Na,  liaukis  pagaliau 
juokusis! 

Bet  aš  nesilioviau.  Apkabinau  savo  senį  vyrą,  suėmiau  rankomis 
jo  galvą,  pabučiavau  akis  ir  prisiglaudžiau  skruostu  priėjo  kaktos: 

-  Nereikia  tokių  prakalbų,  kad  galėtum  sugrįžti  į  mano  guolį, 
Abraomai.  Bet  neturėk  iliuzijų.  Toji,  kurią  ten  rasi,  bastau  nepažįsta¬ 
ma.  Aš  jau  negaliu  lygintis  su  Hagara. 

Jis  ieškojo  mano  lūpų,  kažką  nepritariamai  murmėdamas: 

—  Tu  esi  Sara,  aš  Abraomas.  Ir  tai  svarbiausia.  Aukščiausiojo 
padedamas  aš  tuoj  tau  įrodysiu. 

Tą  jis  ir  padarė. 

Pajutau  visišką  palaimą.  Malonumas,  kurį  patyriau,  buvo  švel¬ 
nus  ir  ilgas,  kokio  anksčiau  nežinojau.  Prisiminiau  savo  brangiosios 
Sililės  žodžius:  „Dar  neteko  girdėti,  kad  kokiam  vyrui  tai  būtų  pabodę i 
Vos  bekrutą  ir  vos  kokį  sakinį  besurezgą  jie  vis  dar  manosi  esą  tikri 
eržilai.  “  Bet  ir  moteris  niekad  nepraranda  noro,  net  kai  jos  kūnas 
pasidaro  tik  jaunystės  prisiminimas. 

Mes  užmigome  giliu  miegu.  Ypač  aš,  nes  nė  neišgirdau,  kaip  Ab¬ 
raomas  atsikėlė,  nors  jau  buvo  visai  išaušę.  Mane  pažadino  balsai. 
Abraomas  kalbėjo: 

-  Gerbiamieji,  neaplenkite  savojo  tarno.  Štai  vanduo  kojoms  nu¬ 
siplauti,  o  medžio  gausia  lapija  šešėlis  leis  po  kelionės  atsipūsti.  Einu 
atnešti  duonos  ir  pyragėlių,  kad  galėtumėte  atgauti  jėgas. 

Išgirdau,  kaip  nepažįstami  keliauninkai  jam  padėkojo: 

—  Daryk  kaip  sakai. 

Abraomas  juos  įkurdino  po  medžiais  ir  įpuolė  į  palapinę: 

—  Greičiau.  Parnešk  rauginto  pieno  ir  vaisių. 

-  Bet  kas  tie  keliauninkai,  Abraomai ? 

Jis  pažiūrėjo  į  mane  taip,  tarsi  nesuprastų,  ko  klausiu. 

-  Kodėl  tokia  sumaištis?  —  vėl  paklausiau. 

—  Tai  pasiuntiniai.  Jahvės  angelai. 

Ir  jis  skubiai  išėjo.  Išgirdau  vieno  keliauninko  balsą: 

-  O  kur  Sara,  tavo  žmona ? 

Aš  apstulbau.  Jie  jau  žino  mano  naująjį  vardą,  nors  Abraomas 
man  tik  vakar  jį  atskleidė. 

-  Ji  palapinėje,  —  atsakė  Abraomas. 

—  Lygiai  po  metų  tą  pačią  dieną  tavo  žmona  Sara  pagimdys  sūnų. 

Aš  nesusivaldžiau.  Pagalvojau  apie  naktį,  kurią  ką  tik  praleidau 
Abraomo  glėbyje,  ir  pratrukau  juoku.  Tai  nebuvo  liguistas  juokas  ir 
ne  kikenimas  ar  džiaugsmo  juokas.  Juokiausi  taip,  kaip  niekad  iki 
šiol  savo  gyvenime.  Tikėjimo  ir  netikėjimo  Jahvės  žodžiais  juokas. 
Juokas,  kuris  mane  purtė  nuo  galvos  iki  kojų,  jis  pasklido  mano  krau¬ 
jyje,  mano  širdy,  užtvindė  krūtinį  ir  susirangė  pilve  nelyginant  vir¬ 
panti  gyvybė. 

Šitas  juokas  turbūt  nuliūdino  Jahvę,  nes  keliauninkai  gan  šaltai 
paklausė: 

—  Kodėl  ji  juokiasi? 

Pro  palapinės  uždangą  tuoj  pat  atsakiau,  mėgindama  sumeluoti: 

-  Visai  ne.  Aš  nesijuokiu. 

—  Ne.  Tu  juokiesi. 

Neįmanoma  nuslėpti  juoko,  neįmanoma  meluoti  Dievui. 

Bet  dabar  žinau,  kad pats  Jahvė  man  suteikė  tą  juoką,  nes  buvau 
jo  nusipelniusi.  Po  šitiekos  metų  buvimo  nevaisingąja  Saraja,  Abro- 
mo  žmona,  pagaliau  esu  moteris  ir  vaisinga  Sara.  Sara,  kuri  pagim¬ 
dys  Abraomui  įpėdinį,  Izaoką,  sūnų!  Kaip  nesijuoksi! 

Ne,  aš  nesišaipiau  iš  Jahvės.  Kas  gi  drįstų?  Paprasčiausiai  šai¬ 
piausi  iš  savęs,  iš  savojo  likimo.  Iš  savo  baimių,  vilčių  ir  savo  kerų. 

Bet  viskas  lemta. 

Dabar  atėjo  mano  eilė  pažinti  didžiulį  pilvą,  padidėjusias  ir  stang¬ 
rias  krūtis.  Apsunkusias  strėnas,  kaprizus  ir  naktinį  prakaitavimą. 
Vieną  dieną  Abraomas  atsiklaupė  tarp  mano  šlaunų,  pridėjo  ausį  prie 
bambos  ir  visas  virpėdamas  kaip  jaunuolis  sušuko: 

-  Jis  juda,  jis  juda! 

Atėjo  mano  eilė  išsigąsti.  Praleidau  ištisas  naktis  atvertomis  aki¬ 
mis,  kupina  juodų  minčių.  Prisiminiau  Leklę  ir  visas  kitas,  kurias 
mačiau  mirštančias  begimdant. 

Atėjo  mano  eilė  ir  būti  be  galo  išdidžiai,  rodyti  savo  storą  pilvą 
visame  Hebrono  slėnyje.  Tiems,  kas  jį  pastebėdavo,  sakiau: 

—  Kas  galėjo  patikėti?  Sara  ir  Abraomas  laukiasi  sūnaus  nepai¬ 
sant  to,  kad  abu  visiški  senukai,  —  štai  kokia  Jahvės  valia. 


255 


iš  SKAITINIAI.ORG 


Sara 


Jie  irgi  juokėsi. 

Kaip  ir  buvo  išpranašavę  keliauninkai,  atėjo  laikas  gultis  ant  gim¬ 
dyvių  stalo.  Prakaitas  išmušė  kaktą,  didžiulis  skausmas  surėmė  strėnas 
ir  išsiveržė  riksmas.  Bet  mano  protas  liko  pakankamai  šviesus  ir  aš 
pasakiau  pribuvėjoms: 

-  Jei  kas  ne  taip,  neabejokite.  Atverkit  pilvą  ir  išimkit  vaiką  gy¬ 
vą.  Aš  savo  jau  nugyvenau. 

Bet  Jahvė  šį  kartą  buvo  su  manim.  Visų  nuostabai  skausmai  tru¬ 
ko  neilgai  ir  buvo  nestiprūs,  tarsi  gimdyčiau  dvyliktąjį  vaiką.  Izaokas 
gimė  gražus,  apvalutis,  švelnus  kaip  bandelė  su  medumi.  Mano  Izao¬ 
kas,  gražiausias  iš  visų,  išvydusių  šį  pasaulį. 

Nuo  pat  gimimo  jo  lūpos  buvo  panašios  į  Abraomo,  akys  tiesiog 
smigo  į  širdį.  Vos  jam  paaugus  galėjai  matyti,  koks  jis  bus  stiprus  ir 
išmintingas,  galėjai  regėti  trupinėlį  žavesio,  paveldėto  iš  buvusio  Sa¬ 
roj  os  grožio. 

Žmonės  ėjo  iš  visur  norėdami  mus  pamatyti.  Ir  visi  balsiai  stebėjosi: 

-Kas  galėjo  pamanyti!  Sara  žindo  kūdikį,  Abraomo  sūnų  jo  se¬ 
natvės  paguodai! 

Jie  iškeliaudavo  paveikti  Jahvės  didybės,  Jo  galios  ir Jo  ištikimybės 
duotiems  pažadams. 

Net  Eliezeras  iš  Damasko  ėmė  sukiotis  aplink  mano  palapinę. 
Vis  toks  pat— gražus  vyras,  tik  užtinusiais  vokais.  Jį  išvydusi  pagalvo¬ 
jau  apie  gražias,  bet  keistos  išvaizdos  gėles,  augančias  Druskos  jūros 
pakrantėje.  Eini  jų  nusiskinti  ir  susižeidi  kojas  į  plyšius,  kuriuose  jos 
slepiasi. 

Pamatęs,  kad  įmokas  gražus  ir  stiprus,  kaip  ir  girdėjo  apie  jį 
kalbant,  su  apmaudu  balse  Eliezeras  man  pranešė: 

-  Tavo  sūnėnas  Lotas  labai  blogai  elgiasi  Sodomoje.  Jis  negerbia 
Jahvės.  Nuolatos  girtas,  miega  su  bet  kuo,  jaunu  ar  senu.  Sako,  kad 
net  savo  dukteris  ima  į  guolį. 

Paklausiau  jo: 

—  Sako.  O  tu  pats  matei  jį  taip  darantį ?  Gal  stovėjai  su  žvake  jo 
palapinėj ? 

Eliezeras pagiežingai  nusijuokė: 

-  Taip  kalba.  Ir  aš  tikiu  tais,  kurie  tą  sako.  Nesvarbu,  ar  pats  tai 
mačiau.  Aukščiausiasis  Viešpats,  Jis  mato,  ką  Lotas  daro.  Ir  Jis  užsirūstins, 
būk  tikra. 

Atsakiau  jam: 

-Abraomas  myli  Lotą,  patinka  tai  tau  ar  ne.  Jei  reiks,  jis  derėsis 
su  Jahve  dėl  Loto  gyvybės. 

Iš  tikrųjų  taip  ir  atsitiko.  Jahvė  sunaikino  Sodomą,  bet  Abrao¬ 
mas  Jo  išprašė  apsaugoti  Lotą.  Jis  pasakė  Jahvei:  „Ne  Tavo  būdui 
bausti  teisuolius  kartu  su  nusidėjėliais!“  Ir  Aukščiausiasis  jį  išgirdo. 
Eliezeras  tuo  buvo  labai  nepatenkintas.  Ir  aš  jo  daugiau  nebemačiau. 
Tikras  palengvėjimas.  Štai  bent  vienas,  kurį  lengva  širdim  galiu 
užmiršti. 

Per  Abraomą  patyręs  Jahvės  malonę.  Lotas  man  atsiuntė  kvepalų 
ir  veršiuką,  liepdamas  tarnui  perduoti  šiuos  žodžius:  „  Tavo  laimė  yra 
ir  mano  laimė.  “Be  to,  pranešė  man,  kad  su  visa  savąja  šeimyna  iške¬ 
liaująs  į  Negebo  tyrus,  kur  žada  apsigyventi. 

Vargšas  Lotas!  Aš  jį  mylėjau  ne  taip,  kaip  jis  norėjo.  Daugiau  nei 
buvo  galima,  manoji  meilė  jam  buvo  nevykusi,  o  mano  užkeiktas  grožis 
pavertė jį  auka.  Jis  liko  kaip  priekaištas  mano  gyvenime.  Kaip  ir  Hagara. 

Gimus  Izaokui  ji  atėjo  manęs  aplankyti.  Vieną  kartą,  kitą,  o 
paskui  vis  dažniau  ir  dažniau.  Mes  nelabai  turėjom  apie  ką  kalbėti. 
Ji  žiūrėjo,  kaip  linksminasi  Izmaelis,  aš  tuo  tarpu  atidžiai  sekiau  jo 
žaidimus,  truputėlį  baimindamasi  dėl  Izaoko.  Pagaliau  vieną  dieną 
Hagara  prakalbo. 

—  Žiūrėk,  kaip  švelniai  elgiasi  mano  sūnus  su  tavuoju.  Jie  bus 
laimingi  kartu,  šie  du  broliai! 

-Aš  taip  nemanau,  -  atsakiau. 

-  Ką  nori  pasakyti? 

-  Geriau,  kad  tu  pasitrauktum.  Tu  jau  nebesi  mano  tarnaitė,  o 
Izaokui  nereikia  brolio.  Tavo  sūnus  jau  užaugo.  Taigi  jūs  galite  eiti 
pasiieškoti  vietos,  kuri  jums  ir  priklausys. 

-  Bet  kodėl,  Sara?  As  tave  mylėjau  daugiau  nei  kaip  šeimininkę. 
Kaip  seserį... 

Rankos  mostu  ją  sustabdžiau. 

—  Ne,  Hagara.  Pavydas  vis  dar  rusena  manyje.  Ir  mano  valia, 
kad  Izaokas  būtų  vienintelis  Abraomo  įpėdinis,  nepasikeis.  Būk  pro¬ 
tinga.  Mes  nemylim  viena  kitos.  Mūsų  vaikai  irgi  viens  kito  nemylės, 
nes  jie  jaus  nepasitikėjimą  tarp  motinų.  Galiu  tau  liepti  išeiti,  nes  tai 
mano  valioje.  Ir  aš  tau  tai  sakau. 

Atsilaikiau  jos  ašaroms  ir  maldavimams. 

Dar  iki  šiol  yra  tokių,  kurie  mane  už  tai  smerkia.  Ar  buvau  ne¬ 
teisi '?  Galbūt.  Per  daug  didžiavausi  savo  laime  ir  nenorėjau,  kad  bent 
koks  šešėlis  ją  temdytų. 

Bet  Jahvė  parodė  man  pamoką:  mano  džiaugsmingą  juoką  pa¬ 
vertė  riksmu  ir  išmokė  kuklumo. 

Tai  atsitiko  vieną  rytą.  Dangus  buvo  apsiniaukęs,  bet  nelijo.  Aš 
ieškojau  Izaoko  ir  niekur  jo  neradau.  Nusileidau  prie  Abraomo  pala¬ 
pinės  ir  ten  pamačiau  juos  abu,  kraunančius  malkas  į  nešulių  balną 
ant  asilo  nugaros.  Abraomas  buvo  labai  rimtas.  Man  net  pasirodė, 
kad jis  išbalęs,  papilkėjusiu  veidu.  Izaokas,  kaip  visada,  buvo  mielas 
ir  džiaugsmingas.  Tik  nustebau  pamačiusi,  kad  jis  vilki  naują  tuni¬ 
ką,  neprisiminiau,  kad  rytą  būčiau  ją  davusi. 

Apimta  smalsumo  iš  tolo  juos  stebėjau.  Abraomas  atsisėdo  ant 
asilo  ir  pakėlė  ant  rankų  Izaoką.  Kulnu  paragino  gyvulį  ir  tas  smul¬ 
kia  ristele  pasuko  Morijos  link. 

Žiūrėjau,  kaip  jie  tolsta,  ir  staiga  visas  mano  kūnas  įsitempė. 

Nuojauta  kažko  negera  užgniaužė  gerklę.  Širdis  ir  rankos  atšalo. 
Dar  nieko  nesupratau,  bet  aiškiai  žinojau,  kad  negaliu  atsitolinti  nuo 
Izaoko.  Leidausi  bėgti  jiems  iš  paskos.  Bėgau  taip  greitai,  kiek  leido 
mano  senos  kojos  ir  sunkus  kvėpavimas.  Pirmąkart  pasigailėjau,  kad 
nesujauna. 

Bėgdama  prisiminiau,  kad  Abraomas  dažnai  atnašaudavo  ant  Mo¬ 
rijos  plokščiakalnio.  Aukodavo  Jahvei  avis,  ėriukus  ar  avinus.  Gal  po¬ 
draug  pasiėmė  sūnų,  kad  jam  parodytų,  kaip  yra  atnašaujamos  aukos, 
ir  kad jis  galėtų  prisijungti  priėjo  žodžių  Aukščiausiajam  Viešpačiui ? 

Bet  vėl  prisiminiau  jo  papilkėjusį  veidą,  naują  Izaoko  tuniką. 
Malkos  aukurui  buvo  maišuose  palei  asilo  šonus.  O  kur  avinas,  avis 
ar  ėriukas ? 

Sunkiai  kvėpavau  ir  negalėjau  eiti  taip  greit,  kaip  jie.  Nerimas 
gniaužė  gerklę.  Mėginau  atvesti  save  į  protą,  nusiraminti:  „Ką  tu  čia 
dabar  prasimanei?  Tai  neįmanoma!  Kaip  išvis  tokia  mintis  tau  galėjo 
ateiti  į  galvą.  “ 

Bet  ta  mintis  nesitraukė.  Kai  pagaliau  pasiekiau  Morijos  viršų, 
už  kokių  šimto  žingsnių  pamačiau  juos  abu. 

Izaokas  krovė  ant  aukuro  malkas.  Gražiai,  rūpestingai  sudėjo  laužą. 
Abraomas  stovėjo  atokiau,  jo  žvilgsnis  klaidžiojo.  Pamačiau,  kaip  iš  už 
diržo  jis  ištraukė  savo  ilgąjį  peilį,  ir  supratau,  kad  neklydau. 

Norėjau  pulti,  šaukti. 

„Izaokai!  Izaokai,  eikš  pas  mane!  Abraomai,  ką  tu  darai?  Išėjai  iš 
proto?“ 

Nė  žodis  neprasiveržė  pro  lūpas.  Mano  šauksmas  buvo  begarsis. 
Negalėjau  žengti  nė  žingsnio,  tarsi  suakmenėjau.  Stovėjau  už  uolos 
nuolaužos  ir  kažkokia  jėga  neleido  man  pajudėti.  Mačiau,  kaip  Ab¬ 
raomas  pašaukė  Izaoką,  paglostė  jo  skruostus,  paėmė  virvelę,  kuria 
buvo  apvyniotos  malkos  aukurui,  ir  surišo  Izaokui  rankas.  Kritau  ant 
kelių  į  dulkes.  Buvau  visai  bejėgė,  man  liko  tik  akys  matyti. 

„O  Izaokai! Sūnau  mano! Bėk,  bėk,  atitrauk  rankas!“ 

Bet  Abraomas  jį  pakėlė  ir  nunešė  ant  aukuro. 

„Nekenčiu  tavęs,  Abraomai!  Kaip  tu  gali,  kaip  tu  drįsti!  Savo 
sūnų,  savo  vienintelį  sūnų!  Mano  gyvenimą.  “ 

Bet  Abraomas  nesustojo.  Jis  atsargiai  paguldė  ant  aukuro  Izaoką, 
kuris  neverkė,  tik  nustebęs  žiūrėjo.  Abraomas  paglostė  jam  kaktą,  pa¬ 
bučiavo  ir  jo  ranka,  kuria  laikė  peilį,  pamažėl  ėmė  kilti.  Ji  kilo  labai 
lėtai,  peilio  ašmenys  sublizgėjo  delne. 

Ir  tada  aš,  Sara,  ėmiau  rėkti: 

„Jahve,  Abraomo  dieve,  išklausyk  mane.  Išgirsk  motinos  balsą. 
Tu  negali.  Ne,  Tu  negali  reikalauti  mano  sūnaus  gyvybės,  Izaoko 
gyvybės.  Tiktai  ne  Tu.  Tu,  kurs  esi  teisingumo  Viešpats.  “ 

„Išgirsk  mano  riksmą.  Jeigu  leisi  Abraomui  nuleisti  peilį,  tegu 
tuomet  aptemsta  dangus  visiems  laikams,  tegul  vandenys  užlieja  žemę, 
tegul  ji  sudūžta  kaip  Teracho  dievaičiai,  kuriuos  Abraomas  sudaužė 
Harane.  “ 

„  Turėjau  pragyventi  visą  ilgą  gyvenimą,  kad  galėčiau  pagimdyti 
Izaoką.  Reikėjo  Tavo  valios,  Tavo  burnos  kvėptelėjimo,  kad jis  paga¬ 
liau  gimtų.  Kokio  dar  savo  galios  įrodymo  reikalauji?  Leisdamas  ma¬ 
no  sename  kūne  rastis  Izaokui,  Tu  tapai  mums  visiems,  moterims  ir 
vyrams,  gyvenimo  stebuklo  dievu. 

O  Jahve!  Išsaugok  šitą  gyvybę!  Kas  gi  kitaip  tikės  dievu,  kuris 
atima  nekalto  vaiko  gyvybę ?  Kas  tikės  dievu,  skleidžiančiu  mirtį  ir 
žudančiu  silpnąjį ?“ 

„O  Jahve!  Buvau  jauna  ir  meldžiausi  Ūro  dievams,  kurie  mėgo 
kraują.  Atsisakiau  jų,  pasenau  šalia  Abraomo  ir  niekada  nemačiau, 
kad  Tu  būtum  nusisukęs  nuo  teisuolio.  Tu  išgelbėjai  Lotą.  Argi  Abra¬ 
omas  mažiau  vertas  nei  Sodomos  teisuoliai ?“ 

„  Vos  Tavo  balsas  suvirpino  orą,  Abraomas  tuoj  pat  atsiliepė:  ,Aš 
esu  čia!“  Ir  nebuvo  dienos,  kad  jis  mums  neparodytų,  jog  Tu  esi  mums 
palaiminimas.  Pražudyk  Izaoką,  ir  tapsi  mums  prakeiksmu.  “ 

„Dievas,  kuris  žudo? Jahve!  Kokį  įstatymą  Tu  diktuoji  pasauliui? 
Aš,  Sara,  Tau  sakau  —  motina  galingesnė  už  dievą.  Negalioja  joks 
įstatymas,  joks  nuosprendis,  kuris  galėtų  atimti  vaiką  iš  jo  motinos.  “ 

„O  Jahve!  Tegul  nusvyra  Abraomo  ranka,  laikanti  peilį!  Tavo 
šlovė  visiems  laikams  liks  mano  širdyje.  Ir  visų  Kanaano  moterų  širdy¬ 
se.  Neatmesk  mano  maldos,  pagalvok  apie  mus,  moteris,  per  kurias 
Tavoji  Sandora  pasklis  iš  kartos  į  kartą.  Aš  šaukiuosi  Tavęs,  Jahve. 
Tavo  ištikimybė  tebūna  tolygi  mano  vilčiai.  “ 

Nesu  tikra,  kad  šitaip  šaukiau.  Bet  kaip  tik  tuo  metu  debesys  išpylė 
savo  vandenis,  pasigirdo  balsas  ir  pasirodė  šokčiojantis  avinas. 

Aš  sušukau: 

— Abraomai!  Abraomai!  Avinas.  Žiūrėk,  už  tavęs  stovi  avinas! 

Šį  kartą  mano  balsas  buvo  tikrai  girdimas.  Bet  Abraomas  dabar 
tvirtina,  kad  jis  išgirdo  Jahvės  balsą,  o  ne  manąjį.  Reiškia  mes  šaukėm 
vienu  metu. 

Epilogas 

Nesvarbu.  Viskas  baigėsi.  Peilis  buvo  panaudotas  tik  virvelėms 
nuo  Izaoko  riešų  nupjauti.  Mano  sūnus  pamatė  mane  ir  puolė  į  glėbį. 

Nesijuokiau  iš  laimės,  iš  laimės  aš  verkiau.  Verkiau  ilgai,  kol 
nenuslopo  patirtas  siaubas. 

Ir  štai  šiandien  aš  viena,  prie  Machpelos  olos,  mąstau  apie 
artėjančią  mirtį.  Viena,  nes  jau  nemažai  laiko  nemačiau  savo  sūnaus. 
Jis  užaugo  ir  atitolo  nuo  manęs.  Tapo  vyru,  kuriam  rūpi  meilės  reika¬ 
lai  ir  vaidmuo,  verčiąsjį  būti  šalia  Abraomo.  Toks  jau  gyvenimas.  Ir 
taip  yra  gerai. 

Laukti  ir  prisiminti  -  štai  kas  man  telieka.  Bet  jau  neilgam. 

Vėjo  nėra,  bet  tuopos  lapai  virpa  man  virš  galvos  pripildydami 
orą  lietaus  garsų.  Po  kedrais  ir  akacijomis  šokčioja  auksiniai  šviesos 
atspindžiai,  kurie  man  primena  švelnią  faraono  odą.  Atsiminimas, 
kurį  nuveja  lelijų  ir  mėtų  kvapas,  nugulęs  ant  mano  lūpų.  Virš  skardžio 
nardo  ir  čirškauja  kregždės.  Aš  laiminga. 

01  Pasirodo,  apsigavau.  Neliksiu  viena  prieš  savo  paskutinę  ke¬ 
lionę.  Regiu  minią  žmonių,  susirinkusių  slėnyje  ir  kylančių  takeliu  į 
kalvą  -  visą  savo  tautą.  Veik  aiškiai  matau  priekyje  visų  Izaoką,  už 
jo  Izmaelį  ir  šalia  jų  Abraomą. 

O,  mano  brangusis  vyre,  kaip  sulėtėjo  tavasis  žingsnis.  Seno  žmo¬ 
gaus  žingsnis.  Žmogaus,  kurį  taip  mylėjau,  ir  kuris  ateina  paimti  mano 
rankas  į  savąsias  prieš  tai,  kai  Jahvė  atims  man  kvėpavimą.  Palaidok 
mane,  brangusis,  mane  -  tikinčiųjų  Motiną,  šioje  Machpelos  oloje.  Ir 
melsk  Aukščiausiąjį,  kad  visi  ilgam  prisimintų  Sarą  ir  Abraomą. 

Padėka 

Šiai  knygai  pasaulį  padėjo  išvysti  Jean-Pierre’o  Allali,  Leonello 
Brandolinio,  Claros  Halter,  Nicole’ės  Lattės,  Susannos  Lea  ir 
Nathalie  Thėry  patarimai  ir  pagalba. 

Ha-199  Sara:  romanas  /  Marek  Halter  —  Vilnius:  Kronta,  2005.  —  264  p. 

ISBN  9955-595-62-0 

Tai  pirmoji  serijos  „Biblijos  moterys“  knyga,  sukurta  Senojo  Testamento 
istorijos  apie  Sarą  ir  Abraomą  motyvais.  Pagrindinė  romano  herojė  Sara, 
mylinti  Dievo  išrinktojo,  kuriam  patikėta  būti  didžios  tautos  tėvu,  žmona, 
patiria  visus  nevaisingai  moteriai  skirtus  išbandymus:  kaltės  jausmą,  neišti¬ 
kimybę,  pavydą,  įvaikinimą  ir  pasirinkimą  kančios,  kad  Abraomo  sūnų 
išnešios  kita  moteris... 

Stipri,  jaudinanti  asmenybė,  ji  viena  iš  šiuolaikiškiausių  Biblijos 
personažių. 


UDK  840-3 


16,5  sp.  1.  Tiražas  1  500  egz. 
Išleido  UAB  „Kronta“ 
Direktorė  Jolanta  Rimšienė 
Šiaulių  g.  3,  01 133  Vilnius 
Tel.  (8-5)212  18  71 
EI.  paštas  leidykla@kronta.lt 
www.kronta.lt 

Spausdino  AB  , Aušra“ 
Vytauto  pr.  23,  44352  Kaunas 
ausra@ausra.lt 
Užsakymas  33 

„ Vieną  dieną  susimąsčiau:  ar  ne  dėl  to,  kad  į  Bibliją  nebuvo  pažvelgta  mo¬ 
ters  akimis,  tarp  vyrų  kyla  tiek  daug  nesutarimų  ir  ginčų  dėl  žios  knygos 
aiškinimo.  Taigi  pamėginau  iš  naujo  perskaityti  Bibliją,  tik  iš  moters  pozi¬ 
cijų.  Netikėtai  atsivėrė  visai  kitas  vaizdas.  Istoriniai  įvykiai  pasidarė  nuosek¬ 
lūs,  neliko  neįtikėtinų  dalykų.“ 

M.  H. 


Ilgui  metų  laikų  ratus  sukosi  aplittk  patį  save  manęs  nelytėdatmis.  Diena  sekė 
dienų  trumo  kiltie  nepalikdamos  jokių  žymių.  Taip  truko  daugel  metų. 

Tada  dar  nesivaditiau  Sara ,  o  Saraja .  Apie  mane  kalbėjo ,  kari  esti  gražiausia  ii 
moterų.  Tai  buvo  grožis ,  kuris  traukė  ir  kartu  baugino .  Grožis ,  pavergęs  Abrao¬ 
mų  nuo  tada,  kai  jis  pirmukart  pažvelgė  į  mane.  Nevystantis,  jaudinantis,  bet 
prakeikus  grožis  nelyginant  gėlė,  kuri  niekada  nesukraus  vaisiaus. 


Kokia  gi  buvo  tokio  ilgo  žios  nepaprastai  gražios  moters  gyvenimo  istorija, 
moters,  kuri  lydėjo  Abraomą,  monoteizmo  tėvą,  Mesopotamijos,  Kanaano 
ir  Egipto  keliais?  Sara,  mylinti  Dievo  išrinktojo,  kuriam  patikėta  būti  di¬ 
džios  tautos  tėvu,  žmona,  patiria  visus  nevaisingai  moteriai  skirtus  išbandy¬ 
mus:  kaltės  jausmą,  neištikimybę,  pavydą,  įvaikinimą  ir  pasirinkimą  kan¬ 
čios,  kad  Abraomo  sūnų  išnešios  kita  moteris... 

Stipri,  jaudinanti  asmenybė,  ji  viena  is  šiuolaikiškiausių  Biblijos  veikėjų. 


©  |.  M.  Pcricr  nuotr. 


Pradėdamas  romanu  „Abraomo  atmintis“  (1983,  Livre 
Inter  apdovanojimas),  iki  pat  knygos  „Ohazarų  vėjas“ 
(2001)  ir  kituose  kūriniuose  Marekas  Halteras  imasi  at¬ 
minties  keltininko  misijos,  kuri  pavergė  milijonus  skai¬ 
tytojų.  Artimiausiu  metu  leidykla  „Kronta“  išleis  antrą 
ir  trečią  serijos  „Biblijos  moterys“  knygas:  tai  Ci poros, 
tamsiaodės  ir  svetimšalės  Mozės  žmonos,  istorija  bei  pa¬ 
sakojimas  apie  Lilą,  Ezros  seserį,  kovojusią  su  religiniu 
ekstremizmu. 


Viršeliui  panaudotas 
Charlcs’io  Landelle’o  darbas, 
Reimso  dailės  muziejus; 

J.  P.  Zenobelo  nuotr., 

